
"Arătările” ființei la Eminescu 


Pătrunsă de certitudinea parmenidiartă a lui este şi totodată de 
indeterminatul heideggerian Se (= se dă), fiinţa eminesciană se arată în 
"clipa cea repede ce ni s-a dat" (clipă suspendată de obicei între două 
întunericuri) printr-o puternică (auto) i-luminare. Arătarea e, la poetul 
nostru, fiinţare, în-fiinţare şi supra-fiinţare într-un demers dezvăluitor 
poetic, demiurgic şi hiperionic (care trebuie transcris mai degrabă: hiper- 
eonic). Luminişuri, văpăi (de obicei reflectate şi multiplicate prin oglinzi 
acvatice), scânteieri, "oceane în flăcăii”, roiuri luminoase izvorând din 
infinit”, "arcuri de aur zidite din stele" sau mări de stele. "caravane de 
sori regii”, "rostire de jeratec şi aur, vale lungi de curcubeu”, 
fulgerările orbitoare străpung Neantul, făcînd fiinţa să se revele cu 
maximă intensitate în clipa supremă ce răsplătesc îndelunga contemplare 
narcisistă a universului şi orbecăirea existenţială în căutarea 
"semnului întors” sau abscons, "înţelesului nedezlegat, ascunsului, 
"propriului sens al lumii 

Conştiinţa liniştită a unei arătări egale cu sine ("Sara vine din 
arinişti,/ Cu miroase ce îmbată,/ Cerul stelele-şi arată/ Solii dulci ai 
lungii linişti”) e subminată mereu de sentimentul ascunderii şi 
îndepăitării ("Nu mai vrei să te arăţi/ Lumină de-n departe"), poetul 
scoţindu-şi centrul meditaţiei din cercul ființării în afara lui, în spaţiul 
despopulat al neantului. 

Neobservatul până acum topos eminescian - arătare - conţine o 
semnificaţie filosofică aparte. Este, fireşte, un topos existenţial pe care 
se axează temeinic demersul său mitopo(i)etic. În planul adânc ai 
viziunilor el obţine conotaţii arhetipale, dat fiind şi substratul semantic 
originar bogat. Polivalent sub aspectul valorizării pozitive (manifestare, 
relevare, vădire, dovedire, înfăţişare). el mai are şi semnificaţii negative 
care nuanţează şi dialecticizează (= hegelianizează) viziunea asupra 
lumii (acea de vedenie, de fantomă, de iluzie, de manifestare goală, 
inconsistenţă; precară sub semnul neantizării realului). A arăta 
înseamnă a face văzut plinul şi golul, înseamnă heideggeriană. 
revelare/ascundere, deci - în termeni eminescieni - a cunoaşte o stare de 


cumpănire între ființă şi neființă. ("Căci între-amîndouă stă neclintita 
limbă..."). 

Dicţionarul limbii române al lui A. T. Laurian şi J. C. Massim 
din 1871 prezintă un cuib semantic, revelator pentru înţelegerea 
fondului sugestiv eminescian: 

"ARRETARE, v. indicare, monstrare, ostendare, docere, 
probare, a indica, a pune la vedere, a adevera, a demustra, a proba, a 
face se intellega, a invetia pre cineva ceva, recipr. a se arreta, videri: 
neutru arreta bene la facia. Vorb'a acesta-a se pare comusa sau din 
adiite sau d! in ad-recte prin spuncţionea litterei c; în hypothesea din 
urmă s' a şi scrisu de mulţi arrettare”. 

Modernul arătare constelează prin eludare, contaminare 
sinonimică sau adăugire mai multe semnificaţii care se amalgamează, la 
Eminescu, pentru a desemna o noţiune (categorială) filosofică 
complexă: 

ostendo - a întinde înainte, a face să fie văzut, a arăta; a pune în 
faţă (ca perspectivă, promisiune, obiecţie): 

indico a arăta, a face cunoscut, a spune, a indica: a da pe faţă, 
a dezvălui, a denunța; 

monstro - a arăta, a învăţa; 

doceo - a învăţa (pe cineva); a informa, a încunoșliinţa, a arăta; 

probo - a încerca (dacă e bun), a verifica: a judeca: aprecia, a 
face să fie recunoscut ca bun, a face să fie aprecia (aliguie alicui); a face 
să fie crezut: a demonstra; (cu pro) a face să treacă drept. 

demonstro - a arăta, a indica; a arata clar. 

Cumulând toate aceste izomorfisme înt-un vector conotativ, 
observăm convertirea filosofică şi axiologică, termenul desemnând 
chiar manifestarea fiinţei, ieşirea ei înainte în câmpul evidenţei, in 
praesentia, actualizare şi valorizare supremă (iar în plan negativ, 
incertitudinea valorii, caracterul ei iluzoriu, fantomatic). Sub aspect 
mito(i)poetic arătările vor obţine contur de înfățișări senzoriale, 
sinestezice, plastice, muzicale, adică de imagini. 

O mică îndrăzneală fantezistă ne duce de la indicatul ipotetic de 
Laurian şi Masiim ad-recte la adrectus (arrectus), care înseamnă 
abrupt, râpos. Nu arăta oare latinul o primejdie, nu indica el existenţa 
unei prăpastii prin arrectare, nu sesiza el, asemenea grecului apariţia 
abisului ca adincime a oceanului, infernului (abisul însemnând, la 
origine, cel ce formează adîncul...). 

Oricum, în plan ontologic şi poetic propriu-zis, fiinţa se arată 
cu tot cu înălțimile ei luminoase şi abisurile întunecoase. Oricum râpa 
(abisul) ÎL aşteaptă pe poet atât în arătările fiinţei fiinţării cât şi 
înfăţişările fiinţei cuvântului. Descifrând fraza "Cuvântul e cuvânt. 
Cuvântul e grăitor" Heidegger vorbea despre o cădere cu rost, despic o 
cădere nu în vid, ci într-un spaţiu al plinului: "Dacă ne lăsăm să cădem 
în abisul pe care-l numeşte această frază noi nu ne pierdem în vidui unei 
căderi. Noi suntem asvârliţi în înălţime. Numai această înălțime 
deschide o profunzime”. 

Deci arătarea fiinţei şi cuvântului poate obţine profunzime prin 
conştiinţa că nu ne pierdem în vidul arătării unei râpi ( a unui abis). 
Corelând demersul fiinţjal eminescian cu spusa lui Heidegger, Svetlana 
Paleiologu-Matta găsea că nici Hyperion nu s-a pierdut în golul primar 
absorbant şi că printr-o asvârlire spre înălțimi a putut ajunge la 
Demiurg: "Or figura Demiurgului semnifică gândirea cea mai profundă, 
dialogul cu sine fiind întotdeauna acea elevaţie în care se "deschide o 
profunzime". Profunzimea stă în abisului cuvântului” (S. Palelologu- 
Matta, Eminescu şi abisul ontologic, Aarhus, 1988, p. 158). 

S-ar părea că poetul nu are nimic de făcut altceva decât să 
contemple extatic înălțimile ce-i aduc profunzimea, să valorizeze 
prăpăstiosul, abruptul (din fiinţă). Nu, el trăieşte întreg spectrul tragic al 
oscilării între cei doi poli ai arătării cu toate înălțimile şi căderile - de 
la sentimentul juvenil că este, în preajma întunericului (din fiinţă), 
Poetul "scoborât din stele/ Purtând pe frunte-mi raza a naţiunii mele", 
că numai Poetul "trece peste nemărginirea timpului”, la conştiinţa 
amară că este "fantasmă printre fantasme", conştiinţă din care se 
nutreşte apoi certitudinea că atinge sub chip de Hyperion revelaţia 
supremă a Fiinţei prin dialogul cu Demiurgul. Drumul lui Eminescu 
este drumul de la arărtarea ontică a fiinţei, determinată de 
concretitudinea şi monotonia Timpului ("Pulsează lunga vreme/ în 
orologi cu paşii uniformi...") - Timp catilinar (problematizant) şi teluric 
(pămîntesc) - la arătarea ontologică şi noologică asigurată de 
Eternitatea ("nemuritoare şi rece") care se prezintă peste "nemărginirea 
timpului”, peste acel "eşti" parmenidean, peste energia aristotelică, 
absolutul hegelian, supraomenescul nietzschean, şi "se dă” ul 
heideggerian, peste curgere, antinomic şi devenire. Cuvântul este acum 
dincolo de primejdia ce o ascunde abruptul, prăpăstiosul însuşi Logosul. 


Vom spune, împreună cu Constantin Barbu, că întreaga 
călătorie spre Demiurg este o luminare întru sine prin care se întoarce la 
unic şi la identic. Reîntorcîndu-se sub înfăţişare de fulger neîntrerupt, 
luminător jur împrejur de sine ("fulgens sine fine”) el uită arătările 
murdare ale fiinţei, închipuind o lipsă de centru şi un tărâm total al 
uitării, al absenței care - paradoxal - îi stimulează "culegerea ființei": 
"El stă din aer și văpăi/ Fiinţa s-o culeagă/ Coboar-a chaosului văi/ Şi 
umple lumea-ntreagă” ("Cuvintele fundamentale centru, hotar (ca arche 
şi telos), ens par a fi, în instanţă, dizolvare şi neînființare, cumpănă a 
prezenţei către absenţă. Timpul locuieşte în gol, ens este asemenea 
abisului în uitare "oarbă". E jocul suprem dintre lumină şi ocultări. 
Fiinţa pierde imaginea ființei", Constantin Barbu, Eminescu - poezie şi 
nihilism, Constanţa, 1991, p. 138). 

În raport cu termenii clari, "materiali", cu care filosofii 
europeni denumesc ființa, cuvântul eminescian intră deopotrivă în zona 
luminării şi a întunericului ("a uitării oarbe” sau "negrei vecinicii"), 
substituind în mod miraculos sensurile sub semnul jocului dialectic al 
arătării care înseamnă vădire ocultată şi ascundere iluminată. E jocul 
ontologic superb al luminării/ întunecării prin care fiinţa se arată/ se 
ascunde, se înalţă / cade, adevăratul poet nedescriind doar simplele 
aspecte strălucitoare ale cerului şi pământului şi lăsând zeilor partea de 
Necunoscut în care sălăşluiesc (Demiurgul nu-i va destăinui, astfel, lui 
Hyperion care răsare "c-o-ntreagă lume" "semne şi minuni/ Care n-au 
chip Dumnezeşi nume"): "Prin înfăţișările cerului, poetul invocă acel 
ceva care, dezvăluindu-se, face să apară în deplină strălucire ceea ce se 
ascunde şi-l face să apară ca ceea ce se ascunde. Prin aceste apariţii 
familiare poetul invocă ceea ce este străin (das Fremde), deci acel 
element în care invizibilul îşi află locul potrivit pentru a rămâne ceea ce 
este: necunoscut. Poetul este poet numai atunci când ia măsura, deci 
când rostește priveliştile cerului în aşa fel încât el intră în armonie cu 
apariţiile strălucitoare ale cerului ca fiind acel element străin în care 
zeul necunoscut îşi află locul potrivit” (Martin Heidegger, Originea 
operei de artă, Bucureşti, 1982, p. 179). 

Aşa cum, în câmpul arătării cerului, rămâne un con de 
întuneric cunoscut doar zeului, în zona arătării fiinţei propriu-zise care 
înseamnă prezenţă statornică (Anwesen) rămâne ceva ascuns or, 
admiterea-de-prezenţă înseamnă la rândul ei scoatere din ascundere, 
aducere în deschis: "Acestei scoateri din ascundere îi este propriu un act 

de a da (Geben), şi anume acela care în admiterea-de prezenţă, dă 
prezenţa statornică, respectiv dă Fiinţă” (Martin Heidegger, Timp şi 
Fiinţă, București, 1995, p. 29). Tot astfel, se dă Timp. Proximitatea 
celor trei dimensiuni ale lui menţine aprioric unitatea, păstrând ceea ce 
se refuză în trecut şi ceea ce rămâne sustras în venirea spre noi a 
viitorului. Acest act de a da, care ne dă Timpul autentic, prezintă o 
extindere prin care deschide şi totodată ascunde: "În timpul autentic şi 
intervalul de Timp ce-i este propriu, extinderea a ceea ce a fost - cu alte 
cuvinte a actualităţii - care-nu-mai-este-încă-nu-este-actualitate, s-a 
dovedit a fi reținerea înaintea acesteia. Refuzul şi reținerea (dinaintea 
actualităţii) evidenţiază un imbold de acelaşi ordin cu menţinerea-în- 
sine din cadrul actului destinai: anume a sustrage” (Ibidem, p.47-48). 

In atari aporii cade şi omul filosofic eminescian, fapt care îl 
determină să ontologizeze fiecare arătare a fiinţei sub formă de 
scânteiere, fulgerare, iluminare în genere. Încă în plină tinereţe, în textul 
aferent la Decebal, denumit Pacea pământului vin s-o cer, apare 
conştiinţa unui văl impenetrabil, a unei "perdele de fier” interpuse între 
neființă şi fiinţă, înţelesul acesteia configurându-se ca "o fulgerare 
numai" intermitentă a întunericului existenţial: "da... dac-aş ști cum că 
prin cugetare/ Aş pute ajunge să cunosc ce e, / Dar nu... Perdeaua cea de 
fier e trasă/ Intre mormânt şi viaţă... Muritorii/ Nu pot să o străbată - 
numai visul/ I-atinge umbra... fulgerare numai/ Din când în când în 
viaţa-ntunecoasă”. 

Se impune, în plan mitopo(i)etic, o identificare deplină a fiinţei 
şi umbrei (întunericului), care naşte un vers celebru din poemul 
Gemenii, ontologizare sub aspect metafizic a principiului hindus Ta 
twam asi: "Ca umbra cu fiinţa sunt amândoi (Bbelu şi Sarmis - n.n.) 
asemeni”. Mai mult decât atât, spre a ontologiza în cel mai înalt grad 
neființa, poetul o face mai vie decât viaţa şi imaginează un tărâm stelar 
deosebit de strălucitor ("O, moartea e un chaos, o mare de stele,/ Când 
viaţa-i o baltă de vise rebele;/ O moartea-i un secol cu sori înflorit./ 
Când viaţa-i un basmu pustiu şi urât” - Mortua est). În O, te-nsenină, 
întuneric rece poetul imploră, cu vădit ton sarcastic luminarea 
"fiinţelor nevăzute, care sunt” şi care trec, sub semnul vanităţii de a 
obţine "brevet la nemurire”, pe calea uitării vecinice. Se recurge aici la 
jocul comico-tragic al punerii în lumina fiinţei (prin înseninarea şi 
înflorirea umedului întuneric rece) a "fiinţelor nevăzute care sunt”, 
deci cufundate în neantul relativului proiectat antitetic pe fundalul 

munţilor ce simbolizează eternitatea: "O, te-nsenină, întuneric rece,/ Al 
vremii. Infloreşte-n neagra-ţi/ Speluncă umedă ca şi şi ebenul cel topit,/ 
Fă să strălucească pe-acea cale/ Ce duce-n vecinicie toate-acele/ Fiinţe 
nevăzute, cari sunt Deşi trec nesimţite, ca şi vremea/ Ce vremuieşte- 
adânc în tot ce e ". Arătarea fiinţelor ("nevăzute, cari sunt”) este aci 
identificată cu arătarea în sens negativ, este - adică - fiinţarea 
fantomatică (în plan concret-uman, social). Refuzul "arătării" ca 
ascundere a adevăratei esențe a fiinţei apare în Memento mori, cu 
binecunoscutul îndemn etic ardent: ("Tu, ce în câmpii de chaos semeni 
stele - sfânt şi mare/ Din ruinele gândirii-mi, o răsari, clar ca un soare,/ 
Rupe valur'le d-imagini ce te-ascund ca pe-un fantom..." 

Poetul gândeşte şi la scară cosmică dispariţia fiinţei şi, în 
paralel oricărei realităţi ontice până la ultimul atom neluminat: "De-ar 
fi aruncat un caos arfa-i de cântări îmflată,/ Toată lurnea după dânsa, 
de-al ei sunet atârnată / Ar fi curs în văi eterne, lin şi-ncet ar fi 
căzut.../ Caravane de sori regii, cârduri lungi de blonde lune/ Şi 
popoarele de stele, universu-n rugăciune, In migraţie eternă de 
demult s-ar fi pierdut.// Şi în urmă-la-o vecie din nălţimi abia-văzute/ 
Şi din sure văi de caos colonii de lumi pierdute/ Ar fi isvorât în râuri 
într-un spaţ despopulat;/ Dar şi ele-atrase tainic ca de-o magică 
durere/ Cu-a lor roiuri luminoase dup-o lume în cădere,/ S-ar fi dus. 
Nimic în urmă - nici un atom luminat”. 

Călătoria Luceafărului spre punctul cel mai luminescent al 
Universului aduce aminte de motivul chemării către lumină din 
simbolismul mai multor religii. În Zohar se vorbeşte despre un punct 
suprem cel mai ascuns din care se degajă lumină: "Esenţa spirituală a 
omului tinde spre cel care este esenţa şi "Voința" şi din care este doar 
"Fracţiune”. Această fracțiune nu ajunge niciodată la Gândirea 
Supremă, dar în zborul ei către sursă degajă lumină”. Principiul 
luminescent al universului se explică printr-o lovire a vidului de Verb 
(Logos): "Cuvântul lucire (Zohar) simbolizează sclipirea pe care 
Misterul a degajat-o în momentul lovirii vidului şi ea este originea 
universului. Această sclipire este sămînța sacră a universului" (Pentru 
alte semnificaţii ale luminii primordiale la Eminescu şi Blaga a se 
vedea studiul Simonei Avram în Caietele Eminescu, VII, Iaşi, 1986, p. 
388-397). 

În mai multe poezii eminesciene Verbul întemeietor (Logosul) 
apare ca gândire puternic luminătoare; această gândire pătrunde în 

lumea negurii albe cu raze mari: "... încet-încet razele mari a gândirii/ 
Negurile albe pătrund/ Şi formează un arc albastru,/ Clar senin în jurul 
lui" - Într-o lume de neguri. 

La Eminescu lumina nu doar se desprinde de întuneric şi nu 
doar reiterează geneza, punctul dintâi "mult mai mic ca boaba spumei”; 
ea re-înfiinţează universul şi îl menţine în fiinţă (în caz de declin): "Că 
tot ce naşte-n univers,/ Aceea şi declină,/ De-ar înceta totul în mers,/ 
S-ar naşte lumină, lumină!" (La steaua - variantă). Năruirea lumilor e 
echivalentă cu (re)nașterea luminii, poetul închipuind astfel o apocalipsă 
pozitivă, luminoasă. 

Principiul luminescent şi muzical al universului eminescian a 
fost observat de mulţi eminescologi. Călinescu găsea că zborul uranic 
(înconjurat de obicei de lumini) este expresia sentimentului dependenţei 
de cer, iar Vianu vedea în Eminescu nu "un pictor al formelor, ci un 
pictor al luminii”; de simbolistica luminii s-au preocupat sub diferite 
aspecte Ioana Em. Petrescu, Svetlana Paleologu-Matta, Rosa del Conte. 

Observând că lumina ca substanţă a lumii îşi manifestă 
prezenţa în corporalizări de felul aştrilor, gheții, marmorei, cristalului şi în 
nesfârşite oglinzi acvatice, în priviri, focul candelei etc. şi - ca o 
corporalitate difuză - în umbrele şi negurile pregenetice, Ioana Em. 
Petrescu consemnează că prăbuşirea luminilor ar însemna, în poeziile 
de tinerețe, nu o cădere în neființă, ci o "topire în substanţa solară 
primordiară”:; adică dezvăluire- prin lumină - a lumii în Idee" 
(Eminescu, modele cosmologice şi viziune poetică, Bucureşti. 1978, p. 
37). 


De fapt, la Eminescu e un proces întreg de în-văluire/ dez- 
văluire a Fiinţei prin desfacere de iaşii, sclipiri, fulgerări, răsăriri, 
tremurări - în reprezentări uranice sau neptunice, căci apa şi lumina se 
asociază organic. 

Svetlana Paleologu-Matta se referă la o evaluare necontenită a 
sensurilor în poemele eminesciene în care "spiritul poetului reînviază un 
fond de viaţă infinit”: "Căci arta poetului este însăşi natura frumoasă a 
ordinului ontologic. Nu putem înţelege poezia lui Eminescu fără 
orizontul acestui ordin" (Svetlana Paleologu-Matta, Jurnal 
hermeneutic, Cluj-Napoca, 1997, p. 54). În mitologemul scânteierii 
ochilor din Luceafărul ar fi ceva înspăimântător deoarece lumina 
cuvântului poetic, mereu ambiguă, nu aduce vreo lămurire, nespusul 

rămânând în (sub)text sub semnul înființării: "Cuvântul poetic apare 
astfel la discontinuitate..." (Ibidem, p. 55). 

"Ordinul ontologic” devine, la Eminescu, ordinul mitologic, 
adică mitopo(i)etic. Gândul ce-i străbate cântul ("Nenţeles rămâne 
gândul/ Ce-ţi străbate cânturile,/ Zboară vecinic, îngânându-l/ Valurile, 
vânturile”) devine unul ce se revelă/ascunde într-o procesualitate a 
contradictoriului. Ingânarea e provocare ontologică pură, e în- 
văluire/dez-văluire continuă/discontinuă. Nu visa Eminescu să 
privească adâncurile universului prin spărtura fulgerelor, alte veritabile 
fisuri ontologice? ("Rupe-te, o întuneric, care spânzuri de-asupra-mi/ 
Lasă-mă ca prin spărtura fulgerelor să mă uit În adânc" - Fragmente 
răzlețe). 

Prezenţa Fiinţei (Luminii) înseamnă - heideggerian - 
desfăşurare a lumii, lumire. Cele ce desfăşoară lumea sunt valurile, 
vînturile care îngână ne-ncetat gândul ascuns în cânt. Lumea şi lumina 
apar într-o sporire de sens, sporire care e totodată revelare şi ascundere. 
Arătatul cade în ascuns, iar acesta continuă să cadă, la rândul lui, într-un 
şi mai ascuns, blagian vorbind. Luminare = lumire. 

De altfel, în sensul lui arhaic, lumea înseamnă, în limba 
noastră, lumină. La Conachi, bunăoară; "A ochilor mei lume din vedere 
îmi lipseşte”. Or, sensul acesta poate fi atestat şi la Eminescu însuşi: 


"Ah, unde-i vremea ceea când eu cercam un vad/ Să ies în lumea largă”. 
"A ieşi la lumea largă” se apropie semantic de "a ieși în lumina largă", 
ambele sintagme desemnând o deschidere a fiinţei, un act esenţial de 
desfăşurare a lumirii / luminii. Lumea se lumeşte (în sens heideggerian), 
se expune în lumină (luminiș); lumea iese (în sens eminescian) la lumea 
(lumina) largă. Or, identitatea trebuie concepută cu negativităţile 
provocate: luminare/întunecare-lumire/ nelumire cu procesualitatea des- 
faşurării /îniaşurării, toate aceste acţiuni din ordinul ontologic 
traducându-se fidel în lămurirea/ nelămurirea sau arătarea/ ascunderea 
sensurilor din ordinul mitopo(i)etic. 

Acest proces apare cu întreaga complexitate de nuanţe în 
poezia rămasă mult timp inedită Câte nopţi eu cugetat-am, în care 
gândirea prin însăşi continuitatea ei duce la învăluire, urmată de un alt 
proces discontinuu al uscării visurilor (gigantice) în nălucirea - 
nălucirea fiind înţeleasă ca arătare amăgitoare, conjecturală: "câte nopţi 
eu cugetat-am pân! se-nvăluie gândirea./ Pân' ce visele-i gigantici se 
uscau în nălucire;/ Adormeam, și de asupra-mi stelele umblau cuminți./ 

Luna strălucea prin crenge ca o pavăză de aur”. Cerul liniştit şi înstelat 
al cugetării, aparent static, se dinamizează în continuare, căci este privit 
în proces de în-stelare constantă. Tabloului în mişcare i se asociază un 
tablou dinamic-static al sufletului agitat de cânturi şi visări, asemuit 
arborelui: "Pahar nalt îmi părea cerul răsturnat deasupra noastră,/ 
Stelele scânteitoare împleau lumea lui albastră,/ Norii ce plutesc par 
spuma a luminii de argint:/ Sufletu-mi arbor de cânturi, crengile şi le- 
ncovoaie/ De visări îngreuiate, iar a florilor văpaie,/ Ce luceşte-n mii de 
feluri, potolită stă de vânt". 

E o imagine extraordinară a stării de manifestare latentă a 
fiinţei rostitoare (cântătoare), îngreuiată de visări şi de lumină florală. 
Lucirea în mii de feluri înseamnă și aci o deschidere largă a fiinţei, o 
ieşire în lumea (lumina) largă, o arătare în toată bogăţia ei substanţială; 
or relevarea ei - prin lumină - aduce şi ascunderea în replică dialectică, 
deoarece văpaia florilor "potolită stă în vânt”. Însuşi sufletul care se 
manifestă ca un arbore cu crengile încovoiate rămâne ascuns, în-văluit 
în propria sa substanţă muzicală. 

Şi tot ca o îngânare a luminii şi umbrei, expresie generală a 
arătării/ ascunderii apare în final reprezentarea iubitei: "Pe o mreajă de 
lumină roşie ca zorii zilei/S-a ivit o umbră dulce - faţa sfântă a copilei, 
Era marmură palidă, ochii mari (...) dulce lumin!/ Şi pe urmele albe se- 
nălţau negre aripe,/ Haina neagră strălucită lumina a nopții clipe”. 

Fiinţa trecătoare, îngânată de valurile, vânturile, fiinţa 
spumei, cum spune poetul, izvorăşte din centrul cel mai luminescent 
care este Demiurgul şi se întinde peste lume - desfaşurând-o în timp şi 
în învăluiri intercalate: "Pe valurile vremei ne-ai dat fiinţa spumei,/ 
Stăpâne fără margini al marginilor lumii”. în acest proces complex de 
arătare/ascundere Logosul (verbul creator) este sfânt căci rosteşte (scrie) - 
în acorduri lămurite - "al gândirii puternic ocean: "Căci nu e limba 
vagă, cuvântul nu-i profan, Ce scrie a gândirii puternic ocean" 
(Săracă-i a ta limbă). 

Spectacolul luminării (= lumirii) transcendente - uneori prin 
regresiune, prin întoarceri retrospective la origini şi la punctul cel mai 
luminescent - cuprinde întreaga ierarhie cosmică, trecând peste forme 
până la forma arhetipală unică şi peste esențe până la esenţa 
primordială, care este lumina. Drumurile lui Eminescu şi Brâncuşi 
înspre această imagine şi "punct întâi” se întâlnesc, căci Coloana 
Infinitului nu este, după părerea lui S. Al. - George, decât o reprezentare 

sculpturală a alternării luminii cu întunericul ( a se vedea vol. Arhaic şi 
universal, Bucureşti, 1981; însuşi Brâncuşi afirma că a intenţionat să 
înfăţişeze drumul gândirii către lumină; "de aici, de pe pământ pleacă 
gândirea creatoare şi se înalță către soare. Omul stă voiniceşte cu capul 
în sus să-l prindă pe Dumnezeu iar Dumnezeu suntem noi...", cit. apud 
Dumitru Baba, Brâncuşi, Timişoara, 1995, p. 131). În doctrina 
Logosului, concepută de Bhatrihari şi dezvoltată de Abhinavagupta, 
Lumina este prima treaptă a Fiinţei în care Unul şi Multiplul se 
contopesc și - evident - o imagine (= o formă) absolută care integrează 
toate Imaginile (formele), un Urform esenţial. Aceasta se revelă printr-un 
demers al gândirii care este însuşi (de)mersul luminii. Numai la cel mai 
profund nivel al conştiinţei are loc luminarea esenței sau formei 
absolute. De aceea "drumul" gândirii este identic cu "drumul" luminii, 
iar luminarea spaţiului exterior este echivalentă cu luminarea esenței 
interioare a eului, care atinge de asemenea punctul cel mai luminescent 
narcisic-hyperionic într-o simbioză desăvârşită a cosmodinamismului şi 
psihodinamismului. Procesul de iluminare interioară culminează în Odă 
(în metru antic) într-o proiecţie luminoasă simbolică a Păsării Phoenix 
("De-al meu propriu vis, mistuit mă vaiet,/ Pe-al meu propriu rug, mă 
topesc în flăcări.../ Pot să mai renviu luminos din el ca/ Pasărea 
Phoenix?", iar într-o variantă a Scrisorii V, într-un soare lăuntric cu un 
orizont cosmic sui generis al libertăţii luminii ("Şi-n acel moment de 
taină când s-ar crede că-i ferice/ Poate-ar învia în ochiu-i ochiul lumii 
cei antice,/ Şi în sufletul lui tânăr oceanul ar străbate, Ar da Soarelui 
lumină şi luminii libertate”. 

Acest soare este asemănător sorilor ce izvorăsc liberi şi umezi 
"pe-al cerimei întins cort” sau care reapar pe suprafeţele acvatice şi 
constituie esenţa (forma) absolută căutată de Eminescu (precum şi de 
Brâncuşi). Acestea ţin nu atât de inconștient cât şi de realităţile 
profunde noologice ale Universului, care ne determină să afirmăm că 
ordinul ontologic este, la Eminescu, de fapt un ordin ontonoologic. 
Sinonimia semantică lumii/luminii (lumei) în limba română ne duce 
prin analogie la identitatea de sens a lui Der în germană care înseamnă 
iluminare sau în-luminare şi a lui eidos în grecește, care semnifică tot 
iluminare. Tărâmul fiinţării e un tărâm al luminii, un tărâm al sacrului. 
Nietzscheeana "moarte a lui Dumnezeu" ("În univers - pare că 
Dumnezeu e mort" Decebal; "şi-astăzi punctul de solstiţiu a sosit în 
omenire,/ Din mărire la cădere, din cădere la mărire (...)/ - E apus de 

Zeitate şi asfinţire de idei” - "Memento mori) aduce desacralizarea, 
stingerea universului şi " a lămpii vieţii finite” nedarea de lumină, 
extincţie - ne-fiinţare (murire). 

Or, din moment ce universul eminescian se extinde dincolo de 
punctul cei mai luminescent şi se poate prăbuşi născând lumină (lumina 
apare - prin urmare - cu un abis ca şi întunericul) suntem îndreptăţiţi să 
vorbim despre lumină ca despre ceva ce se (auto)ereează într-un abis 
noologic ce depăşeşte abisul ontologic. Deci, mai cu cale este, aşa cum 
arătam mai sus, să vorbim despre o ordine ontonoologică eminesciană. 

Sporite ontologic şi noologic, sunt, ia Eminescu, şi "ora" sfântă 
a iubirii concepută ca o străpungere energică a întunericului (nopţii) 
identică fulgerării înţelesului fiinţei ("sufletu-mi în vecie-i atras de-a ta 
chemare,/ Din noaptea nefiinţei înfiorat apare" - De câte ori, iubito...; 
"Atunci te chem; chemarea-mi asculta-vei?/ Din neguri reci plutind te 
vei desface? (...)// Răsai din umbra vremilor încoace,/ Ca să te văd 
venind - ca-n vis, așa vii!// Cobori încet... aproape, mai aproape" - 
Sonete, III), şi "clipa cea repede ce ni s-a dat”, "născută în zona 
indeterminării actului de dare a Timpului autentic ale cărui dimensiuni 
ni se refuză și se sustrag ("În acea nemărginire ne-nvârtim uitând că 
totul/ Cum că lumea asta-ntreagă e o clipă suspendată,/ Că-ndărătu-i şi- 
nainte-i întuneric se arată”), şi clipele rare ale cugetării sacre" (ale 
"gândirii sânte") care în lipsa temeiului luminii (fiinţei) este 
fantomatică. 

Demiurgul, ca vârf cel mai luminescent al Cerului cugetări, dă 
strălucire deosebită arătărilor Fiinţei risipind cu generozitate foc, aur şi 
lucruri sfinte peste aparent impenetrabilul întuneric existenţial: "Atâta 
foc, atâta aur/ ş-atâtea lucruri sfinte/ Peste - ntunericul vieţii/ Ai 
revărsat, Părinte" (dintr-o variantă a Luceafărului) 


20 aprilie 1998. 

Ontologia mişcării 


În cel mai elementar peisaj eminescian, ca cel, bunăoară, din 
Călin, surprindem o mişcare catabazică, precum ar zice Blaga, spre 
adâncimile firii, o intrare spectaculoasă într-un univers circular 
mandalic care se închide în sine circumscriind mişcări vălurânde la 
nişte cercuri unduitoare ce se întorc spre punctul care le-a născut: 
"Sură-i sara cea de toamnă; de pe Jacuri apa sura! înfunda mişcarea 
creață intre stuf la iezătitră;/ lar pădurea lin suspină şi prin frunzele 
uscate/ Rânduri, rânduri trece-un freamăt ce le scutură pe toate./ De 
când codrul, dragul codru, troienindu-şi frunza toată,/ Işi deschide-a 
lui adâncuri, faţa lunei să le bată,/ Tristă-i firea, iară vântul sperios vo 
creangă farmă -/Singuratece isvoare fac cu valurile larmă. " 

Mişcarea înţeleasă ca înaintare/retragere într-o serie infinită de 
cercuri mandalice care simulează un proces continuu de iluzionare şi în 
care stă pitită enigma existenţei, este factorul dinamic structurant al 
universului eminescian. 

Iluzia reală (limanul fericirii), cufundată într-un proces de 
iluzionare infinită, se transformă într-o iluzie ireală, liniştirea (isichia) e 
o stare fluidă, procesuală, care dezvăluie un sens tragic. Adormirea de 
armonie e cufundare lentă în orizontul nemărginit al singurătăţii şi 
morţii (or, omosemia lor e vădită). 

Eminescu face gestul, încărcat de semnificaţii ontologice 
adânci, de a împinge orizontul limitat al fiinţei în acela i-limitat al 
nefiinţei. Fiinţa eminesciană e disparentă, certitudinile sensurilor ei sunt 
mereu lunecătoare (plutitoare, glisante, «coborâtoare»), reapariţia lor - 
prin disparentă întoarsă ca şi cum - facându-se din zona «liniştită» a 
nefiinţei. 

Chemarea «să plutim cuprinși de farmec».e o chemare la 
plutire pe apele lustrale. Inchiderea eminesciană în farmec coincide cu 
clipa supremă a iluzionării care-l duce pe poet (împreună cu fantasma 
iubitei invocate, căci ea nu vine nicicând: rămâne în «cercul strâmb» al 
fenomenalităţii) departe de tărâmul realităţii ontice absolute: al morţii. 

Or, actul ajungerii e şi el prezentai şi reprezentat imaginativ ca o 
mișcare disparentă - legănată, «creață», «adormindă» progresiv - şi nu 
poate fi receptat ca actul a ceva (deja) ajuns. Tot astfel iubilei nu-i este 
dat să ajungă în câmpul tensionat al aşteptării poetului, căci ea e 
chemată de zona idealităţii reci: "Din neguri reci plutind te vei 
desface?/: Răsai din umbra vremilor încoace,/ Ca să te văd venind - ca- 
n vis, aşa vii!" (Sonet III). Imposibilitatea finalizării mişcării ei 
anabazice, încoace, spre poet adică, e asigurată de înseşi semnele de 
interogaţie, care nu sunt decât semnele disparenţei irecuperabile, 

Eul narcisic eminescian este fix doar în poziţia iniţială de 
îndrăgit şi îndrăgitor de sine însuşi (în oglinda izvorului); încolo 
imaginea lui e mişcătoare, «plutitoare», multiplicându-se în reflexe 
purtate de unde. Identitatea sa ideală se înmulțește, proliferează în mii 
de identități care îi sunt - paradoxal - propriile alterităţi. El este 
prizonierul voluntar al farmecului oglindirii, act ontologic în care 
voinţei de uitare-mântuire îi răspunde uşor voinţa universală - îndreptată 
invers spre el - a morții. 

Totul este pus în regimul somnului sau al actului vegetativ; o 
somnolaritate indiană pătrunde fiinţa, după cum o solemnitate 
platoniciană cuprinde întreaga fire. Arhetipalitatea domină universul 
eminescian, poetul operând nu cu imagini, simboluri, ci numai cu 
arhetipuri grele de semnificaţii mitologico-poetice. Firul povestei 
(fiinţei) se toarce ronronic, monoton, se resfiră în aducerile aminte 
căzute în picuri, într-o repovestire a propriei vieţi (de o străină gură); 
gândirea cade repede în transă, în capcanele <ângânării» de cântul tainic 
al naturii (apei, codrului), ceea ce presupune o identificare (re- 
naturalizare) a ființei poetului, o coborâre (dispoziţie definitivă, 
euthanasică) în ea. «Răpirea de farmec» e narcotizantă, efectiv-tanalică 
şi deschide tărâmul râvnit al uitării-mântuirii, marcat de veghea 
universală a morţii ca rațiune ultimă, supremă. 

Capcanele ontologice pândesc la tot pasul, sirenele 
primejdioase trimiţându-şi cântecul «îngânătop» de oriunde. E, la 
Eminescu, o permanentă «îngânare» a fiinţei de către neființă, aceasta 
lucrând viclean cu însuşi farmecul seducător al naturii. 

Vorbind despre actualizarea inconştientului într-un cadru 
primar, organic de natură orizontală. Lucian Blaga se referea şi la un 
accent axiologic generat de sensul mişcării care poate fi anabazic sau 
catahazic în funcţie de înaintarea în orizont sau retragerea din orizont. 

Aceste mișcări sufleteşti fundamentale prezintă nuanţe, căci sentimentul 
destinului poate implica, după timpuri şi locuri, un orizont infinit şi în 
acelaşi timp credinţa în subordonarea fiecărei mişcări unei secrete 
expansiuni sau unui orizont îngust, conjugat cu credinţa integrării într-o 
secretă retragere. «Una e sentimentul destinului, care implică un orizont 
infinit şi atitudinea retragerii, şi iarăşi cu totul altceva e sentimentul 
destinului, care implică un orizont limitat şi atitudinea înaintării» 
(Lucian Blaga, Opere, vol. 9, Bucureşti, 1985. prl56). 

Omul spaţiului mioritic concepe destinul ca pe un «veşnic, 
monoton repetat, suiş şi coborâş», mişcarea lui specifică fiind o 
«legănată înaintare, într-un infinit ondulab». 

Eminescu are fără îndoială sentimentul destinului caracteristic 
omului spaţiului mioritic, numai că cele două mişcări apar 
psihodinamizate, extrem de ontologizate, astfel încât procesul de 
înaintare într-un orizont infinit poate să fie oprit instantaneu, iar o 
stagnare în cercul limitat al destinului să deschidă o perspectivă largă, 
cosmică a înaintării. 

Eminescu e creatorul suveran al unor asemenea orizonturi pe 
care le lărgeşte şi le îngustează după plac, le valorizează psihic şi 
senzorial. Atitudinile anabazice şi catabazice se pot combina, 
complementa, anihila conform unui principiu pe care l-am numit al 
iluzionării absolute sau al iluziei în iluzie. Este o înaintare/retragere 
dialectică, surprinsă într-o formulă ciudată a contradictoriului, a! 
antinomicului, greu de algoritmizat, căci activarea, re-activarea sau 
stingerea unor elemente, a unor faze ale mişcării prezintă 6 
psihodiagramă foarte ciudată. 

Putem întâlni o valorizare necondiționată a spaţiului aşteptării 
în lirică, ca în Sara pe deal, unde ni se oferă proiecția imaginară a unei 
nopţi bogate, care merită preţul întregii vieţi (Astfel de noapte bogată/ 
Cine pe ea n-ar da viaţa lui toată) sau o valorizare permanentizată, de 
înaintare continuă în ciuda lipsei iubitei, a cărei fantasmă înaintează/se 
retrage concomitent; în Mu mă înţelegi, deşi enunţul în incipit este total 
negativ: în ochii mei acuma nimic nu are preț... «lanţul de imagini» 
continuă să se desfăşoare nestingherit: "Și azi când a mea minte, a 
farmecului roabă,/ Din orişice durere îți face o podoabă,/ Şi când răsai 
nainte-mi ca marmura de clară,/ Când ochiul tău cel mândru străhice 
în afără,/ Intunecând privirea, de nu pot să văd încă/ Ce-adânc trecut 
de gânduri e-n noaptea lui adâncă,/ Azi când a mea iubire e-atâta de 

curată/ Ca farmecul de care tu eşti împresurată,/ Ca setea cea eternă ce- 
o au după olaltă/ Lumina de întuneric şi marmura de daltă,/ Când dorul 
meu e-atâta de-adănc şi-atât de sfânt! Cum nu mai e nimica în cer şi pe 
pământ,/ Când e o-namorare de tot ce e al tău,/ De-un zâmbet, de-un 
cutremur, de bine şi de rău,/ Când eşti enigma însăşi a vieţii mele- 
ntregi.../ Azi văd din a ta vorbă că nu mă înțelegi!..." Aşa cum cei doi 
«azi» se anihilează, în planul viziunii, în lumina (negativă) a celui de-al 
treilea, final, tot astfel mişcarea anabazică a imaginii este anihilată de 
retragerea (catabazică) de la sfârşit. Altă dată contopirea contrapunctică a 
înaintării/retragerii se face prin punerea în paralelă antinomică a 
sfârșitului şi finalului: "Din valurile vremii, iubita mea răsai/ Din 
valurile vremii, nu pot să te cuprind”. Există însă şi o fuzionare de gradul 
zero, într-un punct neutru, bazic, care nu presupune nici înaintare, nici 
retragere, ci pur şi simplu situarea stagnantă a eului în faţa/ în urma 
timpului, ca în Trecut-au anii, deşi aici apar elemente ale procesului de 
iluzionare: "Cu-a tale umbre azi în van mă-mpresuri,/ Să smulg un sunet 
din trecutul vieţii, Să fac, o suflet, ca din nou să tremuri..." În acest 
sonet înregistrăm doar sunetele intenţionate ale unei mișcări anabazice, 
punctul catabazic al orizontului aşteptări fiind absolutizat! 

În planul mai înalt, ontologic, al reprezentărilor sentimentul 
acut-dureros al destinului apare mântuit prin retragere în seninătatea 
mioritică, în indiferența stoică, în catharsis-ul antic. 

Încă de la începutul secolului nostru Henri Bergson spunea că 
mişcările retroactive sunt cele adevărate şi că reale sunt numai curgerea. 
fluxul, tranziţia continuă, schimbarea în sine. O mişcare pură este 
imposibilă; ea înseamnă un complex întreg de mişcări şi de opriri 
virtuale: «Pretinsa mişcare a unui lucru nu-i, în realitate, decât o 
mişcare de mişcări» (Henri Bergson, Gândirea şi mişcarea, Iaşi, 
1997). Niciodată timpul nu ni se dă ca unitate; el frânează sau este mai 
degrabă frânare». 

Timpul adevărat este timpul care durează, or, a pătrunde în 
durată este posibil numai datorită intuiţiei ce instituie o cunoaştere 
interioară, o «cunoaştere absolută a duratei sinelui de către sine». Eul 
care (de mai) durează, se zbate, în realitatea lui, ca într-o sferă care 
mereu caută să se lărgească, să se extrapoleze în afară. Pornit să caute 
esenţa, adică ceva constant, uniform de la periferia cercului spre centru, 
eul descoperă ceva străin de sine. 

Mișcările eminesciene sunt foarte variate - întindere titanică 
(precum «gândul tău măreț»), zvârlire demonică în spaţiu, călătorie 
interstelară, întoarcere fulgerătoare la punctul genetic prim ("Intr-o 
clipă-l poartă gândul îndărăt cu mii de veacuri/ La-nceput pe când 
fiinţă nu era nici neființă”), plutire, cădere, salt, «călărire-n zori», 
cavalcadă ("care vine, vine, vine, calcă totul în picioare” - oastea lui 
Mircea în Scrisoarea III), - ele fiind în majoritatea lor de esenţă 
romantică. Demersul existenţial le marchează foarte puternic, căci 
atestăm un fenomen pe care l-am numi sporirea ontologică a viziunii, 
obţinută printr-un permanent tremur care înseamnă efectiv fiinţă, 
fiinţare, printr-o unire în contrapunct a actelor dinamogene şi a celor 
endogene. (Edgar Papu observa că structural, viziunile eminesciene sînt 
precipitate în faza genezei şi lente în faza de cristalizare). 

întinderea provoacă concentrarea şi viceversa, largile mişcări 
perspective şi retrospective având asigurarea într-o statornică şi 
temeinică centrare lăuntrică a eului mişcător în timpul spaţializat 
(bergsonian). Concentrarea e atât de grăbită, atât de densă, de puternică, 
încât naşte din nou necesitatea mișcării, ca - mai târziu - în Elegiile 
nichita-stănesciene, în care se vorbeşte despre "cel în el însuşi nemiscat, 
aidoma/ sâmburelui pământului” care-ntinde jur împrejurul lui/ o 
infinitate de braţe ale gravitaţiei, strângând la sine totul şi deodată/ 
într-o îmbrăţişare atât de puternică,/ încât îi sare printre braţe 
mişcarea" («Elegia întâia»). 

E o mișcare-alergare spre propriul centru al eului care durează 
în cadrul dialectic al întinderii-concentrării. Timpul se «aude» o dată cu 
înaintarea/ întoarcerea eului; el este cu adevărat contra-timpul, contra- 
tema suprapusă peste tema sinelui cunoscător. 

Ce descoperă eul eminescian în opririle instantanee ale acestui 
(contra)timp provocat de meditaţie? 

În durata iubirii, dominată de mişcările stinse ale disparenţei, 
ale neantizării prezenţei celor doi, poetul mai speră să-şi reveleze «o 
rază încă, încă o scânteie», deci o iluminare momentană a fiinţei, al 
cărei sens îl caută într-un descrescendo al oboselii existenţiale a 
căutării: "Jubito, vremea-n loc să steie,/ Să stingă universu-ntreg în 
noi:/ O rază încă, încă o scânteie,/ Ş-apoi dispare tot... ş-apoi, ş-apoi/ 
Simt încă gândul tău iubit, femeie,/ Ş-apoi nu vom mai fi nimic... noi 
doi” (Ah, mierea buzei tale). Ca întotdeauna la Eminescu, în ecuaţia 
antinomicului este pus un «apoi» neantizator cu o recurenţă monotonă 

acaparantă, total deconstructivă şi un <âncă» intens luminator și 
recuperator a cărui putere, să-i zicem înființătoare, degradează însă 
progresiv. 

În durata eternității, văzută ca o întindere cosmică a «morţii cei 
eterne» ce închide toate-n una, prezenţa fiinţei este doar «o slabă 
fulgerare» - infima revelaţie de care au parte cei care cu-a lor gânduri 
mereu în lume sapă: "O, moarte! - mu aceea ce-omori spre-a naşte 
iară,/ Ce umbră eşti vieţii, o umbră de ocară -/ Ci moartea cea eterna 
în care toate-s una,/ În care tot s-afundă, şi soarele şi luna,/ Tu, care 
eşti enigma obscurei conştiinţi,/ Cuprins-abia de-o minte, din miile de 
minţi,/ Tu, stingere! Tu, chaos - tu, lipsă de viaţă, Tu ce pan! şi la geniu 
spui numai ce-i în cărţi;/ O, slabă fulgerare... cea cărui nu te teme,/ 
îngheți nervul vieţii din fugătoarea vreme,/ Când alţii cu-a lor gânduri 
mereu în lume sapă,/- Istorie e viaţa ce scrisa e pe apă... " (Femeia?,.. 
Măr de ceartă). Întunericul (nefiinţei) vine năvalnic întru a stinge «jocul 
cel feeric al lumei sclipitoare» (al ființei), «fugătoarea vreme» anihilând 
voinţa gânditorilor şi chiar a geniului de a lumina «enigma obscurei 
conştiinţi» sau, cum spunea poetul altădată, «cifra vieții cea obscură». 

Pragul ontologic al timpului fugător pare insurmontabil. Or, 
raza, scânteia, slaba fulgerare ne trimit la antica zeiță Athena care are un 
ochi strălucitor (glaukos) îndreptat anume, după spusele tui 
Heidegger, spre o limită, iar atingerea acesteia înseamnă deja situare- 
fermă, revelare a fiinţei fiinţării (opusă neființării). Limita şi sfârşitul 
înţeles ca un proces de sfârşire şi desăvârşire reprezintă «acel ceva 
prin care fiinţarea începe să fie»: «Limita este, de fiecare dată, ceea ce 
limitează, ceea ce conferă determinaţii, ceea ce dă punct de sprijin şi 
statornicie, acel ceva prin care şi în care ceva începe şi este» (Martin 
Heidegger, Repere pe drumul gândirii, Bucureşti, 1988). 

Interpretarea elină a «fiinţărib», prin care îl înţelegem mai bine 
pe Eminescu, se cade delimitată de disocierea categorică - «creştină» şi 
«modemă» care i s-au adăugat. La vechii greci temporalul şi etemul 
însemnau deopotrivă ceva care cuprinde nelimitatul, numai că acesta 
din urmă (cuBiav-aa5u.0) nu semnifica tranşant numai ce este mereu, 
fără întrerupere, ci cu deosebire ceea ce este de faţă. Durata nu 
determină conceptul grec care se referă doar la ajungerea-la-prezenţă. 
Etemul, ca ceea ce ajunge-la-prezenţă şi se retrage din prezență în mod 
nelimitat nu poate ajunge-la-prezenţă în mod plenar, căzând pradă 

nestatormniciei. Durata lui cunoaşte o ruptură, în timp ce durata 
temporalului (= a ceea ce fiinţează propriu-zis) nu cunoaşte piedici. Mai 
târziu se va face disocierea dintre aetemitas şi sempiternitas, care 
echivalează cu nunc stans şi nunc fluens, punându-se un accent străin 
conceptului grec, pe deosebirea dintre stabil (neschimbător) şi ceea ce 
curge (schimbător, evanescent), amândouă noţiunile având sensul de 
dăinuire fără încetare. 

Eminescu este, prin urmare, mai aproape de greci în înţelegerea 
fiinţei, schimbătorul fiind şi la el nu ceva care a încetat, ci ceva care mai 
dăinuie într-un proces de încetare. Adverbele încă şi mai, atât de 
frecvente la el, sunt prin excelenţă durative, reactivante, semnificând 
procesuafitatea încetării, nu sfârşitul ei temporal. 

De aici preferința eminesciană pentru mişcare care reprezintă 
procesualitatea ca atare, înţeleasă nu doar ca succesiune dinamica, ci şi 
ca simultaneitate dinamogenă tulburătoare de stabilitate în mai multe 
planuri. 

Universul eminescian € a] unei permanente mişcări în mişcare (= 
în mişcări); în cadrul lui mișcarea provoacă mişcare, conform logicii 
dinamice a contradictoriului. Are loc, astfel, o dinamizare absolută a tot 
şi a toate. Nu numai că mişcările se produc în spaţiu, generând timpul 
spaţializat, ci însuşi spaţiul e mişcat, adică proiectat într-o stare de 
agitaţie şi supus unei noi ordini, acţiune ce naște un timp spaţial. 
Vocaţia (neo)demiurgică a geniului se exercită aici din plin. 

Mişcările eminesciene nu sunt decât iniţiative ale gândirii ca 
gândire a fiinţei. Ele sunt, prin definiţie, fiinţiale. Psihismul 
ultradinamic eminescian are ca topoi definitorii: transcenderea 
(contingentul), transgresiunea şi regresiunea, specifica întoarcere la 
origini, la «vremea-aurită», întrecerea «cu clipa gândirii» din poemele 
de tinereţe, tremurarea fiinţei şi gândurile care ies «dintr-a lumii 
cutremur», înălţarea/căderea cu toate izomorfismele - suirile la 
Dumnezeu, înălţarea şi zvârlirea spre ceruri, căderea şi (re)căderea în 
haos, zvârlirea demonică, coborârea în viaţa sufletească (vei cobori tu 
singur în viaţa-ţi sufletească - Povestea magului călător în stele); 
rotirea universului şi învârtitrea omului în roată (roata lui Ixion), 
cufundarea în visare şi scufundarea în apele mării şi oceanului ca în 
nişte ape lustrale, trecerea şi petrecerea «ca visul unei umbre şi umbra 
unui vis», evoluţia şi revoluţia (a aştrilor), trecerea luminii şi 
pătrunderea înfiinţătoare a razei; dezmărginirea titanică, mergerea în 

lume (în singurătate), îndreptarea titaniană a gândurilor contra lumii 
(asupra principiilor ei deterministe), alergarea («pe calea vieţii»), 
străpungerea negurilor (de către gând), umbrire (ca întindere a nopţii), 
unduirea, vremuirea, izvorârea, înşiruirea, înmiirea, toarcerea și 
(re)toarcerea firului trecutului. 

O dată ce intră în ordinea fiinţei, eul eminescian nu mai 
cunoaşte repaosul. Noica spunea că imaginea deosebită a fiinţei, la un 
prim nivel, o dă pulsaţia («Tot ce este pulsează»), referindu-se anume la 
Eminescu: «dar poetul nostru spune: "În flecare om o lume îşi face 
încercarea", invocând pulsaţia fiinţei sociale în aceiaşi timp necesară şi 
liberă, cu altă ritmică şi ea. închisă într-un om, lumea încearcă să se 
deschidă de flecare dată, iar acolo unde nu se percepe obişnuit ritmica 
ființei, gândirea poetică a intuit-o. Cu fiecare închidere ce se deschide 
fiinţa îşi face încercarea» (Constantin Noica, Devenirea întru fiinţă, 
Bucureşti, 1981, p. 215-216). Fiinţa a fost căutată prin imaginile statice 
şi prin cele dinamice, mai rar însă prin cele pulsatorii. Bătăile fiinţei 
sunt peste tot ceea ce grecii denumesc prin "to einai" (faptul de a fi) 
sunt, după Noica, neîndeajuns pentru fiinţa celor ce sunt. Românescul 
"a fi întru" denumește tocmai "pulsaţia sporitoare și întemeietoare” a 
fiinţei. 


Sporirea ontologică a mişcării se face nu doar prin dinamismul 
extraordinar al  înaintării/retragerii, prin îndrumările 
anabazice/catabazice ale ființei spiritului care îşi are ritmurile lui 
(deosebite, după cum zice Noica, de cele ale ființei vieții). Există, la 
Eminescu, şi mişcări ascensionale şi descensive, care apar de asemnea 
contrapunctate. Spectacolul îmbinării lor întregeşte, în Memento mori. 
orizonturile ontologice care au un fast baroc uluitor (asupra lor poetul 
abate "un imperiu de lumine", o lume de raze şi scânteieri, vaste 
"pânzării de-azur", o "povară" de stele sau "cârduri de stele", "popoare 
de stele" şi icoanele lor înmiite sau pune mii de oglinzi măritoare): "Și 
cu scorburi de tămâie şi cu prund de ambră de-aur/ Insulele se înalță 
cu dumbrăvile de laur,/ Zugrăvindu-se în fundul râului celui profund, 
Cât se pare că din una şi aceeaşi rădăcină/ Un rai dulce se înalță, sub a 
stelelor humină,/Alt rai s-adânceşte mândru tnfi-al fluviului fund," 

Paradisul nu e deloc aici un model idilic, "pastoral", gessnerian, 
ci reprezintă însăşi plenitudinea existenţială, constituită dintr-un 
psihism activ, bogat, ce se manifestă sub semnul identităţii. Totul 


atinge, în el, pragurile de sus: noaptea lumii este "clară, luminoasă”, 

având deci o luminescenţă diurnă, pădurile sfinte se cufundă în propriile 
adâncimi, munţii se înalță în "albastru-adânc", în râurile "fericite se 
descopăr toate grațiile tăinuite”, argintându-se "plane ş-adânci”, 
"murmurele împlu lumea de-un cutremur voluptuos". Respirările calde 
ale aerului, sclipirile stelelor ce se revelează într-o întârziere "lină", 
clipocitul blând al râurilor, suspinele tainice ale codrilor se adună într-o 
unică imagine simfonizată, cosmizată: "glasul lumei, glasul mărei se- 
mpreună-n infinit”. 

O voință de existenţializare imensă domină universul 
eminescian, reflectat printr-un sistem complex al oglinzilor în oglinzi. 
Oglinzilor mişcătoare ale apelor li se adaugă oglinzile aerului ("E aerul 
pătruns de mari oglinzi”), oglinzile visului (" O, de ar sta merew Să 
oglindez într-însul adânc sufletul meu"). 

Oglinzile eminesciene captează reflexele variate ale unei lumini 
psihizate, care poate fi semnul voinţei de cunoaştere, al dorinţei erotice 
("Şi din oglinda huminiş/ Pe trupu-i se revarsă”- Luceafărul), al 
hierofaniei "sâmburelui lumii" sau al răsfrângerii durerii ("Pe-oglinzi de 
mannuri negre un negru nimitez/ A faclelor lucie răzbind prin pânza 
fină/ Răsfiâng o dureroasă lumină din lumină - Strigoii), revelare 
narcisică a fiinţei ("Din oglindă ea nu vede/ Decât vecinic chipul ei”- 
Miron şi frumoasa fără corp) sau substanţă originară ("lumina dintâi”). 
Etemitatea însăşi se reflectă în oglindă, tot narcisic, uimindu-se de 
propria frumuseţe: Apoi se limpezi oglinda şi, eternitate din <...> se uită 
la ea însăşi... şi se miră de frumuseţea ei - Avatarii faraonului Tla). 

Eminescu nu răstoamă în mod direct cerul (eternitatea) pe 
suprafeţele "mişcătoarelor oglinzi" ale apei sau aerului, ci îl (0) trece 
printr-un sistem interpus de reflexe care purifică icoana lui (ei), 
obţinând ceea ce Gaston Bachelard denumea în cazul lui Edgar Poe, o 
imagine absolută a universului ("...Dacă citim anumite poeme, anumite 
povestiri, ni se pare că reflexul este mai real decât realul, pentru că este 
mai pur. Aşa cum viaţa este un vis într-un vis, universul este un reflex 
într-un reflex; universul este o imagine absolută” - Gaston Bachelard, 
Apa şi visele, Bucureşti, 1993, p. 57). 

Reflexul creează o lume în lume care se dezvăluie într-o 
puritate desăvârşită, luminoasă prin care fiinţa apare ferm în prezenţă. 

Eminescu îşi derivă mitopoetica mişcării din tratatele de 
specialitate ale fizicienilor Clausius şi Mayer, precum şi din filosofia 

românului Vasile Conta, glosând metaforic în marginile însemnărilor 
rezumative. 

Mişcarea, pe care altădată o vedem ca o mişcare a unui 
sâmbure al lumii "totdeauna aicil", constituie un principiu fundamental 
al existenţei umane şi al existenţei universului, fenomenele acestuia 
apărând "în perpetuă curgere şi circulațiune". "O singură mișcare există în 
Univers", notează el la un moment dat, specificând că mişcarea lumii 
mari reflectată în cea mai mică nu este decât fracturarea unei mişcări 
infinite în senzaţiunile unui ochi, al unei urechi. 

Evident că poetul nostru îşi schopenhauerizează însemnările, 
relaţionând mişcările mecanice cu cele ale voinţei din om, cu "seria 
infinită de acte de voiiţiune pozitive şi negative de da sau nu": "E foarte 
drept că ceea ce în mecanică e direcţie a corpului pus în mișcare, e în 
om voința" (Mihai Eminescu, Opere, vol. XV, Bucureşti, 1993, p. 
327). Actul volitiv, întotdeauna dramatic, dureros, devine plăcut atunci 
când trece prin "sita cugetări”, rarificându-se şi onduiându-se în artă (în 
muzică, în vis, armonie). Mişcarea aduce revelarea iui Dumnezeu, prin 
care obținem epifania luminii, adică a fiinţei: "... numai trebuie să vă 
mișcaţi, fiecare mişcare în jurul ei, pentru că Dumnezeu e mişcarea, 
numai trebuie să luminaţi Fiecare în înţelesul lui pentru că Dumnezeu e 
lumină”. Identicul hyperionic se dezvăluie anume datorită intenselor 
lumini demiurgice. Pulsaţiunea, care e spre dezvoltare, spre fiinţă şi 
spre repaos, neființă, după cum va spune în altă însemnare, aduce 
certitudinea clară a raportului omosemic a fi sau a fi mişcat, mișcarea 
începând fiinţa şi fiind temeiul ei: "Dacă a fi şi a fi mişcat - existere şi 
movi sunt identici de a fi ca Ding an sich e mişcare; grade şi feluri de 
mişcare - linie dreaptă, linie rotatorie, linie ondolantă" (ibidem, p. 295). 

Punctul cel mai atractiv pentru poet este des-cumpănirea fiinţei 
în mişcare, intrarea aparentă în zona urcării/căderii, a vălurării, căci 
linia dreaptă nu e caractetizantă pentru cugetare, ci numai cea 
ondolantă Unda e forma universală de mişcare a ideii, valurile, valurile, 
topos fundamental eminescian, fiind proiecția mitopoetică a balansării 
tereziilor punctului de gravitație: "Cum s-a mişca punctul de gravitație 
al unei în jos, punctul celălalt din cealaltă terezie oarecum se suie în 
sus, cel următor în jos ş.a. în infinit. Valuri, valuri" (Ibidem, p. 302). 

Fiinţa umană este înscrisă în univers, conceput ca mare text 
existenţial genera! printr-o mişcare  intercalată,  parantetică; 

"Oganismele, maşini intercaiate în linia directă a mişcărilor mari ale 
universului paranteze într-un text general” (ibidem, p. 337). 

Intuiţia eminesciană merge sigur, în aceste însemnări, spre 
tranzitivitate, spre un între lămuritor şi revelator care se transformă 
într-un întru. Poetul caută ca şi cum un temei al mijlocului, al 
cumpenei, în care des-cumpănirea şi cumpănirea se întregesc, se 
complementează; în acest moment tranzitiv și liniştit-contradictoriu 
fiinţa se în-temeiază nu într-un finit sau într-un infinit, ci într-un 
transfinit, deci într-un permanent dincolo de finit şi neajuns în infinit. 
Sunt momentele de trecere suspendată, oprite în sens bergsonian, 
"cumpănite". 

Or, pe Eminescu îl atrage tabloul fizic şi mitopoetic al 
întregului proces de actualizare şi potențializare energetică, pe care şi-l 
reprezintă în manuscrisul 2255 prin lanţul grafic dinamic arc-cumpănă- 
cere-boltă. Ce ascunde această ciudată reprezentare emblematică 
eminesciană? Mişcarea cu toată logica ei contradictorială de tip 
Tupascian. Arcul înseamnă potenţialitate pură încapsulată, punct genetic 
şi energetic prim. Mişcarea are aici forma enunţului , de care trebuie 
luat act: ea este oprită, dar nu în stare de repaos absolut, ci în stare de 
tensiune reţinută. 

Cumpăna semnifică momentul de actualizare a energiei, dar tot 
ca act, care anunţă doar posibilitatea - o posibilitate reală - a mişcării. 

Cercul semnifică declanşarea, circularitatea (ondolaţiunea) şi 
"încheierea" mişcării care, bineînţeles nu se încheie, căci cercul 
presupune o reluare, o actualizare dialectică a motricităţii. Or, ca aşa 
ceva să se întâmple, e nevoie de o provocare nouă a mişcării care 
determină a firească re-începere sub formă de semicerc (boltă), capabilă 
să dinamizeze celălalt cerc şi să-l integreze, să-l intercaleze din nou - în 
textul general al mişcării - în Întregul (Cercul) acesteia. 

O asemenea rațiune pură, Kantiană, a mișcării eminesciene ne 
trimite la tulburătoare revelații mitopoetice: la începutul lumii şi ia 
primul punct, cel dintâi şi singur ("mult mai mic ca boaba spumei"), 
înfiinţător de univers; la arcurile măreţe uranice, gata să săgeteze cu 
raze imensitatea cosmică: "Cu-ncetu-nserează şi stele izvorăsc/ Pe-a 
cerului arcuri măreţe” (Eco); la uriaşa roată a istoriei din Memento 
mori; la comunicarea/in-comunicarea "cercului strâmt" şi a 
macrocercului universului, întâlnite (ca semicercuri ce se potenţează 
reciproc) în transfinitatea gândului poetului, căci există la el un cer 

adânc nemărginit şi un cer al cugetării, intimizat, apropiat, adevărată 
cumpănă între contingent şi transcendent şi care se constituie ca un 
semicerc în Marele cerc general: la cumpăna gândirii surprinsă între 
viaţă şi moarte din Se bate miezul nopţii, căreia nu întâmplător 
Maiorescu i-a pregătit poziţia din mijloc (de cumpănă!) în ansamblul 
poeziei eminesciene; şi bineînţeles la principiile de bază ale universului 
eminescian: mişcarea ca act voliţional, undoierea sau vălurarea. 

Ştefan Lupaşcu vorbea de principiul antagonismului ca 
despre principiul fundamental al logicii oricărei energii care nu poate fi 
statică prin ea însăşi (cum s-ar putea atunci întâmpla ceva în univers?) 
Dinamismul implică în mod obligatoriu trecerea de la o anumită stare 
potenţială la actualizare: "dacă un dinamism oarecare poate rămâne în 
stare potenţială, ca stare antecedentă celei de actualizare, este pentru că 
ceva îl menţine aşa; or acest ceva nu poate fi el însuşi decât un 
dinamism în stare de actualizare antagonistă, întrucât trebuie, la rândul 
lui, să se poată potenţializa pentru a permite potenţializarea celuilalt" 
(Ştefan Lupaşcu, Logica dinamică a contradictoriului. Bucureşti, 1982, 
p.27). 

Acelaşi principiu al contradictoriului lucrează în sistemul 
psihic, unde subiectul şi obiectul îşi estompează raporturile de 
exteriorizare reciprocă pentru a intra într-o interioritate nuanţatoare. 
Imaginea nu se naşte în cadrul influxului nervos, ci este produsul pur al 
psihismului, născându-se datorită unui proces de inhibare, de liniştire, 
de oprire a motricităţii. Ca imaginea să se realizeze, ca melancolia să se 
facă vers, "trebuie oprită percepţia, ca şi motricitatea, inhibate în liniştea 
meditaţiei, care este un fel de somn, influxurile aferente și eferente, 
acestea cantonându-se în scriitură, motricitatea verbală, picturală, 
mnemică respingând orice altă aferenţă sau eferenţă” (Ibidem, p. 305). 

Imaginea eminesciană cu uriaşa ei forţă de iradiere se naşte ia 
blagiana cumpănă a apelor, la cumpăna dinamismelor, unde surprinde - 
în textul general al timpului şi temporalităţii clipa cea repede ce i se dă 
potenţial ființei actualizatoare. 


30 


EMINESCU, POET TRAGIC 


S-a zis că poetul nu are decât menirea să viseze şi să interpre- 
teze tâlcul viselor. El ar fi prin definiţie omul care visează. Faptul că i se 
cere să fie şi vizionar îi prelungeşte doar organic calitatea de visător. 

Visând, el vede realitatea în "icoane" mai dulci, în imagini 
frumoase, sclipitoare sau chiar fantastice care atenuează tristeţea, 
sentimentul că totul este trecător şi supus legilor, destinului. Oricum, 
aşa cum spune Nietzsche, această "divină" comedie a Vieţii cu tot 
infernul ei nu apare în ochii lui doar ca un joc de umbre: el însuși este 
actor al scenei lumii, trăieşte și suferă pe ea. Fiorul tragismului se 
strecoară în însăşi senzaţia iluzoriului. Vrând-nevrând poetul descoperă 
cu neliniște interioară, neliniște de natură metafizică, acel nod al 
contradictoriului din lucruri, care este anume nodul tragic. 

Eminescu trăiește deosebit de adânc descoperirea acestei 
raţiuni ultime a lumii, proiectând motivul vieţii ca vis într-o viziune 
intens colorată ontologic: "Că vis al morţii-etene e viaţa lumii întregi”. 
Sunt foarte dese, la poetul nostru, asemenea pătrunderi până la 
"sâmburul lumii”, în care sălășluieşte contradictoriul, adică până acolo 
unde fiinţarea este adunată într-un singur ghem de contrarii care se 
provoacă şi se tensionează reciproc. Ele se constituie într-un principiu 
structurant al universului său. 

Omul eminescian este prin excelenţă un om tragic. 

Or, tragismul nu este decât conştiinţa existenţei unei ordini 
universale sub semnul destinului şi al limitelor care se pun în calea 
realizării de sine a omului. În faţa acestuia, care depune eforturi 
disperate de cunoaştere, lumea își închide sensurile, le încifrează, le 
codifică. La Eminescu, lumea ia, astfel, formă de "carte tristă şi- 
ncâlcită". Cel ce se apleacă asupra foilor ei obscure mai mult o în- 
cifrează decât o descifrează. Astfel, între poet şi lume se cască o mare 
prăpastie, căci imaginea ei ultimă e căutată cu un vitalism fervent, cu o 
adevărată sete de Absolut. 

Există, bineînţeles, o vocaţie tragică, secondată şi de o dăruire 
de sine consumului sufletesc continuu, ce traduce antinomicul într-o 
oglindire narcisic-ataractică în străfundurile fiinţei, în chiar limitele ei. 


Impactul dintre valoare şi non-valoare, dintre sensul des-cifrat şi sensul 

în-cifrat se proiectează, paradoxal, în sentimentul unei libertăţi a 
spiritului ce se înfruntă cu aceste limite: "Cine îşi riscă conştient viaţa 
trăieşte o libertate unică” (Karl Jaspers). 

Înainte de a obţine libertatea, Narcisul eminescian se oglindește 
pe sine sub semnul tragismului, şinele pe care-l descoperă aflându-se 
mereu la marginile abisale ale fiinţei. Acolo "totul este problem", cum 
am spune cu o vorbă eminesciană. 

Sfăşierea tragică are loc mereu într-un câmp axiologic, intensi- 
ficând progresiv sentimentul valorilor ce primesc replica non-valorilor. 

Omul tragic este omul de excepție, este firea superioară care trăieşte 
la limită problematicul, antinomicul ce-i întind cursa irezoivabilului. 

Omul de excepție este ia Eminescu, chiar geniul, "mergătorul 
de deasupra lumii”. 

Tragismul este intensificat de descoperirea terorii timpului, 
care instaurează fiorul rece al nefiinţei. "Căci Moartea este timp, este 
Timpul. Şi această viziune îşi va reflecta umbra asupra spiritului lui 
Eminescu şi a poeziei sale”, precizează Rosa del Conte. Timpul va 
actualiza în conştiinţa poetică factorul devenire, generator de neliniști și 
melancolii între "clipa cea repede ce ni s-a dat" şi veşnicia ca durată in- 
finită. Timpul cosmic, cel în care trăieşte "nemuritor şi rece” Hyperion, 
provoacă şi stimulează progresiv drama existenţială a lui Eminescu, 
producând un flux elegiac devastator, pe care criticul cubanez Salvator 
Bueno îl crede de o forță inegalabilă în context european. 

Schema impusă de tradiţia-, conform căreia Eminescu ar fi "un 
pesimist”, este sfărâmată de însăşi prezenţa acestui om tragic în poezia 
eminesciană. "Artistul tragic nu e pesimist, el spune da la tot ce e 
problematic şi teribil..." Este precizarea prețioasă a lui Nietzsche care ne 
ajută să înţelegem mai bine adevărata esenţă a viziunii autorului 
Luceafărului asupra lumii. 

Perspectiva zilei de azi» absolvită de schemele vechii 
mentalități, ne oferă imaginea omului eminescian care nu se cufundă 
într-un întuneric al neştiinţei, străluminat numai de anumite dezvăluiri 
gnostice şi - cu atât mai mult - contopindu-se mistic cu nirvana budhistă 
(în care sfârşeşte renașterea iniţiatică): e omul tragic mereu depăşind 
limitele, mereu distanțat de "cercul strâmt” şi proiectat în infinit.. El 
susţine un dialog discontinuu cu Absolutul. Iar principalul obstacol 
ontologic care este timpul îl va trece prin regăsirea timpului originar. 

sacral, organic, recuperat din spaţiul sacru, îl va ajuta să trăiască 
continuu un timp atemporal, timpul hyperionic. Accentul eroic, surprins 
de Rosa del Conte, întregeşte imaginea omului tragic eminescian, care 
este al închiderilor ce se deschid, al unei porniri ascensionale care 
niciodată nu este curmată; căci se reia la infinit. 

Când se manifestă mai puternic "nodul tragic" eminescian: în 
perioada tinereţii când, după credinţa Ioanei Em. Petrescu, îmbrățișează 
modelul cosmologic platonician instaurator de armonie, de un univers 
sferic stăpânit de "junele de foc” sau de bard; la etapa accentuat 
"pesimistă” şi "schopenhaueriană" sau în cea de-a treia perioadă în care 
sub influenţa modelului kantian universul este văzut ca un mecanism? 
Aceasta din urmă ar fi marcată anume de cea mai intensă notă tragică. 

Credem că viziunile eminesciene sunt constant tragice, drama 
existenţială fiind intens trăită de poet, într-un câmp transcendental 
constituit sub semnul contradictoriului, încă din caietele începuturilor 
denumite Marta şi Elena. 

Întreaga creaţie eminesciană proiectează o unică viziune, sub 
specie totius mundi, susţinută de o insaţietate a absolutului, pe care 
limitele (şi conştiinţa existenţei lor ca atare) n-o prejudiciază prin nimic. 
Tragicul alimentează acest irezistibil din ființa eminesciană neîngrădit 
de pragurile existenţiale descoperite din începuturi: "toate-s nimica”, 
"ca prăzi trecătoare a morţii eterne", "Şi multe dureri-s, puţine plăceri", 
"decât un vis searbăd mai bine nimic”, iată şirul sentinţelor din Morlua 
est. 

"Nu se va înțelege niciodată poezia eminesciană dacă nu i se va 
surprinde accentul eroic care a fost tot mai îndepărtat de convulsivul 
titanism romantic - de răzvrătirea satanică" (Eminescu sau despre 
absolut, Cluj 1939, p. 132). 

E un accent departe atât de eroismul pasiv budhist cât și de 
egoismul activ al titanismului romantic de esență byroniană sau 
hugoliană: e accentul eroic al omului tragic ce se proiectează mereu în 
Absolut. 

Eminescu va vorbi adesea despre un şir fenomenologic, despre 
o ordine parcă dianainte determinată, despre un theătrum mundi de 
mişcări automatizate sub semnul umbrelor iluziei, ale trecătorului şi 
zădărniciei (este binecunoscuta imagine din G/ossă). Dar nicicând 
aventura lui ascensională nu slăbeşte din intensitate. Nodul tragic nu 

este, ia Eminescu, o abstracţie, ci focar de trăire pasională sub semnul 
unei continuităţi nedezminţite a ascensiunii spre infinit. 

Omul tragic eminescian este - dincolo de accentul eroic 
ascensional - omul deplin care adună în "nodul tragic" al fiinţei sale şi 
neliniştea metafizică modernă şi ataraxia stoică şi nepăsarea buddhistă 
şi modelele arhetipale descoperite în inconştientul colectiv al ființei sale 
(el se identifica adesea cu Decebal, cu Ştefan ce! Mare, cu Zalmoxis 
concepându-și o aură sacrală de "tânăr voievod"). 

Regăsim, în spectacolul existenţial eminescian, aventurile 
zeului hegelian care, contopindu-se cu propria creaţie, obiectivându-se, 
se resimte negat. Este o lege dură a destinului care nu-i cruță nici pe zei 
nici pe oameni; legea necesităţii revelării de sine prin negativitate, prin 
Altul. Fără lumea care neagă zeul (şi omul, evident) este inconştient, iar 
conștiința prezenţei acestuia îl alienează. Astfel se impune ceea ce 
Hegel denumea "puterea imensă a negativului" care este de fapt energia 
gândirii, a Eului pur. 

De ce spune Eminescu despre moarte atât de paradoxal la 
prima vedere, că "tu trăieşti, nu noi?” Fiindcă negativul este izvorul 
vieţii, care o alimentează abundent, peste "malurile" ființei. Negativul e 
cel care sparge energic "cercul închis în sine” al cotidianului mărunt ce 
stârneşte replica lui Hyperion. Moartea, ca realitate supremă, pune 
acum stăpânire definitivă pe spirit. Identificând în sine puterea nemai- 
pomenită exercitată de negativ, acesta intră în timp. Or, timpul este 
chiar soarta și necesitatea spiritului încă neîmplinit în sine şi terorizat de 
imperativele conştiinţei-de-sine a se realiza în câmpul conştiinţei. 
Drama căderii în istorie e drama Daciei lui Eminescu, a eului său dacic. 

Spiritul, ca să menţină în sine ceea ce e mort, trebuie să 
consume forţele cele mai mari: "Dar nu viaţa care se sfârşeşte de moarte 
şi care se prezervă pură faţă de distrugere, ci aceea care suportă moarte 
şi se păstrează în ea viaţa spiritului. Spiritul îşi câștigă adevărul său 
numai întrucât el se regăseşte în ruperea absolută. Această putere el nu 
este ca fiind pozitivul care îşi întoarce privirea de la negativ, ca atunci 
când spunem despre ceva: "acesta nu e nimic, sau e fals" şi cu asta gata, 
trecem la altceva; dar el este această putere numai întrucât priveşte 
negativul în faţă, întrucât zăboveşte în el. - Această zăbovire este 
puterea magică care transformă negativul în fiinţă” (Fenomenologia 
spiritului, Bucureşti, 1965, p. 25). 

Eminescu nu doar zăboveşte în negativ, ci se instaurează în el, 
vorbind de acolo, ca de pe un tărâm ce are dreptul legitim la existenţă. 
O tragedie adevărată este cea care legitimează totul deci toate foiţele 
care se înfruntă, spune Camus în Caietele sale. 

Se pare că poetul nostru dă mai multă legitimitate negativului, 
proiecţiile viziunilor sale venind din perspectiva fascinantă a acestuia. 
Prin instaurarea temeinică (şi nu numai zăvorâre) "puterea imensă a 
negativului invadează și cotropeşte gândirea lui... 

Cu toate acestea, "nodul tragic” eminescian a părut unora 
atenuat, adică impur, neclasic. Prin faptul că nu este un poet al neantului 
schopenhauerian, al absolutului care-l izgoneşte pe primul, Sergiu Al. 
George crede că nu se poate concepe o apropiere între Eminescu şi 
existenţialism: "Graţie dialecticii simbolice, sentimentul tragic al lumii 
este profund atenuat, trecând în domeniul aparenţelor, tragicul nu se 
poate desfăşura în toată amploarea sa decât când s-a pierdut 
dimensiunea simbolică a actelor şi a existenţei” (Arhaic şi universal, 
Bucureşti, 1981, p. 275). Ar fi vorba chiar de o pierdere a accentului 
absout negativ în momentul în care lumea devine simbolul unei 
mentalități absolute, limanul oricărei suferinţe. 

Evident, Eminescu corectează avant la lettre existenţialismul 
sau unele existenţialisme, ca să zicem aşa: la el, bunăoară spre 
deosebire de Sartre, omul nu e omul viitorului, ci omul trecutului. Exis- 
tenţa nu purcede esenţa (ci coexistă în simultaneitate), iar voinţa este 
mai mult decât disperarea. De asemenea eul eminescian nu este liber de 
ordinea divină: în ipostaza sa de Narcis, de bard sau de tânăr voievod, ei 
este ca Dumnezeu, sfârșind a fi, în ipostaza sa de Hyperion, întru 
Dumnezeu. Eminescu este, aşadar, un existențialist naiv, nesofisticat. 

Unicitatea lui Eminescu, ca poet al fiinţei, este că accentul negativ 
nu scade din intensitate, fiind şi mai puternic în limanurile ataraxiei. Or, 
chiar acolo, el strigă disperat: "Pe mine mie redă-mă!" Or, chiar 
descoperind fascinația negativului, Nefiinţa adică, el întrevede, dincolo 
de "icoana vie" a Morţii, răsărirea şi apusul vieţii, zvâcnirile de aripi ale 
păsării Phoenix: "Căci eterne sunt ale lumii toate:/ De se nasc, mor tot 
pieritoare forme/ Dar cu toatele au înlăuntru viaţa/ Păsării Phoenix". 

Omul tragic eminescian depăşeşte fixitatea spiritului grec, 
mobilitatea celui german, nepăsarea eliberatoare a spiritului indian: el 
adaugă creştinismului cosmic liniştit al păstorului Miorifei agitația 
zeiască a Meşterului Manole de a depăşi "cercui strâmt" prin creaţie şi 

jertfire. Hyperion e imolat chiar în Cosmos, luându-i-se oglinda 
Celuilalt pământesc. Omului tragic i se răpeşte posibilitatea de a se 
reflecta într-un altul. Oglinda îi este suprimată, cum spunea Camus, el 
rămâne cu adevărat singur. 

Între eul eminescian şi alteritatea sa este o disonanţă care, 
heideggerm vorbind, este distanța dintre prezenţa şi absenţa în sfera 
logosului. Contrariile nu mai pot fi readunate într-o unitate. 

Nodul tragic eminescian este unul absolut. 

Semnificative sunt, în proiectul de dramă Mira, sentimentul 
cheltuirii puterii şi nuntirii cu moartea lui Ştefan cel Mare, vrerea de 
distanţare completă de eul pământean şi de cufundare "în alt eu, altă 
fiinţă - alt corp”. Disoluţia existenţială a eului eminescian e totală în faţa 
"puterii imense a negativului” şi chiar a liniştitorului pact cu Absolutul. 

Omul tragic eminescian este, în definitiv, sfâşiatul necon- 
diţionat, Narcisul fără oglindă și fără proiectare în Celălalt, în Eco. 

Drama existenţială a poetului nostru are loc în câmpul 
valorilor, căci aşa cum preciza Max Scheler, tragicul se mișcă în sfera 
raporturilor de valori, nu în sisteme mecanice: numai acolo unde există 
înaltul şi josnicul, nobilul şi comunul, putem întâlni ceva în genul 
întâmplărilor tragice. 

Eminescu este în acest sens un poet de natură axiologică: 
valoricul (sacralul) este adevăratul axis mundi, principiu suprem de 
organizare ierarhică a lumii. S-ar putea spune tautologic că numai 
valorile valorizează existentul, îi dau realitate şi sens. 

Asemenea proiectări semnificante au loc dincolo de "şirul orb 
al vremii şi-a lucrurilor lumii", dincolo de "oarba întâmplare fară-nţeles 
şi țintă", care par a fi călăuză timpului. 

Aceeași ascensionalitate valorică o asigură Eminescu - dincolo 
de "cercul strâmt” al pasiunilor terestre - în dragoste. "Farmecul sfânt" 
care străbate fiinţa, fondul "păgân" lăsat de "părinţii din părinţi” dă 
expresie Cerului iubirii, mereu înalt şi nobil şi ferit de comun şi josnic, 
ferit bineînţeles şi de moartea care se infiltrează organic în "nodul 
tragic" atât de complex al dragostei-dor. 

E în acest sentiment, ca şi în toate pasiunile ascensionale 
eminesciene, întreg spectacolul (heideggerian) al fiinţei, în care voinţa 
(frica) de ceva determinant trece, aşa cum observa Noica, în Voinţă 
(frică) de nimic determinat. Omul tragic eminescian trăieşte din plin 
această trecere dialectică. 

EMINESCU, NIETZSCHE ȘI OMUL TRAGIC 


Eminescu, poetul care a fost crezut un pesimist incurabil, un 
"schopenhauerian" programatic, are însă tăria neslăbită de a privi 
Gorgonele în faţă. Nu le evită nici pe o clipă; dimpotrivă le atacă, le 
adresează "o herghelie” de întrebări care se întorc înapoi spre fiinţa lui 
interogativă cu ecouri surde, de sunete pierdute în neant. Și totuşi este 
un sens în acesată sfidare a monştrilor infernali; este o existenţă plenară 
prin problematic: "Suntem numai spre-a da viaţă problemei, S-o 
dezlegăm nu-i chip în univers?/ Şi orice loc şi orice timp, oriunde,/ 
Aceleaşi vecinice-ntrebări ascunde?" (O, înţelepciune, ai aripi de 
ceară!, 1879). 

Poetul nu afirmă, ci doar întreabă dacă acest "numai" e o limită 
existenţială, "gorgonică”; or, dincoace de Gorgone se dă mereu viaţă 
problemei, "vecinicelor întrebări”. E o viață pusă sub semnul oboselii 
reluării, al veşnicei întoarceri (nietzscheene), dar totuşi o viaţă. 

Privirea pesimistului, sleită din cauza conştientizării 
absurdităţii actului însuşi al privitului, se înceţoşează şi ochii scrutători 
cad în jos, spre pământul arid sau se ridică visători - în căutarea 
mântuirii - spre cer. 

Nu este cazul privirii eminesciene mereu întrebătoare. 

Raportarea atentă la Nietzsche ne aduce în faţa noastră, azi, un 
alt om eminescian decât cel consacrat de tradiţia exegetică: omul 
tragic. Chiar dacă admitem un schopenhauerism de fond sau de 
sensibilitate, punerea în ecuaţie comparatistă a lui Eminescu şi 
filosofului voinţei se cade neapărat să-l angajeze, în calitate de 
mijlocitor al adevărului deplin, pe Nietzsche. 

Fiindcă ce înseamnă a pune întrebări, a "da viaţă problemei”, !a 
autorul lui Aşa grăit-a Zaratustra? 

Regăsim, cu surprindere, o parabolă relevantă între dialogul 
nietzcheean dintre Dionisos şi Apollo şi dialogul eminescian dintre 
Cătălina şi Hyperion, dintre - adică - dionisiaca fată pământeană şi 

apolinicul fiu al cerurilor, care emblematizează voința oarbă de a trăi și 
contemplarea rece, senină, de supraom, dacă vreţi. 

În mai multe rânduri Nietzsche afirmă că tragedia antică este o 
dovadă a faptului că grecii nu erau pesimişti și că "Schopenhauer s-a 
înşelat aici, aşa cum s-a înșelat în toate”. 

Chiar dacă suntem deconcertaţi când dăm de categoricul "în 
toate", argumentul tragicului nepesimist pare absolut plauzibil, întărit şi 
de aserţiunea că tragedia, viziunea tragică asupra lumii este dominată de 
"voinţa conştientă de viaţă la individ" şi că tragicul contrazice renunțarea 
la viaţă, principiul mai multor religii. "Schopenhauerianul Nietzsche 
impune o concepţie total "neschopenhaueriană" asupra voinţei care "în 
nemăsurata ei sete de existenţă infinită afirmă, în chipul cel mai viguros, 
tot ce garantează durata existenţei”. Vorbind despre epoca pregătirii 
Naşterii tragediei, C. I. Gulian constată anu-me antischopenhauerianis- 
mul esenţial al lui Nietzsche; în notele pre-gătitoare la pomenita carte se 
dă o definiţie existenţială a tragediei ca "leac natural" şi stimulent al 
voinţei de a trăi, pesimismul fiind considerat "practic şi nelogic": "Faptul 
că noţiunea de suferință” (Leiden) apare atât de frecvent în Naşterea 
tragediei nu trebuie să ne înșele: chiar dacă preia noţiunea de la 
Schopenhauer, Nietzsche îi dă cu totul alt sens, un sens contrar doctrinei 
sau soluţiei "meşterului" său: suferința nu este un rău, ea este doar o 
latură dialectică a vieţii; acceptarea acestei împletiri, a "disonanţei”, 
Nietzsche o vede încă din micul eseu despre naşterea "gândului tragic", 
în care intuieşte perfect ceea ce va dezvălui mai târziu istoria religiilor în 
Grecia antică: la origini, mitul dionisiac este legat de "impulsul 
primăverii”, este un "mister", adică învăţătură ezoterică despre sferința 
prin care trebuie să treacă zeul simbolizând renașterea naturii, bucuria de 
viaţă. În extazul dionisiac, ca şi în beţia pricinuită de narcotice... "este 
frânt principiul individuaţiei, ceea ce-i subiectiv dispare în faţa forţei... 
general-umanului, ba chiar a general-naturalului” (C. I. Gulian, 
Nietzsche, Bucureşti, 1994, p. 53). 

Prin cântec şi dans omul se transferă într-o ordine mai înaltă 
sau chiar ideală a lumii şi sublimează urâtul, josnicul; prin iluzia 
estetică atinge chiar o "înțelepciune a suferinţei”, eminesciana 
înţelepciune tară aripi de ceară... Posedând această înţelepciune, artistul 
titanian (Nietzsche se referă la Eschil), este purtătorul credinţei că poate 
plăsmui oameni sau îi poate nimici (ca pe zeii olimpieni), fapt pentru 

care însă trebuie să plătească cu vecinica suferinţă. Bucuria creaţiei 
alungă norii de pe cerul tristeţii (Dacă Sofocle va cânta, în Oedip, 
cântecul victorios al sfânţului, la Eminescu - tânărul tiatanian, corul 
îngerilor va intona adesea muzica de sfere. 

Poetul (şi Eminescu nu e o excepţie) se aseamănă zeiţei 
Demetra, invocată de Nietzsche, care, cufundată în lumea vecinicii 
tristeţi, cunoaşte din nou bucuria când i se spune ca îl poate naşte 
(plăsmui) pe Dionisos. Principiul individuaţiei se spulberă şi atunci 
unitatea lumii se restabilește. Adică: asupra "întregimii vieţii”, la care 
aspiră Eminescu şi poeţii în genere cade raza liniştitoare a speranţei. 

Sălăşluind nu doar în tărâmul tristeţii ci şi al bucuriei, Poetul 
crede în putinţa naşterii unui nou Dionisos sau a unui Pan şi se dedă 
plăcerilor creativităţii şi contemplării narcisice (mai e nevoie să 
invocăm Narcisul eminescian?), ceea ce face imposibil pesimismul. 
"Pesimismul în artă? - Treptat , artistul îndrăgește mijloacele pentru ele 
însele: acelea în care se lasă reunoscută starea de euforie: extrema fineţe 
şi splendoare a culorii, claritatea liniei, nuanţa tonurilor: distincţia - unde 
altundeva - în normalitate, distincţia este absentă. Toate lucrurile 
deosebite, toate nuanțele, în măsura în care amintesc de potenţările 
extreme ale forței, rezultate ale euforiei, trezesc, la rândul lor, euforia; - 
efectul operelor de artă este trezirea stării de creativitate, a euforiei" 
(Friedrich Nietzsche, Aforisme, scrisori, Bucureşti, 1992, p. 97). 

Este o contradicţie să spui că arta e pesimistă, căci are un rol 
existenţial, întăritor, afirmativ, binecuvântător, sacralizator. (Ea poate fi 
un panaceu împotriva "apusului de zeitate” şi "asfinţirea de idei", 
formulă eminescian-nietzeheeană din Memento mori). E încă o 
înşelare a lui Schopenhauer: "Esenţialul în artă rămâne desăvârşirea 
existenţei ei, evidenţierea perfecțiunii şi a plenitudinii; arta este prin 
esenţă afirmare, binecuvântare, sacralizare a existenţei... Ce 
înseamnă o artă pesimistă? Nu o contradicţie. - Ba da. - 
Schopenhauer se înşeală atunci când consideră că anumite opere de artă 
sunt în slujba pesimismului. Tragedia nu ne recomandă "resemnare"... a 
reprezenta lucruri îngrozitoare şi problematice exprimă deja, în sine, un 
instinct al puterii şi al măreției prezent la artişti... artistul nu se teme de 
tragedie... Nu există o artă pesimistă... Arta este afirmativă”. (Ibidem, p. 
97-98). 

Întrebându-se asupra categoriilor principale ale pesimismului 
(pesimismul sensibilităţii, pesimismul "voinţei de libertate”, 
pesimismul îndoielii; pesimismul moral al lui Pascal, pesimismul 
metafizic al Vedantei, pesimismul social al anarhiștilor sau al lui 
Shelley, pesimismul compătimirii lui Tolstoi sau al lui Alfred de 
Vigny), Nietzsche consideră că orice exagerare este un semn de 
îmbolnăvire, ca și preponderența lui nu asupra lui da: "Ceea ce nu 
trebuie confundat aici: plăcerea de a spune nu şi a nu face dintr-o 
enormă foiţă şi tensiune a afirmației - ceea ce este caracteristic tuturor 
oamenilor şi vremurilor de bogăţie şi putere. De asemeni, un anume 
lux, precum şi o formă de vitejie care se opune lucrurilor îngrozitoare; o 
simpatie pentru lucrurile teribile şi problematice, pentru că, între altele, 
suntem teribili şi problematici: este latura dionisiacă în voință, spirit, 
gust" (Ibidem, p. 82). 

Dionisos este zeul care domină, dincolo de extreme şi 
exagerări, artistul şi omul. Dionisiacul e mereu în ceartă cu apolinicul. 
Vitalul, existenţialul se opune contemplativului, seninului. Lui Socrate i 
se reproşează "descompunerea mitului de către conştiinţă”, trecerea de 
la mit la logos. Eminescu nu și-a reprimat impulsul apolinic, adică 
impulsul spre ştiinţă, după cum nu şi-a temperat elanurile dionisiace, 
puterea de creativitate mitică. 

Nietzsche ne ajută să aplicăm lui Eminescu o grilă ontologică, 
omul eminescian fiind prin excelenţă un om tragic, "teribil și 
problematic”. 

Trezind starea de creativitate, el surprinde deopotrivă general- 
umanul (general-naturalul) și abisurile propriei fiinţe. 

"Tot" şi "Unul" 


Aşa cum, în "Scrisoarea III "ochiul închis afară înăuntru se 
deşteaptă", în toate viziunile eminesciene are loc mereu o în-chidere și 
des-chidere de perspective sub semnul unei mutageneze continui. 
Eminescu e un provocator de schimbări, de mutații şi transmutaţii în 
țesătura intimă sau chiar în temeiurile lumii prinsă în ecuaţiile realului 
şi posibilului. Agenţii mutageni activaţi sau reactivaţi refac din 
rădăcini, închipuie o altă geneză, într-o relativizare şi absolutizare a 
dateior ei esenţiale. În mod efectiv poetul lumeşte lumea, 
existenţializează existența, universalizează universul. Scoasă din 
tiparele ei imuabile platoniciene sau din cele eleate, Lumea eminesciană 
este modelabilă şi mutabilă: transmiţându-i-se un spor de onticitate, ea 
poate fi, într-un spectaculos joc cvasi-demiurgic, substanţializată, 
fluidizată, tiranizată, htonizată, întoarsă ab origine, văzută !a solstiţiu, 
impusă în cheie escatologică la asfințit (de unde şi apusul de zeitate şi 
asfinţirea de idei), extinsă în ceruri înstelate, redusă la o secvenţă 
fenomenologică, luminată, întunecată, dezmărginită, închisă într-un 
număr, suspendată, adusă în prezent (= in praesentia), scufundată în 
trecut, reîntoarsă din viitor, construită în miniatură sau sub formă de 
piramidă cosmică, legată, des-legată, materializată, i-materializată, pusă 
în ecuaţii de felul ""Nonens-Fiens-Defiens-Nonens: Ens = E(t+s+c) = E-t-s- 
s" (ms. 2281, f. 80), proiecată în vis şi posibil (E spuma de pe-o undă,/ 
Un vis al morţii-eterne e viaţa lumii-ntregi). raţionată în noeme, în 
semne, în icoane şi simboluri. 

Însuşi locul din care e privită şi modelată se schimbă, pornirea 
spre lume, spre esenţialitatea ei, spre imaginea ei proiectată poate fi 
avânt (o călărire în zori), contemplare şi privire elementară spre cer, 
dar şi transcendere metafizică, transgresiune, ascultarea unor voci din 
adâncuri, scrutare rece, hyperionică, de deasupra, difuziune de plâns 
demiurgic, călătorie interstelară, viziune de pe Lună, fixarea cu binoclul 
întors de pe alţi planeţi, întoarcerea într-o sferă fără timp şi loc, ca o 
arhetipală întoarcere a lui Krishna în cerul lui Indra, venire din centrul 

lumii ("încoronat de sori”), situare la cumpenele vremii într-o eleată 
"neclintită limbă”, întoarcere a uriaşei roți a vremii, proiectare ca gând 
din gândul poetului. 

Modelul ontologic originar ar fi bucata de lut biblică, rămasă 
nemodificată în esenţă, dar foarte schimbătoare în formulele în care se 
îmbracă: "Pentru a-şi închipui careva metaforie - lumea ar putea să iee o 
bucată de lut - eternă aceeași, care prin urmare nu cunoaște timp - şi să-i 
dea cele felurite forme, când una, când alta, când aşa când aşa. Lutul 
rămâne-n orice caz acelaşi. Dac"acuma mai nici că acest lut este răul, 
nedreptul positiv, se-nțelege şi tot binele şi toată dreptatea va consista 
numai în forme şi nu în capriciul lor, adică în relaţiunea unei faţă cu 
cealaltă" (Ms. 2285, r. 126). 

Lumea eminesciană îşi sporeşte onticitatea, se lumeşte continuu 
în sens heideggerian; se proiectează într-o infinitate de semnificaţii 
existenţiale prin umplerea ei cu arhei care nu sunt decât o creaţie, o 
operă mişcătoare văzută cu binoclul întors care o şi fixează "departe, în 
fundul cugetărei unui om", ca un ceva straniu ce nu se pricepe şi nici nu 
percepe bine. Este o obişnuinţă poetică (şi poietică) de a scufunda 
temeiul lumii într-un indeterminat în-ființător totuşi, căci acolo e o 
zămislire, o trecere de la neființă la fiinţă şi de la unic la unitate (cu 
remodelarea tuturor celor trei categorii un, un-ic, un-itate). Departele 
devine, prin această acţiune modelatoare, aproapele născător de 
existență. Vom spune, împreună cu Constantin Barbu, că Archaeus ne 
propune tocmai o contemplare a omului prin sine însuşi (ca spectator al 
lumii), având prin mijlocirea acestuia intuiţia "totului în tot”, care 
devine aproapele ce se reîntoarce în intuiţia eului-identic-precum 
sufletul însuşi. "... Toată opera s-apropie vădit când ai privi în sticla 
(binoclului n.n.) aşezată normal la ochi - ea s-apropie aşa încât toată 
scena ţi s-așază-n cap ş-auzi opera urlându-ţi în craniul deşert, cu tot. 
Cum va fi arătând capul unui om care are o operă ori o dramă, cu 
oamenii ei, costumaţi, cu lumina de lampe, cu pânzările zugrăvite, cu 
totului tot, în capul lui... Un teatru întreg la care sufletul lui, ghemuit 
într-un colţ al salei, e singurul spectator”. 

Archaeus, în călătoria sa odiseică prin lume, reprezintă ecuaţia 
om/toţi, om cu coardele omenirei întregi in potentia, în care "spiritul 
Universului se încearcă, se opinteşte din nou, răsare ca o nouă rază din 
aceeaşi apă, oarecum un nou asalt spre ceruri!" El este, pe scară 
ontologică eminesciană, prezenţă, fiinţă, fundament şi întruchipare a 

unicului și identicului: "Pliul contemplării nemărginite şi intime întru 
apartenenţă se întemeiază ca arche - Archaeus - prezenţă ("tot ce este 
întotdeauna de faţă în acest moment"), ca Archaeus - fiinţă” ("Ce este"), 
ca Archaeus = fundament ("acelaşi princip de viaţă”), ca Archaeus unic 
şi identic ("unul şi acelaşi punctum saliens care apare în mii de oameni, 
dezbrăcat de timp şi spațiu" (Constantin Barbu, Eminescu - poezie şi 
nihilism, Constanţa, 1991, p. 74). 

Intuiţia profundă a acestui arheal departe/aproape schimbă 
însăşi perspectiva exegetică asupra raportului fragment întreg în creaţia 
lui Eminescu însăşi, pusă atât timp necugetat sub semnul 
fragmentarismului (romantic), al  departajării inoperante 
antume/postume. Singur George Călinescu mergea, după o 
reconstrucție pompeiană, spre unitatea substanţială a operei 
eminesciene, fiind marcat însă de pecetea împărţirii universale a lui 
Garabet Ibrăileanu Eminescu/încă-nu-Eminescu. 

_ În demersul său poietic iniţial Eminescu nu merge de la parte 
spre Întreg; el are mereu, ca şi omul transformat în spectatorul - prin 
propriul suflet - al arhealului într-un departe ce se apropie, viziunea 
Totului în unic. Poetul român nu operează cu fragmente, ci cu 
globalităţi, cu totalităţi în unic-ate. Un-ul, unic-ul (unicitatea) 
fragmentului nu surpă nici pe o clipă un-itatea lumii, în care călătoresc 
neostoit arheii ca principii de viaţă ţesători de existenţă. Ca şi din 
fuiorul kantian, firul se toarce mereu, fată încetare, reprezentaţia lumii 
fiind "un ghem absolut unul şi dat simultan”. 

Discretul şi continuul eminescian nu pot fi concepuţi fără o 
interacţiune şi intercondiţionare intimă. Este ceea ce se întâmplă în 
contextul matematicii moderne cu ipoteza lui Riemann în privinţa 
numerelor prime. Studiul acestora este legat, aşa cum ne relatează 
Solomon Marcus în Provocarea ştiinţei (Bucureşti, 1988), de 
domeniile caracteristice ale continuului, precum sunt teoria integralelor 
şi cea a ecuaţiilor diferenţialelor; or, teoria numerelor prime, ca şi cea 
generală a numerelor ține deopotrivă de o realitate matematică discretă. 
Matematicienii au de aface, astfel, cu situaţii în care "discretul apare ca 
o urmă a continuului, sau ca un caz particular al unui fenomen în care 
numai într-un univers continuu se prezintă natural şi în întreaga sa 
complexitate" (op. citată, p. 145). 

Tot astfel, situaţiile poetice eminesciene sunt adânc marcate de 
o relaţionare complexă continuu-discret (discontinuu). 

Archaeus stă, în departele vag şi nepriceput bine, într-un 
moment de repaos, aşa cum Hyperion stă îngheţat într-un vecinie repaos 
pregenetic. Este momentul lui de încetare de existenţă, discret. E însuşi 
fundamentul pur al acesteia, Weltgeist-ul, "spiritul Universului" 
neîncercat şi neîntrupat, este încă figura rece hyperionică-platoniciană 
(o noemă percepută doar prin raţiune!), este Universul însuşi redus 
fenomenologie ia un punct în-depărtat desprins de om care va în-cerca 
totuşi o apropiere. Apropierea înseamnă i-luminare a discretului, punere 
a lui în contextul complexităţii (citeşte: "în fundul cugetării unui om"), 
declanşare a continuului. 

Dacă lumea în sanscrită înseamnă mergere, Eminescu e cel 
care merge spre sensurile ei din domeniul discretului, fragmentului 
secţionat fenomenologic. El îşi descoperă rolul de singurul spectator 
care însă bănuieşte prezenţa în culisele teatrului lumii şi unui regizor. 
Regizorul acesta e însuşi Demiurgul, care zămisleşte teatrul pe care 
poetul îl vede întreg, în continuul lui de Tot. 

Acest teatru eminescian ne aduce aminte de scena practicilor 
spirituale japoneze, care apare, după spusele lui Mircea Eliade, ca un 
Cosmos în miniatură (cu un pin în centru, simbol al Arborelui Cosmic). 
Aparent atari practici se bizuie pe discontinuitate şi paradox, ţinând 
adică de domeniul diseretului. Doctrina absolutei discontinuități este 
fundamentală în Zen: "un Univers alcătuit din miliarde de fragmente 
discontinue, aparent iluzorii şi nesemnificative; dar fiecare din ele e 
susceptibil de transfigurare şi atunci se revelează drept "Tot-Unul" 
(Jurnal, Bucureşti, 1993. p. 303). 

O atare transfigurare, instantanee şi paradoxală, cu caracter de 
epifanie, are loc în creaţia eminesciană, structurată de agenţii mutageni 
ai Continuului. 

Ghemul discret se răsfiră într-un continuu al trans-figurării, 
ţesând organica un-itate a Totului şi Unului. 

GÂNDIREA RETROACTIVĂ 
(arhetipuri, prototipuri, alter-ego-uri) 


Parafrazându- l pe Jung, am putea spune în chip decis că viaţa 
lui Eminescu este o poveste a autorealizării inconştientului. Eul său, 
intrat într-un impact tragic cu "cercul strâmt", cu facticităţile realităţilor 
diurne, îşi îndreaptă - tânguitor - privirea interioară spre Noaptea fiinţei, 
unde străluminează sinele adânc. Personalitatea se întrevede toată 
acolo, în impulsurile dintâi ale firii, în imaginile primare. 

Abisurile Fiinţei se confundă, astfel, cu adâncurile 
inconştientului. 

"Unde e vremea ceea? Unde zeii?" înseamnă mai mult decât o 
nostalgie a originilor, mai mult decât paseism, idealizare elementară a 
trecutului și chiar decât o valorificare a sacrului, ca atare. Cu o "energie 
sfântă" proiectivă poetul îşi redobândeşte adevăratul Sine ce zace în 
Noaptea inconştientului. Întoarcerile eminesciene în trecut sunt activ- 
recuperatoare, de acolo, din straturile arhaice ale ființei venind toate 
componentele personalităţii, întreagă acea totalitate a lui psyche, care 
este proiecția ideală a ego-ului, a eului elementar. 

Eul, în drumul său retrospectiv spre Sinele întreg, îşi 
redescoperă nişte vise seculare, nişte alte Euri străvechi, din timpul 
originar, având nu ciudata senzaţie a alterității, ci înălţătoarea surpriză a 
identităţii. Alter-ego-uri le sunt proiecţiile naturale, organice ale ego- 
uiui. Ca în cazurile unor plante, cul eminescian îşi are nu doar o tulpină 
aeriană, ci şi una subterană. Rădăcinile sale sunt, în fond, rizomi. Deci, 
acesta-i demersul ontologic eminescian fundamental: poetul îşi 
descoperă prin acţiuni de scufundare conştientă tulpina de sub pământul 
sufletului, rizomul inconştientului. 

Cu atât mai adânc se scufundă în Noaptea Sinelui, cu atât mai 
multe vârste ale Eului descoperă. Noutatea sufletului, care a accedat la 
fiinţă, se dovedeşte a fi ceva vechi, trăit de strămoşi într-un trecut 
imemorial sau de dacii transferați în chip dramatic dintr-un cadru 
natural în unul dominat de istorie. 

Stejarul care îşi creşte trunchiul aspru alimentat de propriile 
rădăcini "din planul vieţii sale ascuns în colțu-obscur” este simbolul 
organicist universal la Eminescu (a se vedea în special Andrei 
Mureşanu). Inelele vârstei seculare se aranjează în albumul lui sub 
semnul unui şir natural "parcă dinainte determinat" (expresia e din 
proza etico-socială a poetului). Desenul acesta perfect concentric, ce 
conturează vârsta biologică, este rigid şi exact numai în cazul copacului. 
In fiinţa omenească cercurile se suprapun într-un mod mult mai încâlcit 
şi mai tainic, scoțând la iveală o etapă sau alta a vieţii istorice. E, în 
fond, o combinaţie infinit de variată a elementelor de vârstă seculară 
care îşi fac îndărătnic loc în câmpul fiinţei. Asistăm la un proces de 
reactualizare ciudată a fondului nostru ancestral. Este spectacolul 
substituirii lucrurilor ce abia parvin la fiinţă prin elementele arhetipale, 
descrise de Jung: "Sufletele, ca şi trupurile noastre, sunt compuse din 
elemente individuale care sunt deja prezente la predecesorii noştri. 
"Noutatea" în psyche individuală e o nesfârşit variată combinaţie de 
elemente de vârstă seculară. Suflet şi trup au de aceea un caracter intens 
istoric şi nu-şi găsesc locul cuvenit în ceea ce e nou, în lucrurile care 
abia au parvenit la existenţă. Altfel spus, componentele noastre 
ancestrale sunt numai în parte acasă în astfel de lucruri. Suntem departe 
de a fi sfârşit cu Evul Mediu, antichitatea clasică, primitivitatea, cum 
pretind sufletele noastre moderne" (Confiuntări cu conştientul în 
Secolul 20, nr. 310-312, p. 92). 

Eminesciana psyche individuală găseşte odiseea magnifică a 
combinării elementelor de vârstă seculară. Evul Mediu, secolul de aur al 
Moldovei, vremea Daciei protoistorice, timpul originar al lumii "ce 
gândea în basme şi vorbea în poezii" sau cel al antichităţii senin-tragice 
apar şi reapar în "dulci icoane” arhetipale. Sufletul poetului având 
aceste vârste este invadat de istorie: "Într-un cran uscat și palid ce-l 
acoperi cu o mână, Evi întregi de cugetare trăiesc pacinic împreună..." 
(Memento mori). 

Este la Eminescu un Prezent viu, în înţelesul fenomenologiei, o 
actualizare a lui prin cufundarea în "trecutul vieţii”, o configurare ă 
rebours a infinitului care este cu adevărat un infinit "românesc" prin 
folosirea prefixului "stră”: stră-batere, stră-veziu, stră-fund. Anume prin 
aceste vocabule se realizează în toată polivalenţa dimensiunea 
eminesciană a infinitului. O impresionantă disertaţie filosofică 
desfăşoară pe marginea acestui fapt Marin Tarangul, utilizând tocmai 

mijloacele fenomenologice heideggeriene. Fericitul prefix românesc 
"stră" realizează o aruncare a privirii nu doar înlăuntrul lucrului, ci 
mereu dinlăuntru înăuntru, ducând privirea dincolo de temeiurile lui 
îndepărtate, de unde îşi trage originea. Stră-baterea realizează o 
despicătură progresivă a văzutului, prin care originea se trage 
permanent înapoia ei, acolo unde o absoarbe un izvor și mai adânc, mai 
adânc şi mai incert. 

Poezia eminesciană este ca şi cum o fizică a infinitului cu legi 
şi ecuaţii de forţe (obsesia ecuaţiilor o avea în caiete), cu peisaje şi 
energii care se înscriu într-o mişcare de nesfârşire a lumii. "Iar timpul 
creşie-n urma mea... mă-ntunec”, exprimă acest proces al conştiinţei în 
cadrul căruia "timpul înghite toate vârstele în afara tuturor vârstelor"; 
"el este ceea ce rămâne în urmă după ce totul a fost străbătut: un timp 
străbătut de netimp" (Marin Tarangul, intrarea în infinit sau 
dimensiunea Eminescu, Bucureşti, 1992, p. 77). E o îmbinare a 
necuprinsului înţelesului cu cuprinsul neînţelesului ("Nenţeles rămâne 
gândul/ Ce-ţi străbate cânturile"). 

Infinirea străbaterii este condiţionată de un progresiv "înapoi" 
care vine de dincolo de lume, un "înapoi" la care nu ajungi, dar despre 
care ştii că a fost şi se menţine la începuturile incerte ale lumii, un 
"înapoi" care străbate trecutul mult dincolo de acest trecut. EI este cu 
adevărat "străvechi" şi de necuprins. De fapt, el se află nu numai 
înapoia lucrurilor, ci "cuprinde totul, împrejmuieşte totul de jur- 
împrejur”. E o străbatere în toate direcţiile spaţiale, o direcţie fiind 
"timp": "deci acest "înapoi" se găseşte şi deasupra şi dedesubt şi 
oriunde, dar mai ales în direcţia spre ceea ce nu s-a petrecut incă, în 
direcţia viitor; el stă deci şi "înapoia" viitorului, ca fiind dincolo de 
viitor" (Ibidem, p. 86). 

Prin această izvorâte a adâncului din adâncurile stră-fundului, 
infinitul gândului devine gândul infinitului, iar infinitul lumii, lumea 
infinitului. Poezia eminesciană face să simţim nemărginirea ca o factură 
vie în care se imprimă memoria tuturor lumilor, "tremurul marginilor în 
drumul lor spre noapte”. Infinitul eminescian trebuie conceput "ca o 
scuturare de sine în golul unui mare adânc, ca o împlinire adâncă a unui 
mare gol, ca o pomire de sine către dincolo de sine, ca o pornire apărută 
mai înainte ca sinele să fi apărut” (Ibidem, p. 103). 

Gândirea retroactivă este, La Eminescu, gândirea infinitului cu 
îmbinarea lui dialectică de pozitivitate şi negativitate. 

Combinația de elemente de vârstă seculară, de care vorbeşte 
Jung, presupune, la Eminescu, dislocări mobile ale Eului. Este 
răspunsul prompt al psyche-ii individuale la provocările inconştientului. 
Lucrurile ancestrale vin repede acasă. De fapt nu poetul le caută, ci ele 
îl caută pe poet. "Noutatea" sufletului e suprimată cu de la sine putere. 
Ea este concepută, esenţial mente, ca "vechime". "OARE viaţa omenirei 
nu te caută pe tine?", se întrebă poetul în Memento mori. 

Eul planetar, a cărui gândire iese "dintr-a lumii lung cutremur", 
se întâlneşte, pe aceste drumuri ale căutării Sinelui, cu eul dacic al 
poetului. Sufletul modern, copleşit de istorie, se lasă lesne dislocat de 
sufletul primitiv, fascinat de protoistorie. Acel vomo universale care 
întoarce după voie "uriaşa roată a istoriei” este strămutat de un "homo 
dacicus", adică de omul natural. Odiseea fiinţei eminesciene va sfârşi. 
însă, în proiectarea unui om atemporal, astralizat. E mergătorul de 
deasupra lucrurilor. 

Are loc, la Eminescu, ceea ce Goethe denumea în cazul lui 
Faust, entelechische Monade, care e, în fond, o dislocare a umanului 
prin general-uman. Poetul nostru se proiectează, însă, în Hyperion, care 
e personificarea omului superior, impersonal, identificat cu geniul. 
Cercul, început de omul natural (dacic), se încheie dialectic cu omul 
cosmic, ipostaza cultă a omului mioritic, care-i de asemenea un om 
natural. 

Hyperion este conceput ca umbră a lui Dumnezeu, după cum 
Arbore în drama de tinereţe Mira se credea o umbră a iui Ştefan cel 
Mare: "Trecu Ștefan cel Mare... odată l-am avut!/ S-a dus să se îngroape 
în trista vecinicie!/ Eu pot fi a lui umbră, pot fi a lui stafie..." 

Şi nu e oare Eminescu însuşi "stafia” lui Decebal, Ştefan cel 
Mare, Alexandru cei Bun, toţi contopiţi în sinele lui, plăsmuit dintr-un 
complex de euri? 

Se impune şi o delimitare între modelele arhetipale şi modelele 
prototipale, desăvârşite: pe cele dintâi le regăseşte în psyche 
individuală, în Noaptea inconştientului, cele de-al doilea sunt proiecţii 
mijlocite de cultură: Shakespeare, Miron Costin, bunăoară. Oricum şi în 
aceste cazuri rămâne fidel gândirii retroactive care se hrăneşte mereu 
invers din timpul originar. Actul aminteşte de naşterea iniţiatică 
buddhistă, care presupune moartea față de existența profană şi 
reînvierea în libertate, beatitudine și necondiţionatul nirvanei. Prin 
iniţiere yoginul capătă "un nou trup" de substanţă intelectuală rupum 

manomayam desăvârşit şi înzestrat cu facultăți transcedentale (v. M. 
Eliade, Sacrul şi profanul, Bucureşti, 1992, p. 185). 

Ar putea fi invocată şi "hrănirea inversă”, Feed-backui din 
sistemele cibernetice moderne care mediază un comportament orientat 
prin încorporare continuă a unor informaţii despre acţiuni anterioare. 
Feed-back-ul pune la dispoziţie o varietate de "circuit cauzal", denumit 
și cauzalitate inelară. Se constituie, astfel, o conexiune inversă care 
asigură înţelegerea mai adâncă a Fenomenelor (psihologice, biologice 
etc.). 

Gândirea eminesciană este retroactivă, profund arhetipală, 
"inelară", circular-cauzală; ea se hrăneşte cu o neobişnuită insaţietate 
din fondul ancestral. Scufundarea în inconştient se face oriunde după 
principiul conexiunii inverse. 

Simultaneitatea mişcării înainte-înapoi ţine de o gândire mitică 
ce se reactualizează pe temeiuri noi în conștiința modernă predispusă să 
se întoarcă mereu, în aventurile ei imaginare, "la lumea dintâi”. Astfel, 
alături de proiecţiile mitopoetice pure, precum ar fi Hyperion, dăm de 
Kant ca prototip al bătrânului dascăl din Scrisoarea 1, de Andrei 
Mureşanu conceput ca un Faust român, de regele Lear ca simbol al 
delirului reactualizat în subconştientul "cultural" eminescian, de 
Decebal, personaj semimitic ce simbolizează intrarea tragică în istorie, 
trecerea de la paradisiac la infern, de la narcisic la hyperionic, adică de 
la eul genuin la cel sfâșiat și înstrăinat şi în cele din urmă redat sieşi, de 
Vasile Alecsandri care este efigia regalității poetice, de Ştefan cel Mare, 
emblemă a redacizării Moldovei, a redobândirii identităţii fiinţiale. 

CONTINUU ȘI DISCONTINUU 
("autonomia receptării variantelor) 


Întreprindere demiurgică, opera lui Eminescu se aseamănă 
întru totul grandioaselor fenomene de acumulare a pulberei astrale, de 
închegare a ei în nebuloase, apoi de organizare armonioasă sub chip de 
Cosmos. 

E o risipă de astfel de pulbere în manuscrisele sale şi asistăm, 
fascinaţi, atât la grămădirea ei în forme difuze, obscure, abia 
perceptibile, cât şi la lămuririle de contururi planetare, la apariţia tainică a 
supernovelor orbitoare. Spectacolul genezei - delia punctul prim, 
"mult mai mic ca boaba spumei” până la orânduirea clară a sistemului 
planetar - este axat pe o continuă frământare a materiei, care se 
rarefiază, se pulverizează, se reîncheagă după legi imanente. Tot ce se 
întâmplă şi se expune văzului prin exteriorizare e, de fapt, lucrare 
interioară sub pecetea tainei. Ne este dat doar să contemplăm rezultatele 
finale, contururile lămurite, nu mişcările din adânc. "Stelele-n cer/ 
Deasupra mărilor! Ard depărtărilor/ Până ce pier”... 

Chiar dacă dăm de o materie inertă şi din cale afară de difuză, 
aceasta nu înseamnă că orice semn de procesualitate genetică a dispărut; 
din contra, ea ascunde o facere potenţială. Posibilul e în germene 
pretutindeni, în universul cosmic eminescian, cuvântul mişcându-se 
între latent şi manifest, între nebuloasa primară şi semnificaţia 
"planetară". 

Demiurgul ţine cuptoarele cerului mereu încinse, făurind din 
lumină, căldură şi pulbere materială "planeți". Le ține în degetul lui mic, 
ca bătrânul dascăl (Kant) din Scrisoarea I. 

Bineînţeles, este greu să urmăreşti în aceste procese 
cosmogonice, momentele de agregare şi dezagregare, de naştere şi 
extincţie, de armonizare a haosului şi de prăbuşire în haos, de 
densificare şi colaps. Ce este aci definit şi indefinit, mişcare şi repaos, 
unde-s liniile gravitaționale orânduitoare, unde-i punctul genetic prim. 
care sunt formele evolutive şi revolutive, când începe să se intoneze 
muzica de sfere? 

Perpessicius pornea, în ideea de a surprinde ceva din 
spectacolul genezei, de la noţiunea de variantă ca formă depăşită în 
procesul de elaborare a unui poem. "Când formele acestea depășite 
concurg însă la cristalizarea unui tipar închegai autonom, înlăuntrul 
aceluiaşi motiv, fireşte terminul "versiune" e preferabil" (Eminesciana, 
Iaşi, 1983, pp. 343-344). Şi citează, fireşte, cazul celor patru elegii, pe 
care Maiorescu le tipăreşte în ediţia princeps sub denumirea, devenită 
"clasică", Mai am un singur dor. De-oi adormi curând, Nu voi mormânt 
bogat şi Iar când voi fi pământ sunt denumite respectiv "variante", "altă 
variantă”, "altă variantă”. Nu, nu sunt patru columne ale aceluiaşi 
cântec, patru ulmi dintr-o tulpină, variante de forme depășite: ele au fost 
gândite de poet autonom. Totuşi se poale vorbi şi de variante, existente 
în cele peste 40 de forme intermediare, grupate în jurul fiecărei 
columne, unele prezentând un tipar închegat şi "autonom", iar altele 
fiind doar nişte exerciţii ritmice, niște variaţiuni pe aceeași temă. ca într-o 
frază muzicală. Un alt exemplu citat de Perpessicius e acela al Odei (în 
metru antic) desprinsă cu valoarea ei autonomă definitivă dintr-un poem, 
denumit la origine Odă lui Napoleon. Urmărind modul evolutiv în care 
oda consacrată imperatorului devine o odă consacrată iubirii, morţii, 
singurătăţii, indiferenţei semeţe şi salvatoare, modul în care versiunea 
primă, cea de-a doua (ms. 2277, 24-26) se interferează pe parcurs cu o 
ciomă de scrisoare destinată Cleopatrei Poenaru, poetul trecând, în cea 
de-a treia versiune, de la persoana a doua la persoana întâi, adică de la 
exilul lui Napoleon ia poetul exilat, de la tema vanităţii şi fragilităţii 
gloriei la aceea - generalizată - a condiţiei umane, a destinului 
desfăşurat sub semnul Păsării Phoenix, apoi la tema mântuirii prin 
renunțare şi retragerea în sine (versiunea 2277, 44-45). Se juxtapun, 
până a ajunge poetul la versiunea definitivă, două fragmente distincte, se 
reduc anumite versuri şi strofa a treia ( în manuscrisul 2260, 270-271), 
se renunţă la toate aluziile napoleoniene (coborârea în mulţime, revenirea 
amară pe soclul de piatră), rămânând doar steaua singurătăţii ca simbol 
sugestiv al renunțării şi redării sieşi, se eludează şi fragmentul Credo 
(ms. 2282, 37) care conţine expresiile "Maica durerilor mele şi lumina 
nopţii steaua zilei”, "Tu mă dai pe mine însumi mie..." (fragmentul e 
denumit de Perpessicius "creion de o lectură îndoielnică, enigmatică"). 

Ce a făcut Eminescu, după părerea istoricului literar Alain 
Guillermou, în varianta finală? 

A juxstapus elemente salvate de ici de colo, smulse ruinei care 
înghite majoritatea schițelor. O asemenea juxtapunere dă fiecăruia din 
fragmente o valoare nouă pe care nu o avea, fireşte, în ansamblul din 
care făcuse parte de la bun început. "E imposibil de negat că ne găsim 
aici în prezenţa unei arte foarte sigure: spontaneitatea nu lipseşte, dar ea 
apare mai curând dintr-o neașteptată apropiere de teme tratate deja până 
la monotonie, decât dintr-o invenţie imediată” (Geneza interioară a 
poeziilor lui Eminescu, laşi, 1977, p. 459). 

Liniile de forţă gravitaţională, care duc la definitivare, sunt 
desprinse din mai lunga versiune iniţială, concentrând materia prin 
eliminare succesivă de contururi difuze. Astfel se realizează sinteza 
supremă, lăsându-se elementele esenţiale spre a da naştere stelei 
singurătăţii. 

Cum se încheagă alţi "planeți" la Eminescu? Prin declanşarea 
unor procese de aferenţă, inferenţă și interferenţă. Simpla adăugare, 
organica legare şi transmitere a curentului înființător de la periferie la 
centrul nuclear (astfel de variante inocente, cu valoare absolut paralelă, 
complementară, nu "autonomă", înregistrează O călărire în zori, Din 
străinătate), cedează locul derivării unui fragment rezumativ, sintetic 
din altul sau din altele, ca în cazul Odei (în metru antic) sau a unei 
juxtapuneri larg spaţiale, la distanţă, constituind procese interferenţiale 
ce antrenează cicluri întregi. Astfel se formează "galacticele" motivice 
şi tematice sistematice: ciclul Scrisorilor, ciclul Călin (Călin Nebunul 
varianta în proză, Călin Nebunul - varianta în versuri, poemul Călin); 
ciclul dacic (Rugăciunea unui dac, Mai am un singur dor, denumită 
într-o variantă Dorinţa unui dac, poemul dramatic Decebal, Sarmis, 
Gemenii), ciclul "veronian", Luceafărul ca sinteză supremă. Formele 
elementare de îngemănare a variantelor se preschimbă în forme 
complexe de relaţionare structurală, contaminare, amestecare, 
juxtapunere şi de sublimare finală în care amestecul exclude orice 
element impur, străin. "Planetul” are acum o individualitate distinctă. 
Pulberea nimerită în câmpul lui gravitațional este asimilată, densificată, 
prefăcută într-un întreg material. Astfel se explică existenţa unor "stele 
rătăcitoare", a unor elemente călătoare ce până la urmă se fixează, îşi 
găsesc locul în spaţiu şi renunţă la independenţă pentru a se îngloba într- 
un întreg. Prima parte a Scrisorii IV încorporează blocuri de versuri din 
piesa Bogdan Dragoş şi Diamantul Nordului, iar după ce 
fuzionează cele două părți, include şi versuri din Sarmis. Dintr-un şir de 

fragmente se structurează şi Scrisoarea V, care ie topeşte în varianta din 
ms. 2282. Poemul Mureşanu nu se transformă nici el într-un "planet" de 
sine stătător, fiind contaminat cu fragmentul Confesiune şi fragmentul 
Bolnav în al meu suflet. In 1870, organizându-şi un caiet de poezii 
pentru publicare, Eminescu reţine din Mureşanu doar un fragment. 
Poemul, publicat în 1869, sub denumirea Andrei Mureşanu se extinde 
în varianta din 1872, dar personajul principal monologhează pe tema 
răului universal, restrângându-se la un simbol. Dimensiunile lui de erou 
naţional, de Faust român, aşa cum a fost proiectat iniţial, dispar cu 
desăvârşire. "Tabloul dramatic" se risipește în trei versiuni, iar 
Mureşanu reincarnat în Călugăr sub semnul zeiţei Jsis, identificat cu 
Geniul Luminii, dialoghează cu Chipul, expresie arhetipală a sufletului 
său. Proiectul dramatic încremeneşte într-o schiţă lirică a meditaţiei 
existenţiale asupra "înjunghierii ființei pe-altarul omenirii”, asupra 
scopului vieţii, "mizeriei comune”, asupra condiţiei omului ca "visul 
unei umbre şi umbra unui vis", a răului etern ca sâmbure al lumii și 
asupra proiectării sufletului său în sufletul (chipul) iubitei ("In taină e 
amoru-ţi... şi-n vecinic întuneric/ Va rămânea fiinţa-mi pentru-al tău 
ochi himeric./ Urmează-mă în luntrea ce dusă e de lebezi/ Pe undele 
oceanici, ce furtunoase, repezi/ Ne-ar duce-n depărtare... N-auzi jalnic 
ţipet?/ răsună lung din noaptea străvechiului Egipet". 

Aşadar, multe din operele lui Eminescu au aspect de fragmente, 
iar multe din fiagmente obţin statut de opere definitive, "autonome": 
Scrisoarea HI moldavă, Mohamed Biruitorul, Cântecul lăutarului, 
separată de Ondina, Melancolie, desprinsă din dialogurile piesei Mira, 
Peste vârfuri, derivată din tragedia Bogdan Dragoş, Rugăciunea unui 
dac, contaminată cu Despărţire ca şi - mai îndepărtat - cu Scrisoarea 1. 
Rugăciunea... făcea parte dintr-un proiect mai mare de poem dacic 
Nunta lui Brigbelu, în care zeul-om Zamolxis trebuia să apară alături de 
Burebista care arunca un blestem - asemenea dacului - asupra fratelui 
trădător Brigbelu; în fragmentele realizate Brigbelu îl trădează pe 
Sarmis, pe care îl ucide pentru a se căsători cu logodnica acestuia 
Tomiris, Muşat şi ursitorile, contaminată cu Miron şi frumoasa fără 
corp şi înstrăinată de ciclul în care a fost integrată {Muşat şi codrul, 
Visele unei nopți de vară, Muşat în biserică, Muşat la domnie, Muşat şi 
cititorul de zodii, Muşat şi vitejiile de pe ca/e), Cugetările sărmanului 
Dionis, delimitată de nuvela Sarmanul Dionis, Miradoniz care, conform 
unui plan, trebuia să facă parte din poemul Demonul ("Plan: Miradoniz 

întrețesută cu ideea Demonului (Weltgeist, Geist) şi cu Povestea ce i- 
am povestit-o ei”), Pacea pământului şi Pacea pământului vine s-o 
ceară, texte aferente la Decebal, Terţine asupra trinității, ce face parte 
din proiectul cosmogonic, Cine eşti?, versiune din corpul poemului 
Apari să dai lumină şi contaminată cu O, stângâ-se a vieţii... N-am fost 
la înălțime, Ca o făclie... 

Sunt opere eminesciene care au de-a dreptul înfățișare de 
constelații datorită puzderiei mari de variante-satelite, de versiuni ce fac 
corpuri cereşti aparte, de texte aferente situate ca o pulbere în jurul 
centrului gravitațional. Cosmosul eminescian are "planeți" şi stele de 
diferită mărime şi strălucire, supernove, sisteme, pulberi şi comete 
rătăcitoare, trei sori în loc de unul, substituit adesea cu Luna 
generatoare de gânduri şi iluzii. Este Cosmos pur şi simplu şi Cosmos 
"profund" în accepţia pe care i-o dau savanții secolului nostru 
("sâmburele lumii”), Cosmos şi Ortocosmos. Şi este, bineînţeles, şi 
Haos încă nesubordonat legilor armonizatoare. 

Nu e cazul să punem problema distingerii tranşante între 
variante (versiuni) şi întreg, între fragmentul-satelit cu valoare 
independentă, autonomă, căci asupra fiagmentansmului eminescian 
poezia modernă şi filozofia culturii impun azi o perspectivă înnoită. 

Fragmentarismul se cere absolvit de semnificaţia negativă care i 
se atribuie în mod obişnuit; el ține de însăși psihologia modemităţii, de 
înclinarea gândirii de a cunoaște întregul prin prisma fragmentului. 
Marii romantici, descoperind prima mare ruptură în textura lumii, 
transformă reductibilitatea acesteia - prin sciziune - la fragment ca fâşie 
autonomă a ei ce nu comunică armonios cu alte asemenea fâşii. 
Neputinţa de a trece peste o asemenea ruptură de ordin ontologic 
stimulează disponibilitatea psihologică spre cuprinderea fragmentară a 
realului. "Multe opere ale anticilor au devenit fragmente. Multe opere 
ale poeţilor mai noi sunt fragmente de la bun început” (Friederich 
Schlegel). Fragmentarismul pândeşte creaţia şi procesualitatea ei intimă 
ca un semn rău vestitor al fatalităţii. 

Fâşia desprinsă din țesătura lumii este o parte înstrăinată a ei, la 
moderi, un meteorit venit din alte sfere, după cum zice Hugo Friedrich 
care analizează amănunţit fenomenul. Structura însăşi nu mai este un 
ansamblu de relaţii ce constituie un întreg armonizat, ci un amalgam de 
frânturi, așchii, liniamente trase în dezordine, sub imperiul capriciului şi 
întâmplării. În locul Cosmosului ordonat după legi perfecte se instituie 

"Haosul cu nebuloasele lui primare: dezordinea devine epifania 
senzorială a misterului invizibil”. Desigur, acest mod de a distruge 
lumea, de a o fărâmiţa printr-o tehnică specială a inserţiei, a notării seci 
şi exagerării groteşti, a ridicării la spuprarealitate, a înaintării 
consecvente şi întreruperii bruște a firului inteligibil are şi ceva factice. 
Eul eminescian își asumă această ruptură, prilejuită de impactul cu 
lumea, printr-o intensificare psihologică, printr-o sporire a tensiunii 
existenţiale. Variantele sunt expresii de o sinceritate ardentă, megieșă 
cu patetismul tragic, al acestei rupturi ontologice conştientizate şi 
sensibilizate la limită: "Precum corăbii, negre mânate sunt de vânt Cu 
pânzele umflate departe de pământ, Cum între cer şi mare trec paserile-n 
stol./ Plutesc a mele gânduri pe-a sufletului gol/ Şi-ntind a lor aripe spre 
negre depărtări.../ Tu nu treci, cum nu trece luceafărul pe mări.// Am 
blăstămat în haos întâiul vieţii colț,/ Pe care se-nălţară a cerurilor bolți, 
EI fu începătorul eternelor dureri./ El e eternul astăzi şi-a fost eternul 
ieri./ Am blăstămat viaţa în însuşi al ei miez.../ Ci tu, intrând în visu-mi, 
te binecuvântez.// Din noaptea cugetări-mi, de gânduri ce gândesc, 
Pustiul se întinde, păduri îmbătrânesc./ De aspra viscolire sălbatecului 
cânt Îşi scutură copacii frunzişul la pământ,/ Căci sufletu-mi copil e ai 
viscolelor reci.../ Tu ramură-nflorită, pe visul meu te pleci.// Mai e 
încă în mine ceva de amăgit?/ Au moartea ca s-o merit destul n-am 
suferit?/ Trecutu-mi de durere prea este uniform,/ Ca să am drept de 
somnul pământului s-adorm?/ N-am izbutit de mine destul a-mi bate 
joc,/ De mai apari în visu-mi... o rază de noroc?" (Cine eşti?, ms. 2260, 
f. 243-24). 

Între blestemul adresat "întâiului vieții colț" apărut în Haos şi 
duioşia cu care-şi imaginează prezența iubitei - prezență/ absență la 
pragul oximoronic a! dulcei voluptăți a suferinței - apare efectul 
ataractic compensator.De aceea, prezența/absența se proiectează ca un 
con de lumină peste "cadru! de întuneric". Pustiul ce preface sufletul în 
"copil al viscolelor reci" este realitatea ontologică supremă. Rămâne, în 
urmă, ca o oază luminoasă în neantul invadator, doar "biruitorul amor" 
infiltrat "în umbra durerilor lui Crist". Nu mai e nimic în lume de care 
să se lege iubirea poetului; ea rămâne suspendată, ca o suprarealitate 
amăgitoare, fantomatică, ca "iubire de veci", nu ca ceva trăit senzual în 
"cercul strâmt" al acestei lumi: "Dar cine eşti tu oare cu ochii de mă 
minți,/ A căror raze lucii sunt dulci făgăduinți/ De-amor fără de 
margini, de drage fericiri/ Cari nu sunt în lumea această nicăieri?/ De ce 

cu arătarea-ţi îngreui al meu gând,/ Cu farmecul în visul vieţi-mi 
străbătând?// De ce? E iarăşi umbra iubirii cei de veci?/ Ce trece cu 
întregul ei farmec pe când treci, Căci e biruitorul amor atât de trist/ Ce- 
ar lumina în umbra durerilor lui Crist,/ Oriunde fug a tale priviri tot mă 
ajung;/ Din cadrul de-ntuneric nu pot să te alung". Blestemul și 
adorarea, unite contrapunctic, doar densifică "cadrul de-ntuneric”, îl 
configurează sugestiv ca pe o limită existenţială, ca pe un "pustiu", ca 
pe o transă permanentă din care eul nu mai poate ieşi. Alungarea 
fantomei iubitei ar slăbi farmecul neantizator al "cadrului de-ntuneric”. 

Atunci când această fantomă lipseşte, eul eminescian este faţă 
în faţă cu abisul ontologic, şi distanţa dintre ipostaza iniţială, narcisică 
generează "un cadru de-ntunerec” identificat deplin cu Neantul. Aici nu 
mai este Cosmos, ci numai Haos. Nebuloasele trăirii nu mai anunţă vreo 
intenţie armonizatoare, vreun sens organizator, ci numai dezagregare, 
dezarmonizare. E cazul fragmentelor din Decebal, unde eul regelui dac 
se proiectează ca o umbră albă în oglinda de metal și alunecă prăpăstios 
în Haosul interogaţiei: "Ce suntem noi, ce este astă viaţă,/ Pe ce se-nşiră 
ziua d-ieri cu azi,/ Cum ne cunoaştem [de] aceiaşi?/ Ce leagă fapt de 
fapt şi zi de zi,/ Când ne schimbăm, când orişicare clipă/ E-acelaşi 
nume pentru un alt om?.../ Vis-unei umbre, umbra unui vis -/ Om! Care 
e fiinţa ta?... Ce face/ Ca tu să fii...) Ce face/ Ca tu să fii... Ce face să nu 
te risipeşti/ În propriile-ţi fapte și gândiri?" (ms. 2287, 48 v). 

Variantele, versiunile, textele aferente sunt adesea, la 
Eminescu, blocuri interogative la limita disperării. semn că dialogul cu 
Absolutul se traduce, fireşte, în absolutul interogaţiei. 

Întrebarea fragmentează discursul prin excelenţă, așteme peste 
tot semnul incertitudinii, lasă să se infiltreze cât mai mult mister 
existenţial ce se îngroaşă hiperbolic şi obţine contururi de "cadru de- 
ntunerec". Dialogul dintre Întuneric şi Poet, început într-un poem cu 
același titlu din 1869, este un dialog eminamente fiinţial. 

Fragmentele eminesciene, privite sub aspect fenomenologic, 
sunt goluri pline, adică faze intermediare în care tensiunea existenţială 
nu scade; din contra, fiind puternică în continuare şi întâmpinând 
rezisenţa mică a cuvintelor, ea generează scurt-circuite ale limbajului, 
ce se sincronizează, în fond, cu asintaxismul modemilor: juxtapuneri 
automate, suspensii, avalanşe de interogaţii sacadate, organizarea 
contrapunctică a motivelor. Sunt procedee ce operează spărtura 
necesară invadării Absolutului, Neantului. El are, la Eminescu, 

înfăţişare fie de întuneric, fie de spaţiu alb şi glacial, fie de pustiu al 
cerului ce rămâne după plecarea stolurilor de păsări călătoare, fie de 
pustiu al sufletului însuşi. fie de ordine cosmică sub semnul 
determinismului orb, care nu-i altceva decât spaţiul plânsului închis în 
sine al lui Demiurgos. 

George Uscătescu vorbea despre plinătatea ontologică a operei 
lui Eminescu, care ar exclude orice suspiciune asupra valorii 
variantelor. În sensul metaforic de care am amintit am putea spune că 
între "planeţii” eminescieni nu există vis, ci materie rarefiată, nebuloasă 
încă, dar gata întotdeauna să formeze corpuri cereşti. 

Arta lui Eminescu se bazează pe "o misterioasă certitudine" în 
posibilităţile limbii române. Poetica sa se naşte dintr-o plinătate 
ontologică, ce nu evită golurile, incertitudinile, căutarea formulei 
alambicate, alchimice. In lumina acestei laborozităţi Uscătescu repune 
problema depăşirii vechilor impietări criteriologi ce ale lui Maiorescu şi 
Dragomirescu. Deşi este rezervat fată de entuaziaştii studioşi străini, 
care îşi sprijină lucrările pe "variante" care nu reprezintă plenitudinea 
vechilor antologii, G. Uscătescu admite totuşi că putem să căutăm 
formula superioară într-o variantă. Și nu în forma definitivă: "Una este 
"geneza" şi "istoria" procesului creator al poeziei lui Eminescu în lupta-i 
de titan de a obţine forme poetice valabile pentru etemitatea Verbului 
românesc şi alta este chestiunea formulei superioare izbutite, pe care 
însăşi sensibilitatea noastră expresivă o preferă şi o alege fără ezitări, fie 
când e vorba, în rare prilejuri, de o "variantă" poate nu cea din urmă în 
cronologie" (Nou itinerar, Madrid, 1968, p. 13). 

Mai precaut, George Călinescu propunea metoduc conjugarea 
celor două căi posibile: raportarea operei antume la proiectele 
manuscrise şi urmărirea peste tot în una şi în altele a firului tematologic 
de a reface arhitectura ipotetică a operei. 

Nu ne rămâne decât pornind de la anumite filoane tematologice 
şi îndrumându-ne după comandamentele propriei intuiții, să facem 
"restauraţia pompeiană”, reconstrucţie ipotetică în spirit eminescian 
originar. Intreprindere, fără doar şi poate, riscantă, convenţională, 
pândită de alunecări subiectiviste. Oricum, trebuie să dăm ascultare 
probabilului, categorie care a salvat de atâtea ori gândirea secolului al 
XX-lea, strămutând-o dramatic de pe făgaşele tradiţiei. 

Fireşte, oricare din "fragmentele unui geniu împiedicat de a 

ofere formula superioară a plinătăţii ontologice, care este datul 
universal atât al proiectelor manuscrise cât şi a ceea ce însuşi poetul 
considera realizat. Dacă trecem, condescendenţi, peste asperităţile 
formei şi peste caracterul discontinuu, "hărțuit" al discursului, nimic nu 
ne împiedică să vedem în Jeroglife, fragmentul din ms. 2260, o imagine 
tipică a impactului eului eminescian cu lumea, cu alteritatea, a dramei 
căutării Absolutului, marcată de prăpăstii care se casca între aparenţă, 
icoană şi înţeles: "Ca o poveste să-mi aud viaţa/ Ca pe un mit să mă văd 
pe mine! A fost odată-n lume un Împărat/ Şi a făcut aşa ş-aşa ş-apoi...] 
Apoi va fi murit... Astfel să-aud/ Repovestit ca de o străină gură/ Viaţa 
acestui biet, sărman Cezar./ Dar nu [-] în mine bate-inima lumei/ Şi tot 
ce simte ea şi eu simţesc/ Ah despre asta nimenea nu spune/ Şi asta-i 
diferenţa-ntre viaţă / Şi poveste./ De-astă miserie tristă solitară/ De-acel 
pârâu de sânge închegat! Unde-mpăratul este cerşetor/ De acea carne 
sfâşiată care/ Etem doreşte şi nemărginit (...)/ De-aceea nimeni nimeni 
nu vorbeşte/ Ei nici văd faţa, ei văd sfinxul rece,/ Ei văd icoana, 
înţelesul nu”. Sunt aci, indiscutabil, liniamentele esenţiale ale poeticii 
eminesciene. "Steaua singurătăţii” din Odă se aprinde din această 
materie încă rău organizată, împiedicată de desenul fiziologic al simţirii, 
de tenta expresionistă a notaţiei trepidante, sub imperiul sensibilităţii 
momentane neîndrumate pe albia finitudinii clasiciste. 

Orice creaţie mare care poartă pecetea demiurgismului este 
reductibilă, esențialmente, la un joc grav al conştientului şi 
inconştientului ce presupune drama de natură psihologică a creatorului 
însuşi frământat mereu între siguranţe şi ezitări. Nichita Stănescu 
delimita, printr-o lectură exigentă, din perspectiva modernităţii, doar 
insule de mare poezie la înaintaşii săi. De ce aceşti poeţi, se întreba 
contrariat autorul Necuvintelor, nu şi-au modificat estetica anume în 
sensul reuşitelor lor? Trebuie să ne împăcăm cu imprevizibilitatea 
formativă a scriitorului. "Existenţa sensibilă nu e previzibilă, criteriile ei 
sunt atât de complexe şi într-o permanentă şi neprevăzută corelare cu 
mişcarea realului infinit, încât nu putem pretinde unui scriitor, tocmai 
noi cei care înţelegem în profunzime acest fenomen, să-și planifice 
evoluţia şi exigenţa estetică. Existenţa sensibilă e controlabilă prin ea 
însăși, numai retrospectiv. Numai după ce a parcurs un destin poate fi 
contemplată din afara ei şi evaluată" (Fiziologia poeziei, Bucureşti, 
1990, p. 409). Fie că ţinem cont de voinţa autorului (Eliot n-a lăsat în 
ediţia testamentară decât o treime din opera sa, Whitman ne propune 

întreaga avalanșă de lavină a Cântecului despre mine), fie că luăm ca 
singura realitate existenţa obiectivă a operei, vom citi oricum prin 
prisma sensibilităţii moderne care găseşte doar fragmente, "insule" de 
mare poezie. 

Or, sensibilitatea modernă implică evaluarea sub semnul 
fragmentarului. Este modul de receptare pe care îl propune Eduard 
Spranger chiar în cazul unei creaţii împlinite sferic precum este cea 
goetheană. Amânarea specifică modernităţii n-a putut fi evitată nici de 
Goethe. 

Faust şi Wilhelm Meister, operele care exprimă pregnant 
odiseea împlinirii existenţiale a autorului lor, n-au putut fi desăvârşite 
mai înainte ca scriitorul să fi atins maturitatea ultimă şi deplină; 
amânarea lor permanentă pentru cei mai târzii ani, au făcut să fie 
încheiate doar "finaiuri de părți, ca fragmente”. 

Totalitatea faustică nu poate fi concepută ca uri rezultat final 
survenit pe un drum liniar; lupta este continuă, năzuinţa spre 
"perfecţionarea lăuntricului” rămâne deschisă. Este de neconceput, de 
asemenea, identificarea finalurilor părților cu un drum drept ascendent 
şi nici măcar cu propriile trepte ale vieţii lui Goethe. Neavând de a face 
cu nişte rapoarte de activitate, ci cu poezia, procedeul statistic este 
inoperant. Apoi "nici un motiv al vieţii nu este vreodată cu desăvârşire 
învins", căci se ridică mereu şi mereu, transformându-se prin 
metamorfoză; totdeauna trebuie să mai lupţi... Tocmai aceasta este, 
după Spranger, semnificaţia adâncă a lui Faust: rezultatul vieții este 
relativ, iar treptele spre el pândite de incertitudine: orice formă de viaţă, 
fie şi cea mai nobilă, este sortită eşecului din cauză că e felurită şi finită. 
lăsând ceva ce nu poate fi trăit plenar în afara ei. 

Spiritul modern se simte consternat în faţa terminatului, 
definitului, certului, modificând radical ideea de perfecţiune. Nu atât 
făcutul contează cât facerea ca atare, după cum nu atât ideea este 
gustată cât starea poetică ce angajează întreaga fiinţă. Întrucât există o 
stare agitată a spiritului de la Acelaşi spre Altul, de la sens la sunet sau 
de la senzaţii la limbaj, Paul Valery spune că este mai atent la formarea 
sau chiar fabricarea operelor decât la operele înseși. Ezitarea, amânarea, 
atmosfera de indeterminare justifică vidul generator de relaxare, de 
momente mai puţin intense şi mai puţin inspirate. Mai este cazul să te 
bizui pe nebunia divină platoniciană, care este inspiraţia? Pythia nu este 
în măsură să dicteze un poem, ci doar un vers - o unitate - şi apoi un al 

doilea, al treilea. Zeița Continuului este de-a dreptul incapabilă de a 
continua, incapabilitatea ei e speculată de zeul Discontinuului (care ar 
putea să fie Dedalus, cel cu labirintul), care astupă grăbit golurile. 
Modernii nu au încotro şi admit vidul ca dat al fiinţei care-şi revelează 
sieşi doar anumite Clipe mai de preţ, clipele luminișului heideggerian. 
"Anumite clipe ne trădează profunzimi în care sălășluieşte ceea ce avem 
mai bun în noi, dar sub formă de părticele cuprinse într-o materie 
informă, fragmente cu înfățișare bizară sau grosolană" (Cuvânt despre 
poezie). Varianta apare, aşadar, ca o formă de manifestare a spiritului 
modern care nu crede că ceva poate fi terminat. "Un poem nu este 
niciodată terminat. întotdeauna un accident îl încheie, adică îl aduce în 
faţa publicului. Şi anume oboseala, cererea editorului, - chemarea unui 
alt poem. Dar starea însăşi a poemului nu dovedește niciodată - cu 
excepţia cazului când scriitorul este un prost - că nu ar mai putea fi 
continuat, schimbat. în ceea ce mă priveşte, consider că acelaşi subiect 
şi aproape aceleaşi cuvinte ar putea fi reluate în mod nedefinit şi te-ar 
putea solicita o viaţă întreagă" (Poerică). 

Fragmentul apare, în conştiinţa poetică modernă, ca un prag de 
încercare, ca un obstacol sau ca o limită ontologică, fie că e vorba de o 
transformare a fragmentelor de experienţă în întreguri noi ale ei 
(Coieridge), fie că se trage o dreaptă printre aceste fragmente ale vieţii 
sau bolovanii realului (Frost), fie că se mizează pe fragmentar, ca pe o 
expresie a perfecțiunii posibile (Valery) sau ca "un semn nupţial al 
ideii" (Mallarme), fie că se caută o cât mai mare tensiune între feţele şi 
imaginile universului spre a obţine acel "merveiileux", acea frumuseţe 
convulsivă la care visau suprarealiştii, fie că se recurge la citarea 
abundentă a fragmentelor din alţi autori (Pound, Eliot, mai recent 
Mircea Cărtărescu). 

Secolul nostru ne-a obişnuit să ne punem în relaţie cu orice text 
în chip destul de liber, care desconsidera într-un fel intenţia autorului, 
deci elementele voite ale structurii. Opera e deschisă, e un "câmp de 
posibilităţi”, un rezultat al aderării voluntare a cititorului la anumite 
semnificaţii sau direcţii estetice ale discursului. Fizica contemporană 
ne-a atras atenţia asupra discontinuități, ca mod de verificare ştiinţifică 
în special în domeniul microstructurilor: ea a înlocuit tranşant noţiunile 
clasice definind stabilitatea cu altele care denumesc instabilitatea. însăși 
percepţia noastră, după cum precizează fenomenologii, nu percepe 
dimensiunile intenţionate ale obiectului în totalitatea lor, ci numai 

anticipează și aşteaptă acele laturi care urmează să apară. După Husserl, 
aceasta ar fi o continuă protenţiune care dobândeşte un sens nou în 
fiecare fază a percepţiei: "Percepția dispune de orizonturi care au la 
rândul lor alte posibilităţi de percepţie, de felul celor pe care noi le-am 
putea avea dacă am orienta în alt sens procesul percepţiei, adică am 
dirija privirea mai curând în acest mod decât într-altul, dacă am merge 
înainte sau lateral şi aşa mai departe" (Mediiations cartesiennes). 

Calitatea noastră de receptori sau de observatori (dacă e vorba 
de experienţa fizică) determină modelul pe care-l aplicăm, unghiul care, 
pe urma laturilor intenţionate sau aşteptate ale obiectului, descoperă un 
anumit ansamblu de relaţii. Nu ne mai orientăm spre vreun centru bine 
axat spre punctele speciale, toate perspectivele ducând spre fondul 
categoriei de operă deschisă şi operă în mişcare cu sugestii provenite 
din fizica einsteiniană. Fiecare observator focalizează anumite porţiuni 
ale spaţio-timpului, identificate ca aspecte succesive ale universului 
material, cu toate că tabloul acestui univers are o existenţă obiectivă. 
Discontintinuitate a şi nedeterminarea ne pot contraria, ne pot acoperi cu un 
văl al Mayei, sub semnul - adică - al iluziei care duce spiritul în impas, 
în aporie; or, infinitatea de măsuri şi verificări, de perspective posibile nu 
spulberă obiectivitatea tabloului, ci tocmai accentuează relativitatea 
acţiunilor noastre empirice. Suntem într-un Univers, nu al unui 
Dumnezeu care se joacă cu zarurile, ci al Dumnezeului lui Spinoza care 
ordonează totul pe bază de legi exacte. "Există o analogie sugestivă între 
acest univers şi universul operei în mişcare”, conchide Umberto Eco 
(Opera deschisă, Bucureşti, 1969, p. 43). 

Unghiul diferit din care putem comunica cu câmpul de 
la Luceafărul cât la Odă (în metru antic), precum o face Nichita 
Stănescu, sau să descoperim în fragmente ca Cine ești?, Hieroglifă, 
Terţinele asupra trinităţii, Confesiune, Muşatin, în episodul daco- 
romanic al poemului Memento mori un conţinut ontologic mai dens 
decât în operele pe care le-a considerat încheiate. 

Variantele sunt prin ele însele modele de operă deschisă, 
bogate în posibilităţi conotative şi în disponibilităţi de a fi discontinue, 
adică moderne. 

PERSONALITATEA LUI EMINESCU: 
ODISEEA RECEPTĂRII 


Eminescu este, prin pluridimensionalitatea sa prismatică, un 
adevărat aisberg. Scufundat cu o parte din bloc în apele începuturilor 
genetice ale lumii, înălțat cu o altă parte dincolo de lume, în infinitul 
plăsmuit de Demiurgos şi închis astfel în sine încât "doar el aude 
plânsu-şi”, el rămâne încă - şi va rămâne multă vreme - un Necunoscut. 
Şi nu ne gândim, spunând acest lucru, numai la faptul că, intraţi în 
ultimul deceniu al secolului, abia acum dispunem de o ediţie integrală a 
operei sale. Ne gândim mai cu seamă ia odiseea receptării, la modul în 
care "aisbergul” a fost explorat şi înţeles. Dacă e firesc ca să nu se poată 
cuprinde întregul bloc, mai puţin explicabile sunt persevarea în 
îngustimea vederii, fixarea în clișee şi absolutizarea unor dimensiuni în 
defavoarea aitora şi, bineînţeles, a întregului. 

Desprins din calotele glaciare (hyperionice) ale spiritului și 
mergând spre zonele calde ale sufletului, având reflexele astrale ale 
înseşi nemărginirii, aisbergul cunoaşte temperaturi diferite, este 
familiarizat cu categorii fundamentale ca Departele şi Adâncul, 
Cerescul și Terestrul, Mişcarea şi Oprirea în loc. Aventura capitală în 
care se lansează este cea a Cunoaşterii. Cursele care îl aşteaptă sunt 
ştiute dinainte: o preştiință călăuzeşte paşii lui Eminescu, sensurile 
Vieţii (şi ale Morţii, fireşte) sunt descifrate încă înainte de a fi trăite ca 
atare. O intuiţie sigură covârşeşte ființa eminesciană, îi pre-determină 
gesturile hotărâtoare; o ardentă conştiinţă tragică se conturează din 
fragedele sale începuturi când îşi înalţă ochii visători la steaua 
singurătăţii ("Eu singur r;-am cui spune cumplita mea durere,/ Eu singur 
n-am cui spune cumplitul meu amor...") sau când descoperă pentru 
prima dată un gol ontologic în preajma sa ("Dar poate... o! capu-mi 
pustiu cu furtune, Gândurile-mi rele sugrum cele bune.../ Când sorii se 
sting și când stelele pică/ Îmi vine a crede că roate-s nimica.// Se poate 
ca boita de sus să se spargă,/ Să cadă nimicul cu noaptea lui largă,/ Să 
văd cerul negru că lumile-şi cerne/ Ca prăzi trecătoare a morţii 
eterne...") 

La numai douăzeci de ani ai săi, cutreierând un câmp transcedental 
în care Prezenţa şi Absența fac un tot, poetul se întreabă înfrigurat: "Au 
e sens în lume?", subliniind obsesiv cuvintele ce semnifică nimicul, 
trecătorul, eternul, însuşi sensul. 

Fiinţa eminesciană se vede pusă, din începuturile sale firave, 
sub semnul întrebărilor existenţiale şi al Nimicului invadant. Aisbergul 
se mişcă întruna, cucerind nesăţios zonă după zonă între atitudinea 
glaciară a spiritului şi apele calde ale Vieţii , dar mişcarea lui este 
vectorială şi împacă scufundarea cu înălţarea cutezătoare spre zări. Cum 
ai putea să-i determini cu exactitate valoarea numerică, unitatea de 
măsură şi direcţia, raza vectoare? Zadarul pândeşte rezultatul unei astfel 
de operaţiuni, aisbergul rămânând ceea ce este: un aisberg. O parte 
(care?) este mereu ascunsă de ochii noştri, fiinţa eminesciană, ca şi 
fiinţa în genere, neieşind nicicând în întregime în hcideggerianul 
luminiş al revelării. 

I s-a mulat, înainte de toate, o mască platoniciană de geniu 
înnăscut, prea puternic în a sa proprie fiinţă încât să-l fi abătut vreun 
contact cu contingentul de la drumul său firesc. Imaginea maioresciană 
este statică, apolinică, glacială; nepăsarea şi răceala hyperionică ii 
imprimă un caracter aspaţial şi atemporal. Eminescu este, după părerea 
lui Maiorescu, cu capul în norii unei idealităţi goale. Trăieşte deci în 
lumea ideilor generale şi coborârea în contingent, în lumea 
convenţională îi repugnă. Poetul se identifică în totul lui Hyperion: este 
esenţă pură, metafizică, setos de frumuseţea formelor perfecte şi afişând 
o seninătate abstractă. Masca platoniciano-schopenhaueriană a lui 
Eminescu respiră, în primul rând, impersonalitate. întâmplările 
dinafară, mișcarea evolutivă nu mai contează: geniul se impune prin 
autodeterminare, printr-o "existență" datorată propriei intuiţii şi voințe. 

Odiseea receptării cunoaşte două căi distincte: cea deschisă de 
critica estetică a lui Titu Maiorescu şi cea promovată de critica 
socialistă a lui Gherea. Punându-le fată în faţă, D. Popovici întrezăreşte 
cu perspicacitate, în cunoscutele sale prelegeri universitare, limitele, 
exagerările, absolutizările; într-un cuvânt chiar neputința de a cuprinde 
integral fenomenul prin fixarea într-o mentalitate sau prin căutarea 
obsesivă a unei făculte miiitrese, a unui ax structural. 

Erijându-se în ipostaza de profet întunecat al socialismului, 
Gherea e de părere că pesimismul se infiltrează ulterior în realitatea 
sufletească a poetului, fiind determinat de cauze sociale. Considerând 

că fondul primar este optimist şi sănătos, atitudinile "pesimiste" ţin de o 
boală contractată care duce la anihilarea voinţei şi la refuzul luptei. 
Discipolul fidel al lui Taine punea accentul pe mimesisul realist, pe 
actualitatea temei, pe scopurile sociale ale artei, pe conţinutul sufletesc 
dinamic. Nu Orfeu, nu Poetul demonizat şi nici un alt fel tip de poet 
poate fi modelul, ci numai Tirteu, bardul ce exaltă eroismul. Mişcările 
subtile ale sufletului sunt explicate printr-un determinism material care- 
şi impune, neîndurător, legile. In această operaţie Gherea aducea 
"bunăcredința maestrului poteovar care-şi închipuia că cu aceleași 
instrumente cu care a potcovit caii împăratului poate lucra şi coroana 
împărătească" (Studii literare, VI, Cluj, 1989, p. 11). Dar şi adepţii 
purității ideilor de felul lui Maiorescu, Dragomirescu şi Vianu vor înălța 
întotdeauna braţe neputincioase de Casandră îndurerată, pretinsa 
puritate rămânând un etern deziderat, o zeitate inaccesibilă pietăţii 
filosofice. 

Putem urmări, cu D. Popovici, cum critica intră în zona 
dibuirilor şi incertitudinilor, aisbergul eminescian ascunzându-şi şi mai 
îndărătnic contururile intime. Este, oricum, o fază embrionar-dialectică: 
se fac primele încercări serioase de prospectare a structurii şi este un 
lucru firesc să se dezvăluie dedublările, contrariile, amestecul de 
elemente eterogene. Din lumea ideilor generale și a legilor deterministe 
suntem transferați într-o lume pusă exclusiv sub legea contradictoriului. 
La această fază exegeţii nu fac, pare-se, decât să alunge ceţurile produse 
de antinomii. Principiul "urechea te minte şi ochiul te-nşală”, consolidat 
de cele trei mari izvoare ale eminescianismului - Buddha, Kant, 
Schopenhauer -, lucrează, adaptat efectiv, în studiile critice: prin 
cugetare Eminescu ar fi un om al Evului Mediu (N. Petraşcu); 
Eminescu ar fi, apoi, "un nordic" de neconceput în sudul Franţei, o 
natură analitică asemănătoare celeia a lui Nekrasov, Byron sau Leopardi 
în timp ce Alecsandri este o fire sintetică (Boniface Hetrat); ca 
personalitate artistică Eminescu este un pesimist, de vreme ce ca 
personalitate omenească este un optimist (M. Dragomirescu): 
contrastele sunt, de fapt, expresia unei armonii lăuntrice, mişcarea 
conjugându-se cu imobilitatea absolută eleată, iar poetul participând la 
o eternitate rece şi încremenită şi totodată la jocul schimbător al 
formelor: "Există în poezia lui Eminescu o dimensiune universală, care 
permite o libertate demiurgică a mişcărilor. Din substanţa privirilor 
îndreptate spre tărie, din sentimentul infinitului, din dimensiunea 

universului, este făcut Luceafărul” (Tudor Vianu); departajarea inițială 
pesimism-optimism se dizolvă într-un spectacol grandios al 
schimbărilor la faţă: el este "rând pe rând visător şi dezgustat, quietist şi 
revoluţionar, plăsmuitor de idealuri şi dornic de liniştea vecinică” 
(Nicolae Iorga); se reiau, în sfârșit, pe temeiuri freudiste, contururile 
platoniciene-schopenhaueriene, surprinse de Maiorescu: "omul s-a 
născut uriaş şi incomplet; intemporal, fără priză în realitate, în 
actualitate, cu un dezechilibru între materie şi spirit, indiferent și absent, 
abstract, imens abstract, ars de pasiuni substanţiale, pendulând între 
extreme; sub raportul erotic (chestiune importantă nu numai ca amănunt 
biografic, ci ca una din cheile principale ale operei lui), de o sexualitate 
neliniştitoare, caracteristică, de inhibare evidentă, de o refulare 
freudiană... care l-a împins spre o sentimentalitate excesivă şi 
prejudiciabilă omului, dar de mare forță poetică” (Eugen Lovinescu), 

In enormul spectacol de schimbări ale unghiurilor de vedere, de 
tatonări disperate ale contrariilor, de identificări pătimaşe cu însuşi 
tabloul dinamic al faţetelor personalităţii eminesciene vom observa 
numaidecât o căutare înfrigurată a reperelor exteme şi interne. Fie că se 
face critică estetică sau "socialistă", impresionistă sau "semănătoristă”, 
genetică sau formalistă, istorică sau psihologică, e căutată o faculte 
maîtresse, o trăsătură dominantă a psihologiei care să ofere cheia 
universului eminescian. Frigurile receptării, generale de deriva 
iminentă în faţa Aisbergului, adică în faţa unei personalităţi, duc la 
îmbrăţişarea necondiționată de modele, rând pe rând fiind adaptaţi la 
contextul românesc al interpretării. Taine cu rasa şi momentul istoric, 
Brunetiere cu evoluționismul, Saint-Beuve cu biografismul, Grammont cu 
fonetismul (vocalele triste şi vesele), Lewin cu gestaltismul, 
Bacheiard cu poetica psihanalitică a elementelor, Beguin cu poetica 
visului, Freud cu filosofia inconştientului, Barthes cu teza "scriiturii" şi 
semnului, precum şi la grăbite stabiliri de paralelisme, cel mai frecvent 
fiind acela cu Leopardi (acesta având şi menirea de a elucida natura 
"pesimismului” eminescian). 

Eminescologia românească suferă cu adevărat de un complex 
al inferiorităţii metodologice şi, în mod paradoxal, se lansează obsesiv 
în îndelungate deliberări şi precizări teoretizante, de regulă sub egida 
unor modele din afară. Stăruirea în unele câmpuri metodologice 
închidea orizonturile noutăţi, ceea ce a făcut ca formulele interpretative 
proaspete şi necondiționate de vreo metodă să vină adesea din partea 

unor exegeţi străini. Astfel, în timp ce râvna detectării izvoarelor 
(“influențelor”) făcea progrese nemaipomenite, anume francezul Alain 
Guillermou era acela care propunea singura perspectivă productivă: 
analiza genezei interioare a poeziei eminesciene. Imaginea organică a 
creaţiei, apoi a personalităţii lui Eminescu a fost mult timp stingherită 
de umbrele austere ale metodelor şi absolutizării clişeelor, cel mai 
păgubitor fiind pesimismul (de extracţie schopenhaueriană, funciar, 
"secundar", "social", metafizic, buddhist etc). Anii 60, apoi anii 80 ai 
secolului nostru aveau să înlocuiască decisiv acest anacronism evident. 
După masca statuar-platoniciană a lui Maiorescu s-a impus faza 
dialectică ce a depăşit energic simplificatorul canon gherist şi 
semănătorist A fost o fază care a culminat în critica totală a lui 
Călinescu, după care a urmat a treia schimbare la faţă a eminescologiei, 
sincronizarea cu sondajul fenomenologic-existenţial - adică - a unor 
raze Roentgen asupra părţilor nevăzute ale blocului Aisbergului. 
Modelul romantic se dovedeşte, acum, irelevant, în orice caz 
insuficient, Eminescu apărând ca un mare poet al fiinţei, al abisurilor 
ontologice. Deci, nu a unor dimensiuni ale fiinţei, ci a întregului Fiinţei 
cu deschiderile ei alternante în sens heideggerian. 

Drumurile mai noi ale eminescologiei aveau să treacă, însă, 
terenurile prospectate de George Călinescu. Opera de prospecţiune a 
Fost cu adevărat monumentală, deşi a rămas în bună parte fragmentară, 
neîncheiată. Asumându-şi un rol de Jupiter tonans în adunarea și 
luminarea materialului enorm, criticul a aruncat mănunchiuri de fulgere 
asupra fenomenului Eminescu, urmărind să-i stabilească configuraţia 
exterioară şi în măsura posibilităţilor cea lăuntrică. O descriere 
înfrigurată (putem vorbi mereu despre înfigurare, în eminescologia 
română) cu transcrieri lungi de fragmente aducea în faţa ochilor 
cititorilor partea necunoscută a manuscriselor, ce reprezentau proiecie 
urieşeşti şi conturau proporţiile personalităţii care intenţiona să dea o 
adevărată Dioramă a istoriei umanităţii. Călinescu mai este tributar, 
fireşte, cercetării sursiere şi comparatiste, căutând cu erudiţia enormă ce- 
1 caracterizează  filiaţiile, asemănările, cuprinzând rapid orizonturile 
culturii eminesciene, urmărind meticulos evoluţia poetului. 
Impresionează calitatea aprecierilor, măreţia spectacolului intelectual 
iniţiat de critic, panorama sintetică, analiza sentimentelor primordiale 
(naştere, moarte, iubire) şi a înscrierii universului eminescian în datele 
ontologice principale (geneză şi extincţie) şi într-o îmbinare strălucită 

de terestru şi ceresc, de vis şi real, de raţional şi metafizic. Critic "total", 
Călinescu este preocupat de a măsura, prin stabiliri operative de 
azimute, proporțiile uriaşe ale Aisbergului, strălucirea lui exterioară, 
proveniența şi istoricul formării, situarea lui geografică (şi parţial geo- 
psihică) în oceanul culturii largi a lumii, citând nume şi descifrând 
semnificaţia lor în câmpul ideilor. Încadrarea ideologică a operei 
eminesciene impresionează prin profunzime, rapiditate şi definiţii 
magistrale. FEzitările surpă, însă, acţiunile de restaurare şi închegare a 
întregului: erudiţia eminesciană i se pare monstruoasă, concepția 
filosofică neorganică şi împrumutată, preocupările ştiinţifice sunt 
considerate ca elucubraţii din perioada bolii. Jeturile de lumină 
exegetice dezvăluie mai mult proporţiile fenomenului, decât măreţia 
reală, datorată unui Tot organic. 

De altfel, eminescologia românească este afectată de o 
adevărată teamă de întreg, durata discuţiei asupra caracterului 
nereprezentativ al postumelor fiind considerabilă şi angajând polemic 
critici de la Ibrăileanu până la Negoiţescu. S-a cultivat, metodic şi 
sistematic, o separație între domeniile activităţii sale, între 
personalitatea lirică şi cea intelectuală, între filosofia practică și cea 
teoretică, între static (eleat) şi dinamic (heraclitean), încât, deși 
subseriem din mândrie naţională mai mult la formule ca "omul deplin al 
culturii româneşti” (C. Noica) sau "expresia integrală a sufletului 
românesc" (N. Iorga), mai credem în intimitatea nostră că Eminescu 
este o personalitate formată din fragmente, așchii, blocuri pestrițe. O 
concepţie asupra întregului organic eminescian pare oarecum 
incredibilă. Deficitul de cunoaştere a Fiinţei eminesciene în totalitatea 
ei este ca şi un dat fatal. Putem oare sparge acest canon indezirabil, care 
atârnă deasupra culturii româneşti ca o sabie a lui Damocles? 

Ar fi, de altfel, un păcat dacă am spune că nu au existat reale 
tentative de spargere: cu toate ezitările şi rătăcirile de ordin metodologic 
şi ideologic ale criticilor, de la Maiorescu încoace s-a vorbit constant 
despre personalitatea lui Eminescu, singurul concept în măsură să ne 
dea întregul adevăr despre El. 

Setea de absolut şi adiacenta vrere de a transcende limitele 
umanului, ale contingentului au fost imediat observate încă de 
contemporanii săi Ştefanei li şi Slavici, care consemnau, ca şi 
Maiorescu, dorinţa irezistibilă de a şti totul, covârşitoarea inteligenţă, 
capacitatea de a epuiza o problemă, oricărei domeniu ar aparţine, 

memoria căreia nimic din cele ce-și întipărise vreodată nu-i mai scăpa, 
nepăsarea de contingentul mărunt, de "cercul strâmt" al realităţii, 
nostalgia infinitului, însuşirea de a deveni "pur subiect de cunoaştere" şi 
de a contempla "ideile platonice”. Marele grad în care este înfăţişată 
această însuşire în viaţa lui Eminescu dovedeşte numai integritatea cu 
care poetul își înțelege menirea pe lume, nespunându-ne nimic despre 
adâncurile problematice din care s-a plămădit opera sa. înstrăinarea de 
imediat, de care vorbeşte Tudor Vianu pe urmele lui Titu Maiorescu, nu 
atestă inexistenţa problematicului în fiinţa eminesciană. Din contra, este 
o tensiune existenţială care ni se va comunica prin întrebări ca "Au e 
sens în lume?", "Ce e amorul?", "A fi sau a nu fi?" sau "Pot să mai 
reînviu luminos din el (din propriul vis şi rug) ca/ Pasărea Phoenix?" 
Convins că "între biografie şi operă stă personalitatea, care nu 
poate fi lămurită deplin decât prin controlul reciproc al amândurora", D. 
Caracostea consemna că Luceafărul este tragic prin imposibilitatea de a 
se lepăda de propria fire, că izbăvirea, catarsisul final, vine de la 
înţelegerea că trebuie să rămână credincios părţii celei mai înalte a 
propriului suflet. Este o perspectivă productivă, în eminescologie, căci 
stabileşte un modus vivendi, un fel de a fi caracterizat prin deplinătate 
ontologică: "Cine zice personalitate, zice unitate profundă a sufletului și 
acord între deosebitele aspecte ale manifestărilor caracteristice" 
(Creativitatea eminesciană, Junimea, 1987, p. 190). Varietatea 
manifestărilor marilor personalităţi nu este dovada lipsei de unitate 
sufletească, ci tocmai a complexităţii sufletului omenesc: religie, ştiinţă, 
poezie, politică trăiesc în cuprinsul aceluiaşi suflet, deşi fiecare pare a 
reprezenta o lume proprie. Personalitatea este, deci, Totul unitar 
constituit din părţi. Orizontul şi bogăţia vieţii intelectuale nu 
configurează această personalitate dacă nu pătrunzi mai adânc 
resorturile sufleteşti fundamentale şi nu înţelegi forma pe care o ia viaţa 
de sentiment (acel şir de "doruri vii şi patimi multe") din care se 
hrăneşte cugetarea. Personalitatea lui Eminescu se alimentează din 
sevele intime ale ştiinţei, din "adânca interiorizare”, din intensitatea 
vieţii racordată la puterea conștiinței de sine. Ce se întâmplă în acest 
caz, cu apologeticele înrâuriri: din lumea cugetătorilor poetul şi-a 
însuşit numai ceea ce se potrivea cu firea Jui; era schopenhaurian pentru 
că doctrina filosofului voinţei concorda cu propria experienţă intens 
trăită; era buddhist fiindcă se zbuciuma între conştiinţa vie a veșnicei 
suferinţe, din care se hrăneşte şi năzuinţa atotstăpânitoare a izbăvirii 

definitive. Prin trăire romantică Eminescu dezmărginea mărginitul, îşi 
sporea propria simţire cu viaţa obştească a neamului. Astfel se contura, 
în viziunea lui Caracostea, personalitatea poetului: "Un suflet înalt și 
adânc înţelegător, pornit să cuprindă prin iubire lumea întreagă, întărit 
de conştiinţa unei rare valori, deschis asupra unei zbuciumate intensități 
lăuntrice, pornind de la aceasta şi căutând veşnic să se libereze prin 
înţelegere, astfel ne apare până acum M. Eminescu" (Ibidem, p. 204). 

Pompiliu Constantinescu relua caracterizarea personalității, pe 
care o credea pe bună dreptate problema fundamentală a criticii faţă de 
Eminescu. Spre deosebire de impersonalitatea la Maiorescu şi 
conversiunea spre optimism la Dobrogeanu-Gherea, la Călinescu ca 
centru solar al personalităţii apare "erotismul instinctiv, arhaic”. 
Imaginea e, bineînţeles, simplificatoare, deşi: "Ca şi natura, care e 
veşnică, absolutul nu poate fi trăit şi experimentat decât pornind de la 
datele permanente ale naturii; între ele, Erosul este cea mai evidentă" (O 
catedră Eminescu, Junimea, 1987). 

Tudor Vianu prezenta structura personalităţii lui Eminescu 
arătându-ne izvoarele şi dszvăluind mai multe grupuri de teme, 
elementul origina! fiind deducerea armoniei lăuntrice din părţi 
disparate. La Călinescu găsim mai multe substraturi, depistate prin 
mersul concentric al criticului spre inima personalităţii descrise. 
Pompiliu Constantinescu accentuează perseverent erosul ca modalitate 
de cunoaştere în centru! vital al personalităţii eminesciene. "Eminescu 
face din cunoaşterea metafizică un act de posesiune cosmică”. Nu atât 
această subliniere, cât revelarea în Eminescu a unei acţiuni de 
transcendere a existenţei terestre ni se pare esenţială în eseul lui P. 
Constantinescu: "Voința eminesciană, în erotică şi în eroism, 
transcende; atmosfera de basm, de feerie lunară, chiar din multe 
romanțe are valoare transcendentă” (p. 118). Analiza prozei arată 
tocmai felul în care se asociază organic trei profiluri ale personalităţii 
eminesciene; loan Toma, Ieronim şi Cezara, adică demonismul căutării 
absolutului în pasiunea izolatoare şi demonismul terestru, aducând 
aminte de Cătălina. "Nuvelele lui Eminescu nu sunt altceva, decât 
disociaţii ample ale eului său, procese dialectice rezolvate liric ale 
personalităţii lui alcătuită din elemente divergente" (p. 122-123). 

Încetul cu încetul figura poetului a început să fie scoasă din 
lianele erudiţiei şi din apele ceţoase ale "izvoarelor" ia care s-a adăpat, 
însăşi opera punând la dispoziţie elementele fundamentale ale structurii 


70 


lui Eminescu. Opera în totalitatea ei. Oricât am mai aduna "izvoare". 
râul eminescian rămâne o entitate, un fenomen, o hartă spirituală 
irepetabilă; oricât i-am aduna vreascuri în păduri învecinate, "arborele" 
vieţii spirituale eminesciene creşte tot mai înalt, tot mai rămuros, din 
însăşi inima lui, ca arborele din pieptul sultanului; acoperind 
continentele cu umbra-i măreaţă: "Eminescu este un univers de precise 
contururi, de reliefuri complexe, de ape vii, cuprinse între meriadiane 
fixe. Tot ce a căzut din ceruri pe acest pământ fertil, a fost transformat 
în substanţă proprie”. 

Trepte ale demonici, care demonstrează pragul absolut ai 
cunoaşterii, nu urcă numai Ieronim, Cezara, Euthanasius sau Hyperion; le 
vom regăsi şi în întreaga lirică sub numele lui Narcis, Feciorului de 
împărat fără de stea, Mureşanu, Regele Lear, al Dacului cu rugăciunea 
şi dorinţa lui finală, precum şi în ipostaza de Om cu vocaţie fausticâ, 
descoperind "substanța imaterială a Universului, sau natura 
electromagnetică a luminii. 

Or, toate ipostazele, profilurile, stările eului sunt expresia 
multidimensională a substanţei proprii. Structura personalităţii lui 
Eminescu e în ea însăși. 

Conştiinţa clară a preciselor contururi şi "reliefurilor complexe" 
prevesteşte, în eminescologie, etapa descoperirii densei culori 
ontologice a eului eminescian, care trăieşte ameţitor căderile (în sus) în 
abisurile fiinţei. 

Odată cu profilarea decisă a lui Eminescu ca mare poet al 
fiinţei se spulberă încă o prejudecată eminescologică: aceea care îi 
acordase calificativul de "ultim mare romantic”, calificativ inexact atât 
sub raport cronologic cât şi din punct de vedere ai complexei structuri 
moderne. In ochii noştri cu retina mărită de contemporani ai secolului 
XX se înalţă, prin atenta recercetare a Aisbergului, adică prin punerea în 
acord a viziunilor iui cu felul nostru de a vedea, un poet eminamente 
fiinţial. Considerat din această perspectivă radical înnoitoare, autorul 
Luceafărului depăşeşte cadrele romantismului prin calitatea deosebită a 
reluării categoriilor romantice. Dovada supremă o aduce departele 
eminescian care nu e trăit pur şi simplu perspectiv, ci ca o dimensiune 
lăuntrică. Poetul român trece, efectiv, peste graniţele ontologice, 
întâlnite pe traiectul marilor distanţe cosmice şi, datorită acestei 
excepţionale facultăţi transgresive moştenite de la strămoşii săi daci, 
face ca plimbările "pe stelnicul plai" să fie absolut nestingherite: "Este 

un caz aproape unic când întregul spaţiu cosmic intră concret în 
cuprinsul lăuntric al unei ființe umane, care îl conţine posesiv” (Edgar 
Papu, Lumini perene, 1989, p. 36). La proiectarea uriașă, titaniană a 
fiinţei eminesciene pe asemenea traiecte incomensurabile contribuie un 
imens ansamblu de structuri vizuale, auditive (există chiar expresiile 
unui Neauz, la Eminescu), termice şi motrice şi o risipă spectaculoasă 
de Plinuri. Poetul valorifică eficace toate categoriile deparrelui. cel 
circumscris familiar sufletului său, cel care revelă miracolul genezelor 
şi extinderilor spaţiale ale haosului primordial, sau cel vorace căreia se 
datorează prăbuşirile, lunecările, "înmormântările-n chaos". Prin 
cultivarea intensității senzoriale, atât în aria departelui cosmic cât şi în 
aceea a aproapelui erotic se obţine o sinceritate neconcesivă, "brutală", 
agresivă care este deja pecetea modernităţii. Intre ideal şi realitate apare 
o tensiune dramatică, "baudelairiana”, lucidă până la transparenţă: 
"Contrastul dramatic dintre cele două ordini sapienţiale, dintre 
depărtare şi apropiere, dintre lumea închipuirii şi lumea cea aievea, 
dintre împlinitul erotomorfism stihial şi imperfecta erotică lumească, 
erotică evocată cu o izbitoare sinceritate imagistică, toate îl proiectează 
în chipul cel mai amplu pe Eminescu în lumina modernă a vremii sale" 
(ibidem, p. 126). Apar, bineînţeles, şi alte atribute definitorii ale 
modernismului: rafinamentul (înţeles ca expresie rafinată a lucrurilor, 
nu ca decadenţă), muzicalitatea armonică (distinctă de cea pur melodică 
a romanticilor), prezenţa zonei minus a grotescului, adică a ridicolului 
demitizant, şi a versului alb. Ca o coordonată poetică a epocii 
postromantice apare şi existenţialismul esenţial al poetului nostru, 
dezvăluit cu întreaga lui scară dialectică în Odă (în metru antic). Este 
aici, după Edgar Papu, cea mai înaltă distilare către esenţa fiinţei, prin 
instaurarea austeră în stare de a fi, odată ieşită din alienare: de la iluzie 
se trece repede la riscul tragic, către experienţa disperării ce-i creează 
situația- limită a trăirii, adică în zona în care poate să-şi smulgă sinele şi 
să-şi recapete liniştea extincţiei mioritice ("Ca să pot muri liniştit, pe 
mine/ Mie redă-mă!"). "Eminescu pleacă aci de la repudierea 
romantismului pentru a ajunge la acel existenţialism difuzat abia în 
veacul nostru şi care se dirijează către regăsirea fiinţei în cadrul 
experienţelor limită... In mod cu totul independent, Oda (în metru antic) 
rămâne pe plan mondial poate prima valoroasă piesă lirică a 
existenţialismului”. 

Dar nu numai Oda (în metru antic) vorbeşte pregnant despre 
existenţialismul structural al poetului: el este un poet al Fiinţei prin 
liniamentele esenţiale ale viziunilor sale. 

Într-un studiu fundamental Eminescu sau despre Absolut, 
publicat în 1963 şi tradus în românește abia în 1990. cercetătoarea 
italiană Rosa del Conte distinge, încă în cele mai fragede începuturi, că 
mintea eminesciană este cutreierată de fantoma contradictoriului. în fața 
poetului se proiectează Timpul ca prim prag ontologic: fiind "omul 
afirmărilor vitale absolute, al deplinătăţii”, omul eminescian este 
măcinat de destin şi de căutarea sensului existenţei: este omul care își 
pune fiinţa "în centrul lumei încoronat cu sori" și îşi proiectează 
idealurile în infinit. Este o proiectare în imens şi abstract a Fiinţei; în 
Timpul cosmic liniştit, dar şi în Timpul psihologic care-i marchează 
devenirea. Este, la Eminescu, un idealism ontologic care îngăduie o 
privire asupra realităţii obiective a Universului. O imagine precisă a 
acestuia se dizolvă în vălurile fumurii ale visului şi iluziei. E vălul uriaş 
al M _yei? Absolutul nu se poate identifica contingentului, 
fenomenalului și poetul stăruie mereu în zona tragică a imposibilității 
împăcării contrariilor. "... În această identificare a existenţei cu 
temporalitatea căreia i se contrapune Fiinţa drept ceva asupra căreia 
vremelnicia nu are nici o putere, stă modernitatea simţirii lui" (ediţia 
română, p. 389). Tărâmurile, categoriile ontologice rămân în separare 
continuă, zădărnicind eforturile de a pătrunde sensul existenţei. Astfel 
proiectează sugestiv Rosa del Conte drama fiinţială eminesciană: 
Dumnezeu se opune Omului, la fel cum Fiinţa se opune devenirii. Cum 
poate fi atins, în acest caz, Absolutul? 

Este o întrebare fundamentală care ne transferă în zona 
fenomenologiei moderne ce ne permite o zare de nădejde: lumea 
valorilor. Eminescu s-a pătruns de valorile vieţii fiindcă a trăit intens în 
orizontul morţii. 

Cartea Svetlanei Paleologu-Matta Eminescu şi abisul ontologic 
(editura Nord, Aarhus, 1988) îi raportează pe poetul român la 
fenomenologia lui Heidegger şi Husserl, ca şi la axiologia modernă, în 
special la Max Scheler, la care persoana se identifică spiritului în 
drumul lui spre Absolut. Raportările nu au nimic voit în ele; servesc 
doar ca argumente mai solide ale unei demonstraţii axiomatice. 
Eminescu se aliniază organic la postulatele filosofilor printr-o 
experienţă trăită, prin scufundarea reală şi cu toate consecinţele în 

abisurile fiinţei. Astfel, el nu doar prinde lumea în concepție, ci o 
percepe ca totalitate a existenţei, pusă sub semnul tragicului. El privește 
moartea în faţă ca dimensiune esenţială ce agită orizontul existenţial, 
plin de tainele indeterminării. 

Dorinţa vechilor greci de a concentra într-un singur individ 
toate forţele şi calităţile umane ducea la încarnare: un individ aparte 
poartă în sine întreaga plenitudine a vieții, în timp ce ceilalţi o posedă 
numai în măsura în care o contemplă la fel. La greci, după cum observa 
Soren Kierkegaard, apare un raport inversat: zeul nu posedă el însuşi 
forţa pe care o reprezintă; indivizii, însă, beneficiază de ea prin faptul că 
se pun în legătură cu zeul. 

Fenomenologii de tipul lui Heidegger văd tipul reprezentativ 
sau tipul încarnat care domină Lumea Fiinţei în Poet, fiindcă numai 
rostirea cântăreţului rostește Intregul nevătămat al existenţei de ordinul 
lumii care se rânduieşte în spaţiul interior al lumii inimii. Preaplinul 
existenţei își află izvorul în inima poetului, precum ne-o demonstrează 
atât Rilke, în Elegia a noua, cât şi Eminescu, în Povestea magului 
călător în stele: "Pe creaţiuni bogate sufletul este domn". 

Omul eminescian face, în fond, gesturile fiinţiale ale omului 
modern care, aşa cum spune Heidegger, se impune pe sine în prim plan 
în încercarea de a se ridica, hyperionic, deasupra lumii, şi îşi asumă 
calitatea de stăpân ce domină ridicarea-deasupra. Tot Eminescu, tip 
reprezentativ sau încarnat (cu conştiinţa de bard sau de geniu), având 
revelaţia destinului măcinător şi deschizător de pustii în preajmă 
("Viaţa-mi se scurge ca şi murmura/ Ce-o suftă-un crivăţ printre pustii/ 
Mă usc ca crucea pusă-n câmpii/ Şi de blesteme mi-e neagră gura") se 
întreabă, din fragedă tinereţe "Și dacă pentru sufletul mew Nu-i loc 
aicea, ci numa-n stele” (Amicului F.I), îşi punea problema raportării la 
Lumea Fiinţei şi a locuiui său în ea, gândindu-se la o ridicare deasupra 
hyperionică. Este marea temă existenţială a vieţii şi operei sale. 

Eminescu depăşeşte realitatea obiectivă printr-o formă de viață 
superioară, cu adevărat spirituală, prin raportarea frecventă a gândirii la 
Fiinţa "nestrămutată” (de aceea, pentru el între moarte și viaţă nu este o 
demarcaţie) "sub raza gândului etern". Visând şi gândind sub specie 
aetemitatis, poetul vede sufletul şi lucrurile dincolo de cunoaștere, într-o 
dimensiune în care totul "scânteiază”, îmbogăţind cosmosul. Astfel 
poetul transcende contingentul şi particularul, ajungând până la zona 
tensionată a spiritului unde intuieşte esenţialul, resacralizează lumea, 

gândeşte Fiinţa în toate metamorfozele ei, punându-ne şi pe noi "pe 
acest drum al iluminaţiilor succesive, al devenirii şi al bucuriei acestei 
deveniri" (Eminescu şi abisul ontologic, ed. Nord, Aarhus, p. 249). 

Aşadar, un nou Eminescu apare din perspectiva raportului 
dintre existenţa umană și existenţa în genere (George Munteanu), dintre 
eul eminescian și legile universului (Theodor Codreanu), sau din 
perspectiva modelelor cosmologice (Ioana Em. Petrescu). Intoarcerea la 
origini prin mit şi coborâre în preistoria dacică devine o aventură 
existenţială fundamentală, prin care explorează adâncimile fiinţei. 
Nostalgia după începuturi, matca primordială, abisul, noaptea bogată în 
germeni şi latenţe, principiul feminin în toate manifestările sunt, după 
Mircea Eliade, categorii romantice majore ce nu depind de careva 
"influențe" dinafară, ci definesc poziţia esenţială a omului în Cosmos, 
Pădurea mitică este depozitara subconştientului colectiv, a 
corespondenţelor misterioase ce-l leagă pe om de o realitate psihică 
primordială în cadrul căreia el cunoştea integral şi simţea unitatea 
inseparabilă cu Lumea (Zoe Dumitrescu-Buşulenga). Eminescu 
reînfaţişează un mit românesc, în imaginea mitică a Daciei fiind 
"strămoşii" dacilor, iar nemurirea apărând reprezentată ca o nemurire a 
"eroilor" din raiul zânei Dochia (Eugen Todoran). 

Mitul eminescian duce, în mod obișnuit, la o paradigmă a 
armoniei, la o conjugare a tranzitoriului cu veşnicia; mișcarea în 
imaginar, dincolo de contradicţiile Eului, relevă o conştiinţă nu funciar 
tragică, ci patetică şi capabilă de a restructura lumea în consens cu 
proaspăta unitate primordială (C. Ciopraga). 

Drumul către Fiinţă al lui Eminescu nu dovedeşte pur şi simplu 
o devenire oarecare, o devenire întru devenire, ci o devenire întru fiinţă, 
fiindcă se realizează, la el, un dialog dintre particular şi generai, în care 
se constată că acesta din urmă nu poate prinde fiinţă aievea, după cum 
spune inspirat Constantin Noica în Sentimentul românesc al fiinţei. 

Aisbergul eminescian este, dacă ne gândim la neputinţa noastră 
de identificare cu el, o paradigmă a însăşi Fiinţei care se deschide și se 
închide succesiv prin alternanţa de lumini şi abisuri revelate. Pornind de 
la afirmaţia blagiană "Există o idee Eminescu”, iar aceasta s-a zămislit 
sub zodii româneşti”, academicianul Mihai Drăgănescu vorbea şi despic 
existenţa unui Spaţiu Eminescu, constituit din întreaga operă de poezie 
şi gândire. 

De acest spaţiu dispunem acum graţie trudei lui Perpessicius, 
Dimitrie Vatamaniuc, Petru Creţia. Aurelia Rusu, Oxana Busuioceanu, 
AL Oprea, Helmuth Frisch. 

Poezia română a secolului XX a rămas afiliată, prin spirit, tot 
acestei Idei Eminescu şi acestui Spaţiu Eminescu: Nichita Stănescu 
considera că întreg contextul poetic al zbuciumatului veac poate fi pus 
sub semnul Odei (în metru antic), iar Grigore Viem vede personalitatea 
lui Eminescu ca o cetate cu mai multe porţi, fiecare alegându-şi-o pe a 
sa. 

Fiindcă, aşa cum recunosc şi filosofii culturii (G. Uscătescu), 
căutarea fnnței noastre, marea noastră regăsire ontologică, tot Eminescu 
ne-o face posibilă. 

Cu Eminescu, putem căuta nu pur şi simplu Fiinţa, ci plinătatea 
Ei. 


76 


"POSTUMIADA" ȘI DRUMUL SPRE 
ADEVĂRATUL EMINESCU 


Fatală pentru cunoaşterea întregului Eminescu pe o perioadă de 
exact un secol, "postumiada” adică opera de valorificare a poeziilor 
nepublicate sau neîncredinţate tiparului prin prieteni în timpul vieții, i-a 
făcut Poetului şi un serviciu: a focalizat atenţia asupra titanicei sale 
personalităţi. Lucrându-se pe parcele şi în mod individual, largile 
orizonturi ale acesteia clipeau doar morganatic, ca să dispară iar 
învăluite în Taină. Este un Eminescu de dincolo de El însuşi, identic 
într-un fel cu cel pe care nu-l cunoaștem noi, şi ezitările, tergiversările, 
acceptările parţiale în materie de postume confirmă existenţa unui 
domeniu plutonic al personalităţii sale. Cu mult greu şi după sondaje 
perseverente, laturile acestea subterane, infemale cu adevărat, se lasă 
abia percepute. Ca şi zeului Infemului, ar trebui, din superstiție, să-i 
spunem lui Eminescu Cel Nevăzut. 

Şi totuşi ce s-a văzut şi ce mai rămâne de văzut, dincolo de 
scenariul, dispus pe ani şi decenii, al "postumiadei"? 

Drumul spre dimensiunile plutonice ale lui Eminescu a fost 
mult timp barat de masca platonică pe care i-a facut-o Maiorescu. 

Primul critic şi editor al poetului, partizan al valorilor 
antichităţii, a intenționat să-i înalțe un monument din pietrele cele mai 
durabile şi strălucitoare, împresurat de un aere perennius maestuos: nici o 
trăsătură incidentală şi neregulată nu trebuia să-i altereze chipul prin 
excelenţă apolinic. Imperativul primei ediţii de la sfârşitul lui 1883, stil 
vechi, era pecetluit de această vrere de a oferi cititorului un model de 
artă realizat sub specie aeterni: împlinită, rotundă, perfectă. Adică 
atingând chiar sfera, insurmontabilă pentru mulţi, a sublimului. 

Maiorescu, Ibrăileanu şi Dragomirescu credeau, cu deplină 
sinceritate, că au întrevăzut, în cazul lui Eminescu, o operă încheiată 
monadic care refuză chiar şi propriile elemente ce nu se înscriu 

"organic" în ea. Deci: un Eminescu străin de Eminescu, un Eminescu 
care, aşa cum zice Ibrăileanu nu e "Eminescu". 

Ediţia Maiorescu respecta un criteriu exclusiv estetic şi ignora 
ordinea cronologică şi împărţirea ca atare în postume şi antume: 
începând cu Singurătate şi încheindu-se cu Criticilor mei (aşadar: două 
poezii - manifest), ea situează la mijloc Se bate miezul nopții, prin însăşi 
această organizare subliniind caracterul încheiat al universului 
eminescian, axat mai cu seamă pe poeziile erotice şi cele de reflecţie 
filosofică. 

Ediţia princeps se pune, programatic, sub semnul finititudinii, 
al sfericului care nu mai îngăduie elemente adiţionale, şi faptul în sine a 
avut consecinţe grave de tot. "Molozul” nu va face parte din adevăratul 
Eminescu. In jurul problemei s-au ridicat uriaşe baricade ale 
controversei ce a făcut să se verse multă cerneală şi să se consume 
multă logică sofisticată şi mult spirit. Colecţia primă cuprinde, după 
cum precizează însuși editorul, toate poeziile publicate în Convorbiri 
literare de vreo doisprezece ani încoace (deci, de pe la 1870), precum și 
cele aflate până acum numai în manuscris pe la unele persoane 
particulare: 1, Singurătate. 2. Lasă-ţi lumea ta uitată. 3. Şi dacă... 4. 
Pajul Cupidon. 5. Ce te legeni, codrule. 6. Melancolie. 7. Rugăciunea 
unui dac. 8. Pe aceeași ulicioară. 9. De câte ori, iubito. 10. O, rămâi. 11. 
Despărţire. 12. Crăiasa din poveşti. 13. Odă (în metru antic). 14. La 
mijloc de codru des. 15. Venere şi Madonă. 16. Sonet (Iubind în taină). 
37. Sonet (Afară-i toamnă). 18. Sonet (Sunt ani la mijloc). 19. Sonet 
(Când însuşi glasul). 20. Sonet (Trecut-au anii). 21. Sonet (S-a stins 
viaţa falnicei Veneţii). 22. Dorinţa. 23. Mortua est. 24. Noaptea. 25. 
Egipetul. 26. Adio. 27. Ce e amorul. 28. Lacul. 29. înger şi demon. 30. 
Floare albastră. 31. Se bate miezul nopții. 32. Înger de pază. 33. Atât de 
fragedă. 34. O mamă, dulce mamă. 35. Făt-Frumos din Tei. 36. Cu 
mâine zilele-ţi adăogi. 37. Din valurile vremei. 38. Povestea Codrului. 
39. Impărat şi proletar. 40. Pe lângă plopii fără soţ. 41. Glossă. 42. S-a 
dus amorul. 43. Departe sunt de tine. 44. Freamăt de codru. 45. De-or 
trece anii. 46. Te duci. 47. Peste vârfuri. 48. Somnoroase păsărele. 49. 
Revedere. 50. Când amintirile. 51. Doina. 52. Mai am un singur dor (cu 
trei variante). 53. Epigonii. 54. Călin. 55. Strigoii. 56. Satira I. 57. Satira 
IL. 58. Satira III. 59. Satira IV. 60. Luceafărul. 61. Criticilor mei. 

Ediţiile ulterioare Maiorescu au mărit numărul poeziilor până la 
72, incluzând suplimentar după manuscrise sau după reviste 

următoarele poezii: 62. La steaua. 63. De ce nu-mi vii. 64. Kamadeva. 
65. Diana. 66. Sara pe deal. 67. Sonet (Oricâte stele). 68. Dalila 
(Scrisoarea V). 69. Pe un album. 70. Între păsări. 71. Fragment. 72. 
Rugăciune. 

Modelul maiorescian al fizionomiei lirice eminesciene, puse 
exclusiv sub semnul platonicismului (= al frumosului prototipal, 
"etern"), şi al mentalități clasiciste, a dominat tiranic conştiinţa 
românească, ceea ce explică prudenţa extremă cu care i s-au adăugat noi 
opere din domeniul plutonic. Teama de a nu altera acest model a însoţit 
coborârea în Hadesul eminescian, în care au zăcut multe comori 
subterane. Separarea lui Eminescu de "Eminescu" devine o specialitate a 
criticilor literari. "Postumiada” înseamnă, prin urmare, respect al mode- 
lului maiorescian, oscilare în opera de valorificare, între imaginea plato- 
nică şi cea plutonică, neacceptarea categorică a "molozului" şi tratarea 
mai îngăduitoare a unor variante care l-ar exprima totuşi pe "Eminescu" 
şi modelarea unui ipotetic adevărat Eminescu, lucrare în care perseverea- 
ză îndeosebi Ibrăileanu, acesta excelând în opera de examinare minuțios- 
academică a fiecărui element plutonic ce se adaugă lui "Eminescu". 

Lui Perpesicius. însăşi ediţia Maiorescu i se părea, în 1939, 
anul apariţiei primului volum al monumentalei Ediţii naţionale, 
"modelul celei mai ideale orânduiri a poeziilor fui Eminescu"; formula 
ediția Maiorescu, prin faptul ca atare al includerii celor mai strălucite 
poezii care s-au scris vreodată în româneşte (şi unele chiar în alte limbi) şi 
prin "armonioasa arhitectură”, sintetizează nu numai metoda şi data 
istorică, ci şi o formulă practică. Este un motiv pentru care Perpesicius 
se arată îngăduitor fată de unele rezecţii, operate de mentorul Junimei în 
Luceafărul şi alte poeme. 

Fie că adaugă unele postume, fie că îmbină poeziile cu prozele, 
fie că inserează şi mai frageda creaţie lirică a perioadei debutului, multe 
din ediţiile următoare nu se pot dispensa de modelul maiorescian 
autoritar: ediţia V. G. Morţun din 1890 include Făt-Frumos din 
lacrimă, Sărmanul Dionis şi unele poezii încorporate de Maiorescu 
(mai cu seamă cele din faza adolescenței), culegerile apărute în Editura 
Librăriei "Fraţii Şaraga" (1893) şi în editura Librăriei "Leon Alcalay" 
(1900) nu schimbă radical tabloul. Anii 1902 şi 1905 marchează etapa 
celei mai fructuoase valorificări ale postumelor prin ediţiile Nerva 
Hodoș, Ilarie Chendi, Ion Scurtu şi Nicolae Iorga. Prima încercare de 


79 


editare a Operelor complete, care includea poezii, nuvele, romanul 
Geniu pustiu, drame, cugetări, scrieri literare, economice, politice şi 
filosofice, scrisori, traducerea Criticii raţiunii pure de Kant aparţinea 
Librăriei româneşti (1914). Între 1883 şi 1902, anul când Maiorescu 
dona manuscrisele eminesciene pe care le deţinea Bibliotecii Academiei 
Române, apăreau 10 postume, în timp ce numai în 1902 vedeau lumina 
50 de postume. Dintre editorii care pun în valoare masiv opera postumă 
eminesciană Perpessicius îl remarcă pe I. Scurtu, "adevărat şi 
conştiincios editor ştiinţific”, care mergea direct la manuscrise şi care ar 
fi realizat mult visata ediţie critică dacă Parcele i-ar fi îngăduit, pe A. C. 
Cuza, care prin ediţia din 1914, punând în contribuţie lucrările unor 
înaintaşi ca Scurtu şi Chendi şi corectând şi făcând adaose preţioase la 
manuscrise, aduce pentru prima dată "imaginea unui scriitor fecund de-o 
vastă şi variată activitate”, pe Constantin Botez, a cărui ediţie din 
1933 înglobează întreg materialul de variante ale manuscriselor 
eminesciene, demonstrând o înaltă conştiinţă editorială, dar folosind 
sistemul statistic, pernicios şi nepractic, pe M. Dragomirescu ce îşi 
propune, în 1937, o revizuire totală a edițiilor precedente: separă 
poeziile de tinereţe şi fragmentele de corpul operei, stabileşte o nouă 
scară valorică a capodoperelor şi o nouă ordine a poeziilor, respectă 
ortoepia poetului. 

Donaţia eminesciană pune începutul unui drum sinuos şi plin 
de curse deosebit de viclene prin Dedalul labirintului manuscriselor. 
Mulţi dintre editori se împotmolesc în "rumeguș" şi în "moloz" şi pierd 
repede firul Ariadnei în rolul asumat de Teseu: Minos-Eminescu îi 
închide adesea în edificiul său şi nu toți au darul de a-şi confecționa 
aripi sau de a înfrunta noile curse. Eforturile zădămicite par - astăzi - 
regretabile, căci labitrintul dedalic eminescian s-a dovedit a fi o 
construcţie armonios durată. Frica de haos, prin excelenţă maioresciană, a 
generat o anumită psihologie a prudenţei şi reţinerii. Complexul 
dedalic a împrăștiat spornic umbrele îndoielii şi fantoma "integralului” 
Eminescu a torturat decenii întregi editorii. 

"Postumiada" lua și proporţii groteşti din cauza veghei lucide, 
de neînduplecat Argus, a lui Ibrăileanu, detectiv zelos care a deschis o 
anchetă scrupuloasă, adăugând foaie cu foaie ia un dosar enorm, care 
părea imposibil de clasat. "Anchetă" e puţin zis, deoarece "detectivul" 
îşi descărca furios toate pistoalele în adversari, argumentând imparabil, 
ţintuindu-i energic pe infami şi trăgând rapid câte un foc în ţintă. 

"Cerberismul" e însoţit și de gesturi mai îngăduitoare; sunt admise, însă, 
numai bucăţile care i se par criticului că nu impietează asupra imaginii 
apolinice a adevăratului Eminescu ("adevăratul” în accepţia lui). 
"Postumiada” se alimentează abundent, astfel, dintr-o "ibrăileaniadă" 
bine susţinută strategic. 

Neacceptarea e totală, iar când e parţială, e însoţită de o 
migăloasă cântărire prealabilă a argumentelor pro şi contra: este 
Eminescu "Eminescu"? Este Eminescu ce a voit să fie el însuşi? Este 
adevăratul Eminescu? 

Întreaga perioadă adolescentină este ignorată pentru că este... 
adolescentină, "postumele” de la 1870 sunt inferioare poeziilor 
publicate în aceeași vreme, fiindcă nu a lucrat cu tot dinadinsul și nici 
nu le-a versificat /Demonism, bunăoară), în poeziile definitive 
Eminescu a utilizat imagini şi versuri din postume şi viceversa: din una 
şi aceeaşi postumă a utilizat versuri în mai multe poezii definitive. 
bucăţile aruncate la coş sunt interesante numai pentru cercetători şi 
trebuie date ca "brulioane”, Geniu pustiu este o impietate faţă de 
Eminescu şi o mistificare a publicului cititor; intervine apoi calculul 
pedant: din 120 de "postume" ale volumului Poezii postume (Minerva, 
1908) câteva sunt variante, vreo 45 sunt bucăţi utilizate în poeziile 
definitive, vreo 20 sunt anterioare anului 1870, multe din 50 de 
"postume" cu date incerte au un caracter ocazional, gen în care n-a 
publicat. Urmează, în ordinea severă și logică a lucrurilor, argumentele: 
în poeziile de adolescenţă Eminescu încă nu este el, Mortua est (1871) 
este "un promontoriu al bolintineanismului în eminescianism”, prima 
poezie bună este Epigonii (1870); cele 25 de poezii postume din ediţia 
Maiorescu sunt într-adevăr postume, ceea ce nu înseamnă că sunt şi 
definitive (or, Eminescu le-ar fi publicat, căci sunt cele mai frumoase 
poezii lirice ale sale). Ş.a.m.d. 

Ibrăileanu continuă să examineze cu lux de argumente 
postumitatea unor bucăţi ca Sara pe deal, Dalila (Scrisoarea V), La 
steaua, Kamadeva, Nu mă înţelegi, De ce nu-mi vii, întrebându-se dacă 
Eminescu era sănătos sau nu când le încredința tiparului. "Postumitatea 
atârnă de starea scriitorului când se publică opera. Postumitatea e o 
piobiemă legata de publicarea, şi nu de crearea unei opere. Posibilitatea 
sau imposibilitatea de a crea are importanţă pentru diagnosticarea bolii. 
Iar aceasta din urmă are importanţă pentru dezlegarea problemei 
postumităţii. Aşadar, problema postumităţii este numai indirect legată 

1974, p. 274-279). 

"Postumiada" se îneca, astfel, în causerie şi arguţie. 

Pe o altă versantă a ei putem înregistra şi o atitudine contrarie: 
acceptarea necondiționată şi entuziastă. E cazul lui Nicolae Iorga, care 
consideră, rând pe rând, că în Sărmanul Dionis poetul e aceiaşi ca şi în 
versurile sale, că scrisorile pierdute prin ziare sunt diamante care 
aşteaptă numai ceva mai multă şlefuire pentru a străluci pe deplin ("Un 
nou Eminescu apăru: minte sănătoasă de a şti, suflet doritor de a se 
împărtăşi altora, inimă revârsându-se în bunătate, ochi puternici ţintind 
necontenit idealul”, zicea Iorga, în 1903, cu prilejul publicării primei 
biografii a lui Eminescu de către loan Scurtu), că Geniu pustiu e 
vrednic de poezia pe care o cunoaştem, că Prosă şi versuri (ediţia 
Morţun) a completat figura lui Eminescu, că şi articolele lui, încercările 
de dramă sunt "atât de remarcabile ca idei”, că poemele inedite 
publicate în Revista Fundațiilor Regale, VI, 7, 1939 (e vorba de Basmul 
ce i l-aş spune ei, Privesc oraşul furnicar, Oda (în metru antic), 
Pierdută pentru mine, zâmbind prin lume treci, Luna trece Lin prin 
ceaţă, Spre-a stinge-atât amor, Contra-pagina) pot sta alături de ceea 
ce e mai frumos în "măreaţa poezie” a lui Eminescu, că nu se poate face 
mai departe neîntemeiată şi absurdă împărțire între operele publicate şi 
cele râmase în manuscris (Iorga spunea cu ocazia apariţiei primului 
volum ai Ediţiei naţionale: "Tipărituri şi manuscript merg deci 
împreună, chiar daca s-ar întrebuința o literă mai mică pentru ce n-a fost 
"gata de tipar”, ci material de revizuit. Aşa şi numai aşa avem pe 
Eminescu adevărat şi întreg, cu scăderi şi înălţări, iar nu un amestec 

fără legătura de "membra disjecta” (N. Iorga, Eminescu, Junimea, 
1981, p. 176-177). 

Fireşte, sunt mai mulţi Eminescu şi unii sunt inferiori celui pe 
care îl cunoaștem, dar puţinele poeme ce n-au nici o legătură cu viaţa 
negată prin gândirea buddhistă şi schopenhaueriană "pot veni la urmă”. 

Iorga infuza, deci, "postumiadei” bun simţ şi o absolvea de nota 

absurdă minimalizatoare. 
3 Adevăratul Eminescu era conceput în mod legic şi logic ca 
Intregul Eminescu. lar introducerea ireverențioasă în intimitatea 
laboratorului nu mai poartă pecetea complexului dedalic: este lucrarea 
firească de familiarizare cu etapele de formațiune, cu procesul de 
cristalizare a stărilor lirice în subconștient. Infernul (plutonic) apare 

doar ca o peşteră (platonică) în care a ajuns soarele certitudinii. 
"Postumele Iui sunt cristale imperfecte ale unei chimii care a 
revoluţionat lirica naţională" (Pompiliu Constantinescu). 

Prin spiritul său fugos G. Călinescu schimbă radical 
perspectiva "postum iadei”, îndrumând-o pe căile cele mai raţionale cu 
putinţă. Se săvârşeşte, efectiv, actul departajării. Mu mai există 
"postume" şi "antume", ci o operă unitară, desfășurată după legile 
organicităţii. Apoi, ceea ce părea să fie "moloz" şi "rumeguș" e material 
de mai bună sau rea calitate, dar "eminescian" şi el. Absolut totul, bloc 
mare sau fărâmitură, coloană somptuoasă sau simplă rozetă decorativă. 
piatră unghiulară sau pilaştrii de ornamentaţie şi consolidare, are o 
rațiune arhitecturală. Plan şi construcţie finisată se identifică. Mai mult: 
edificiul înălțat de Eminescu imită în chip sublim edificiul însuşi ai 
universului. Și ca această construcţie să dureze, Poetul se imolează 
conform datinei. 

Invingând complexul dedalic şi oricare alte complexe, 
Călinescu nu mai rătăceşte prin meandrele obscurului labirint al 
manuscriselor, ci se apucă, fără a şovăi și a delibera îndelung, să-l 
refacă. Hiatul dintre proiect şi realizare efectivă nu-l preocupă, ținta 
supremă fiind programul originar eminescian, spre care se poate ajunge 
pe două căi posibile: a raporta opera apărută antum la proiectele rămase 
în fază manuscrisă sau a urmări pretutindeni desfășurarea firului 
terminologic, refăcând astfel arhitectura ipotetică a operei. Criticul 
îmbină metodele, renunțând la ordinnea cronologică: "In chipul acesta, 
în locul unui catalog de opere şi proiecte, vom aduce o refacere 
anatomică a tabloului spiriruhii creator eminescian şi vom insufla duh 
foilor risipite, unind cu linii, ca în restauraţiile pompeiene, figurile 
mozaicurilor sparte” (G Călinescu, Opera lui Mihai Eminescu, 
Minerva, 1976, I, p. 11). Dintr-un autor de poeme scurte, Eminescu 
devine, sub pana restauratoare a criticului , "un poet cu năzuinţa 
grandiosului şi a organicului ca şi Goethe”. Ca şi eroul din schiţa 
Cassiodor, Călinescu porneşte în căutarea firului de aur al scopului şi în 
marele vis ce se numeşte viaţa. 

Construcţia pe temelii vaste la modul imens şi ciclic, iată 
caracteristica fundamentală a întreprinderii eminesciene. 

La tot pasul dăm de poeme cu aspirații epopeice, socio- 
panoramice care intenţionează să definească esenţa şi principiul 
universului, procesul lumii, mecanica vieţii, să descrie destinele omului, 

deci lucrări "concepute pe spaţii mari, vaste chiar" cu caracter metafizic. 
Pe ici-colo apar forme primitive şi "nehotărâte" ce au informitatea unui 
bronz răcit şi părăsit, în proiecte fiind introduse în devălmăşie elemente 
istorice, clasice, mitologice, monografice. Se desprind lesne, în 
contururi clare, Ciclul dramelor istorice (al Dodecameronului dramatic), 
Ciclul panoramelor cosmo şi socio-gonice ce urmăreşte tabloul lumilor 
stelare şi al civilizaţiei (poemul faustic Memento mori şi basmul 
filosofic Povestea magului călător în stele, sunt nu "postume" oarecare, 
ci pietre de boltă în uriașul edificiu eminescian), ciclul Demonului, 
ciclul Luceafărului (sau veronian, cum I-a definit Perpessicius), ciclul 
epopeic daco-roman /Sarmis, Nirvana, sau Rugăciunea unui dac, 
Horiadele, Decebal, Crucea în Dacia sau Joe şi Crist). 

În şirul de drame istorice, compuse în marginea cronicilor 
întocmai ca la Asachi, Negruzzi, Alecsandri, Bolintineanu, Hasdeu, 
Eminescu suferă din cauza lipsei cronice a spaţiilor, în care sa-şi 
proiecteze viziunile de o deosebită amploare, căci, pentru a da iluzia 
sublimă a rotației tuturor formelor cosmice într-un ev dat, se cereau 
spaţii de timp mari: "O panoramă a deştertăciunii, un memento mori, nu 
se putea iarăşi scoate (şi nu s-a putut niciodată) dintr-o istorie naţională 
în care stăpâneşte sentimentul egoist al păstrării şi vredniciei neamului" 
(Ibidem, p. 79). Totuşi, soluţia e găsită şi metoda ciclică învinge sub 
chipul unui principiu de continuitate ce traduce un totum stăpânitor 
asupra mai multor generaţii. Destinul este marea temă ontologică 
eminesciană ce condiţionează şi reactualizarea fatalităţii tragediei 
elenice. 

Edificiul spiritului eminescian recapătă, prin acțiunea 
restaurator-pompeiană a criticului, culorile ontologice specifice: etapa 
prestudenţească în care predomină caligrafia citeață, cemeala apoasă, 
decolorată şi care conţine un filon patriotic înăbuşit de tânguire, exaltare 
pasională, lunaticie, filosofare, alegorizări şi platonicism naiv; în etapa 
următoare (vieneză) patriotismul devine mai grav, mai politic şi mai 
panromânesc, peste ea aşezându-se byronismul, faustianismul şi 
schopenhauerismul integral şi cam zgomotos (caligrafia e acum 
rotunjită și citeaţă); faza berlineză mai conştientă de riscurile dragostei 
(caligrafia e măruntă și ascuţită): epoca ieșeană e fără culoare filosofică, 
proza fiind "sociologică" şi realistă, iar poezia pasională, galeşă sau 
iritată cu izbucniri de misoginism şi mizantropie (scrierea redevine 
citeață); etapa bucureșteană se caracterizează printr-o mai mare 

siguranţă a expresiei, prin volubilitate şi năvăinicie, scrierea căpătând 
trăsături ritmice de peniță gotică. 

Aşadar, patru etape de durare a edificiului se pot desluşi: 
prestudenţească, 1864-1869, studenţească, 1869-1874: ieșeană, 1874- 
1877 şi bucureșteană, 1877-1888 şi dacă despărţim opera în trei zone 
(teatru, proză, poeme mari) se conturează următorul tablou ipotetic: 


Teatru: 

Epoca studenţească: Marcu-vodă [Mihai cel Mare, Mira, Anna 
Movilă]; Doamna Chiajna: Răzvan; Ovidiu-n Dacia; Joe şi Crist; 
Alexandru Lăpuşneanu [proiect vechi]; Tudor Vladimirescu (?); Emmi. 
Epoca studenţească: Mureşan. Arpad, regele ungurilor; Ştefan cel tânăr 
[Mira]; Decebal. Epoca Iaşi: Dodecameron; Grue-Sânger; Alexandru 
cel Bun; Domnița Marioara; Petru Rareş [copie]; Cenuşotcă; Basmul 
împăratului fără urmaş: Elvira în disperarea amorului, Gogu tatii; 
Bedlem-Comodie; Văduva din Ephes; Juneţea lui Mirabeau, Verene 
[dialog]. Epoca Bucureşti: Cel din urmă Muşatin, Alexandru 
Lăpușneanu; Trei fiori albe. 


Proză: 

Epoca prestudenţească: Geniu pustiu. Epoca studenţească: 
Iconostas şi Fragmentarium; Avatarii faraonului Tlâ; Făt-Frumos din 
lacrimă; Umbra mea; Sărmanul Dionis: Întâia sărurtare; La aniversară; 
Amalia; Cezara. Epoca Iaşi: Aur, mărire şi amor; Falsificatorii de bani; 
Boierimea de altădată; Istoria miniaturală; Moş Iosif, Părintele 
Erinolachie Chtsăliţă; Archaeus; Visul unei nopţi de iarnă: Epoca [Iaşi] - 
Bucureşti: Moartea lui loan Vestimie. 


Poeme lungi: 

Epoca prestudenţească: Cassiodor, Genaia, Horiadele. Epoca 
studențească: Povestea magului călător în stele; Memento mori; 
Decebal; Demonism; Miradoniz [Demonul]; Poveste [Poesis]; Fata în 
grădina de aur; Miron şi frumoasa fără corp; Frumoasa lumii; Basmul 
lui Arghir; Călin Nebunul: Rime alegorice; Moarte; Decebal în 
Valhalla; Nunta piticilor. Epoca Iaşi: Gemenii; Strigoii, Muşatin şi 
codrul; Pustnicul: Tablou şi cadru; Antropomorfism; Diamantul 
Nordului; Poveste din Halima. Epoca Bucureşti: Luceafărul, Scrisorile 
[L I, M, IV, V]. 

(ibidem, p. 349-350). 

Opera de reconstituire pompeiană, realizată într-o imagine 
critică de G. Călinescu, este întregită organic de cea editorială concretă 
înfăptuită prin strădaniile ciclopice ale lui Perpessicius. E o 
întreprindere urieşească, homerică, pe măsura figurii lui Eminescu. 

Cu conştiinţa exemplară a datoriei sfinte "de a nu încurca 
etajele, nici firidele”, Perpessicius începea, bizuindu-se pe curaj, 
probitate şi răbdare, odiseea editorială eminesciană. Nu şi-a 
desconsiderat predecesorii; din contra, i-a tratat cu bunăvoință, găsindu-le 
merite oricât de modeste, căci ştia că "arhitectul acestui labirint a fost 
unui, şi încă ce ahitect”, iar ceilalţi, care s-au apucat să reconstituie 
edificiul (exegeţi, editori, tipografi, tehnoredactori), vin doar cu 
capriciile şi cu fanteziile lor autoritare. 

Adevărat Ulise al întortocheatelor căi editoriale, el a ştiut dintru 
început să evite glasurile de sirenă ce-l puteau distrage de la drum și 
prinde în cursele perfide. Va purcede, aşadar, la înlăturarea grabnică a 
prejudecăţilor de tot felul. In acest sens nu înţelege să-l urmeze pe 
Ibrăileanu și ceilalţi și să intervertească ordinea poeziilor de tinereţe. 
Ordinea e cea cronologică sau mai bine zis, date fiind împrejurările 
vieţii lui Eminescu, râvnit-strict-cronologică. Ediţia Perpessicius s-a 
voit şi a fost ea atare o ediţie inspirată de la adevăr şi reconstituitoare a 
imaginii istorice a operei. Sistemul statistic este repudiat, deoarece 
împiedică deslușirea vârstelor poeziei, lucrul cel mai de preţ din oprera 
eminesciană. Eminescu este, în viziunea mare-lui editor, "patronul 
breslei făurarilor de expresie” şi se poate spune că-şi modela versurile 
more atque ritu ursino, adică în felul urşilor ce-şi netezesc progeniturile 
diforme pentru a le imprima liniile unei fizionomii perfecte (parabola e 
aplicată de Favorinus creaţiilor lui Vergiliu). Este o râvnă eminesciană 
care merge la "poemul întreg”, la temeiul căreia stă multă viaţă şi formă 
individuală. Orice cuvânt şi rând poartă pecetea unei pulsaţii a viului 
celui mai viu şi Perpessicius îşi propune să realizeze nu o ediţie pur şi 
simplu variorum, ci omnium variorum, adică una care să înregistreze 
toate variantele şi toate formele indiferent de valoare sau de proporţia 
lor. Textul trebuie să fie viu şi să se impună ca "document de 
psihologie experi-mentală”, redând procesul psihodinamic al genezei, 
firul filiaţiilor şi interţeserilor de materii sufleteşti. Operația, delicată, 
presupune putinţa de a stoarce îndoielii supremele certitudini și de a da 
viaţă inanimatelor resturi, "aşa cum maica zănaticului Lemminkainen 

însuflețea rămășițele fiului său după ce le-a greblat în cascada Manallei" 
(Perpessicius, Eminesciana, Minerva, 1989, vol. I, p. 240). 

Caracterul miscelaneu al Caietelor eminesciene, alcătuirea lor 
din fire detaşate în care variantele sunt risipite aiurea, presupune o 
atenţie de fiece clipă şi o constantă continuitate în lucru, calitate pe care 
Perpessicius a demonstrat-o cu vârf şi îndesat. Opera lui de edi-tor se 
curma la volumul VI (I - 1939; II - 1943; III - 1944; IV - 1952; V - 
1958; VI - 1963), fiind preluată de o echipă de noi editori (Petru Creţia, 
Dimitrie Vatamaniuc, Oxana Busuioceanu, Aurelia Rusu, Aurelia Creţia- 
Dumitraşcu, Anca Costa-Foru, Eugenia Oprescu, Claudia Dimiu, 
Alexandru Surdu, Simona Cioculescu) care o duce la bun sfârșit (VII - 
1977; VIII - 1988; IX - 1980; X - 1989; XI - 1984; XII - 1985; XIII - 
1985; XIV-1993; XVI-1989). 

La capătul unui marş lucreţian al forțelor (quasi cursores vitae 
lampada tradunt) Pepessicius visa să se realizeze "o ediţie în foarte 
multe volume, integrală şi critică, a operei lui Eminescu”. Termenul 
fixat era pragul veacului XXI /Scrisoare către editorul eminescian 
integral din anul 2000, ibidem, vol: II, p. 57). 

N 


"Postumiada este, bineînţeles, o mentalitate în mrejele căreia 
nimereşte adesea, se zbate, "disperat", eul viu eminescian. Ea reţine 
prea îndelung întregul Eminescu într-o imagine tradiţională şi rigidă 
care este cea maioresciană; ceea ce există în laboratoare în bucăţi aşa- 
zicând informe, constituie un non-eu, un Eminescu inautentic. 
Mentalitatea aceasta impune ca criteriu universal-valabil ruptura totală. 
Tărâmul antum şi cei postum sunt net separate şi situate la poli 
geografici diferiţi şi ceea ce se transferă din altul în altul presupune 
verificare prudentă. Mai mult: chiar dacă s-au operat transferuri masive, 
piatra de hotar rămâne mental tot acolo unde a existat: între tărâmuri de 
neîmpăcat. Ibrăileanu ar fi fost foarte contrariat dacă ar fi citit, chiar la 
ora când îşi scria primul articol din serialul Ediţiile poeziilor lui 
Eminescu, eseul lui T. S. Eliot Byron (1926). Autorul lui Don Juan, al 
lui Manfied şi Cain se impune ca o deosebită personalitate nu atât prin 
ceea ce este concentrat și ceea ce este chintesenţă; dacă am căuta aceste 
calităţi în poezia lui, aşa cum o căutăm în poezie în mod obişnuit, n-ar 
rămâne absolut nimic din ea. Farmecul byronian se conţine în 
naraţiunile lungi, în formele narative, tranzitorii. Şi în retorismul său 

masiv, în chiar sonoritatea dură, căci autorul lui Don Juan nu avea un 
auz poetic perfect, în prefăcătoria istrionică ce-i îngăduie să depună 
multe eforturi ca să se identifice nu numai la suprafaţă cu rolurile pe 
care şi le asumă. Personalitatea byroniană se mulează pe un 
conglomerat ciudat şi unic în felul lui de contrarii: înclinarea spre 
şarlatanism cu un deosebit caracter deschis, pozeurul, se pomenește, în 
fond, un poete contumaco (= poet trufaş, neconcesiv) într-o ţară în care 
domină afectarea; prefăcătoria infinită şi autoamăgirea se împăcau cu o 
sinceritate nebănuită și neintimidată de umilinţă; comportamentul 
vulgar de patrician se învecina cu acela de beţivan semeţ, iar 
"Satanismul"” său contrafăcut şi aviditatea de faimă nu-l făceau să fie 
absolvit de superstiții şi să nu fie înconjurat de o proastă reputaţie. 

Ce-ar fi zis, apoi, Ibrăileanu dacă ar afla de pelerinajul iui 
Brâncuși în India, prin care învederatul "clasicist' vroia să păşească 
flxațiunea şi axialitatea tradiţională sau de procesul de naturalizare a 
arhitecturii secolului XX (și nu numai, poezia cunoscând o aventură 
similară) care valorifică asperitatea, aspectul bolovănos, accidentalul, 
"premorficul”. Ceea ce pare să schimonosească faţa apolinică a lui 
Eminescu devine calitate preţuită în mentalitatea mai nouă a secolului 
care concepe un clasicism doar relativ sau, aşa cum îi zice inspirat 
Malraux, "negativ", impus, ca urmare, prin "oroarea lucidă a seducţiei”. 

Clasicismul eminescian, manifestat în formele lui antice 
folclorice româneşti, este mai degrabă unul "etern", care exprimă 
"cugetarea sacră”. 

Se impun câteva delimitări mai nuanţate. 

Este un clasicism generat nu de intenţia de a obţine calităţi 
formale (rigoare, măsură, armonie, puritate), ci de "intenţii 
premeditate”, precum zice Camus în eseul său Inteligența şi eşafodul. 
Aspiraţia clasicistă apare, astfel, ca.expresie a culturii inteligenţei. a 
unui comportament civilizat şi a unei reguli de viaţă, a ştiinţei literare şi 
omeneşti, a sacrificiului pe care îl cere arta. Răspunzând celor care îl 
întrebau cum a ajuns să descopere teoria mecanică, Newton le 
răspundea: "Gândindu-mă la ea mereu". Eminescu este artistul care se 
gândeşte mereu la artă, clasicismul lui fiind nu o orientare stilistică 
programatică, o componentă esenţială a spiritului ce se manifestă sub 
semnul universalităţii. Deci, se cere să adoptăm o nouă optică asupra 
clasicismului eminescian care consfinţeşte o sete a formelor perfecte 
platoniciene ce impune eternitatea artei, necesitatea efortului eroic şi 

intensității trăirii, a efortului lucid menit să le toamne în tiparele 
frumuseţii asemănătoare celor antice. 

Departe de a fi singura componentă, clasicismul este un 
element esenţial ce dă strălucire şi măreție, întreţinând o continuă 
încăpățânare de a obţine perfecțiunea. 

Ambiţia clasicistă are, în fond, un rol mediator: convertește 
setea romantică de absolut în setea de perfecţiune şi temperează 
elanurile baroce (revărsarea, extravertirea, strălucirea), preschimbând 
multul excesiv al formei în multul concentrat al fondului, în densitatea 
lui tragică. Sub un alt aspect, prin clasicism se constituie un plan mai 
echilibrat al trăirii, smulsă din domeniul visceralului baroc, ca şi din 
sfera romanticului spiritualizat. 

Aşa cum Eliot explica împăcarea contrariilor celor mai ciudate 
prin personalitatea byroniană, tot astfel marile blocuri aurifere ale 
postumelor revelă personalitatea eminesciană de neconceput fără 
explorarea tărâmului plutonic unde eul se cunoaşte pe sine mai profund 
prin căderile "în sus” în abisul fiinţial. 

Aşadar: chiar dacă sunt periferice personalităţii eminesciene, 
postumele fac parte oricum din ea, se circumscriu acesteia, invariantei 
axiale ce-o caractetizează. 

In termenii hegelieni ai însemnărilor de la cursul de filosofie 
Eminescu îşi prezintă savant fenomenologia personalităţii: "Fiinţa 
caracteristică a personalităţii e aceea că ea singură este raţiunea sa, 
principiul său, fondul său de viaţă - personalitatea, se determină prin 
sine însăşi; căci a fi propria sa rațiune de-a fi este de-a se determina prin 
sine însăşi, de a fi ea însăşi propria ei substanţialitate necondiționată 
prin sine şi în sine. Adevărul ei consistă într-aceea că din această 
cugetare fundamentală se vor dezvolta toate părţile ca o necesitate 
organică" (Fragmentarium, p. 192). 

Ideea e sufletul, şi acest suflet poartă în sine ca imanentă deja 
cugetarea corpului său (deși în lumea reală se-ntâmplă ca să fie tocmai 
viceversa şi ca exteriorul să poarte în sine ideea interiorului). 

Vasăzică, Eminescu însuşi vorbeşte despre o desfăşurare a 
personalităţii dintr-o idee imanentă, care e adânc intemă: e ghinda din 
care va creşte stejarul în virtutea unei atari predeterminări, toate 
întâmplările, faptele şi suferinţele vor sta sub semnul unei fatalităţi 
oarbe ale ideii interne. 

Firește că această idee internă nu lipsește din postumele 
eminesciene. 

În ciuda faptului că critica contemporană instituie textului 
statutul de realitate pură, non-obiectivă care nu are legătură cu spiritul 
sau sensibilitatea unei epoci sau cu personajul autorului, conceptul 
personalităţii nu poate fi ignorat. Chiar în cel mai "obiectiv" text al 
Străinului camusian există o prezenţă latentă a autorului, rapiditatea şi 
tensiunea, după cum precizează Cesare Brandi, exclud poezia 
cuvântului, determină ariditatea şi neutralitatea stilului, ceea ce 
înseamnă o atitudine. Însuși Camus vorbea, în discursul din 10 
decembrie 1957, rostit cu ocazia decernării Premiului Nobei, despre 
personalitatea morală a artistului chemat să fie vulnerabil dar îndârjit, 
nedrept şi pasionat după dreptate, veşnic sfâşiat între durere şi 
frumuseţe și hărăzit să scoată din fiinţa lui dublă creaţiile care să se 
construiască în văzul tuturor şi să se opună mişcării deductive a istoriei. 
Tot Camus precizează, în Omul revoltat, că existenţa nu este doar 
fiinţare. Devenirea infinită nu poate să se transforme în existenţă, căci 
are nevoie de un început. Existenţa se poate învedera doar în devenire. 
Devenirea nu este, însă, nimic fără existenţă. Lumea nu este o 
permanenţă pură, dar nici o mişcare pură. Dialectica nu-şi poate permite 
să aspire continuu la o valoare necunoscută. Ea se învârte în jurul 
limitei, ca prima valoare. Heraclit, descoperitorul mișcării, descoperea 
şi limita. 

Fiinţa eminesciană este marcată şi ea de mişcare ca devenire ce 
revelează limita; fiinţa individuală ia formă de arhei, formă a unei 
eterne treceri a materiei prin lume. "Nu mai suntem material vorbind 
nici într-un moment unul ş-acelaș om", notează poetul într-o însemnare 
referitoare la preceptul heraciitean privind neputinţa de a cobori de două 
ori în unul şi aceiaşi râu. 

Prinsă în râul curgător al trecerii, fiinţa îşi revelă în ce sens 
devine şi cine este, ca identitate, numai printr-o oprire eleată a 
elementelor ei componente în loc. Imaginea cea mai bună a conştiinţei 
noastre de sine, spune Eminescu într-o altă însemnare din 
Fragmentar iun, este caleidoscopul, identitatea nostră fiind o idee, o 
poziţie încremenită a sticlelor vii, un monogram sub care adunăm ca 
sub un titlu şi punem în legătură frunzele risipite ale vieţii noastre 
(Fragmentarium, p. 282-283). 

În postume drumul fiinţei eminesciene ia forme mai sinuoase, 
şerpuieşte mai anevoie şi mai capricios din cauza "sticlelor" diforme şi 
"frunzelor" fărâmicioase. Fiinţa e căutată, aci, sub semnul neliniști, al 
problematizării continue: "Pentru o minte mare totu-i problem" 
(Archaeus). Incă Perpessicius, în prefața la volumul IV al ediţiei sale, 
recunoaşte postumelor meritul de a conţine "o mai categorică putere 
destăinuitoare" și de a pune în locul vechilor spaţii albe livezi înverzite 
sau grădini bătute de furtună, deci viaţă (Introducere, p. XII). 
Intensitatea iubirii, bunăoară, se impune cu tortura şi deliciile ei, într-un 
cuvânt, cu toate furtunile demonice însoţitoare. 

E mai multă deschidere, e mai multă substanţă autobiografică, 
mai multă ardoare pasională în postume? 

Credem că pur şi simplu e o căutare mai neliniştită a fiinţei care 
subsumează trăire concretă peste care nu se aşează aerul rarefiat şi chiar 
glacial a! impersonalităţii. Abisurile se deschid chiar în faţa poetului 
care. aşa cum demonstra Ion Negoiţescu, e dublă; "priveşte o dată spre 
noaptea comună, a vegherii, a naturii, şi umanităţii şi altă dată spre 
noaptea fără început a visului, vârstelor eterne și a geniilor romantice" 
(Poezia lui Eminescu, Buc. 1970, p. 20-21). 

Criticul, se ştie, a păstrat distanţa dintre cele două domenii 
(unul neptunic ce corespunde în general antumelor, deschis spre 
orizonturile lumii şi altul plutonic, ce se suprapune laboratorului şi care 
vine din craterul obscur al ființei unde vâlvoiesc văpăile subterane), 
observând o degradare a lirismului, a mitosului originar, prin dominaţia 
"raţionalului”, discursivului, abstracţiunii. "Asistăm în general la 
înlocuirea metaforismului vizionar imanent poeziei, ţâşnind din craterul 
obscur al fiinţei, cu o afectivitate particular delimitată. Să-i fi lipsit lui 
Eminescu acel gust iluminat, care se împlineşte în sucul fructelor 
spirituale ultime? Sau a fost, la rădăcinile fiinţei, teama de noaptea 
genială, de nebunia ei orfică? I-a fost teamă Sui Eminescu de propriile 
lui straturi din adânc, de humele fantastice din care imaginaţia năpădea 
cotropind gândirea? Presimţind poate catastrofa finală, a încercat ei, 
oare, să se salveze într-o creaţie domolită, de curitmii care se revărsau 
în undele unei naturi mai calme?" (Ibidem, p. 23). Criticul se mai 
întreabă, la sfârşitul explicaţiilor ipotetice dacă nu chiar gustul lui 
Maiorescu, prea ponderat şi academic, ar fi influențat selecţia poetică 
eminesciană. 

Nu putem concepe, din perspectiva zilei de azi, decât 
contururile convenţionale ale acestor tărâmuri, aflate în activă 
interferenţă şi formând, ca atare, singurul tărâm al eului eminescian. Nu 
contrariul, ci contradictoriul (în sensul lui Lupaşcu), sesizabil în miezul 
fiinţei, structurează opera eminesciană. 

Tărâmurile se intercondiţionează activ, nostalgiei Absolutului 
corespunzându-i, în cadrul mobil al laboratorului, nostalgia perfecțiunii. 
Sunt două absoluturi, două infinituri care se cheamă, se impulsionează 
şi se contopesc până la urmă într-un plin ontologic. E şi concluzia pe 
care o trage, la capătul studiului atent al manuscriselor, Petru Creţia; 
"Avea două direcţii de nesfârşire în el: infinitul impetuos al poeziei ca 
terminaţie lirică neîncetată şi infinitul dorinţei de a-și perfecționa o 
parte dintre poezii. între aceste două şi-a pierdut continente de operă. 
Scria enorm, trecea de la o poezie la alta (când nu le scria simultan), nu 
încheia, chemat să se întoarcă la anumite lucruri pe care le simţea 
perfectibile, ca simplu material, ba chiar uitându-le definitiv, chiar 
atunci când nu le lipsea prea mult ca să ne mulţumească. Pe noi, nu pe 
el: el nu se putea opri nici din asta, din perfecţionare, adică, niciodată" 
(România literară, N. 2, 1989). 

În procesul de revelare-ascundere al fiinţei Eminescu ba 
transcrie înfrigurat ideea din teama de a nu se palifica şi de a nu 
substitui "gândirea de aur" într-o "monetă ştearsă şi veche care sună 
fals", de aceea, ideea cum vine, trebuie scrisă, citim într-o însemnare 
manuscrisă (Fragmentarium, p. 57), ba o supune decantării şi trecerii 
prin sita inteligenţei şi răcirii prin precepte de gust şi echilibru (actul de 
voluţiune inspirant se cere tradus în opere de artă, m într-o 
însemnare (ibidem, p. 541), ba îngăduie nebuloasei stilistice să se 
manifeste nestingherit, ba o alungă energic în dorinţa de a limpezi 
contururile. Impactul perfecțiunii cu "imperfecţiunea” traduce, în artă, 
impactul certitudinii cu incertitudinea ce are loc în fiinţă. 

Însăşi dezvăluirea acestei ciocniri dialectice a părţilor în cadrul 
întregului aduce mărturia sincerităţii radicale, atribut indiscutabil al 
modemităţii. 

În antume, peste trăirile abisale se aplică estompa 
impersonalităţii: somnul, "ondina gândului” acoperă ființa cu o mută 
armonie (Cugetările sărmamului Dionis), Melancolie traduce ciudata 
senzaţie că viaţa "îmi pare că ea cură/ încet repovestită de o străină 
gură/ ca şi când n-ar fi viaţa-mi, ca şi când n-ar fi fost", iar finalul 

sceptic al poemului Împărat şi proletar e îndulcit de formularea 
metafizică "... - atunci te oboseşte/ Eterna alergare... ş-un gând te- 
ademenește:/ "Că vis al morţii-eterne e viaţa lumii-întregi”. 

Gândurile, amare, beneficiază de armonia mută a visului, de 
efectul compensativ al imaginarului, metafizicului pacificator. 

Postumele atestă aceleaşi momente de filtrare prin sita 
inteligenţei şi de acoperire a fiinţei cu multele armonii ale visului, 
numai că aici golul sufletesc apare mai des nominalizat: "Cum între cer 
şi mare trec păsările stol,/ Trec gândurile mele a sufletului gol, Întind 
ale lor aripe spre negre depărtări.../ Tu nu mai eşti în visu-mi Luceafărul 
pe mări" (Apari să dai lumină). 

Aşadar: între cele "două" tărâmuri nu este o deosebire de 
esenţă: pur şi simplu fiinţa eminesciană se lămureşte mai greu din 
fumurile infernale ale Hadesului. 

CANTUL FUNIEI, "CEL ETERN NEISPRĂVIT" 


L Structura, holografică a operei eminesciene 


Trebuie să ţinem seama neapărat de faptul că Eminescu se 
situează - nu temporal, ci prin esenţialul operei şi personalităţii sale - în 
faza de tranziţie de la sistematism ia fragmentarism, de la viziunea 
impersonală asupra lumii la cea marcat personală şi temporală (prin 
incursiune în devenirea - biografică, spirituală - a eului). Nu e vorba de 
bucăţi rupte dintr-un întreg, de resturi rămase din el ca în cazul 
binecunoscut ai fragmentelor presocraticilor. E la mijloc o mutaţiune de 
orizont ontologic, o formă de mentalitate care substituie sistemul prin 
fragment, substituire alimentată de conştiinţa - sceptică, neliniștită, 
mereu căzând în aporiile cunoașterii - că "unitatea infinită a sistemului” 
condamnă fatal la neîmplinire, la o scufundare în împărăţia semnelor. 
(Această conştiinţă a alunecării în neantul simbolicului o avea și 
Eminescu, la 1876). 

Fragmentul nu e ceva încheiat ca atare, nu este un fragment, 
ci, prins într-o sarabandă a corelărilor, combinărilor, se profilează ca un 
în început ce generează alte începuturi. Fragmentarismul este reacţia 
în lanţ a gândirii, care atrage fragmentele într-un şuvoi reactiv. 
"Infinitatea impulsului cunoașterii”, la care trebiue să reflectăm pentru a 
obţine întregul, duce, după Schelling, la stârnirea unui "şuvoi nesfârşit 
de fragmente”, la un "şuvoi simbolic” al gândurilor. Fragmentarismul, 
mereu derutai de procesul năucitor al devenirii, caută neputincios 
puncte de reper., o stabilitate a gândirii, o centrare cât de relativă. 
Zadarnic, însă! Şuvoiul îşi are curgerea sa suverană, înfeudând cursului 
său secvențele, particulele care încearcă în disperare să se stabilizeze, să 
se opună, să afişeze o oprire. Gândirea e nevoită s-o îa mereu de la 
început, zbătându-se ca într-o roată a lui Ixion. Este, după expresia 
aceluiași Scheiling, "un mijloc schimbător între haos şi sistem, haosul 
pregătind sistemul și nascându-se apoi un nou haos". Năzuinţa de a 
obţine o cunoaştere sistematică mai stăruie, dar ea se întâlneşte cu un 
proces de relativizare gnoseologică prin încorporarea dimensiunii 
infinitului: fragmentele, aşa cum precizează Gabriel Liiceanu, 

prefaţatorul versiunii românești a Filosofiei artei, "sunt punctele de 
coagulare care, toate, fac semn spre centrul ubicuu al unui univers cu 
periferia aflată niciunde" (Gabriel Liiceanu, Cearta cu filosofia, 
Humanitas, Bucureşti, 1992, p.85). Privite dinspre ele însele, 
fragmentele sunt puncte de stabilizare, de centrare, sfidând haosul; 
privite însă dinspre sistem, ele sunt puncte de destabilizare şi 
descentrare, producând ele însele haos. 

Fragmentul iniţiază, aşadar, un joc dialectic, dar tragic, în 
esenţa lui, al împlinirii/neîmplinirii, al absolutului, relativului, al 
năzuinței la infinitul (sistemic) şi a conştiinţei limitării la finitul 
(fragmentar). Strângerea de arici în sine a fragmentului ca gen, de care 
vorbea autorul Filosofiei artei, nu poale fi o stratagemă sigură prin care 
să se apere de şuvoiul nesistemic (haotic, deci) al gândirii. Există totuşi 
o şansă: corespondența secretă dintre fragmentele risipite într-o întreagă 
constelație de puncte ale discursului. Limitarea la fragment nu înseamnă 
blocarea definitivă, ci stabilire într-un punct din care comunică - secret, 
ezoteric - cu alte puncte. Unitatea fragmentarismului e de domeniul 
tainei, a corespondenţelor subiacente. 

De altfel, atingerea întregii scări a absolutului pare, din punctul 
de vedere al fragmentarişilor secolului XX, un caraghioslâc. Este ceea 
ce ia în derâdere Emil Cioran în al său Tratat de descompunere: în 
filosofie, se poate prospera doar prin acceptarea limitării şi a opririi la 
timp. Există un vag al Esenţialului, creat de mulţimea întrebărilor pe 
care şi le pune spiritul. Or, într-un spaţiu fără orizont nu sunt nici 
întrebări, nici răspunsuri, spiritul fiind agasat şi victimizat de năvala 
celor dintâi. Este, adică, vrăjmăşit de propria îndrăzneală, de absolutul 
opac, de zeii a căror existenţă este incertă, de evidenţa neantului: "Vai 
de cel care, ajuns la o anume clipă a esenţialului, n-a ştiut să se 
oprească! Istoria ne arată că gânditorii care s-au căţărat pe scara 
întrebărilor, punând piciorul pe ultima treaptă, treapta absurdului, n-au 
lăsat moştenire posterităţii decât un exemplu de sterilitate, în timp ce 
confrații lor, opriţi la jumătatea drumului, au fecundat curgerea 
spiritului, ei şi-au slujit semenii, le-au transmis câte un idol bine 
modelat, câteva superstiții bine șlefuite, câteva erori deghizate în 
principii şi un sistem de speranțe” (Emil Cioran, Tratat de 
descompunere, Humanitas, Bucureşti, 1992, p.126). 

La fel se întâmplă şi în poezie al cărei obiect periculos din 
punct de vedere gnoseologic este chiar fiinţa. În impactul cu ea, poetul 

ajunge la imposibilitatea de a compune. Exasperat de sărăcia cuvintelor, 
nu-şi va mai scrie până la capăt poemul. "Incapacitatea de a alinia 
elementele - la fel de lipsite de sens şi savoare ca şi cuvintele care le 
exprimă - duce la revelaţia vidului. Astfel versificatorul se retrage în 
tăcere sau în artificii de nepătruns. In faţa universului, spiritul prea 
exigent suferă o înfrângere asemănătoare cu cea a lui Mallarme în faţa 
artei”. 

Eminescu este tocmai dintre marii "fragmentişti" care, avântat 
pe scara cunoaşterii absolute, se opreşte adesea pe scările interogaţiei, 
evitând cursele înaintării nesăbuite şi ale obsesiei ultimei frontiere. 
Opera sa, luată în întregime, este un sublim Fragmentarium cu o imensă 
nostalgie a unităţii, materializată deopotrivă atât în gesturile calme clasi- 
ciste cât şi în strângerile în sine de arici esenţial romantice sau moderne 
(postmodeme). Aspiraţia călinesciană "de a face arhitectura ipotetică a 
operei" şi "de a uni cu linii, ca restauraţiile pompeiene, figurile mozaici- 
lor sparte" (G.Călinescu, Opere, București, 1969, vol. 12, p.9) este ex- 
presia încercării titaniene de a urma toate semnele pe care le fac frag- 
mentele ca puncte de coagulare, mai dense sau rarefiate, dintr-o periferie 
mobilă a Fragmentarului spre centrul lui ubicuu. Sensul modern al între- 
prinderii călinesciene constă în nedelimitarea tranşantă a poeziilor reali- 
zate (în sensul schemei platoniciene a lui Maiorescu) de variatele exer- 
ciţii şi "moloz" (după formula de laborator intim, fixată de Perpessicius). 

Aşa cum credea Gusdorf în Fondaments du Savoir 
romantique, viziunea fragmentară este asemănătoare viziunii 
antropomorfice a lumii, corelând extremele opuse ale compoziţiei, care 
figurează pe de o parte opera totală, Gesamtkunstwerk, ce transcende 
frontierele între arte şi discipline şi fragmentul, care exprimă Totul prin 
reducţie cu ajutorul clipei când ţâşneşte scânteia gândirii. Mai mult 
decât atât: în faţa cercetătorului şi cititorului de azi stă structura 
holografică a operei eminesciene în care fiecare parte poate reconstitui 
întregul univers al ei (vezi în acest sens Solomon Marcus, Invenţie şi 
Descoperire, Bucureşti, 1989, p.290). Poemele încheiate şi variantele 
sunt deopotrivă holograme revelatoare de întreg. Arhitectura ipotetică, a 
cărei restauraţie o visa Călinescu, este în fond o ordine înfășurată în 
sensul lui Bohm, o unitate adâncă secretă de dincolo de fragmente care 
poate fi înţeleasă nu prin dezmembrarea în părţi constitutive, ci prin 
desluşirea unui comportament specific de ansamblu. Modelul 

holografic, ce se "inspiră" din sistemul de "monade" leibnizian sau 
calculul integral al lui Newton, descris de Noica şi Marcus, este în 
măsură să propună o relecturare a lui Eminescu prin conceperea unei 
ordini (înfăşurate) relevate prin holomişcarea, a cărei predecesoare - în 
exegeză - este geneza interioară. 

Astfel, toate fragmentele din epopeea dacică (Dodecameronul 
dramatic) trădează viziunea arhetipală şi profund tragică specifică lui 
Eminescu, marile teme ale pierderii identităţii, uriaşei roți a vremii, 
terorii istoriei şi fortunei labillis, ale ieșirii din paradisul dacic 
protoistoric şi căderii în istorie, mării (poetul o invocă mereu în Sarmis: 
"Iar marea-n mii de valuri a ei singurătate/ Spre zarea-i luminoasă 
porneşte să-şi unească/ Eterna-i neodihnă cu linişte cerească”, în 
Fragmente dintr-o epopee dacică: "Când în imagini de valuri vei 
plânge a Daciei soarte"; în textele aferente la Decebal: "infinită mare"). 
a Răului ca principiu ce guvernează lumea ("Răul./ Şi acest vierme 
naşte, creşte, distruge viața"). 

Laserul exegezei, emițând raze cu unde de aceeaşi frecvenţă, 
poate descoperi reprezentări holografice ale aceleiași viziuni unitare în 
toate textele caietului de tinereţe (Viena-Berlin), 2287, în care găsim, 
constelate, Memento mori, Mureşanu, Decebal, Rugăciunea unui dac 
şi Avatarii faraonului Tla. ("Icoana barbară a trecutului" neantizează 
inima poetului, alias Decebal, Mureşanu sau Dacul, o incendiază şi o 
înveninează demonic, reimpingând-o în vecinicul nimic, o identifică cu 
sufletul lumii crud, neînduplecat şi rece, adânceşte abisul dintre tinereţea 
şi bătrâneţea spiritului. Decebal apare în ipostaza dublă a lui Hamlet 
care se întreabă asupra propriei identități și a lui Lear, "biet bătrân... 
nebun pe jumătate”. Abisul dintre dorinţa de absolut, fericire deplină şi 
prăbuşirea, neantizarea totală, tensionată la extrem, meditaţia asupra 
sensului ființei umane în genere colorează intens ontologic confesiunea: 
"În orice clipă e un altul rege -/ ş-acel bătrân a căruia umbră albă, O 
văd colo-n metal... să fiu chiar eu... Să fie Decebal, duşmanul Romei.../ 
Să fie acelaşi care a fost şi ieri.../ Ce suntem noi, ce este astă viaţă/ Pe ce 
se-nşiră Ziua d-ieri cu azi/ Cum ne cunoaştem aceiași/ Ce leagă fapt de 
fapt şi zi de zi/ Când ne schimbăm, când orişicare clipă/ E acelaşi 
nume pentru un alt om.../ Vis unei umbre, umbra vis -/ Om! Care e 
fiinţa ta... Ce face/ Ca tu să fii... ce face să nu te risipeşti/ În propriile-ţi 
fapte şi gândiri./ Sângele-acestei umbre e durerea./ Toată fericirea o 
uităm în viaţă/ Ca şi când n-ar fi fost, numai 

durerea/ Ochiu tânjeşte... face să privim/ Trecutul nostru dispărând în 
vreme./ Ca insule mândre-n ocean plutinde./ De care a vieții neagră, 
grea corabie/ In orice clipă se tot depărtează.../ În urmă-ne rămâne 
fericirea/ Durerea-n veci noi o ducem cu noi" (Decebal, ms. 2287, 48' - 
48" ). Tot atât de peremptoriu apare aceeaşi viziune, fără "icoana 
barbară" a vremurilor revolute, dar cu aceeaşi interferență neantizatoare 
a trecutului și a prezentului şi același sentiment al trecerii cu toate 
varierile holografice de ordin psihologic (durere, bucurie, suferinţă, 
renunțare, ciudă că timpul nu se opreşte în loc în cadrul trăirii idilice a 
dragostei) şi cele de ordin ontologic (trecere ireversibilă şi alunecarea în 
nimicul ca durată sterilă, conştiinţa acută a "vieţii sfărâmate" şi a 
opoziţiei ireconciliabile absolut - relativ, natură - om ca expresie 
paradigmatică a raportului veşnicie-imuabilă -ființă trecătoare) în 
caietul 2260, în care inserează Minte şi inimă, Preot şi filosof, Ce suflet 
trist, Dintre sute de catarge, Din cerurile albastre, Ta twam asi, Răsai 
asupra mea, Ce te legeni.... Sarmis şi Gemenii sau în oricare alt caiet- 
manuscris eminescian, fie că consultăm texte definitive de bază sau 
versiuni aferente sau coroborate, însemnări, note de cursuri, transcrieri 
din lecturi, note marginale. Cităm din numeroasele versiuni de tranziţie 
sau "autonome": "Peste viaţa-mi sfărâmată/ Gonind idealurile, Pe 
de-a pururi vor străbate/ Vânturile, valurile” (Dintre sute de catarge, ms. 
2277, f. 98); "Un vis este de mărire și faimă, şi cădere,/ Imperiul, 
coroana-mizeria, un vis.,./ Dormind umblam prin lume cuprins de o 
părere/ Străfulgerată doară de-a nopții apropiere, Zvârcolindu-ne-n 
nimicul din care-am fost învins" (Ta twam asi, ms. 2262, f 58), "La ce s- 
urmezi cărarea departe de pământ/ De ce s-atârne toate nădejdile de 
vânt,/ Iar inima organul atâtor suferinți/ Trecut-o-au asupra-mi părinţii 
din părinţi?/ Şi voi s-o sufăr încă nu pot, dar nu mai voi,/ O valuri 
luminoase, luaţi-mă-ntre voi..." (Ce suflet trist.... ms. 2277, f. 52); "Şi 
tristul nostru suflet ca ocean s-aşterne,/ Tăiat e de corabia gândirilor 
eterne.../ Ca unde trecătoare a mării cei albastre,/ Dorinţa noastră spuma 
nimicniciei noastre” (Preot şi filosof, ms. 2262, f. 43v - 44). Chiar şi 
cititorul obişnuit poate identifica uşor motivele vieții sfărâmate, 
vânturilor şi valurilor sorții, suferinței jăsate de părinţii din părinţi, 
corăbiei gândurilor, nimicniciei, eternului și vremelnicului în poezii ca 
Pe lângă plopii fără soţ, împărat şi proletar, Speranţa, Epigonii, Mortua 
est, şi bineînţeles în marile poeme Memento mori. Luceafărul, Andrei 
Mureşanu, Decebal. 

Caietele cu versiuni de tranziţie şi cele barate pentru a fi 
cizelate mai departe cu tot materialul bruionar, demonstrează un proces 
de interferare dialectică (paradoxală prin excelenţă, deci) a voinţei de 
autonomizare şi rotunjire în sens clasicist şi a voinţei de fragmentare în 
sens modern (şi postmodern): în măsura în care se adună cât mai multe 
puncte de coagulare în vederea obţinerii întregului (sistematic) se 
declanşează şi mai puternic operaţia de dezmembrare, descentrare și 
intrare în zona plutonică, după cum o numea Ion Negoiţescu (zona 
laboratorului, a văpăilor obscure cvasidemonice ale spiritului 
eminescian, şi, deci, a metaforelor infernale). De fapt, însă, mişcările 
spre sistem (unitate) şi spre fragment (ce corespund zonei neptunice şi 
plutonice) se reactivează, reciproc conform logicii contradictoriului şi 
contopindu-se într-o unică holomişcare. Cu cât mai senin-impersonal, 
"paradisiac”, rotund, clar, apolinic şi eliberat kathartic apare în 
versiunile de bază cu atât mai obscur-subiectiv, infernal, fragmentar, 
abscons, demonic şi frământat tragic apare în versiunile secundare, care 
fac parte din corpul celor dintâi. Este o reactivitate reciprocă, o 
tensionare în ambele direcţii, o urcare însufleţită spre absolut şi o 
blocare nepăsătoare, stoică, în relativ. Absolutizarea şi relativizarea se 
provoacă succesiv, pe spirala capricioasă a dialecticului. 

Intuiţiile eminesciene au mers chiar spre câteva reprezentări 
holografice-cheie, cum ar fi lumea-undă, Timpul-râu, arheitatea 
universului şi Cartea. 

Poemul (cântarea) este, în viziunea lui Eminescu, reflexul 
arheal al "vocii celei măreţe a undelor teribili, înalte, zgomotoase, a 
unui râu, ce nu-l vezi”. Sunt chiar undele de timp ce viitoru-aduce, zice 
poetul, spre a le mâna-n trecut. E viziunea inversă, husserliană, a unui 
viitor şi viitor actualizat în prezent continuu. Mişcarea timpului e 
holografică, în fiecare secvenţă mobilă întrevăzându-se integral un 
Timp angajat într-o rotire ondulantă, circulară asemenea râului mitic 
Iordans, ce curge înapoi în propriul izvor. 

Într-o altă viziune, Lumea este închipuită de poet ca un 
manuscris vechi dintr-un sertar, care ascunde "o bogăţie de viaţă, 
costume, oameni, aranjamente, patimi" şi în care zace învăluit 
Archaeus. Oamenii, ca actori în marele teatru al lumii mereu reluându- 
şi rolurile şi reactualizându-se din zona posibilului latent ca prezenţă 
existenţială, apar ca părţi regenerate progresiv ale Archaeus-ului, într-o 
superbă reprezentare holografică: "Ce era el? Un nimic, o posibilitate... 

Dar închipuieşte-ţi acum că-n mijlocul reprezentaţiei un perete cade, un 
actor îşi rupe capul, unul își uită rolul... iată un archacus jignit şi simţi tu 
că e jignit. De ce simţi? Pentru că acel nimic e şi-n tine, pentru că 
insultat pe scenă e insultat în tine. Şi cu toate acestea el putea să rămână 
mii de ani în saltar şi corpul lui de hârtie să putrezească, tu însuţi puteai 
să nu te naşti, să fii din numărul ceior care n-au fost niciodată... ei bine. 
ca o idee, ca o comedie primită, al cărei manuscript s-a pierdut şi despre 
care nimeni nu ştie, deşi a existat, ba există în creierul naturii. Prin 
urmare tu ai fost, eşti, vei fi totdeauna” (ms. 2268, 22r-23r). 

Cartea lumii, în cea de-a treia mare reprezentare holografică 
eminesciană, e concepută ca o carte a Creaţiunii, ale cărei file, "albastre 
şi înstelate”, le întoarce un Creator misterios, care învăluie totul în taină 
producătoare de spaimă existenţială (în varianta Scrisorii I, ms.2259, 
f.226v - 267v: "Ce-i etern? Cine consumă sâmburul aurit de soare?/ 
Lume-mpinge spre pieire ca izvoarele-spre mare/ Ca şi vremea-n 
orologii e-mplântată adânc în noi/ Cine filele albastre şi-nstelate le 
întoarce/ la a Creaţiunii carte... cine firul lung îl toarce/ Din fuiorul 
Veciniciei pân-în ziua de apoi?" Gândul creatorului se sincronizează cu 
gândul omului, numai că foiletarea imaginară a cărţilor diferă. Caitea 
Creaţiunii îşi întoarce foile în razele orbitoare ale luminii, în şuvoiul 
incandescent ce se proiectează prin spaţii uranice. In schimb, Cartea 
omului, jos, în "cercul strâmt” existenţial este foiletată într-un întuneric 
greu perceptibil. Soarele, pe care Demiurgul îl ţine ca pe o lampă, 
trimite doar scântei de lumină ca să facă vizibile umbrele intrate în joc. 
E o lumină ce sporeşte iluzoriul încâlcind şi mai mult Caitea 
Universului. Răsfoirea înseamnă devenire, retoarcere din fuiorul 
Veciniciei; filele sunt zilele veciei, legate între coperţile Morţii. 
Demiurgul spectacolului care îl transformă pe Om în cititorul 
neputincios a! seninelor Cărţii şi un actor al teatrului lumii tras de sfori 
şi chiar tras pe sfoară în sens tragic. O asemenea viziune se poate 
conţine într-un singur vers dintr-un fragment aferent dramei Decebal, în 
care regele dac se concepe ca obscur, necunoscut, ca o literă necitită. 

Procesul interferării sistemului şi fragmentului în viziunea 
eminesciană a lumii urmează în totul, printr-o magistrală intuiție, legile 
interferării discretului şi continuului în lumea fenomenală. Ştiinţa a 
precizai că sub forma discontinuă (discretă) a moleculelor şi atomilor 
materia este neomogenă şi variabilă, iar sub forma distribuţiei continue 
(de masă sau de energie) prezintă omogenitate şi inepuizabilitate, fapt 

care implică şi o modelare respectivă în studiul matematic, fizic, 
lingvistic, biologic sau filosofic. "Discretul și continuul par să fie două 
ipostaze obligatorii, în acelaşi timp solidare şi opuse, ale oricărui proces 
de o oarecare complexitate, fie el natural sau social. O atare viziune 
antinomică este atestată de un mare număr de forme pailiculare pe care 
le capătă distincţia continuu-discret: câmp şi particule, unde și 
corpuscul, numere reale şi numere întregi, integrale şi serii, analogic și 
digital, ontogenie și filogenie, ereditate şi variabilitate, vorbire şi limbă, 
tradiţie şi inovaţie, iată numai câteva versiuni ale corelaţiei continuu- 
discret în fizică, matematică, informatică, biologie, lingvistică şi 
cultură, în general toate confirmând că discretul şi continuul în ciuda 
opoziţiei lor interacționează şi au nevoie organică unul de altul" 
(Solomon Marcus, Provocarea ştiinţei, Bucureşti, 1988, p. 146-147). 

Eminescu avea prin excelenţă conştiinţa unităţii materiei ca şi a 
Fiinţei bineînţeles, a subordonării, aşadar, a părţilor secundare a unui 
întreg datorată unei scări de stări, fapt despre care ne vorbeşte o notă 
manuscrisă a sa despre alchimie. 

II. Poemul modern și căderea în cerc 


Creatorul modem nu mai este Demiurgii! care îşi domină în 
mod platonician creaţia, concepută sub semnul armoniei. Baudelaire 
visa anume la un astfel de tip de poet: "L'artiste, qui domine le modele, 
comme le createur la creation”. Or, poetica postbaudeiairiană a agravat 
impactul dintre creator şi creaţia sa. Poetul nu mai apare, în 
singularitatea sa mândră, ca un Creator cu înfăţişare apolinică mulţumit 
în sine de suveranitatea demiurgică pe care o deţine şi de siguranţa cu 
care redescoperă în suflet arhetipalul necesar creaţiei. El seamănă mai 
degrabă unui Dedal închis în propria construcţie, unui Meşter Manole 
cu iubita imolată şi rămas singur pe acoperişul edificiului înălțat. Se 
vede nevoit, în atari circumstanţe, să caute firul Ariadnei, să caute 
soluţia existenţială salvatoare, să-şi construiască - cu alte cuvinte - aripi 
artificiale. 

Opera îl închide pe artist, fatal, în "edificiui" ei viu. Edificiul 
acesta se năruie mereu, ca în mitul românesc, cerându-i o reluare 
sisifică a eforturilor. Opera, adevărata mănăstire de Argeș, devine 
iluzie, fantomă care scapă determinării. 

În timpul pătrunderii în vers Mallarme simţea neantul dinafară 
şi vidul din pieptul lui. Ajuns la viziunea înspăimântătoare a unei opere 
pure, îşi pierdea minţile şi simţul cuvintelor celor mai familiare. Era 
cuprins de o lungă agonie, simțindu-se "mort", impersonal, un Stephane 
pe care nu l-a cunoscut... Prin această operă pură (posibilă) Mallarme 
încerca să doboare "bătrânul monstru al Neputinţei” (scrisoare adresată 
lui Cazalis din 14 nov. 1869). 

Operă pură sau posibilă mallarmeană este Igitur. 

Poemul modem se scrie, astfel, în spaţiul dintre două Neanturi, 
regimul lui fiind unul profund existenţial. Drumul lui între aceste puncte 
neantizatoare se confundă, fundamental, cu cel al fiinţei care, 
bineînțeles, încearcă să se rostească pe sine. 

Poemul se proiectează, leopardian, peste zări incerte, printre 
ruini, ca o floare a deşertului cu numele Ginestra. 

Neputând realiza întregul, având conştiinţa imposibilității de a-l 
contura, poetul modern se mulţumeşte să-l sugereze prin fragment. 

"Fragmentele sunt semnele nupţiale ale ideii”, afirmă acelaşi Mallarme. 
"Poezia mea? Sunt fragmente, bruioane”, reactualizează conceptul 
mallarmean Jorge Luis Borges, în viziunea căruia poemul modern este 
un poem continuu despre Tezeu. Haosul realului nu face decât să se 
transpună în labirintul scrisului, al actului poetic. Firul Ariadnei se 
impune ca o speranţă la capătul rătăcirilor labirintice: "Cuvântul 
"labirint" e o izbândă în sine. Un cuvânt ingenios. Vreau să scriu un 
poem despre Tezeu. Labirintul e mereu acolo și noi suntem în labirint. 
A fost fabricat de cineva. Labirintul e un centru - şi te simţi pierdut - 
cum mă simt eu mereu - într-un centru. Dar universul nu e un labirint. E 
un haos. Ziua, noaptea, amiaza, cele patru anotimpuri - toate acestea ne 
fac să credem că tot ce ne înconjoară nu e haos, că există un cosmos 
secret. Şi că putem găsi un fir al Ariadnei” (M.Sorescu, Dialog cu 
Jorge Luis Borges, în Secolul 20, nr.282-283, 1984). 

Haosul și "cosmosul secret”, relevabil dincolo de drumurile 
incerte ale labirintului conştiinţei, se provoacă reciproc, în poemul 
modern. 

La flecare cotitură a labirintului se arată un alt Stephane... Nu 
se constituie oare întreaga operă a lui Fernando Pessoa din fragmente 
ale alter-ego-urilor, semnate de obicei cu pseudonime (heteronime, 
ortonime): Gerald Labrunie, Caiero, Abel Martin, Juan de Mairena, 
Campos, Reis. "Mă simt multiplu... Sunt scena unică pe care se perindă 
autori diferiţi, care reprezintă piese diferite... 

Ca om al labirinturilor, poetul modem este multiplu, poartă mai 
multe măşti, căutând cu disperare să împace mitul operei globale cu 
predispoziția înnăscută spre fragment. 

Fragmentul se identifică procesului de creaţie însuşi care 
presupune ca atare discontinuitate, nu evoluţie continuă, mişcări 
imprevizibile, şi nu etape vegheate şi dispuse în ordine raţională strictă. 
Revenirea, înaintarea prin salturi, deschiderea largă spre obiectul 
(referenţial) ca şi stagnarea, întârzierea, închiderea în sine sunt de 
domeniul capriciului. Fragmentul satisface întru totul această condiţie a 
aleatoriului în creaţie. El ascultă de legile imprevizibile ale întâmplării. 

Scrierea fragmentară se produce şi ca un refuz al mecanicului, 
al tiparului impus şi al ideilor primite, al convențiilor şi al procedeelor 
tehnice, al "himerei unităţii”. Sistematismul este sfidat energic de 
fragment care caută să surprindă curgerea naturală a gândirii, 

procesualitatea, nu formele ei încheiate şi, deci, mortificate, puse în 
scheme raţionale. 

Fragmentul este prin excelenţă un concept existenţial, deoarece 
corespunde caracterului deschis și neîncheiat al procesului intelectual; 
întrebarea, în el, domină răspunsul, întoarcerea "la izvor”, caracteristică 
lui Platon, Spinoza, Hegel este substituită prin iluminări fragmentare. 
Este punctul de vedere al lui Jaspers. Piramida platoniciană, năruindu- 
se în gândirea modernă, face loc pietrelor izolate ca elemente de 
construcţie per se. Înafară de Jaspers fragmentul este cultivat de 
Wittgenstein, Heidegger, Nietzsche, Lichtenberg şi Noica. La 
Mallarme, Valery, Eliot fragmentele se suprapun, fără a fi unite de 
liantul raţionalului. 

Poemul modern este un poem conceput sub specie 
aeternitatis, sub semnul infinitului, al absolutului. Este, prin excelenţă un 
poem etem care presupune un proces discontinuu, ca şi mântuirea de 
păcat la Sfântul Augustin: oricare ar fi gradul de izbăvire, păcatul 
rămâne, căci este originar şi necesită o mântuire continuă. 

Ipostaza tipică e aceea a barbianului Nietzsche. Autorul lui 
Zarathustra străpunge penumbre letargice şi ceţuri ce împletesc un 
neguros dedal şi se ridică viril deasupra rotirilor deşarte ca un făuritor 
de sensuri ce se îmbată de aderare activă şi adâncă la Eterna 
reîntoarcere a Vieţii chemând: "Încă! Viaţa îi întoarce somnoroasă, în 
ciclul ei steril sub fard de mască, mima unei absurde arte, dar 
Nietszsche rămâne căutătorul imperturbabil al abisului noumenal: "Şi 
totuşi, pe deasupra rotirilor deșarte/ Făuritor de sensuri, să te ridici viril / 
Şi beat de aderare activă şi adâncă,/ Aplauze unice în searbădul decor, 
Smulgând ardorii tale cuvântul creator / Eternei reîntoarceri a Vieţii să 
chemi: "Încă!" Tot astfel, într-un poem al lui Ion Barbu, ochiului 
lăuntric al lui Pythagora i se relevă răsfrângerile fără număr care 
oglindesc, pe rând, "multipla aparenţă şi veşnica schimbare”; joc de 
umbre şi lumini care dezveleşte-n Număr "vertebra de fier” a Cetăţii 
siderale. 

Poetul modern îşi asumă întregul risc al aducerii în existenţă a 
lucrurilor prin cuvânt. El se pomeneşte în ipostaza eminescianului 
Decebal, care se crede, după cum am văzut, obscur, necunoscut, ca o 
literă necitită. Firul Ariadnei, în acest act, dispare mereu. Cuvântul se 
zbate, ca un dat fatal, între creat şi increat, poezia propunându-şi ca 
temă tragică fundamentală dialogul dintre măreție şi infinit. Este gândul 

lui Nichita Stănescu, modernul nativ. Ca primă mărime peste nimic 
presocraticii considerau epsilonul. Gândirea are ca termen proxim ce 
depăşeşte nimicul, infinitul însuşi. "Creatul are o natură infinitezimală şi 
infinită totodată. Increatul, adică neantul, adică absenţa, adică 
Dumnezeu gândit ca totală absenţă, nu au altceva toate la un loc decât o 
natură măreaţă. Cuvântul are o dublă funcţionalitate tragică. El are timp 
căci începe cu un sunet şi se încheie cu altul; are, însă, și temporalitate, 
o semnificaţie ce corespunde unui ceva din increat, din infinit, deci are 
măreție. Starea poeziei nu stă în cuvântul care translează creatul din 
increat, infinitul din măreție. Starea poeziei constă în acest tragic 
dialog" (N.Stănescu, Fiziologia poeziei, 1990, p. 515). 

Or, dialogul este ca atare discontinuu, căutând să înfrunte 
năvala Neantului. Poetul însuşi îşi relevă conştiinţa căderii în cercul 
existenţial al cuvintelor. El este, fatalmente, un Meşter Manole al 
limbajului: "A trebuit s-o îngrop pe Ana iui Manole în cuvinte. Căci 
astfel mi se dărâma în fiecare seară" (Ibidem, p. 546). 

Odiseea cuvântului, la moderni, exprimă odiseea Fiinţei. 

De altfel, şi la antici, cuvântul este "reificat" şi înseamnă atât 
rostire ca atare cât şi aducerea în existenţă a "lucrurilor", menţinerea şi 
schimbarea rânduielii sau chiar a naturii lor. Prin recursul la cuvânt are 
loc o mutație ontologică instauratoare de ordine. Cuvântul e aşezat 
printre lucruri, dându-le fiinţă prin însuşi actul numirii lui. Cuvântul 
devine un lucru (dabar, în ebraică, semnifică deopotrivă rostire și 
"lucru") şi în această calitate obţine ființa. Numai realitatea rostită prin 
cuvânt are statut ontologic. Faptul că grecii preferă "cuvântului-lucru" 
"cuvântul-gând" nu schimbă perspectiva, ci o legitimează, căci ei cred 
că în Logos este mai multă ființa decât în lucruri. 

Există un fel de a depune mărturie al omului despre ce este el şi 
această mărturie o face ca moştenitor al tuturor lucrurilor care se află, 
însă, în conflict. Ceea ce se întâmplă între ele este o "intimă fervoare" şi 
Heidegger, analizând sintagma lui Holderlin, afirmă că limba ne 
transformă într-un dialog, poezia fiind ctitoritoarea numire a Fiinţei şi a 
esenței tuturor lucrurilor - deci nu o rostire oarecare, ci o rostire 
esenţială prin intermediu! căreia iese în deschis tot ce discutăm în 
permanenţă zilnic. Poetul ctitoreşte ceea ce este trainic împotriva 
şuvoiului vremii, aducând totul la o figură statornică şi deschizând 
Fiinţa pentru ca fiinţarea să se dezvăluie în toată splendoarea: "Dar 
tocmai ceea ce este trainic este evanescentul”. Poetul nu se poate 

încredința trecătorului, confuzului, lipsei de măsură, abisului și numai 
numirii fiinţei, el trebuie să rostească cuvântul esenţial. 

Dar cum ar putea să-l rostească, din moment ce ființa este 
"deschisul”, neascunsul prin excelență şi totodată "închisul" prin 
excelenţă. Starea de ascundere a fiinţei este, de fapt, o dublă ascundere, o 
ascundere care constituie, spune Heidegger, misterul. Poetul resimte ca 
necesar acest joc al neascunderii (ascunderii) şi comportamentele lui 
sunt ale căutării, fiind totodată "modul de a fi al unei entităţi 
determinate, al acestei entităţi care suntem noi înşine, cei ce căutăm" 
(Fiinţă şi timp). 

Cele două euri - eul căutător şi eul ca mod de a fi al unei 
entităţi determinate - stau mereu în cumpănă, provocându-se reciproc şi 
producând o fisură ontologică. Poetului i se oferă doar şansa adevărului 
relativ revelat prin discontinuitate şi lui nu-i rămâne decât să strige 
cuvântul de întâmpinare "Axios!" şi să se mângâie cu iluzia că se 
situează "în punctul numit Aleph/ care are vedere asupra tuturor 
punctelor” (Nichita Stănescu). Adevărul absolut este o himeră, poetul 
având parte doar de absolutul căutării adevărului. 

Poemul modern caută disperat în mod "ptolemeic", caută o 
centrare sigură a lui, chiar dacă fuge în ascundere (în ascundere/ 
ascundere). 

Certitudinea ptolemeică a centrismului absolut cedează, însă, în 
poemul modern, conştiinţei einsteiniene a absolutului subminat de 
relativ. In planul structurii intime, succesivul este substituit prin 
sumativ. Centrarea pe certitudinea modului de a fi al eului (ca entitate 
determinantă în sens heideggerian) se întâlneşte contrapunctic cu 
descentrarea căutării şi dintr-un asemenea impact straniu infinitul 
adevărului se instituie ca un metacentru. Poemul modern procedează, în 
definitiv, la o meta-centrare disperată pe infinit, devenit iluzie continuă. 

Întemeind involuntar infinitul, poemul "etern" se închide în el 
ca într-un cerc. Poetului îi este deajuns, în aventura căutării Absolutului, 
această bucurie a circumscrierii restrânse spaţiului finit al fiinţei care 
este în fond spaţiul interior al lumii. Căderea în cerc aduce un anumit 
câştig de spaţiu prin certitudinea împlinirii prin finit, ca la Rilke: "A 
respira, o invizibil poem!/ Spaţiu al lumii ce pur şi totdeauna/ Se 
schimbă cu fiinţa proprie. Contrapondere,/ în care ritmic mă 
împlinesc.../ Câştig de spaţiu”. Deschiderea metamorfozată ineluctabil 
în închidere oferă totuşi şansa împlinirii ritmice într-un spaţiu bine 

delimitat, ce se dovedeşte a fi chiar spaţiul circumscris al ființei care l-a 
schimbat pe cel greu limitabil al lumii. Cercul închide un suflu ce se 
învârte "împrejurul a nimic”: este suflul înfinităţiii molcume a zborului 
spre Dumnezeu. 

În poemul modern poetul nu rosteşte, ci este rostit de 
eminesciana "străină gură”, care poate fi identificată cu însuşi logosul 
divin. 

Nimicul este expresia ascunderii/ascunderii, a consumului 
spiritual impersonal. "Învârtirea" în jurul acestuia generează senzaţia 
unei eterne reîntoarceri la începuturi. Poemul modern este un act ai 
infinitei re-începeri. Închiderea poetului asupra sa este fatală, 
presupunând exercitarea unei fascinaţii a scrisului care eliberează şi 
totodată înstăpâneşte. "Străina gură” îl determină să fie total înfeudat 
momentului absolut al scrisului: el nu-şi mai aparţine şi nu mai poate 
face nimic. Este un alt Stephane sau chiar alţi Stephani şi poemul se 
înşiră repovestit de "Străinile guri” ale acestuia/ acestora. Maurice 
Blanchot, prezentând fenomenologia unei atari căderi în cerc în care 
artistul nu mai are acces la el însuși, spune că cercul este totuşi închis 
pentru că opera, neterminată, nu-i dă drumul. 

Se conturează, acum, spectacolul dramatic al interminabilului 
şi neîncetatului, al depășirii pragului imposibilității de a termina. Din 
moment ce opera este spirit, iar spiritul este trecerea în operă a supremei 
nedeterminări în extremă determinare, ea apare ca niciodată reală; 
niciodată terminată, "nefiind decât realizarea a ceea ce este infinit în 
spirit, care din nou nu vede în ea decât prilejul de a se recunoaşte şi de a 
se exercita la nesfârşit”. Are loc o întoarcere la punctul de pornire, o 
mişcare circulară a rebours. A scrie o operă înseamnă, la Valery şi la 
alți moderni, a face o operă a spiritului cu tot jocul continuu al re- 
începerii. 

Deruta o produce sentimentul că poetul rămâne suspendat, ca 
Bacovia, între un spaţiu lărgit fără de măsură şi un timp atemporal, 
acelaşi în curgerea lui monotonă: "Un gol istoric se întinde,/ Pe-aceleaşi 
vremuri mă găsesc...". Cursul poemului însuşi este - am mai spus-o - ca 
şi miticul râu Iordans: revine la izvor... Sau se aseamănă râului barbian 
care, coborând din culmea "mai presus de nor” şi prăvălindu-se gigantic 
"cât zarea-ntins, haotic - ca neantul", se reduce la un murmur care nu-i 
decât "acordul eternizat” al falnicelor lui începuturi siderale: un plâns 
neîncetat al măririi. E o reducţie tragică a "cerului nobil” la "o uşoară 

spusă", la un cristal steril ce se grăbeşte spre îndepărtata brumă a 
mărilor. Poemul modem alunecă iremediabil într-un spaţiu cuprins între 
momentul revelării luminoase a fiinţei şi ascunderii ei în mister: "şi tot 
ce-i ne-nţeles/ se schimbă-n înţelesuri şi mai mari" (Lucian Blaga). 

Imbogăţirea cu lumina proprie a "întunecatei zări" a fiinţei 
sporeşte misterul ei, contribuie la o ascundere progresivă. Poetul se 
identifică, în asemenea împrejurări, lui Orfeu care apare și dispare în 
actul cântării şi care cântă (vorbeşte) numai atunci când simte în 
apropiere moartea ce-i periclitează certitudinea fiinţei, când simte vidul 
originar nepopulat de zei şi care transformă moartea într-un act infinit 
de a muri. E un câştig de spaţiu pentru fiinţă în acest spaţiu al infinitei 
nefiinţe: "Aproape o fiinţă fără contur şi cruţată parcă/ şi mai adânc 
lăuntrică şi foarte straniu tandră? şi luminându-se până la margine, 
nimic asemănător este oare cunoscut" (Rilke). "Poemul - şi în el, poetul - 
este această infinitate deschisă lumii, expusă fără rezervă fiinţei, este 
lumea, lucrurile şi fiinţa neîncetat transformate în interior, este 
intimitatea acestei transformări, mişcare aparent liniştită şi blândă, dar 
care este cea mai mare primejdie, căci cuvântul ajunge acum la 
intimitatea cea mai profundă, nu cere numai părăsirea oricărei siguranţe 
exterioare, ci se riscă pe sine şi ne introduce în acel punct unde nu se 
poate spune nimic despre fiinţă, nu se poate face nimic, unde neîncetat 
totul reîncepe şi unde a muri chiar este o îndatorire fără de sfârşit” 
(Maurice Blanchot, Spaţiul literar, Bucureşti, 1980, p. 106). 

Poemul modern, identificat cu poemul etern, se vrea un 
Carmen Saeculare, dar devine, ca operă a spiritului, "cânt etern 
neisprăvit" (Scrisoarea IV). El sfârşeşte tragic în singurul spaţiu intim 
câştigat între terminat şi neterminat, adică între fiinţă şi neființă. 

COMPLEXUL NARCIS 


Punerea în lumină psihanalitică a operei şi personalităţii lui 
Eminescu a sârnit obiecţii serioase din partea cercetătorilor. Lucru 
absolut firesc, căci omul superior eminescian devine un bolnav comun, 
un caz clinic oarecare care permite să se deducă constatări medicale 
generale, considerente biofiziologice, caracterologice, somatice şi de 
altă natură în urma cărora am putea vedea - stupefiaţi - cum se 
configurează chipul şi structura bizară ale unui maniac depresiv, ale 
unui schizoid, schizofrenie, mizofil, hipoandrogen, sadist (platonic)- 
homosexual şi alte ciudăţenii de felul acesta. Călinescu numea pe bună 
dreptate aceste obsesii şi persuasiuni exegetice "necroforie”, deci 
dorinţă irezistibilă de a scormoni mormântul marelui poet. Știm că 
doctorul C. Vlad constata, în volumul său Eminescu din punct de 
vedere psihanalitic (Bucureşti, 1936), toate simptomele caracteristice ale 
schizofreniei:  înstrăinarea, negativismul activ sau pasivi, 
narcisismul extrem, scindări şi alterări de personalitate în care pe primul 
plan apare schizofrenia, reactivarea infantilismului, ignorarea propriei 
persoane, bizarerii și raptusuri (hotărâri bruște, nepremeditate de genul 
fugii de acasă sau spre casă). 

Însuşi tabloul clinic prezentat este plin de contradicții crase, 
precum ar fi existenţa narcisismului alături de ignorarea propriei per- 
soane. Ceva e putred în Danemarca, vom zice noi în spiritul "schizo- 
frenului” Hamlet care are şi el multe bizarerii, fiind narcisic cel puţin 
prin pornirea de a-şi degusta propriile deliberări şi amânări. Unde mai 
pui că narcisicul Eminescu se proiecta obsesiv în alţii, în fratele său 
mort Ilie, în Veronica Micle (cel puţin ca "idee"), în alte femei, fiind de 
fapt "un veşnic înamorat”, că insensibilul Eminescu a scris totuși 
Scrisorile în care se dovedeşte foarte sensibil la tot ce se întâmplă pe 
scena imensă şi forfotitoare a teatrului lumii din jur, că scrisul 
dezorganizat (alterat) care denotă dereglările psihice se întâl-neşte 
accidental (prin 1884), poetul rămânând constant un bun caligraf. 

Narcisismul, care este simptomul capital în schizofrenie, şi 
nucleu central al tuturor alterărilor şi scindărilor de personalitate ("De 
aici ar rezulta, spune doctorul C. Vlad, că nici Eminescu n-a iubit 
niciodată în afară, din moment ce era narcisist în cultură pură”), poate fi 
elementul axial al universului şi la artişti absolut sănătoşi de felul lui 
Mallarme, Valery (acesta punând un mare preţ pe lucrarea lucidă, 
raţională a înţelesului), Tolstoi sau Ionescu care vorbeşte despre 
suveranitatea eului în jurnale. Există un narcisism bolnav, romantic şi 
altul sănătos, clasic, conform dicotomiei cunoscute? 

Vine apoi argumentul - suprem - al cercetărilor moderne că 
între luciditate şi nebunie, între normalitate şi anormalitate (psihică) nu 
e decât un prag fragil, o mică punte de trecere. 

De o imposibilitate de a explica numai prin psihanaliză sim- 
bolismul oceanic şi cosmogonic eminescian vorbea într-un eseu din 
1939, deci numai trei ani după apariţia cărții lui C. Vlad, Mircea Eliade. 
Semnificaţia obişnuită a Insulei lui Euthanasius ar fi Creaţia din 
moment ce Apa înseamnă Haosul primordial. Asemenea lotusului ico- 
nografic asiatic insula apare ca centru al lumii, ca prim loc al stabilirii 
ei. Mircea Eliade spulberă argumentul "freudian” călinescian al visului 
de naştere, în care apele amniotice capătă o semnificaţie cos-mogonică, 
prin trimiterea la cosmogoniile continentale (din Africa, Oceania, 
America de Nord), care vorbesc nu de apă, ci de substanța amorfa 
solidă sau de o atmosferă aburoasă. "Dacă psihanaliza - fie că face uz de 
amintirea apelor amniotice, fie de amintirile onirice - nu ne ajută prea 
mult să înţelegem sensul şi mecanismul creaţiei poetice a lui Eminescu, 
suntem îndreptăţiţi să căutăm în altă parte o aseme-nea 
"cheie"?"(Mircea Eliade, Despre Eminescu şi Hasdeu, laşi, 1987, p. 21). 

Eminescu își axează adesea gândirea mitopoetică pe toposul 
apelor, mergând spre el printr-un "act iniţial de intuiţie”. Oricare dintre 
marii poeţi coboară fără să vrea spre zona extraraţională a simbolurilor 
esenţiale, care este o zonă a inconştientului. Simbolul apelor are, 
indiscutabil, un strat metafizic, care poate avea un rol important în 
descrierea şi explicarea creaţiei poetului. "Este mai puţin interesant de 
aflat dacă el "ştia" sau "voia" să creeze folosind anumite simboluri. Fapt 
este că aceste simboluri, ca în opera oricărui mare creator, se dovedesc 
a fi ecumenice, deci valabile metafiziceşte, şi în jurul lor nici o 
hermeneutică nu e excesivă”. Ajungând la o astfel de concluzie, 

ponderat-freudiană, Mircea Eliade găseşte inutile analizele onirice în ce 
priveşte originea simbolurilor: "Căci dacă visul prezintă atâtea analogii 
cu mitul, nu putem deduce o relaţie cauzală între ele. Putem afirma cel 
mult că mitul ca şi visul sunt de natură extraraţională şi se impun 
spiritului uman cu tăria unei "revelații". De altfel, mitul derivă 
totdeauna dintr-un sistem de simboluri foarte coerent; el este, cu un 
cuvânt cam apăsat, o "dramatizare” a simbolului..." (Ibidem, p. 22). 

Inconştientul, extraraţionalitatea subminează credibilitatea în 
caracterul maladiv a! narcisismului. Narcisul şi Hyperionui eminescian 
sunt, la diferite trepte ale imaginarului, creatori de micro- şi macro- 
universuri, deci niște figuri sănătoase, consubstanţiale Poetului, care la 
rândul său e consubstanţial Demiurgului. Actul revelator al lui Narcis, 
prin dilatare şi urcare pe toate treptele psihismului, care e mereu și 
progresiv intensiv, la poetul nostru, obţine proporţii ecumenice, 
universale, cosmice. In cele din urmă Narcis se hyperionizează, se 
transformă finalmente - în vârful piramidal al mitopoeticii eminesciene 
- în Hyperion, apele pământene fiindu-i oglinda în care-şi proiectează 
chipul de "mort frumos cu ochii vii”, iar Cătălina ţinând locul de Eco. Şi 
aici apare reflexul îndepărtat al mitului: cel care-l pedepseşte să nu-și 
atingă chipul e Demiurgul revelându-i statutul de nemuritor. 
(Demiurgul ar fi substitutul la nivel cosmic al zeiţei Nemesis care-l 
pedepseşte pe Narcis să nu-şi atingă chipul de tânăr zeu zărit în 
fântână). 

Avem, în cazul lui Narcis, o idealizare la puterea a doua: o 
idealizare a aspiraţiei narcisice care duce la narcisismul universal şi o 
idealizare a narcisismului universal care duce de la hyperionizare, la 
cosmizare. Acesta-i substratul metafizic ai celor două simboluri 
complementare care depăşeşte complexul freudian al narcisismului 
maladiv. "Lumea este un imens Narcis ce se gândeşte pe sine”, spune 
Ioachim Gasquet. 

Microuniversul castelului singuratic din Scrisoarea IV se 
oglindește cu umbra lui de veacuri în lacurile traversate de lebedele albe 
şi de o barcă ce leagănă atâta farmec şi atâtea frumuseți... " Nu mai 
vorbim de universul sferic din Scrisoarea I, în care Luna, "stăpână a 
mării”, oglindindu-se narcisic în ape face, ca miile pustiuri să scânteieze 
şi codrii să ascundă "în umbră strălucire de izvoară": "Câte ţărmuri 
înflorite, ce palate de cetăţi,/ străbătute de-ai tău farmec ţie singură-ţi 

arăţi?/ Şi în câte mii de case lin pătruns-ai prin fereşti,/ câte frunţi pline 
de gânduri, gânditoare le priveşti!”. 

Intreaga lume se narcisizează prin oglindire în ape, prin 
urieşizarea florilor, prin înmulţirea sunetelor, miresmelor, culorilor într- 
un univers sublunar feeric, umed, luminos, natural, pus sub semnul 
suveranităţii frumosului, al pancalismului. Lumea mânată de principiul 
heraclitean al trecerii şi curgerii se opreşte, încremeneşte în chip eleat, 
în momentele calme ale oglindirii de sine. Momentul oglindirii se 
identifică momentului liniştirii psihice. Narcis apare ca simbol al 
Omului universal (cosmic), iar apele ca oglindă universală (cosmică). 

Grila Bachelard este cea mai indicată în evaluarea 
narcisismului eminescian, căci în faţa fântânii Narcis "are revelaţia 
identităţii şi a dualității sale, revelaţia dublelor sale puteri virile şi 
feminine, şi mai are revelaţia realităţii şi a idealităţii sale”. 

Deci nu avem de a face cu narcisismul nevrozant din 
psihanaliza clasică, fiindcă "sublimarea nu este întotdeauna negarea 
unei dorințe: ea nu se prezintă totdeauna ca o sublimare împotriva 
instinctelor. Ea poate fi o sublimare pentru un ideal" (Gaston Bachelard, 
Apa şi visele, Bucureşti, 1995, p. 30). 

Sub acţiunea acestui narcisism idealizant lumea îşi sporeşte 
chipul frumos şi se creează în continuare din ea însăşi după legile 
frumuseţii, ale pancalismului. 

Or, la Eminescu - caz poate unic în literatura universală - 
atestăm o idealizare dublă narcisică a universului. 

ÎNTÂISTĂTĂTORUL LIRICII ROMÂNEȘTI 


Exponenţialitatea unui poet, ca dimensiune esenţială a 
conștiinței naţionale, îi înalță nu doar statuie monumentală înconjurată 
de un aere perennius, vorba lui Horaţiu: ea îl transformă și într-un 
permanent om din preajmă sau de alături, adevărat alter ego-confesor. 
Personajul mitic con-locuieşte, în conştiinţa semenilor săi, cu 
personajul real; acţiunea de mitizare se conjugă firesc cu acţiunea de 
împământenire, de readucere a lui din cerurile transcendentului în 
contingent, în "cercul strâmt" al universului mic. 

Aşa precum pentru italieni Dante, pentru englezi Shakespeare, 
pentru germani Goethe, pentru ruşi Pușkin sunt Totul (vorba 
academicianului Lihaciov despre acesta din urmă), sunt personalităţile 
axiale, tot astfel pentru români Eminescu este Intâistătătorul, figură 
titaniană care înalţă piramidal fiinţa românească, dotând-o cu atributele 
perenităţii, şi care împarte epocile (culturale) într-un tranșant înainte şi 
după. El reprezintă modelul absolut, Întâistătătorul poeziei românești. 

Eminescu lucrează spornic în şi întru fiinţa noastră naţională, 
opera sa fiind Biblia zilnic lucrătoare a românilor de la Nistru până la 
Tisa şi din alte locuri. 

Figura e situată în ordinea înaltă a sacrului, dar şi în acea joasă 
a cotidianului, în zona eticului (= a omului "frumos"), dar şi în cea a 
"mizeriei comune", făcându-l să ia parte la toarcerea şi retoarcerea 
"şirului de patimi” omenești. S-a impus deja o arhetipalitate 
eminesciană a fiinţei româneşti: iubim ca Eminescu sau ca în (poezia 
lui) Eminescu, cântându-i romanţele, luna răsare eminescian (să ne 
aducem aminte de disertaţiunea lui Ibrăileanu pe această temă), credem, 
ca şi el, în "cuvântul ce exprimă adevărul”, recităm pe baricade (ca la 
1987 în Moldova de Est şi la 1989 în România) Scrisoarea III, vorbim 
despre o eminesciană nemărginire a firii arhetipale, cumpănă a gândirii, 
unitate a contrariilor, la o luminare eminesciană a fiinţei fiinţării 
(ontologia și microontologia prezentă în publicistică)... 

Eminescu reprezintă pentru noi, românii, o paradigmă 
identitară. Această fenomenologie a identificării/ verificării în regimul 

complementar al zeificării/împământenirii o explică foarte bine 
Nichita Stănescu, cel care-l considera "mai marele sufletului 
românesc" într-un ciclu de sclipitoare eseuri. 

Găsind că "geniul" este o noţiune mai degrabă afectivă, din 
care a dispărut înţelesul primordial pe care i l-au dat romantici, poetul 
Necuvintelor spune că însuşi numele de "Eminescu" a devenit criteriu! 
cel mai înalt de aprecire, un mare poet fiind încoronat întotdeauna cu 
titlul "un nou Eminescu”: "De ce? Nu ştim de ce. Bănuim însă: omul, 
opera şi epoca s-au identificat absolut, s-au identificat în tot ceea ce 
reprezenta nou, dinamic şi în naştere. Adică în creaţie. Pentru literatura 
noastră, Eminescu este un concept" (Fiziologia poeziei, București, 
1990, p. 230). 

Model al creatorului (primul și singurul), Eminescu are 
"predispoziția perpetuului îndrăgostit” de cuvintele înşirate și înşirate, 
dragostea aceasta necondiționată asigurându-i biruinţa asupra propriei 
dragoste şi asupra propriei poezii ("A fost o victorie desăvârşită”). 

Chipul lui apare estompat, multiplicându-se într-un şir de 
chipuri disparente şi ducându-ne mereu într-o zonă a incertitudinii 
fizionomice. Cum am putea să ni-l imaginăm scund sau gras, brunet sau 
blond din moment ce trupul lui îl constituie cuvintele, cele scrise şi 
răserise? (Doar autoportretul în ulei pe care şi-l face în Odă în metru 
antic ar fi cel adevărat, iar din făptura lui biologică doar vocea i se aude în 
sintaxă, în "dulcea claritate a cuvintelor”.) "Pe Eminescu noi poate de 
aceea îl simţim în tot ce avem mai bun, în sensibilitatea noastră; noi, 
flecare dintre noi, nu ni-l putem imagina decât ca pe propria noastră 
sensibilitate. Eminescu este în tot atâtea feluri ca înfăţişare, în câte feluri 
sunt cei care-i înțeleg opera, cei care-i adaugă monada cu propria 
monadă" (Ibidem, p. 232). 

Eminescu, cel care poate fi împuşcat doar cu "însăşi starea 
sublimului”, are o viziune de dinainte nu ca Ultima Thule şi o viață 
care este numai a lui. Exponent al sublimului (în creaţie) şi al 
unicatului (în viaţă), el coboară totuşi în intimitatea noastră conform 
unei identificări emfatice pe care o simţim aprioric, o proiectăm utopic 
sau pe care o provocăm voliţional. Am putea spune parafrazându-l pe 
filosoful care l-a marcat atât de puternic: lumea lui Eminescu este 
reprezentarea mea (a românului). O asemenea proiecţie simpatetică, cu 
temei real şi cu rațiune idealistă, cu simbiotica fuzionare a imaginii 
mitice cu reacţiile psihice normale, "materiale" ne dă heideggeriana 

certitudine a identităţii. Rostirea numelui, după cum observă Nichita 
Stănescu, este "ceva sigur”, este însuşi susnumita certitudine: 
"Eminescu este un fapt intim al sufletului nostru în tot ce are el mai 
curat şi mai nins. Nu trece zi şi nu trece noapte în care, firesc cum 
respirăm să nu-i zicem şi numele lui, ca pe ceva sigur al tuturora și sigur 
fiecăruia dintre noi. Pentru noi, Eminescu este o ființă asemănătoare 
mării, care spală cu valuri arhipelagul homeric al lui Ulysse (...). 
Eminescu este numele acestei țări. România este numele lui Eminescu” 
(Ibidem, p. 237). 

Reprezentându-1 pe Eminescu drept model de gândire poetică 
sublimă românească (aceasta se întruchipează în opera sa precum se 
întruchipează stejarul în propria ghindă), ca pe o noțiune, ca pe un 
etalon "pentru tot ce este şi va fi nou vreodată în poezia românească", 
Nichita Stănescu are revelaţia luminătoare şi conştiinţa lucidă a 
revoluţiei mitopoetice eminesciene, prin care se fixează limba română 
şi se rostesc profunzimile abisale ale sinelui. În sunetul resorbit în sunt 
constă măreaţa făptuire poetică eminesciană. 

A gândi, în cazul poeţilor români reprezentativi, înseamnă şi a-l 
gândi pe Eminescu, a găsi în fiinţa lui poetică identitatea naţională şi 
propria identitate. Demersul lui este prin excelenţă existenţial şi de 
aceea paradigmatic. Eul lui, poetic şi metapoetic, personal şi 
impersonal deopotrivă, se impune printr-o dialectică miraculoasă a 
statornicului/schimbătorului său, cum zice Stănescu, a mereu-noului. 

Rostitor esenţial al fiinţei, Eminescu este textul fundamental la 
care se raportează hipotextele poeţilor posteminescieni. Există chiar un 
inhibitiv complex manifestat în faţa lui Eminescu și în orizontul de 
aşteptare al cititorului şi exegetului român: a crede valoare supremă nu 
atât nota particulară a creatorului cât ceea ce luminează el cu putere în 
demersul existenţial eminescian. 

Eminescianismul, înţeles într-un fel sau altul, devine, în 
conştiinţa culturală românească, criteriul valoric suprem. Eminescu, 
sfântul ("ghiersului românesc", după cum îi zice Arghezi), eroul și 
personajul real al vieții literare - conștientizat deci ca model de lucru și 

a "om deplin" al culturii naţionale - este grila universală verificatoare 
de sfințenie, moralitate, autenticitate a oricărui fenomen literar. 

Fireşte, există şi epigonism sau chiar epigonisme ca derivate 
parazitare ale eminescianismului (conceput ca preluare mecanică, 
necritică de imagini şi motive), precum şi o obligativitate excedentară 

rău înţeleasă a raportării oricărui poet la Eminescu. Valabilitate au, în 
acest sens, confesiunile-program, nu cele cu caracter sentimental. Marii 
poeţi au descoperit şi au modelat, prin prisma identităţii lor creatoare un 
Eminescu al lor, după cum şi generaţiile de creaţie au impus 
programatic un Eminescu modelator de etape noi, căci Noul e o 
conditio sine qua non al eminescianismului vitalist, reproductiv. 

Odiseea modelării eminesciene a poeziei românești a stat la 
începuturi sub semnul recunoașterii şi impunerii unicităţii (genialităţii) 
personalităţii sale intelectuale (nu doar poetice). Titu Maiorescu îi mula, 
astfel, o mască platoniciano-apolinică de esenţă schopenhaueriană,. 
Ibrăileanu una de Eminescu-Eminescu, adică tot clasicistă, de creator de 
forme rotunde, împlinite, Tudor Vianu explica marele lui impact asupra 
conştiinţelor artiştilor prin modelul perfect de scriitor-scriitor 
("Eminescu cel dintâi este scriitor şi numai scriitor”) şi acela de 
conjugare a preocupării pentru natură cu cea pentru existența umană 
("Nu trebuie uitat apoi că cel mai mare scriitor al nostru şi acel care a 
exercitat influenţa cea mai bogată a fost Eminescu, poetul filosof. Dar 
Eminescu uneşte în acelaşi timp sentimentul adânc al naturii cu gândul 
obiectiv al vieţii şi reprezintă din acest punct de vedere o icoană 
aproape completă a posibilităţilor artei românești”); Nicolae Iorga vede 
în el o expresie sintetică a sufletului românesc; G. Călinescu îl concepe 
ca pe o apariţie meteorică, dar în linia tradiţiei pe care o completează cu 
nuanţe şi detalii” ("Eminescu e cel mai tradiţional poet absorbind tote 
elementele, şi cele mai mărunte, ale literaturii antecedente”, Istoria..., 
ed. I, p. 388), C. Noica îl prezintă ca model al omului deplin al culturii 
româneşti, Lucian Blaga concepe o Idee Eminescu, plăsmuită sub zodii 
româneşti. 

Eminescu, paradigmă a Totului românesc, a unui summum 
ontic, se impune ca o personalitate ce oferă o simbioză organică a 
modelului tradiţiei şi modelului înnoirii revoluţionare, a arhetipaiităţii 
(arheul e spiritul permanent ce migrează) cu gândirea dichotomică 
(precum cea a lui Shakespeare). 

Pentru poeţii-socialişti de tipul lui Tradem, el este un "dulce al 
poeziei Crist", ca etern poet al celor mulţi; pentru simbolistul Şt. O. 
Iosif este poetul emblematic al "lumii ideale”, al suspinelor amare, 
vaierului sufletesc şi al florilor (crinilor, nuferilor, ferigilor) din genuni; 
tradiţionalistul intelectualist Ion Pillat reînvia lumea "bătrână" a 
stejarilor-legionari (romani) şi fagilor-geţi a Letopiseţelor, Uricarilor şi 

Cazaniilor, şi tuturor scriitorilor români -Dosoftei, Văcărescu, Golescu, 
Anton Pann, Cârlova, Eliade, Alexandrescu, Bolintineanu, Mureşanu, 
Alecsandri şi a pictorului Grigorescu, evocaţi în spiritul Epigonilor, dar 
cu suflu epopeic. 

La o altă etapă, Aron Cotruş şi-l va imagina ca pe un 
"năpraznic leard/ în care toate clocotele neamului ard”, deci într-un 
regim poetic expresionist, dinamitard, de vreri sfinte naţionale, iar Radu 
Gyr, deopotrivă cu poeţii basarabeni (Ion Buzdugan, Petru Staţi, 
George Meniuc, Nicolae Costenco) şi bucovineni (George Voievidea) îl 
va proiecta mitopoetic ca pe un nou blând Iisus venit să mântuiască 
lumea mioritică şi ca un reprezentant exponențial a! universului natural, 
rousseauist și al cosmosului autentic. 

După tăcerea proletcultistă, care se va așteme după război peste 
figura lui generatoare de impulsuri poetice revoluţionare, se înalţă - 
vaticinant - declaraţia programatică a lui Labiş şi a generaţiei sale: "Şi el 
era adevărata poezie/ Şi el era mai mult decât atât”. Adevărata poezie 
era situată, în 1955, opozitiv fată de falsele valori. Un nou descălecat al 
Domnitorului întru poezie fixa în versuri şi Mihu Dragomir. 

Cu peniţa lui izvoditoare de slove de foc şi slove făurite Tudor 
Arghezi repunea în albia firească a normalităţii estetice şi etice 
drepturile identitare de creator demiurgic: mântuitor "de suferinţă, 
chemat" şi viguros: " Păşiţi încet cu grijă tăcută, fraţii mei, Să nu-i 
căleaţi nici umbra nici florile de tei./ Cel mai chemat s-aline din toţi, şi 
cel mai teafăr/ Şi-a înmuiat condeiul de-a dreptul în luceafăr” 
(Inscripţie pe amfora lui, 1964). 

Ideea Eminescu fiind sinonimă cu Ideea naţională, revenirea la 
Eminescu şi Integrul Eminescu (adică netrunchiat, necenzurat și 
ideologizat) echivala cu o întoarcere la rădăcinile spirituale, la izvoare, 
la matca firească a spiritualităţii româneşti pe ambele maluri ale 
Prutului. Recuperarea lui Eminescu a însemnat, esențialmente, 
recuperarea românismului în integritatea lui și expresia lui organică, 
nealterată. în plan estetic, readucerea eminescianismului de fond 
semnifică reabilitarea autenticităţii, repunerea în drepturi a criteriului 
valoric. 

În psalmodiata adresare a lui Adrian Maniu cu învoalte resfirări 
baroce, ce constituie prin ele înseşi o viziune estetizantă asupra lui 
Eminescu, accentele polemice sunt transparente, sfidând mentalitatea 
epocii: "Arătându-te prea drept triumfător în cinstea cugetului/ 

deschizător de drumuri spre idea prin bunătate/ Peste care priveghezi 
adevărate, Făt-frumos din lacrimă,/ răsădind în visări inspiraţia pură,/ 
Prezenţă adeverind supremaţia gânditoare, singură îndreptăţire a 
existenţei, în amărăciunile desnădejdei/ Prea fericitule, slăvitor veşnice 
frumuseți înălțind/ bunătatea nimb, iată că eşti credinţa noastră”. 

Eminesciana inspiraţie pură a visării şi supremație a gândirii, ca 
"singura îndreptăţire a existenței”, sugerau un act estetic și axiologic 
justiţiar opozitiv fată de comandamentele ideologice ale epocii. Şi 
Adrian Păunescu îl invoca, temerar, pe poetul "dorului de absolut” într-o 
lume relativă ("într-o lume relativă/ Mai avem un nume sfânt? 
Eminescu-i România/ Tăinuită în cuvânt" - Dor de Eminescu, 1982). 

La poeţii basarabeni ai anilor 60-70, marcați de mesianism şi 
patosul reîntoarcerii la izvoare, Eminescu este steaua plecată de 
acasă ce urmează să se întoarcă, este redeşteptătorul neamului (L. 
Damian, Gr. Vieru, I. Vatamanu, L. Lari, V. Matei, V. Romanciuc, 
D. Matcovschi). 

Pentru nord-bucovinenii Ilie Zegrea, Vasile Tărâţeanu, Grigore 
Bostan, Arcadie Suceveanu, el este "tot ce avem mai sfânt”. 

Generaţia lui Nichita Stănescu şi Marin Sorescu, mari poeţi 
eminescieni în planul viziunii existenţiale asupra lumii şi actului creativ 
(de unde fervoarea căutării esenței fiinţei în formule diverse, 
referenţiale şi redimensionarea modernă a discursului prin abstractizare, 
prozaizare, intelectualizare şi propensiunea spre ordinea "inversă", 
dramatică şi tragică a lucrurilor, prin aventura semnului necuvintelor, a 
tăcerii şi valorificarea ludicului) îşi pun creaţia sub semnul regăsirii 
unităţii şi identităţii spaţiului mioritic. Prin paradoxalul incipit al 
construcţiei sale parabolice sugestive "Eminescu n-a existat.// A existat 
numai o ţară frumoasă..." şi finalul logic mântuitor de paradox "Şi 
pentru că toate acestea/ Trebuiau să poarte un nume, Un singur nume, 
Li s-a spus/ Eminescu”, Marin Sorescu ne dezvăluie, în ritmurile sale 
patetic-stinse şi purtătoare de sensuri grele sub semnul unui trebuie 
stabilizator de ordine (adevărată), o ieşire spectaculară din anonimat în 
zona luminătoare a certitudinii identităţii: "Acest tânăr cu ochii mari,/ 
Cât istoria noastră, Trece bătut de gânduri/ Din cartea ciriiică în cartea 
vieţii,/ Tot numărând plopii luminii, ai iubirii/ Care îi ieşeau mereu fără 
soţ" (Trebuiau să poarte un nume). 

"Generaţia din care fac parte, menţiona Marin Sorescu, venind 
după destul de mare perioadă proletcultistă, l-a avut ca ideal şi model. 

Nu ne-a fost teamă că iubindu-l nu vom mai putea fi noi înşine şi nu 
vom fi moderni. Prin 1963, mi s-a părut că-l văd pe stradă, înaintea 
mea. După o clipă, s-a pierdut în mulţime. De la această străfulgerare s-a 
născut poemul Trebuiau să poarte un nume. Cred că ficare generaţie 
are nevoie, de prezenţa fizică, de iluzia acestei prezențe, a lui Eminescu, 
pentru a prinde aripi, luând ca punct de plecare spiritualitatea românească 
în ceasul ei cel mai fericit” (Marin Sorescu, prefaţă la vol. Mihai 
Eminescu, Lumină de lună, vol. I, Craiova, 1993, p. VIII). 

Raportarea la Eminescu este una de deschidere/inchidere în 
dependenţă de mentalitatea epocii respective, care impregnează 
caracterul atitudinii şi de poetica folosită care a fost în perioada imediat 
postbelică influenţată de sloganurile vremii. 

Generaţia Stănescu-Sorescu, adunată-n jurul "verbului curat 
rostit de el şi murmurat, se solidarizează (=se identifică) cu 
"Preşedintele" Eminescu în actul căutării fiinţei, aceasta revelându-se/ 
ascunzându-se heideggerian în câmpul tensionat al interogaţiei (de 
aceea dialogul lui Stănescu-Eminescu e neantizat de imposibilitatea 
răspunsului: "Eu îl întrebam întrebarea/ El nu-mi răspundea 
răspunsul"). Sau în mişcările disperate de înaintare/retragere ("Peşteră 
absorbitoare/ cere absorbitor de punct, com de melc care nu doare/ 
suntul resorbit în sunt.// În lumină alergândă/ reîntorcându-te acasă/ 
bruscă devenind flămândă/ rechemându-şi iar mireasma...// Ah, suavă 
recădere/ a cuvântului în sine,/ cercuri, cercuri de tăcere/ absorbind în 
ea divine/ sensuri, sensuri, înţelesuri,/ îngustându-se în unghi,/ smulgere 
spre înapoi, frig al ninsorii rechemat în nori urlet și rechemare,/ Tu!" 
(Eminescu ultim, 1981). 

Tristeţea imposibilității proiectării inimii în infinit, în 
prelungirea "figurilor pleşuve” ale spiritului ("Cilindri, conuri, sfere, 
bolizi, elipside”) o resimte şi Leonid Dimov (Eminesciana, 1966). 
Aceeaşi notă existenţială o găsim şi în versurile lui Cezar Baltag 
("Caţără-te chiar dacă/ se întunecă/ Totul!). 

Generaţiile de la sfârşitul secolului XX iniţiază un dialog 
referenţial cu Eminescu, recurgând la intertextualitate, transtextualitate, 
subtextualitate. Citatul eminescian este topit în substanţa viziunilor, 
rescris sau numai circumscris. Într-un asemenea dialog textualizat 
Eminescu nu mai apare ca figură divină, eroică, "deplină" (sub aspectul 
personalităţii), ci ca un partener egal, ca un con-vorbitor de masă 
rotundă pe marginea marilor teme eterne (dragostea, cosmosul, 

moartea, viaţa, absolutul, timpul, spaţiul, veşnicia, arta). De la Nichita 
Stănescu încoace acest dialog ia forme diferite, rămânând totuşi în 
permanenţă un dialog esenţial despre existența umană şi despre scris ca 
act existenţial. Este un soi de revoltă titaniană mascată sub forma 
supunerii sau aderenţei la marele program, la modelul absolut (La 
Nichita Stănecsu apare și conştiinţa evidentă a con-substanţialităţii) sau a 
replicii care amendează, corijează, ironizează, degradează chiar şi 
valorifică potrivit propriei înţelegeri a lucrurilor eminescianismul. (O 
lucrare interesantă a scris despre aceasta Ioana Bot: Eminescu și lirica 
eminesciană de azi, Cluj-Napoca, 1990). Dacă la Nichita Stănescu 
marcajul eminescian e solemn, encomiastic, trădând o apropiere şi o 
identificare de substanţă ("Scriu din nou Oda în Metru Antic, i-am 
răspuns,/ mă-nţelegi, scriu din nou Oda în Metru Antic” - Papirus cu 
lacune), la Mircea Cărtărescu, Florin Iaru, Traian T. Coşovei, ion 
Bogdan Lefter el este "terestru", distanțat ironic, sugerând o 
nonidentificare de substanţă (cităm din Poemele de amor ale lui 
Mircea Cărtăresci lasă-ţi lumea ta uitată,/ aşteme un strat de pudră 
peste imperiul tău ieşit ca un coş pe tenul bronzat al amiciţiei noastre 
(...Y era anotimpul florilor// Era anotimpul dragostei era deceniul 
războiului nuclear/ era crima perfectă din zece negri mititei/ era ali-baba 
şi cei douăzeci şi patru de ani/ era pieptul tău gri trecând ca un decibel 
de rasă în zgardă/ era o flacără de magneziu îmbrăţișând ca o petardă”. 
Este aici un act de diversiune deconstructivistă care, utilizând 
mijloacele ironiei şi autoironiei (= a ironiei devenite autoironie), cultivă 
o distanţare atât faţă de real cât şi faţă de literatură (cum a observat Ion 
Pop) cu tot cu modelul Eminescu, sfântul acesteia. Este vorba, de fapt, 
de un anti-epigonism eminescian, desacralizant, nihilist, dar ca o prise a 
conscience. Acţiunea demolatoare are ca efect invers recunoaşterea 
paradoxală a modelului absolut. 

În alt chip, constructivist, de dialog prin eminescianizarea 
firească, colorat-ontologică a viziunii ne propune Ana Blandiana într-o 
serie de poezii care demonstrează că Eminescu marchează nu numai 
conştiinţa, ci şi inconştientul poeţilor ("Pân” la ultimul pas, de la ţipătul 
prim/ Totu-i prestabilit şi în cer și-n pământ! Dar nimeni nu poate şti 
când izbucnim/ Brusc râzând, şi plângând şi plângând" - Oh, râzând). 
Ana Blandiana nu eminescianizează sau antieminescianizează ci 
blandianizează eminescianismul, pătrunzându-se de spiritul, nu de formele, 
clişeele lui inerţiale. Nu avem, în poezia ei, un caz de conştiinţă 

înfeudată, ci de lucrare a modelului absolut în zona luminată a fiinţei, în 
inconştientul "eminescianizat” în voie. 

Mitul Eminescu devine, prin importanţă culturală, cel de-a! 
cincilea mit fundamenta! românesc, alături de cele ale Meşterului 
Manole, Mioriţei, Daciei (Dochiei) şi Zburătorului. Prafrazându-l pe 
Constantin Noica ("nu de judecat critic, de către noi, este acum 
Eminescu, ci de asimilat într-un fel, ca o conştiinţă de cultură de 
dindăratul nostru") şi utilizând un vers al basarabeanului Grigore Vieru, 
am putea spune în final: imperativul ceasului de faţă românesc nu este 
să-l judecăm pe Eminescu, ci Eminescu să ne judece... 

EMINESCU, CONFESORUL LUI EUGEN IONESCU 


Eminescu intră iniţial în sistemul de demonstraţie critică 
ionescian, aflat, după cum se ştie sub semnul negativismului absolut, al 
unui Nu vehement anihilator de esenţă nietzscheeană. Acest 
bombardament polemic, nimicitor, îndreptat asupra unor ţinte precise, 
este doar factic, căci rafalele de focuri luminează şi mai puternic 
valorile: Eminescu, Creangă, Caragiale (Ion Luca şi Mateiu), la care se 
mai adaugă Nicolae Filimon, Anton Pann şi unii contemporani trataţi cu 
condescensdenţă. Topografia literară prinde, după această operaţie nu- 
uficatoare, contururi clare şi stabile, în care altitudinile și nivelurile de 
jos, munţii şi câmpiile netede sau accidentate sunt demarcate tranşant. 

Eugen Ionescu apare ca un topograf, a! cărui teodolit măsoară 
cu precizie poziţiile, unghiurile, reliefurile, planurile. În lumina 
orbitoare a Nu-ului său "mărimile" se dezvăluie ca prezenţă sensibilă 
absolută sau ca absenţă totală. Rămâne doar ceea ce rezistă atacului 
furibund nihilist şi frondeur, ceea ce apare ca identitate sigură. 
Războiul cu toată lumea înseamnă şi pace veşnică cu unii, cu care 
războirea este practic imposibilă. Armele grele ale negării sunt lăsate 
jenant în jos, atacantul recunoscând, umilit, neputinţa atacului. Deşi 
spune, cu emfază negativistă, că genialitatea lui Eminescu e 
problematică şi că mai are ceva actualitate, marele poet rămâne figura 
literară suverană, totemică. 

În demonstraţia polemică piramidală a Nu-ului ionescian 
Eminescu apare ca vârf luminescent de argument suprem. In numele lui 
autorul Scaunelor concentrează cel mai mare potenţial de forte 
demolatoare. Acţiunile de detractare, diminuare sau cel puţin de 
umbrire a valorii lui Eminescu sunt - în câmpul axiologic ionescian - 
rapid şi strategic domolite, reprimate, ca, de exemplu, în Identitatea 
contrariilor: "Pentru exerciţiul pe care mi-l propun aş fi putut alege un 
autor clasic, de pildă pe Eminescu. Lucrul acesta însă mi s-ar părea prea 
facil şi, oarecum, retoric. Eminescu este destul de mare pentru ca, prin 
definiţie, să poată fi uşor contestabil. Pe urmă, perspectiva istorică ce 
începe să ne despartă de Eminescu poate să faciliteze și mai mult unele 
matrapazlâcuri optice" (Eugen Ionescu, Nu, Bucureşti, 1991, p. 123). 

Spulberând cu vehemențţă mentalitatea literară caracteristic 
românească, conform căreia "reţeta tehnică” ar fi superioară expresiei 
trăirii integrale, în care realităţile clare apar îngemănate cu cele obscure 
şi care materializează tragicul condiţiei umane, Eugen Ionescu invocă 
iarăşi modelul Eminescu: "Intorcând omului spatele, poeţii şi literați 
români de după Eminescu și aproape de zilele de astăzi (cu excepţiile 
inutil de amintit, căci se cunosc) nu au avut decât preocupări nici măcar 
de limbă, ci de limbaj literar. Frumuseţea limbii poetice la marii lirici nu 
este decât rezultatul unei incandescenţe lăuntrice, unei imense bucurii 
sau unei nesfârşite disperări, a unei iubiri universale sau a unei neliniști 
adânci, a unei cutremurări. În literatura românească devenise scop în 
sine, stilistică, etc., îndemânare, talent literar şi de aceea, adesea, limba 
poetică nu e decât un fel de vervă injurioasă sau humoristică, retorică 
sau nu, ornată de imagini ingenioase, de gust mai mult sau mai puţin 
bun, în orice caz plastice, adică fără ecouri mari şi fără rezonanţe 
interioare, limitată la realităţi groase şi concrete, fără posibilităţi de 
transfigurare " (Eugen Ionescu, Război cu toată lumea, vol. I, 
Bucureşti, 1992, p. 115-116). 

Personalitatea lui Eminescu - unică, universală - e plăsmuită 
din marile neliniști şi probleme existenţiale; din "măștile ontologice ale 
Lucrului în sine", cum va zice Ionescu într-o însemnare despre Kant. 
Configuraţia sa spirituală are metalul pur, deşi obținut prin alchimia 
influențelor. De aceea, recurge la două amendamente în stilul său decis, 
categoric. Mergând, cu fidelitate, în cronica la cartea lui Tudor Vianu 
"Poezia lui Eminescu” (Viaţa literară, 1930, nr. 132), pe linia 
demonstraţiei îndrumării schopenhaueriene în domeniul scepticismului 
temperamental (autorul Lumii ca voinţă și reprezentare fiindu-i "frate 
spiritual"), Ionescu remarcă părăsirea romantismului de tinerețe, 
clarificarea treptată şi cristalizarea în "farmecul dureros, dar metafizic" 
a atitudinii afective, în "pictura luminii cununată cu apa" a viziunii 
estetice şi a scepticismului în "desfacerea din rigorile civilizaţiei”. 
Acceptând determinarea poeziei şi filosofiei eminesciene prin poezia şi 
metafizica schopenhaueriană, Ionescu regretă însă nelămurirea 
diferenţei esenţiale dintre una şi cealaltă: "D-l Vianu trebuia să 
lămurească cum, deşi izvorând din filosofia lui Schopenhauer, 
atitudinea lui Eminescu rămâne lirică. Cum aceleaşi elemente, printr-o 
nouă alchimie, preschimbă natura însăşi a metalului" (Ibidem, p. 133). 

Tonescu pune, cu o oră mai devreme decât înșiși eminescologii, 
accentele necesare şi face delimitările cerute de natura însăşi a 
lucrurilor. 

În cronica la Viaţa lui Mihai Eminescu de George Călinescu 
(Azi, 1932, nr. 3-4), Eugen Ionescu reproşează autorului neintuirea 
tocmai a marilor neliniști de ordin metafizic, calitatea de marcă a 
configurației spirituale eminesciene: "Din neliniștea lui Eminescu este 
onorabil, d-le Călinescu, că ați surprins neliniștea erotică și cea sexuală; 
dar este o foarte regretabilă deficiență că nu aţi intuit neliniștile mari și 
semnificative" (Ibidem, p. 177). Chiar dacă circumserierea vieţii 
interioare eminesciene la setea erotică şi la sexualitate ar avea un temei 
freudian, existenta unui principu dinamic amplificator şi augmentativ, 
care crează complexe sufleteşti, nu poate fi nicidecum contestată. 

Eminescianul în materie de ontologie mitopoetică 
demonstrativă Eugen Ionescu recunoștea fără dubii, în amurgul vieţii 
sale din ce în ce mai intens colorat metafizic, influența modelatoare a 
poetului asupra sa: "... Am o mare admiraţie pentru marele poet 
EMINESCU. Ca toţi marii poeţi naţionali, el este intraductibil. Inspirat 
atât de romanticii germani, cât şi de poezia populară, Eminescu 
realizează o sinteză unică. Aş putea spune în mod decis că m-a inspirat, 
fie şi inconştient, împreună cu Creangă şi Caragiale. Sunt convingeri 
intime ale mele care le-am destăinuit celor care m-au intervievat în 
ultimul timp” (a se vedea vol. nostru Spre un nou Eminescu, Chişinău, 
1993, p. 272). 

În ce constă influenţa "inconștientă" a lui Eminescu asupra lui 
Eugen Ionescu? În configurarea absurdului teatrului lumii (temă tipic 
eminesciană), în meditaţiile înfrigurate asupra Absolutului, Nimicului, 
"căutării intermitente”, asupra stingerii lumilor şi individului? Sau poate 
în înfruntarea măreției regale cu povara istoriei şi cu moartea, pe care o 
găsim şi în eminescianul Rege Lear? În conştiinţa alternanţei 
implacabile a bucuriei participării la Eternitate, care apare ca "o lumină 
orbitoare", şi a prăbuşirii în chin şi disperare? În suprema instabilitate a 
Semnelor, care-i terorizează deopotrivă? 

Un patetism al nihilismului de sorginte metafizică străbate 
autoritar însemnările metafizice din Căutarea intermitentă: ”... aceste plăgi 
ale neantului, aceste hăuri ale vidului, aceste riduri ale Nimicului, aceste 
uitări. În casa mea de oseminte, prin ferestrele deschise, prin golurile 
căscate, se-nvârtejesc vânturile, vijeliile, ale nopții fără stele, 

cea neagră, sau o neagră eternitate, o neagră eternitate a absenței" 
(Căutarea intermitentă, Bucureşti, 1994, p. 17). Deşi Ionescu se referă 
o singură dată la Eminescu, citând spusa unui prieten ("Poetul român 
Eminescu zicea, în Rugăciunea unui dac: "Şi-n stingerea eternă dispar 
fără de urmă"), Căutarea intermitentă e dominată suveran de un discurs 
narcisic învederat eminescian asupra Sinelui, Unului, Totului ("Unul e în 
toţi, tot astfel precum una e în toate”, spune Eminescu în Scrisoarea I și 
expresia e reluată textual - inconştient? - în textul ionescian): "Eu nu 
sunt nimic. Eu nu sunt ("eu" nu există decât prin celălalt, ceilalţi) totul. 
"Totul e în tot şi reciproc” nu e o simplă glumă. Trebuie spus, poate: 
totul este făcut din tot, totul este constituit, creat, de către tot. Sunt 
nimic, sunt tot, sunt absolutul, sunt nimic. Suntem neasemănători... Cu 
toţii, neasemănători cu semenii noștri. (Unul în tot, totul în unu. Totul şi 
fiecare în te miri ce.). Mă pun pe gânduri" (ibidem, p. 50). 

Fie că detectăm coincidenţe textuale sau numai similitudini 
inerente dat fiind subiectul comun al meditaţiei, indiscutabil 
eminesciene sunt la Ionescu ardoarea readucerii şi reactivării trecutului 
prin coneretitudinea şi certitudinea revelării prezentului ("Risipiţi-vă, 
ceţuri ce-mi înconjurați trecutul viaţa, vreau să exist în limpezime, atât 
cât mai trăiesc... Vreau să revăd feţele, cel puţin aparenţa lor, la apariţia 
lor. Da, cel puţin așa cum le-am văzut. Totul să-mi fie actual, prezent. 
Doresc ca ieri să fie astăzi. Şi ca aparențele să-şi dezvăluie esenţa. Ca 
totul să fie pentru totdeauna revelat”, ibidem, p. 10), deliciul recăderii în 
propriul sine ("Recad în mine însumi, cu panici le mele"), dorinţe 
arzătoare de a convorbi cu Dumnezeu (în temeiul unei 
consubstanţialităţi hyperionice?) sau de a lumina cu reflexele vieţii 
superioare, cu lumina de sus viaţa cotidiană (= cercul strâmt), atracţia 
irezistibilă pentru mistica Luminii, deschiderea efectivă spre Celălalt ca 
proiecţie pură a Sinelui ("Celălalt este deschiderea mea", spune Ionescu 
în sensul setei demonice după dulcele-i lumine din Scrisoarea V), 
conștiința participării la "identitatea universală” şi supunerii "aceleiaşi 
mişcări”, aceleiaşi "curbe" universale = naștere, viaţă, moarte... Toate 
aceste însemnări vorbesc despre eminescianismul de substanţă a! 
viziunilor ionesciene. 

Eugen lonescu aspiră, după exemplul lui Tolstoi, să se roage şi 
să se confeseze zilnic. Confesorul lui tainic a fost, fără îndoială, 
Eminescu. 

EMINESCU: MODELUL INTELECTUAL GERMAN 


Există mai multe motive care ne-ar îndreptăţi să vorbim despre 
formaţia intelectuală germană a marelui poet român: primul este că a 
studiat la universităţile din Berlin şi Viena; ai doilea ar fi afinităţile pe 
care le are creaţia romanticilor germani (e vorba nu de influenţe 
elementare, ci de o consubstanţialitate, de o comunicare pe bază de 
viziuni apropiate asupra lumii); al treilea, nu mai puţin important este 
asimilarea organică a celor trei mari filozofi - Kant, Hegel, 
Schopenhauer, precum şi a altora care au alimentat subteran concepţiile 
sale estetice (Herder, Rotscher» Schelling, etc.), al patrulea e obişnuinţa 
poetului de a-şi traduce unele poeme în germană, parcă spre a se 
verifica cu un context cultural prestigios. 

Cazul Eminescu e unul de excepție în istoria culturii universale. 
Poetul nu doar e modelat de o cultură străină, în speţă de cea germană; ei 
o remodelează în tiparele culturii naţionale (româneşti). Întâlnirea sa cu 
Germania e asemănătoare întîlnirii lui Goethe cu Italia sau a lui Faust 
cu Preafrumoasa Elena, simbolul Eladei. Deci nu poate fi vorba numai 
de o atracţie pasională de natură romantică cum este cea pentru mirajul 
Nordului în genere. 

Întâlnirea lui Eminescu cu Germania are loc în intimitate, icoana ei 
ideală trecînd prin "mirosul de pâmint proaspăt ai propriului suflet". 

Imaginea Germaniei e pusă mereu, la Eminescu, sub semnul 
Absolutului, al idealităţii, întrunind toate trăsăturile unei republici 
platoniciene desăvârşite, armonioase în toată alcătuirea ei: nivelul înalt 
de cultură, şcoala bine pusă la punct, disciplină de muncă productivă, 
putere politică şi economică exercitată înăuntru şi înafară, conştiinţă 
naţională dezvoltată care stă ia baza întregii vieţi publice, idee de stat 
evoluată, civilizată. Articolele publicistice ale poetului conturează 
limpede această imagine sintetică: " Germania este un imperiu, cu un 
număr de zece ori mai mare ca al locuitorilor României; are o cultură 
înaltă întemeiată de veacuri şi şcoala cea mai perfectă; munceşte şi 

produce cu folos în toate sferele activităţii omenești; vorbeşte o limbă 
clasică, devenită tocmai prin aceea o limbă universală; dispune de o 
putere formidabilă înlăuntru și înafară; poporul german are conștiința 
originalității naţionale dezvoltată la cea mai înaltă treaptă, şi ca ia toate 
popoarele înaintate în civilizaţie, ideea de stat şi simţul de naţionalitate 
sunt simburele tare, împrejurul căruia se ţese şi se dezvoltă viaţa lui 
publică” (Eminescu, Opera etico-socială, ediţia Georgescu-Delafias, 
1989, vol. I, p.538). 

Germania este statomic pentru Eminescu " stat de importanţă 
politică ridicat la linia întâia”; este, într-un cuvânt, modelul 
paradigmatic de republică. Goethe concepea "modelarea" ca pe o 
expresie a unei afinități elective: "întotdeauna trebuie însă ca acela de la 
care vrem să învăţăm să fie pe potriva naturii noastre”: "Nu înveţi decât 
de la cel pe care îi iubeşti” (Johann Peter Eckermann, Convorbiri cu 
Goethe; Bucureşti, 1965, p.161-162, secvenţa din 12 mai 3825). 

Eminescu asimilează din cultura germană anume ceea ce este 
pe potriva naturii sale, el învaţă de la ea pentru că o iubeşte. Evident. 
motivele iubirii sunt uşor de ghicit: pentru poetul român există nu o ţară 
oarecare, ci "o cultă Germanie”, deci, 0 ţară în care cultura e un modus 
vivendi, o exprexie a formei superioare de existență umană. Eminescu 
făcea parte din societatea literară "Junimea", împărtăşind orientarea spre 
"modelul german” al progresului, care promova organicismul 
("creşterea stejarului din ghindă”, zicea poetul), respectul pentru 
specific, pentru factorii țărănesc şi naţional, atât de caracteristici 
cunoscutei "căi prusiace" de dezvoltare. 

Marii scriitori și filosofi români au pus adesea pe cântarul 
demonstrațiilor logice modelul cultural german şi ce! francez, Pentru 
introducerea limbii germane, ca limbă a unei naţii "la care civilizaţia se 
vede în moral şi în fapte, iar nu în spulberul ideilor” se pronunţă, în 
1837, Costache Conachi, scriitorul care îmbrăţişa idealurile 
iluminismului francez. Mihail Kogălniceanu, care se mută de la Paris în 
capitala Prusiei, observă: "En Allemsgne on est plus tranquille, 1! 
instruction est la plus profonde, les moeurs sont plus innocents et les 
coutumes plus patriarchales". Ca şi pentru Kogălniceanu și junimiști. 
Germania prezintă pentru Eminescu un model de cultură serioasă, 
bazată pe tradiţie, liberalism bazat pe o temeinică cultură filosofică 
(vezi în acest sens şi studiul lui Paul Coniea Paşoptismul şi cultura 

germană în volumul Aproapele şi departele, Bucureşti. 1990, pp. 
238-263). 

De ce cumpăna înclină spre modelul intelectual german? 
Motivele le va expune cu o deosebită claritate Lucian Blaga, ei însuşi 
modelat de cultura germană, în Trilogia culturii; cultura franceza te 
infeudează, dictându-i fiecărui străin: "fii cum sunt eu!"; o atitudine de 
neacceptare din partea acestuia i se pare de-a dreptul monstruoasă; 
cultura germană are conștiința măreției sale, dar se simte particulară, îşi 
cunoaşte bine înălțimile şi adâncimile, dar totodată îşi dă seama de 
caracterul ei local şi individualist; dacă cultura franceză tinde spre clasic 
ea este mai degrabă romantică, nerecomandându-se ca mode!; pe străin 
ea îl sfătuieşte mereu: "Fii tu însuţi!”; dacă nu înţelegi acest apel 
intrinsec al culturii germane înseamnă că nu înţelegi nimic: "Influenţa 
spiritului german asupra celorlalte popoare a avut deci mai puţin 
caracteail unui model de imitat, cât caracterul unui apei la propria fire, 
la propriul duh etnic al acestor popoare”. 

Recurgând la o analogie cu substanţeie chimice, Blaga vorbeşte 
de rolul mai degrabă catalizator decât modelator al culturii germane. 
Este deci modelul care-ţi stimulează felul de a fi; este modelul care, de 
fapt, te auto-modelează, te îndeamnă să fii tu însuţi. Influenţa germană, 
spune Blaga, e un agent prielnic unei reacţiuni de sine stătătoare: "Ea 
avantajează formațiunea proprie a celuilalt. Ea înlesneşte un joc în care 
nu intră. Ea "moşeşte” în sens socratic. Cultura franceză e ca un 
maestru, care se cere să fie limitat: cultura germană e mai curând un 
dascăl care te orientează spre tine însuţi” (Lucian Blaga, Trilogia 
culturii, Bucureşti, 1969, p. 243; studiul Influențe modelatoare şi 
catalitice a apărut întâia oară în 1936). 

"Dascălul" permite învăţăcelului atât de instruit și ei să se 
apropie singur de "model". Intimitatea e atât de mare, încât însăşi 
prezenţa filelor germane în Caietele eminesciene vorbesc despre o 
dimensiune germană esenţială a personalităţii poetului: din cete 15000 
de file câteva mii sunt scrise în limba îui Goethe. 

Sunt, acestea, nişte însemnări elementare, conspective. 
aparținând unui student sârguincios? 

Nu, sunt fragmente din filosofii şi oamenii de cultură germani 
trecuţi prin prisma înţelegerii "omului deplin al culturii româneşti”, care 
transformă impactul dintre cele două culturi într-o sinteză interculturală. 

Eminescu nu doar se formează în mediul cultural german; el se 
simte în el un adevărat om de cultură. Paginile germane ne dau după 
memorabila spusă a lui Constantin Noica, filosof de asemenea de 
formaţie intelectuală germană, "măsura ființei în elementul culturii a 
unui om": "... Nivelul înalt, permanent păstrat, la care se aşează 
însemnările sale, natura problemelor, ca şi distincţia formulărilor - 
dintre care unele pol fi ale lui Eminescu, sau pe care în nici un caz nu 
le-ar fi reţinut un ascultător obişnuit - ne dau mai bine decât oricare alt 
document măsura ființării în elementul culturii a unui om" (Constantin 
Noica, Introducere în miracolul eminescian, 1992, Bucureşti, p. 231). 

Paideia, arealul cultural german care i-a îngăduit lui Eminescu să 
devină, vorbind cu cuvintele lui Hegel, din subiect substanță, să se 
identifice cu Poezia şi Cultura poporului român, aşa cum Goethe 
simbolizează Poezia şi Cultura germană. "EI a putut fi Poezia însăşi 
pentru un popor, pentru că a fost, în felul său, cultura însăşi, cu cele 
două feţe, ale ei, una întoarsă înafară, alta înăuntru. încerce oricine să-şi 
închipuie ce ar fi fost poezia lui Eminescu fără anii de la Viena şi 
Berlin, fără intima sa întâlnire cu o mare cultură și cu marile culturi; 
dar, la fel, nu ne-o putem închipui fără cealaltă mare întâlnire: cu 
vechile cuvinte româneşti din manuscrisele pe care le adulmeca, adică 
pe urma cărora era încă dinainte de anii străinătăţii” (Ibidem). 

Zeci şi sute de pagini s-au consacrat influenţei lui 
Schopenhauer asupra lui Eminescu, poetul ba fiind total înfeudat celui 
mai "pesimist" dintre filosofi, ba fiind considerat distanțat de el printr- 
un fond optimist înnăscut, prin accentele eroice şi revoluţionare ale 
poeziei de început sau prin interpretarea personală pe care o dă 
postulatelor autorului Lumii ca reprezentare şi voinţă. Aceste 
consideraţii, care pot avea doar o imporlanţă didactică pentru stabilirea 
surselor, paralelelor comparative şi a factorilor fomatori de 
circumstanţe, şi-au dovedit inutilitatea în studiile eminesciene mai noi, 
care vorbesc despre Eminescu ca despre un mare poet al fiinţei, poet 
prin excelenţă tragic, mereu cuprins de "o neliniște metafizică" şi mereu 
aflat în faţa "abisului ontologic" şi în dialog înverşunat cu Dumnezeu, 
cu care se crede, ca geniu, consubstanţial (vezi poemul Luceafărul). 

Adevărul e că poetul român se afla în dialog încrucișat cu cei 
trei mari filosofi germani, schopenhauerizându-se, kantianizându-se şi 
hegelianizându-se şi totodată - în mod dialectic - eminescianizându-i 
efectiv. Nu e un simplu joc de cuvinte; este expresia unui act intelectual 

insolit. În nuvela Sarmanul Dionis, care începe cu o reflecţie asupra 
timpului şi spaţiului, Eminescu, aşa cum observa George Călinescu, 
porneşte de la Kant, dar construieşte în spirit schopenhauerian. Tot 
astfel, în marele poem filosofic Memento mori sau în poemul dramatic 
Andrei Mureşanu, al cărui personaj era conceput ca un Faust român, 
metafora schopenhaueriană a râului circular al timpului se conjugă cu 
cea - hegeliană - a drumului spiritului în istorie. 

Relaţiile lui Eminescu cu triada gânditorilor germani se 
nuanţează în dependenţă de impactul pe care-l are cu fiecare din ei. Deşi 
se distanțează prin anumite perspective mitopoetice de filosoful voinţei, 
există între cei doi interlocutori o deosebită intimitate, susţinută de o 
atitudine în genere simpatetică faţă de el. Cu autorul Criticilor întră într- 
un dialog de felul celui platonician. Kant este Socratele care pune mereu 
poetul la încurcătură, în aporii. Faţă de Hegel este mai distant, 
manifestând serioase rezerve, dar, în ciuda acestei neacceptări aparente, 
Eminescu prezintă, cu mijloace poetice bineînţeles, o hegeliană 
fenomenologie a spiritului, pornit pe calea cunoaşterii lumii şi a 
cunoaşterii de sine. 

În astfel de raporturi atât de particularizate Eminescu apare el 
însuşi. Bunul comun, pe care-l obţine din impactul cu ei, este 
excepţionala dialecticitate a gândirii care se plimbă în câmpul 
contrariilor, antinomiilor, aporiilor ca printr-un tărâm prielnic fiinţei. 
Mai mult decât atât: anume datorită lor ființa se manifestă, iese în 
deschis, heideggerian vorbind. 

Se ştie că unul din conceptele schopenhaueriene fundamentale 
este voinţa ca forţă ce mişcă universul și se obiectivizează în forme 
eteme ale lucrurilor, acestea obiectivându-se, la rândul lor, în fenomene. 
Lumea fenomenelor stă sub semnul unui determinism implacabil, de 
care poate scăpa doar geniul. Numai această lume a fenomenalităţii are 
trecut şi viitor, voinţa de a trăi manifestându-se într-un prezent etern; 
celelalte două dimensiuni temporale nu există decât în abstracţiunea 
noastră, fiind niște înșelăciuni, iluzii. "Obiectivarea voinţei are drept 
formă necesară prezentul, asemenea unei amiezi eterne pe care nici o 
noapte n-ar răcori-o sau întocmai ca soarele, care arde fără încetare, în 
timp ce nouă ni se pare că se cufundă în sânul nopţii. A te teme de 
moarte ca de o distrugere, este întocmai ca și cum soarele apunând ar 
începe să geamă: "Vai! iată că mă pierd în noaptea eternă" (Arthur 

Schopenhauer, Die Welt als Wille und Vorstellung, vol. IV, ed. 
Grisebach (Reclam), p. 363, urm., 366). 

Schopenhauer a fost pentru Eminescu filosoful-medium, 
filosoful de răscruce care călăuzea toate drumurile filosofiei şi le aduna 
într-o imagine sintetică. "Prin Schopenhauer - Eminescu a găsit calea nu 
numai către vechile izvoare ale înțelepciunii indice, dar şi către fântâna 
mângâierii a stoicismului greco-roman” (Tudor Vianu, Eminescu, coi. 
"Eminesciana", Iaşi, 1974, p. 53). Deci contactul cu filosofia lumii în 
genere, cu precepte filosofice ne-schopenhaueriene. Fixarea în 
postulatele filosofului voinţei este, astfel, relativă. Chiar dacă dă 
expresia prezentului etern, Eminescu are obişnuinţa să se cufunde în 
trecut, în zona ancestrală a ființei, în acel trecut al Protoisţoriei în care-l 
regăseşte pe omul arhetipal. Amiaza eternă are, la el, reflexele timpului 
auroral, ale dimineţii tot atât de eterne a lumii. 

Dacă Schopenhauer rămâne totuşi filosoful de frecventă 
referinţă, înţeleptul-model, Kant devine personajul "epic" şi "iiric" al 
poeziei sale, "bătrânul dascăl" care: "Precum Atlas în vechime sprijinea 
ceru! pe umăr/ Aşa el sprijinea lumea şi vecia într-un număr” 
(Scrisoarea 1). După cum notează însuşi poetul, Kant este prototipul 
acestui savant care ţine "universul fără margini în degetul lui mic”. Kant 
reapare şi în discuţia care o întreţin cele două personaje (un bătrân şi un 
tânăr) în nuvela filosofică Archaeus. Fiinţa în om, constată Bătrânul, e 
nemuritoare datorită unui arheu, unui punctum saliens care apare în mii 
de oameni dezbrăcat de timp şi spaţiu, întreg și nedespărţit. Discuţia se 
încheie cu concluzia că există o veşnică goană după ceva necunoscut, 
după răspunsul la întrebări chinuitoare, oamenii fiind probleme ce şi le 
pune spiritul universului, iar vieţile lor - încercări de dezlegare. 

"- Dar mie-mi pare că unde-i un problem e totodată şi 
dezlegarea lui. 

- Da, Kant. Cei mai mulţi oameni însă rămân întrebări, uneori 
comice, alteori neroade, alteori pline de-nţeles, alteori deşerte. Când văd 
nas omenesc, totdeauna-mi vine să întreb: ce caută nasul iesta-n lume?". 

Semnificaţia întâlnirii iui Eminescu cu Kant o adânceşte actul 
traducerii de către poetul român a unei părți considerabile din Critica 
raţiunii pure. După mărturiile lui loan Slavici, poetul ar fi lucrat la 
traducere în anii de studii de la Viena, când avea 19-20 de ani (1869- 
1872). 

Întâlnirea cu Kant prin litera şi mai ou seamă prin spiritul 
Criticii raţiunii pure marca o înţelegere adâncă a lumii temeiurilor. 
Entuziasmul lui Eminescu pentru Kant, după cum constată Călinescu în 
Opera lui Mihai Eminescu, depăşeşte cu mult hărnicia unei traduceri. în 
apriorismul filosofului de la Konigsberg el vede o eliberare a 
spiritului de contingentele universului concret. Deosebirea dintre 
fenomen şi noumen generează antinomia fundamentală din 
Luceafărul: pământ-cer, lumea contingentului ("cercul strâmt" al celor 
muritori de felul Cătălinei şi al lui Cătălin) - lumea) esenţelor (lumea 
esenţelor superioare, populată de Demiurg şi Hyperion, ipostaza 
cerească a geniului terestru). 

Despre înţelegerea adâncă a textului Kantian ne vorbesc 
numeroasele note marginale în care este conturat și un sugestiv portret 
al "bătrânului dascăl”, adevărat "ceasornicar al aparatului cugetării 
omeneşti”: "Da! orice cugetare generoasă, orice descoperire mare 
purcede de la inimă şi apelează la inimă. Este ciudat, când cineva a 
pătruns odată pe Kant, când e pus pe acelaşi punct de vedere, atât de 
înstreinat acestei lumi şi voinţelor ei efemere, mintea nu mai e decât o 
fereastră prin care pătrunde soarele unei lumi, şi pătrunde în inimă. Şi 
când ridici ochii te afii într-adevăr în una. Timpul a dispărut şi 
etemnitatea, cu faţa ei cea serioasă, priveşte din fiece lucru. Se pare ca te-ai 
trezit într-o lume încremenită în toate frumuseţile ei şi cum că trecere şi 
naştere, cum că ivirea şi pieirea ta înşile sunt numai o părere. Şi inima nu 
mai e în stare a te transpune în această stare. Ea se cutremură încet din 
sus în jos asemenea unei arfe eoliene, ea este singura ce se mişcă în 
această lume etemă... ea este orologiul ei”. 

Eminescu traduce în termeni literari preceptele kantiene 
fundamentale: apriorismul, raportul dintre transcendent şi 
transcendental, apriorismul spaţiului şi timpului. Eminescu înţelege, în 
spirit Kantian, timpul ca pe un principiu activ al lumii (transcendentale): 
"Reprezentaţia e an ghem absolut unul și dat simultan. Resfirarea 
acestui ghem simultan e timpul şi - experienţa. Sau şi un fuior, din care 
toarce firul timpului, văzând numai astfel ce conţine. Din nefericire atât 
torsul cât şi fuiorul ţin întruna. Cine poate privi fuiorul abstrăgând de la 
tors, are predispoziţie filosofică”. 

Aşa cum remarca Constantin Noica, e vorba de o traducere 
făcută pentru sine: "Eminescu l-a întâlnit în singurătatea şi cu 
singurătatea sa pe Kant. Nu are alături comentatori. nu are în faţa-i alţi 


135 


traducători, nu stă de vorbă cu nimeni, nici măcar cu departele său, care 
ar fi cititorul sperat; traduce fără nici un scop exterior, întârzie asupra 
unei nuanţe, notează pe margine gânduri în limba română şi germană, 
dă uneori liste de echivalenţe posibile subliniază ce-l interesează, scrie 
când nervos, când liniştit, cu scrierea sa fascinant de frumoasă, uită de 
tot ce i se cerc să facă în imediat - şi visează” (Constantin Noica, 
Introducere în miracolul eminescian, Bucureşti, 1992, pp. 276-277). 

Deci e o revelaţie a "lucrului în Sine”, a unei identificări 
depline cu spiritul textului, o luptă intelectuală, dusă cu ajutorul 
filosofului, cu gândul şi cuvântul, cum spune tot Noica, pentru a se 
înţelege cu transcendentalul, realul şi transcendentul ei. 

În sfârşit, Eminescu se întâlnea fundamental şi cu Hegel, pe a 
cărui Fenomenologie a spiritului o întâmpina cu următorul 
comentariu: "Evoluție. Fenomenologia urmează să înfăţişeze în 
filosofie devenirea cunoaşterii, evoluţia conştiinţei potrivit cu 
necesitatea ei momentană. Ea vrea să analizeze toate formele de 
conștiință în solidaritatea lor şi tocmai prin aceasta să arate cum fiecare 
din ele duce prin ea însăși la cea imediat superioară. Ea vrea să indice 
felul cum suntem conduși, dintr-o necesitate lăuntrică, de la prima 
modalitate care este a sensibilului, respectiv pornind de la senzaţie, la 
întregul vast domeniu al vieţii spirituale şi în cele din urmă la treapta 
cunoaşterii filosofice absolute. În această prezentare însă Hegel nu vede 
(nu deosebeşte - n.n.) clar şi adânc între evoluţia istorică a umanităţii şi 
evoluţia conceptuală a formelor superioare ca şi mai adânci ale 
conştiinţei, iar astfel prezentarea sa a păstrat, prin neajunsul amintit, "un 
caracter propriu-zis echivoc şi nesigur”. 

Comentatorul însuşi aspira - în mod hegelian - la cuprinderea 
poetică a "intregului vast domeniu al vieţii spirituale”, urmând și aici 
modelul german oferit de autorul Fenomenologiei spiritului. 

UN MODEL NATURAL: 
"SUTA A ȘAPTESPREZECEA" 


Organicismul eminescian nu se învederează doar în obsesivul 
concept al statului natural, al stejarului ce creşte din ghindă; el se 
impune şi ca un model ontologic în domeniul culturii. Lumea "dintâi", 
arhetipală, "ce gândea în basme şi vorbea în poezii" este pentru autorul 
Luceafărului, adevărata lume, al cărui regim - "barbaria" - este apoi 
răvăşit şi alterat de civilizaţie, dacă aceasta n-o continuă organic, 
transformându-se în "semibarbarie”. Statului natural i se asociază, în 
gândirea retroactivă eminesciană, statul cultural. Configurarea clară a 
acestuia poetul o întrevede în "suta a șaptesprezecea”, sub tutela 
guvernamentală a lui Matei Basarab şi cea spirituală, a mitropoliţilor 
Teofan şi Varlaam, la care se adaugă figurile "bunilor sălbatici” 
Dimitrie Cantemir, Miron Costin şi Grigore Ureche. 

Fireşte, "suta a șaptesprezecea" nu este pentru Eminescu un 
model prototip, ci mai degrabă un model-idee de lucru în sens modern, 
aşa cum distingea C. Noica între modul antic de a înţelege conceptul și 
cel caracteristic nouă, celor de azi (Constantin Noica, Modelul cultural 
european, Bucureşti, 1993, p. 40). 

Organicistul Eminescu nu ne va propune modelele sale naturale 
ca modele ale modelelor, ca o construcţie platoniciană sau una rațional- 
pură Kantiană (adică de laborator), ci ca pe nişte realităţi vii, primordiale 
şi, bineînţeles, sacre, care trebuie intuite. Drumul cunoașterii e ineficace 
dacă neglijează acest punct de purcedere, aceste rădăcini ontologice, 
această icoană arhetipală a lucrurilor. Traseul epistemologic eminescian 
duce, aşa cum am mai spus într-un illo tempore al începuturilor 
amorale. 

Modelul natural e deopotrivă aplicat la stat şi la cultură. Nu 
poate fi voba, însă, de o identitate absolută. Există nuanţe sensibile: 
dacă, în ce priveşte statul, "naturalismul" eminescian se poate împăca 
uşor cu pozitivismul sau chiar (în anumite privinţe) cu raționalismul, în 
domeniul culturii "elementele bune, sănătoase, proprii de dezvoltare" 
erau considerate ca absolut necesare. Poetul strămuta, astfel, în sfera 
culturii acţiunea principiului ontologic fundamental pe care-l promova 

consecvent: "Cu toate acestea, oricine va voi să definească marele 
mister ai existenţei, va vedea că el consistă în împrospătarea continuă şi 
păstrarea formelor. Forme vechi, dar spiriit pururea nou" (Opere, XII, p. 
159). 

Nivelul culturii e în raport direct cu modul în care se revendică 
de la modelul arhetipal, de la lucrarea retroactivă a inconştientului 
colectiv, în sens eliadesc şi jungian. Alături de vârsta de aur a Daciei 
protoistorice şi de vremea legendară a lui Ştefan cel Mare sau Mircea 
cel Bătrân, "suta a șaptesprezeacea” este un timp auroral prototipal, 
menit să servească drept model pentru istoria modernă a României. 

De ce anume "suta a șaptesprezecea"? 

Fiindcă ea reprezintă ceasul astral al foiţelor arheale româneşti, 
valorizate şi materializate într-o unitate de limbă, datini, rasă, adică de 
unitate etnologică a poporului: "Ei, să nu fi trăit Matei Basarab, nici 
Teofan al Ardealului, nici Varlaam al Moldovei, sa nu fi fost suta a 
șaptesprezecea cu eroii şi cugetătorii ei, vă puteaţi bate joc de noi încă 
mult timp. Azi limba este una de la Satmar pân-în Cetatea de lângă 
Nistru, de la Hotin până-n Granița Militară, azi datina e una, rasa e una 
şi etnologic e unul şi acelaşi popor, care nu mai doarme somnul 
pământului de veacuri" (Opere, IX, p. 90). 

Este timpul ideal când "vigoarea extraordinară a începuturilor 
nostre istorice” se corelează cu vigoarea primordială a culturii, cu 
"începuturile sănătoase ale unui Ureche sau Miron Costin"; este timpul 
unei civilizaţii adevărate a unui popor "barbar" care răsare "din rădăcini 
proprii, în adâncimi proprii” 

Este veacul deplinătăţii culturii româneşti, "cărţile de sub Matei 
Basarab fiind pentru români ceea ce Biblia lui Luther a fost pentru 
popoarele germanice” (Ibidem). 

Rădăcinile regenerării, de care vorbeşte frecvent poetul, 
alimentează din adâncuri viaţa socială şi culturală a secolului care nu-și 
propune obiectivul re-formării sau de-formării prin civilizare forţată, 
prin "maimuţăreala obiceiurilor străine, limbilor, instituţiunilor străine". 
"Barbaria" şi "civilizația" nu formează, în acest secol, o ruptură de 
esenţă, ci, aşa cum zice poetul, stau laolaltă în raportul în care stă 
ghinda stejarului cu rădăcinile, trunchiul, creșterea ulterioară. E deci o 
tucrare a secolului în sensul modelului natural, al instinctelor sigure, al 
unei acţiuni isusiace de restabilire a legii vechi, nu de stricare a ei. 
Biserica lui Matei Basarab şi a lui Varlaam a devenit, acum, "maica 

spirituală a neamului românesc" (Opere, XIII, p. 80), ca făcând ca 
"duhul sfânt să vorbească în limba neamului românesc, să redeie în 
graiul de miere al coborâtorilor armiilor române în Sfânta Scriptură şi 
preceptele blândului nazarinean" (Opere, IX, p. 259). 

Aşa cum secolul al cincisprezecelea a fost marea "sută" a 
biruinţelor militare, secolul al șaptesprezece lea se impunea ca "sută" a 
culturii române, ca una din cele mai evoluate culturi europene. 

Este, aşadar, secolul românesc cultural, cu un conturat rol 
formator şi modelator: "Precum în suta a șaptesprezecea sub Matei 
Basarab românii erau relativ unul din popoarele cele mai culte din 
Europa incomparabil mai culte decât germanii sau ungurii, tot astfel în 
suta a XV românii au fost unul din cele întâi popoare, militare şi 
războinice din Europa. Două state puteau să-l întreacă: Spania şi 
Turcia" (Fragmentarium, Bucureşti, 1985, p. 562-563). 

Mitul eminescian ai "sutei a șaptesprezecea" nu era o proiecţie 
a cultului său pentru trecut, proiecţie utopică, deci alimentată de 
paseismul său romantic funciar; ei apare alimentat de realitatea culturală a 
secolului cu evidente însemne de renaştere. Epoca impune o lume a 
cărţii şi a cărturarilor, care sunt nu doar animatori tipografi, traducători, 
copişti, mitropoliți, dascăli cu preocupări intelectuale, ci autori în 
sensul modem al cuvântului. Cărturarul are un rol important în viaţa 
societăţii, identificându-se cu cel al preotului şi obținând un statut de 
model uman privilegiat, care-i asigură, prin noblețea deosebită atribuită 
culturii, şi o ascensiune socială. "Suta a șaptesprezecea" se îndrumează, 
apoi, după "un plan cultural”, umanist cu precădere, care presupune, 
întâi de toate, o sinteză între modelul impus de antichitatea clasică şi 
ce! adus de Renașterea italiană, sinteză realizată însă, aşa cum s-a spus, 
pe o linie de mijloc, clasicizantă, care nu uită tradiţia și originile. 
Respectul acestora din urmă nu stingherește deschiderea spre "Europa 
luminată”, admirată de Dinicu Golescu. Este epoca afirmării autoritare a 
conștiinței şi unităţii naţionale a românilor, a cărţilor în toate 
provinciile, a apariţiilor noilor direcţii în viaţa culturală şt a sprijinului 
sensibil al culturii din partea curților princiare ale lui Matei Basarab şi 
Vasile Lupu, a biruinţei limbii române în scris, fenomene care 
prefigurează în totul secolul al XX-lea, acest act fiind intuit cu 
genialitate de Eminescu. "Schimbarea din mentalitate, în prima 
jumătate a secolului al XIX-lea, se reliefează cu claritate, dar ea nu-şi va 
dezvălui întreaga semnificaţie dacă nu va fi raportată la mutaţia care s-a 

petrecut în cultură în a doua jumătate a secolului al XVII-lea” 
(Alexandru Duţu, Sinteză şi originalitate în cultura românească, 
Bucureşti, 1972, p. 123). 

Mişcarea culturală a "sutei a șaptesprezecea”, considerată 
arhetipală de Eminescu, presupunea o modelare clasicizantă;, dar şi 
impactul cu noul (Cu Reforma și Contrareforma, în speţă), "începuturi 
sănătoase”, tinereţe naivă, dar şi claritate raţională a stilului, 
personalitate a cărturarului şi efervescenţă culturală a întregii societăţi, 
ce se civilizează în sensul barbariei, nu al semibarbariei. 

Este, într-un cuvânt, o antichitate română. 

Eminescu gândeşte în spiritul filosofiei culturii moderne, 
stabilind în "suta a șaptesprezecea" un punct de reper solid, prin care 
radiografiază cu siguranţă starea de lucruri din prezent. 

Făcând o delimitare netă între "istorismul” radical al lui Croce 
şi contestarea "simțului istoric” al lui Nietzsche, Ernst Cassirer sublinia 
cu fermitate tocmai rolul modelator al trecutului. 

Filosoful culturii citează din Leibniz ("on recede pour mieux 
sauter") şi din Heraclit ("drumul în sus şi în jos este unul și acelaşi”), 
spunând că aceste afirmaţii sunt aplicabile şi ia lumea istorică: "Chiar şi 
conștiința noastră istorică este "o unitate a contrariilor”, ea pune în 
legătură polii opuşi ai timpului şi ne dă prin aceasta sentimentul 
continuității culturii umane” (Ernst Cassirer, Eseu despre om, 
Bucureşti, 1994, p. 249). 

Pentru Eminescu, întoarcerile la trecut, care să asigure un salt 
autentic, drumurile în sus şi în jos sunt eficiente numai în caz dacă au o 
anumită fixare axială, o realizare de vârf. Drumul culturii şi istoriei este 
fără rost dacă nu trece prin acest punct de afirmare strălucită a 
poporului. În acest sens, "suta a șaptesprezecea" apare ca o "epocă de 
aur", ca un timp tare, sacral, în care conştiinţa istorică şi conştiinţa 
culturală fuzionează, dând plenitudinea reală. 

Orice s-ar spune despre alte popoare, nu se poate contesta în 
ele, afirmă Eminescu, respectul față de propriul trecut, acesta fiind un 
semn că o naţiune are în sufletul său "religia umanităţii”. Or, religia 
umanităţii o atestă cultivarea şi recunoaşterea existenţei unui principiu 
moral în istorie. Biserica română e cea care a promovat acest principiu 
moral, oferind un reazem evanghelic populațiilor aservite din Polonia, 
ridicându-se cu putere contra agresiunii mahomedane, contra procesului 

naţionalizării bisericii creştine prin Luther şi Calvin şi făcând - în 
persoana lui Varlaam - duhul sfânt să vorbească în limba română. 

"Religia umanităţii” s-ar manifesta, în cazul poporului nostru, 
confruntat cu instaurarea unor forme monstruoase ale civilizaţiei, 
păgubitoare pentru însăși fiinţa lui, printr-un respect sacru pentru "suta a 
şaptesprezecea”, când, înaintea vederilor venerabililor bătrâni care 
"dezlipeau” cu curaj latinitatea de masele slave, turanice şi greceşti cari 
[le] încunjurau, plutea "o unitate ideală cel puţin a răspânditului popor 
românesc" (Opere, XII, p. 268-269). 

Această operă, la care au concurat cu deosebire atât Teofan, 
mitropolitul Ardealului, cât şi Varlaam, mitropolitul Moldovei, impun 
modelul de "religie a uman care, la rândul său, se cere respectată şi 
de adunăturile fără de trecut şi fără tradiţie "din câteşipatru unghiurile 
lumii”, cei care se dedau unor acţiuni nesăbuite de răsturnare a 
trecutului sau chiar de cei de la Curtea imperială care se înstrăinau pe zi 
ce trece de interesele vitale ale poporului român. 

Pentru cei din prima categorie, care intenționau să promoveze 
unele reforme ce nu ţineau nici de datina țării, nici de aptitudinile 
poporului, să "are pământul istoriei române în toate direcţiile” şi să 
încorporeze în "brazda... înfoiată şi moale... sămânţa noilor idei... ale 
republicii" care, după cum observa Eminescu, apărea ca cea mai rea din 
formele republicii, era invocat iarăși rolul bisericii lui Matei Basarab şi 
a lui Varlaam, "maica spirituală a neamului românesc, care a născut 
unitatea limbii şi unitatea etnică a poporului” (Opere, XIII, 79-80). 
Această unitate s-a impus şi dincolo de frontierele țării, fiind azil de 
mântuire a românilor care nu au stat. Atunci când vorbeşte despre 
eforturile imperiului austro-ungar de a-și exercita controlul asupra 
Dunării de Jos, de a maghiariza românii din Ardeal, găsindu-le 
păgubitoare pentru însuşi imperiul, Eminescu invocă de asemenea 
argumentul său suprem: "suta a șaptesprezecea cu eroii şi cugetătorii 
ei”, cu Matei Basarab, Teofan al Ardealului şi Varlaam al Moldovei, 
vreme de afirmare plenară a unităţii noastre de rasă şi de limbă, ce se 
înfăţişează ca "o realitate atât de mare şi puternică încât nici ignoranţa, 
nici sila n-o pot tăgădui”. "Suta a șaptesprezecea" impune autoritar 
aceste două unităţi: de rasă şi de limbă, ce fuzionează în una 
inseparabilă statală şi, mai cu seamă, naţională, etnică. Politiceşte, 
spune Eminescu cu o fervoare logică deosebită, românii mai pot fi 

despărțiți, evidenţa unităţii, impusă de "suta a șaptesprezecea", nu 
justifică însă sub nici un chip această separare. 

"Suta a șaptesprezecea" rămâne atât în gândirea poetică şi în 
consideraţiile pe care le face Eminescu-filosoful culturii, cât şi în toate 
contextele polemice ale publicisticii sale, un model cultural şi istoric 
paradigmatic, un timp paradisiac, "tare", respectul căruia asigură 
"religia umanităţii”. 

Ca un personaj important al acestei perioade, apare Miron 
Costin, care este, prin excelenţă, modelul arhetipal al începuturilor 
sănătoase ale culturii, a! "tinereţii naive a stilului”, al unei conștiințe ce 
"lucrează" sub semnul "naivităţii sincere, neconștiute”. El este geniul 
natural care-și înalţă construcţia demiurgică la limita dintre haos și 
cosmos, dintre pre-cultural şi cultural, dintre naiv şi sentimental (în 
accepţia lor schilleriană). Zidind, el se imolează în zidire, se jertfeşte pe 
sine, reluând astfel, ca Meşterul Manole, gestul zeului primordial care 
se autosacrifică, spre a crea Universul. Miron Costin nu este un cărturar, 
ci Cărturarul (cu majusculă), nu un creator, ci Creatorul ideal al 
începuturilor, investit cu atribute demiurgice. Destinul său tragic capătă, 
de asemenea, contururi simbolice: plătind cu viaţa dragostea de ţară, 
plăteşte totodată cu viaţa sensul înalt umanist (existenţial, cum am zice 
astăzi) al creaţiei. Cărturarul este, eminamente, un ecartetat, un om 
tragic care-şi pune capul pe eşafodul istoriei şi al artei cuvântului. 

Ca şi celelalte personaje arhetipale, Miron Costin asigură, la 
Eminescu, plinătatea, eficacitatea și caracterul absolut al realităţii 
istorice, favorabile fiinţei naţionale. în calitatea sa de Cărturar-model, 
întemeiază spaţiul sacru al culturii românești, al conştiinţei cu "lucrare 
încrezută şi naivă" care produce întreguri, nu părţi: acte sănătoase, nu 
bolnave. 

Pentru Eminescu, Miron Costin este Rațiunea însăşi, aşa cum 
pentru Dante este Vergiliu, călăuzit pe tărâmul imaginar al Paradisului, 
Infemului şi Purgatoriului. 

Personalitatea cronicarului poartă pecetea organicismului 
profund eminescian, care nu îngăduie "forme fără fond”, elemente 
civilizatorii străine. Ea este alimentată nu de cultură de import, ci de 
rădăcinile proprii ( în adâncime proprii”), impunându-se ca o floră 
naturală crescută pe sol naţional ce se înscrie, ca atare, în cadrul firesc al 
"începuturilor sănătoase”. Miron Costin este întru totul expresia acestor 
începuturi pure, nealterate de semibarbaria aducătoare de boală, regres, 

de o stare de slăbiciune şi de mizerie. Organicismul de felul acesta, 
specific romantic, se axează după toată evidenţa pe "ideea internă" 
hegeliană: "Dacă pe acest pământ va exista vreodată o civilizaţie 
adevărată, va fi aceea ce va răsări din elementele civilizatorii vechi. Nu 
de greco-bulgărimea subţire şi nazalistă a secolului fanarioţilor se va 
lega progresul limbei noastre, ci de începuturile sănătoase ale unui 
Urechi sau Miron Costin; nu de traducerea de legi străine atât de 
civilizaţia juridică, ci de perfecţionarea și completarea vechilor şi 
propriilor începuturi de legislaţiune şi viaţă juridică. Din rădăcini 
proprii, în adâncime proprii, răsare civilizaţia adevărată a unui popor 
barbar; nu din maimuţărea obiceielor străine, limbelor străine, 
instituţiunilor străine" (Opere, XII, p. 379). 

Modelul de stil, ale cărui trăsături distinctive sunt "tinereţea 
naivă", frumuseţea naturală izvorâtă din legile proprii, din geniul ei 
"forma adevărată, demnă, lipsită de afectaţie”, este contrapus 
discursului parlamentar, "lipsit de demnitate intemă şi formală”, al lui 
Dim. Brătianu, prezidentul de Consiliu: "Pentru a şti ce însemnează a 
vorbi demn şi totuşi întrebuințând figuri, i-am recomanda d-iui Dim. 
Brătianu citirea prefeţei ce o face Miron Costin Cronicei sale. Şi din ei 
vorbeşte durerea de ţară şi iubirea neamului, dar amândouă sunt 
adevărate şi de aceea el află forma adevărului lipsită de afectaţie! Cine 
afectează în expresia sentimentelor sale, dovedeşte că mai nu le are, mai 
nu e în stare a le avea!" (Ibidem, p. 156). 

"Tinereţea naivă” a stilului consună, evident, cu "tinereţea 
sălbatică" a poporului, aşa cum o postula Herder, care aprecia mai cu 
seamă spontaneitatea cu care i se comunica organicului forma de către 
spirit. În mod herderian, Eminescu întrevedea în persoana şi 
personalitatea lui Miron Costin exponentul "primăverii rapsodice" a 
unui neam, care asigură raportul organic dintre physis şi logos. Deşi 
lipseşte în Epigonii, "cronicarul cel învăţat şi mare logofăt" (calificativ 
cu care-l învredniceşte, în serialul publicistic despre Basarabia) este 
modelul arhetipal de scriitor, care credea în scrisul lui şi era pierdut "în 
gânduri sânte", "în cugetările regine”: într-un cuvânt, un model de 
"sântă fire vizionară" ce crea " o altă lume pe-astă lume de noroi”. 

Sacralitatea figurii legendare a lui Miron Costin reiese din 
însuşi sentimentul de evlavie eminesciană cu care este evocat şi din 
creditul total ce i-l acordă marele poet, prin care îl ridică la rang de 
autoritate supremă. "Însuşi Miron Costin" este formula care spune totul. 

Ca şi Vergiliu pentru Dante, dacă e să reluam compaiaţia, Miron Costin 
este pentru Eminescu "dulcele părinte”, mai cu seamă în materie de 
istorie, limbă, geografie. 

Ca model arhetipal de istorie, el se impune prin tonalitatea 
"nepreocupată", susținută de conştiinţa netulburată a dreptăţii sale. Nu 
mai e nevoie, în acest sens, de explicaţii, de disertaţii, de lămuriri 
didacticiste: siguranţa cu care istoricul expune adevăruri indiscutabile 
cu caracter axiomatic este dezarmantă. Cronicarul nu-şi mai pierde 
timpul cu polemici inutile, fiind impasibil la ripostele posibile. Faptele 
pe care le relatează sunt de domeniu! evidenţei logice, al autenticităţii 
istorice imparabile şi se înşiruie sub semnul Absolutului documentar. 
Istoricul merge, cu demnitate, siguranţă şi cu documentele în mână (aşa 
cum îi place și lui Eminescu - gazetarul), la "fantâne”, vorba lui Hasdeu, 
la surse nesusceptibile de inexactitate, de prezenţa vagului în cercetare. 
Grija sa cea mai mare este de a delimita adevărul de "basne", de 
"Ssminteli”. 

Miron Costin însuşi preciza, în Predoslovie la De neamul 
moldovenilor, că a dat ascultare doar adevărului şi istoricilor de 
credinţă, făcând "izvod dintăiaş dată de mari şi vestiți istorici mărturii, a 
cărora trăiescu şi acum scrisorile în lume şi vor trăi în veci”. "Şi aşa am 
nevoit să nu-mi fie grijă, de-ar cădea această carte ori pre a cui mână şi 
din streini, carii de-amănunţitului cearcă zmintelile istoricilor. Pre 
dânșii am urmat, care vezi în izvod, ei povaţă, ei sunt povaţa mea, ei 
răspundu şi prizmaşilor neamului acestor țări, şi zavistnicilor”. 

Autoritatea "fantânelor” sprijină şi susţine verticalitatea 
autorităţii istoricului însuşi. Prezenţa tătarilor în Buceacul basarabean, 
care nu se mai ocupau cu plugăria, mu aveau sate, ci se ţineau numai cu 
creşterea turmelor de cai şi cu prădatul, făcându-le "bocluc" tuturor 
țărilor învecinate, nu este un adevăr care trebuie să intereseze, nu are 
ceva demn de atenţia istoricului care trece - autoritar - peste el: "... ba, 
Miron Costin vorbeşte de ei cu acel ton nepreocupat al 
contimporanului, care nu găseşte de cuviință a mai explica lucruri 
cunoscute de toată lumea; precum am vorbi noi astăzi de pahonţii 
ruseşti prin gazete, fără a ne mai interesa cum au venit şi cum se duc" 
(Opere, X, p. 63). 

Aşa cum despre caracterul şi viaţa tracilor "martorul cel mai 
vechi şi mai important e Herodot”, despre trecutul Moldovei şi 

Munteniei martorul cel mai vechi - adică chiar întâiul - şi mai important 
este, după Eminescu, Miron Costin. 

Mărturiile cele mai preţioase privesc unitatea de limbă, de 
datini juridice, religioase şi de viaţă familială: "Miron Costin este cel 
dintâi care-n suta a şaptezsprezecea constată această unitate vrednică a 
inspira mirare. El descrie curăţia şi frumuseţea limbii vorbite în 
Maramureş și viaţa neatârnată a românilor de acolo, ne dă legenda 
fondării Moldovei şi a Țării Româneşti, constată identitatea de origine 
şi limbă a poporului” (Opere, vol. XIII, p. 168). 

Modelul arhetipal de dragoste de țară Miron Costin ni-l oferă, 
aşa cum spuneam, sub forma lui pură şi tragică. Cele 100 de moşii nu 
contează; contează moşia Moldovei. Costin îşi asumă întreg riscul 
tragic al destinului său de cărturar şi mare logofăt, prin acea replică 
celebră marelui vizir, la Camenița în 1672 ("Suntem noi, moldovenii, 
bucuroși să se lăţească împărăţia în toate părţile cât de mult, iar peste 
țara noastră nu ne pare bine să se lăţească”), citată şi de Eminescu, cât şi 
prin cea dată lui Constantin Cantemir, căruia îi punea la îndoială 
disponibilitatea de a plăti biruri noi. "Dar când e vorba de acea iubire 
adâncă şi nestrămutată de neam, precum o aveau bătrânii, precum o 
avea Miron Costin, care-şi punea creștetul sub sabie pentru a înlătura un 
bir nou, când e vorba de a apăra adevăratul popor românesc de 
exploatarea la care e supus, atunci: adio, Românie!" (Opere, XII, 
p. 313). 

Miron Costin apare mereu, la Eminescu, ca o personificare a 
spiritului de jertfa, în numele salvării ţării: "Şi bieţii Domni din 
vechime, cari ca Petrea cel Șchiop, abdicau de la domnie ca să nu se 
sporească în zilele lor haraciul Porții cu o mie sau două de galbeni, sau 
Miron Costin cronicarul, care şi-a pus viaţa la mijloc şi a pierdut-o 
pentru că Vodă Cantemir sporise birurile! Un om care renunţă la 
domnie pentru a scăpa ţara de o dare, un altui care-și dă capul călăului 
pentru onoarea de a fi protestat contra unui spor de bir! Şi nu era un 
desperat ce n-avea ce pierde Miron Costin, căci avea o sută de moşii 
bine numărate pe faţa pământului Moldovei" (Opere, X, p. 394). 

Fireşte, Eminescu vede în figura lui Miron Costin un istoric 
"organicist” care urmărește, aşa cum pretindea poetul însuşi într-o 
însemnare manuscrisă, firul cel roşu, antiteza împrejurărilor din afară 
care sunt "organice şi conforme cu individualitatea internă a poporului". 
Este gândul eminescian pe care-l împărtăşeşte avant la lettre Miron 

Costin, în Poema polonă, vizând un fir roşu al naturii dintâi, care se 
dezvoltă organic pe parcursul istoriei, în ciuda "vremii celei lungi 
petrecute în pustietăţi”, şi a "înstrăinării de obârşii, de rădăcinile 
proprii": "Totuşi, românii nu s-au sălbătăcit cu totul, din cauza seminţei 
celei bune semănate mai întâi în acest popor, căci natura cea dintâi a 
lucrurilor nu piere, ci, dimpotrivă, se păstrează veşnic, măcar în parte" 
(Miron Costin, Opere, vol. I, Bucureşti, 1965, p. 253). 

Arcul voltaic pe care-l întinde poetul de la veacul al XVII-lea al 
lui Miron Costin până în secolul al XIX-lea, desfăşurat sub himera 
Absolutului Romantic, își prelungeşte unul din capete până în secolul 
nostru, foarte dispus să se întoarcă mereu la originile cunoașterii, la 
paradigmatic şi arhetipal. Filosofii culturii sunt de părerea că toate 
catastrofele existenţiale ale secolului al XX-lea au determinat fiinţa 
noastră să se concentreze asupra "lumii dintâi” şi să caute cu înfrigurare 
cauza și temeiul existenţei, să reflecteze asupra elementarităţii, 
necesităţii, primordiilor. Aşadar, receptăm existenţa de la punctul prim 
genetic, invocat şi în Scrisoarea I, de la momentul "când fiinţă nu era, 
nici neființă”. 

Cultura îşi subsumează autoritar preculturalul sau 
"începuturile", subordonându-le ca atare unei logici dinamice a unei 
lumi ce se naşte din nou şi a unei lumi care se continuă. In câmpul 
ontologic al culturii creatorul modern dispune de o experienţă 
intelectuală ce îşi însuşeşte modul de a concepe lumea a omului antic 
(actualizarea unui aspect al existenţei infinite, transformarea haosului în 
cosmos, într-o imagine armonizată şi o formă interioară, în eidos care 
îmbină logosul şi estezisul) şi a omului medieval care caută să înţeleagă 
infinitatea lumii prin intermediu! fiecărui fenomen şi sensul ei 
suprafiinţial prin raportare fa o substanţă unică. Omul epocii moderne 
retrăieşte toate vârstele culturii, 

Creatorul modern, deşi nu poate face abstracţie de aceste 
vârste, de această universalitate a exeprienţei intelectuale, își concepe 
opera în mod obişnuit ca "o lume dintâi” ce apare în interspaţiul dintre 
haos şi cosmos. 

Este şi crezul lui Eminescu, creator de tip "demiurgic" care 
aşterne peste creaţia sa vălul imaculat al primordiilor, lumina aurorală a 
genezei. Tinereţea e semnul de nobleţe al acestei întreprinderi. 

În însemnările din anii sudenţiei există o referinţă la tinereţea de 
cugetător a lui Platon şi la maturitatea logică a lui Aristotel, aceştia 

nefiind doi oameni, ci două calităţi ale unui om: "în fiecare trăieşte mai 
mult sau mai puţin unul din filosofii greci”. 

înţelegem acum că Eminescu se proiectează retroactiv în figura 
lui M. Costin, a cărui "tinereţe naivă" a stilului şi comportamentului etic 
sunt blazonul "lumii dintâi”, pe care şi-o imaginează orice mare creator. 
Sub semnul acestei "tinereţi naive”, autorul Luceafărului îşi pune 
opera, modul de a înţelege universul şi de a se înţelege pe sine. De 
aceea - am mai spus-o - se identifică lui Narcis. Tinerii narcisizaţi 
populează rară excepţie opera lui de începuturi, tânărul fecior de 
împăiat rară de stea, tânărul voievod în genere (remarcat de Lucian 
Blaga ca personaj-cheie eminescian), junele-călăritor în zori, tânărul 
bard ce dănțuie printre stele, Sărmanul Dionis, Călin-mirele: poetul 
"tânăr cu ochi din ceruri” ce coboară în lumea oceanică a zeului 
walhalic Odin ete. 

Pentru Eminescu, Miron Costin este un autor "antic" care are 
cultul adevărului și eleganță, rămânând "pururea tânăr" (această calitate 
era elogiată în articolui-program Fântâna Blanduziei). 

Este, bineînţeles, un "antic" în raport cu epoca modernă a 
culturii românești, care cunoaşte și fenomenul epigonismului, al 
disoluţiei, al desacralizării cugetări. 

Miron Costin este, în imaginaţia ferventă eminesciană, 
"sălbaticul bun" pe care-l căutau secolele XVI, XVII şi XVIII, 
valorizare a mitului mai vechi al Paradisului ce a precedat Istoria. Mitul 
lui Miron Costin , care se înalță din destinul său exemplar de cărturar şi 
mare logofăt este, la Eminescu, o reflexie a mitului "începuturilor 
perfecte”. Este cărturarul natural, care încă nu cunoaşte procesul de 
disoluţie a culturii, ci doar legătura organică cu rădăcinile ei vitale, 
sănătoase. Or, mitul "bunului "sălbatic" prelungește în totul mitul V ârstei 
de Aur, mitul perfecțiunii începuturilor: "Starea de inocenţă, de 
beatitudine spirituală a omului dinainte de căderea din mitul paradisiac 
devine, în mitul bunului sălbatic, starea de puritate, de libertate și de 
beatitudine a omului exemplar în mijlocul Naturii moderne şi 
generoase" (Mircea Eliade, Eseuri, Bucureşti, 1991, p. 141). 

Logofătul implicat în istoria noastră şi autorul sincer, care 
moare, din cauza dragostei de țară, pe eșafodul ei, devine, în proiecția 
"inversă" eminesciană, un personaj mitic: el este "bunul sălbatic" al 
Vârstei de Aur ce precede istoria românească modernă. 

EMINESCU, HOMO FOLKLORICUS 


I. "IDEILE INTERNE" 


Eminescu nu se apropia de folclor pentru a alege anumite 
motive şi a-l imita, sub aspect tehnic, spre a spori armonia versului. 
Perspectiva se cere astăzi imperios răsturnată: nu poetul vine spre 
folclor, ci folclorul vine spre el, relevându-se plenar cu toate adâncimile 
sale de concepţie şi, bineînţeles, cu strălucirile de formă. 

Autorul Luceafărului se cufundă în tumultul petrecerilor 
populare cu o voluptate, zice chiar el, de ordin divin şi se confundă total 
cu freamătul mulţimii. "Simt că sunt o parte a totalităţii”. Şi urmează, 
fireşte, afirmarea că e ceva dumnezeiesc în acest sentiment (sublinierea 
aparţine poetului), orice manifestare populară apărându-i ca o 
sărbătoare a sufletului, ca o rugăciune cucernică. "Intr-un moment pare 
că deschid un mare Plutarh. Şi din feţele cele vesele dar de-o tristeţe 
ascunsă, din mersul vioi sau obosit, din legănarea şi din gesturile 
diferite citesc biografiile unor oameni fără nume: dar nimeni nu va 
putea înţelege vreodată pe cei renumiţi, fără a fi simţit vreodată pe cei 
necunoscuți" (ms. 2285, f. 173). 

Între Eminescu şi folclor există, astfel, o legătură consângeană; 
poetul are codificat în el genele acestuia; deci. nu e vorba de o 
transfuzie operaţională, ci de o transfuzie naturală de sânge, ca de la 
mamă la fiu. Relaţia e prin excelenţă organică: folcloric e Eminescu în 
substructură sau, mai exact spus, în structura sa internă, în miezul 
viziunii asupra lumii şi a raporturilor cu ea, în Weltanschauung-ul ce-l 
exprimă ca individualitate creatoare. 

Însuşi poetul vorbea de reaua deprindere de a vedea în basm 
numai basmul, în obicei numai obiceiul, în formulă numai formula. 
Simplificarea, separaţia i se par destul de păgubitoare pentru înţelegerea 
adevărului, căci forma exterioară, formula ce i se desprinde uşor nu 
sunt "decât manifestaţiunea palpitabilă, simțită a unei idei oarecari”. 
Mitul se poate reduce, așadar, la un simbol, la o ieroglifa, la o jucărie 

mnemotehnică pentru copii. Or, el trebuie înţeles, nu doar receptat ca 
formă ce se pretează la imitare. Obiectul de asemenea poate deveni prin 
degenerare o simplă formalitate, ceva golit de sens. Or, primitiv, el este 
"expresiunea exterioară a unui profund simţământ sau a unei profunde 
idei interne". 

In acest fel memorabil însuşi Eminescu îşi explică raportul său 
cu folclorul, raport care îl implică pe ei ca Parte în Tot, ca Izvor în 
Matcă, ca Urmare în Cauză. 

Între Eminescu şi folclor e o legătură fiinţială. Cântecul 
fundamental, rostirea esenţială se produce neapărat în Casa ființei care 
este creaţia populară orală. Ea, această Casă este anume cutia de 
rezonanţă a tuturor acordurilor lirice importante. 

E adevărat, impresia de asimilare spontană (tară eforturi de 
adaptare) este copleșitoare în creaţia originală şi cea de stilizare sau de 
divertisment, după cum zice Perpessicius, dar abia această 
spontaneitate, această familiaritate de nimic stingherită cu toate 
registrele, speciile, temele, motivele, şi însăşi atmosfera folclorică 
trădează adâncurile raportului, prezenţa - subtextuală sau făţişă, 
muzicală doar sau grafic reliefată, insinuată sau de o claritate 
dezarmantă - a profundelor idei interne. 

Care sunt ele? 

Din felul în care omul eminescian populează atât contingentul 
cât şi locuinţele subpământene (grota) sau sferele celeste, "stelnice" se 
desprinde ideea internă = cheie de esenţă folclorică, ce leagă într-un tot 
organic Moartea şi Nemurirea, existenţa în Aici, şi postexistenţa în 
Acolo. În notele manuscrise despre creaţia populară poetul îşi 
recunoaşte o mentalitate comunitară, care nu poate fi decât una mitico- 
magică. Ideile interne vin, la el, în albia folclorică firească, din adâncuri 
preindoeuropene, dacice; romane şi genera I-creştine. 

Fioroasele rădăcini populare alimentează din belşug vânjosul 
arbore poetic eminescian, sevele venind atât din adâncuri, cât şi din 
subadâncuri. Izvoarele livreşti, deşi cu importantă funcţie modelatoare, 
pălesc în faţa acestor puternice şi rămuroase artere subpământene, care 
pun la dispoziţie nutrimentul vital, deci pur existenţial. Nu e oare omul 
veşnic tânăr din legenda populară, comentată de Eminescu într-un 
articol, chiar prototipul nemuritorului şi recelui Hiperyon? Dar ideea 
internă a Luceafărului poate avea (şi chiar are) prefigurările sale 
palpabile în credinţa dacilor că poţi candida la nemurire, că poţi 

dobândi egalitatea cu zeul prin sacrificiu (aruncarea sacramentală în 
suliţi), că moartea nu este decât o Ievitaţie a sufletului în cer, "o mergere 
la zeul lor Zamolxis”. Ridicarea sufletului celui mort la zeu este, în 
spiritul acestei credinţe, un semizeu şi participă ca parte la Divinitatea- 
Tolalitate. 

Luceafărul se naşte la fel din credinţa indiană a 
consubstanţialităţii cu Unicul divin, căci dialogul lui Hyperion cu 
Demiurgul se aseamănă întru totul cu discuţia pe care o are, în 
Upanișade, Naciketas (tânărul înţelept) cu Yama (zeul Morţii). 

Sentimentul participării existenţiale la Cosmos a generat un cod 
etic, un mod de viaţă, denumit cosmism sau "creştinism cosmic”. 
Această idee internă e ilustrată cu prisosinţă, la Eminescu, prin legarea 
de stea, mitul morţii şi nemuririi, prin dublarea de un arbore (teiul, 
bradul) sau prin apariţia punctului "întâi şi singur” în masele informe şi 
"nepricepute" ale Haosului. De altfel, motivul cosmogonic nu se reduce 
neapărat, în mitopoetica eminesciană, la ce) upanişadic. "Apele 
primordiale”, "Hăul pustiu”, "pustiile văi" ale Haosului, lumea de 
neguri (din care apare eminescianul "mândru geniu şi înalt al luminei"), 
stihiile în stare magmatică, dezordonată, absolut lipsite de spaţiu şi 
timp, de viaţă şi moarte, de trecut şi viitor, teroarea extraordinară a 
Pustiului ca atare, a singurătăţii (care dă orizont nemărginit singurătăţii 
mării) există în Luceafărul şi în mitologia populară. 

Cosmismul eminescian este legat genetic de cel folcloric. 
Întrezărim, fără eforturi considerabile, chiar anumite vârste ontologice. 
Brahmanul preindoeuropean, iniţierea dacică în nemurire, "nunta 
cosmică romană", eliberarea creștină de "teroarea istoriei”, prin 
transformarea evenimentului tragic în "nunta cosmică”, toate acestea 
sunt substraturi mitice adânci ale concepţiei eminesciene asupra Omului 
şi Cosmosului. 

Tot atât de organic se transmite fondului de trăire eminescian 
întreaga gamă a dorului folcloric. Dragostea este, de asemenea, la 
Eminescu, o participare la viaţa Cosmosului şi încă o participare 
plenară. Dragostea-dor (nu sentimentul erotic comun) inaugurează un 
spectacol existenţial grav, care reia în fond focul păgân al pasiunii 
("Căci te iubeam cu ochi păgâni/ Şi plini de suferinţi,/ Ce mi-i lăsară din 
bătrâni/ Părinţii din părinţi”), adică substratul ancestral. Este, deci, un 
mit sacral, "o veşnică reîntoarcere”. Dorul realizează în mod efectiv un 
spaţiu al trăirii în care, zice C. Noica, e o splendidă suveranitate, ce 

permite jocul superb al contrariilor, al deschiderii şi închiderii, al 
căutării continue şi al găsirii finale, ale lui ce este şi ce nu este, al 
întrepătrunderii vagului şi abstractului cu concretul, al îngânării - adică - 
a unor sensuri şi categorii antinomice printr-o opreraţie intimă de 
transcendere a ceea ce apare la un moment dat. Momentul se 
iluminează din interior şi, astfel, se depăşeşte el însuşi, obţine 
purificarea. Astfel este dobândită angajarea existenţială în toate 
pragurile trăirii, după cum a arătat şi Svetlana Paleologu-Matta ("în 
polivalența sensurilor recunoaştem iar caracterul mixt al dragostei, 
duplicităţiie ei care fac în zona fenomenologică a inimii a pierde să fie 
identic cu a câştiga”). În fluxul trăirilor, eşecul devine catharsis, 
purificare. 

Culmile existenţiale ce le obţine prin trăirile în cheia dorului 
sunt încă o dovadă a faptului că Eminescu nu transubstanţiază (adică nu 
doar modifică, imită, preia, aplică creator) folclorul, ci îl 
substanţializează, îl esenţializează. 

II. HERDERIANISMUL 


În drumul său spre frumoasa Elena, drum ce traduce o nostalgie 
generală după Elada eternelor frumuseți, Faust este martorul 
replămădirii lumii antice dintr-un crunt foc plutonic şi eolic fum 
cumplit. Din amestecul magic al elementelor (apă, aer, foc) Thales şi 
Anaxagora creează pe câmpul gol un munte, dându-i o lecţie 
Homunculusului, făcut cu metode alchimistice în laborator, de felul în 
care ia ființă lumea: 

THALES: Sub vânt un val se pleacă bucuros. 

Dar se retrage pe-un țărm stâncos. 

ANAXAGORA: Prin foc ieşi această stâncă la iveală. 

THALES: Tot ce e viu se naşte-n umezeală. 

HOMUNCULUS între ei: 

Lăsaţi-mă alături să păşese 

Şi eu să iau fiinţă jinduiesc! 

(trad. Şt. Augustin Doinaș). 

Ca şi toţi marii romantici, Eminescu replăsmuieşte acest tărâm 
al increatului, al esenţelor imuabile păzite de Mume, a! Fiinţei ce abia 
se înfiinţează din elemente, al frumosului prototipal. etern, platonician. 

Nu e întâmplător faptul că împăratul carnavalului, imaginat de 
Goethe, se travesteşte în Pan: abia lăsându-se în voia elementelor 
Naturii, observă un comentator al lui Faust, Kobligk, împăratul poate să 
stăpânească întreaga Lume, căci numai cel ce a trăit şi a cunoscut 
fenomenul originar al naturalului, poate fi stăpân peste istoria care îşi 
are originea în elementar şi structura în Natură. "Văile de mite" ale 
lumii clare a Greciei sunt populate, la Eminescu, tot de o divinitate 
campestră din alaiul lui Dionisos: 

"Într-o tufa sub un brustur doarme Satyr beat de must". 

Homo folkloricus, modelat şi impus culturii europene de 
Herder, este un homo naturalis care, în artă, se opune Civilizației, ca 
formă opusă Naturii, şi creează exclusiv după legile acesteia din urmă. 
Relaţia e gândită cu mult mai profund: poetul creează în sensul Naturii, 
făcând să reînvie lumea originilor, unde formele pot fi abordate numai 
prin conjurare magică. Şi Sarmis, personajul dac al lui Eminescu, îi cere 

lui Zamolxis să-i destâinuie cuvântul magic care să-l facă receptiv la 
suferință: "Învaţă-mă dar vorba de care tu să tremuri,/ Sămănător de 
stele şi-ncepător de vremuri”. 

Eminescu este prin excelența un homo folkloricus în sensul 
conceput de Herder, căutarea unei "lumi ce gândea în basme şi vorbea în 
poezii" fiind nu atât un program estetic cât o forma mentis. Omul 
eminescian se gândeşte şi se înfiinţează într-o astfel de lume a 
primordiilor: de la prundişul goethean al existenţei, de pe "câmpul" pe 
care s-au lămurit formele prototipale ale frumuseţii şi pe care Natura 
este numai Natură, el îi îndeamnă pe poeţii naţionali să culeagă "florile 
sălbatice”, adică "cântecele populare”. Florile sălbatice ce se strecoară 
sub pletele regelui Lear sunt metafora vie a creierilor săi, a suferinţei 
tragice care-l împresoară: tot astfel cântecele populare apar cu chipul lor 
de flori sălbatice ca metafore ale gândirii naive şi profunde a poporului. 
"Astfel sunt şi florile sălbatice - cântecele populare. Pe câmpiile lor a 
cules Shakespeare și orice poet naţional - pe alte câmpii însă au cules 
poeţii ceia care vorbesc de rai şi iad, de îngeri şi demoni, de stelele 
cerului şi de mărgăritarele din fundul mării”. 

Faza "sălbatică", "barbară", incipientă a evoluţiei unui popor, în 
care Parcele destinului abia răsfiră ghemul devenirii în istorie este, după 
Herder, cea mai prielnică "glasului” original, necontrafacut şi dezvăluit 
prin sunetele originare ale limbii. Geniul limbii condiționează geniu! 
literaturii naţionale, originalul identificându-se cu originarul, într-o 
erupere naturală a gândirii. Tocmai elogiul să/băticiei, a naivităţii 
nesofisticate de civilizaţie îl face Eminescu în însemnarea manuscrisă 
despre Shakespeare, poetul natural prin definiţie. 

Adevărul sufletului ingenuu se traduce în forme simple de 
litanie, conjurație sau rugă, de bocet înfundat sau de bucurie elementară 
exprimată într-o tonalitate triumfătoare. Sunt înseşi formele simţirii 
libere, care nu cunoaşte îngrădirile spiritului şi ale sentimentalismului 
modern (în sens schillerian). Ossian devine modelul de poet natural. 
Numai dimineţile primăvăratice ale sufletului, neatinse încă de rațiune, 
de spirit pot naşte barzi, aezi, rapsozi de felul lui Ossian. Sălbăticia este 
indiciul suprem al Naturii şi naturalului. Deci, florile sălbatice emines- 
ciene consună cu elogiul herderian al vârstei sălbatice, generatoare de 
poezie autentică exprimată într-o tinereţe a limbii. Copilăria poporului 
naşte poezie, maturitatea lui produce proză, iar bătrâneţea lui filosofie, 
gândire în concepte care seacă mustul primordial al limbii. "Cu cât mai 


154 


sălbatic, adică cât mai viu şi mai liber este în activitatea sa poporul... cu 
atât mai sălbatice, adică mai vii, mai libere, mai senzoriale, mai lirice şi 
mai pline de acţiune trebuie să fie şi cântecele lui... De prezenţa 
imaginilor vii, de legătura şi necesitatea internă a fondului de impresiile 
vii... depinde esenţa, menirea acestor cântece, întreaga lor forță 
miraculoasă, ideea e sufletul şi acest suflet poartă deja în sine cugetarea 
corpului", notează Eminescu pe marginea literaturii populare. 

Omul natural eminescian, asemenea celui herderian, postulează 
organicismul, dezvoltarea firească din ghindă a stejarului, statul 
albinelor nedesprins de natură. "La tot ce este organic îi comunică 
forma spiritul ce-l animă”, spune Herder. Personajele de tipul lui 
Euthanasius sunt, la Eminescu, nişte oameni naturali, trăind după legile 
interne ale Naturii "dezbrăcaţi de haina deşertăciunii”, de metafizică 
sentimentală: "Este o frumuseţe de zi acum când îţi scriu și sunt atât de 
plin de dulceaţa cea proaspătă a zilei, de mirosul câmpiilor, de gurile 
înmiite, ale naturii, încât pare că-mi vine să spun şi eu naturii ceea ce 
gândesc, ce simt, ce trăieşte în mine”. Eminescu surprinde aici 
comunicarea adâncă între natura ca physis şi logos ca iluminare a 
Fiinţei. Astfel se încrucişează drumurile lui Herder, Eminescu şi 
Heidegger, pentru care limbajul poetic (al primăverii rapsodice, la 
primul, al "lumii ce gândea în basme şi vorbea în poezii”, ia cel de-al 
doilea, al poeziei ca atare, la ultimul) este "casa Fiinţei”, iar Natura este o 
concretizare a Fiinţei ca prezenţă vie. 

"Poezia este limba maternă a poporului” este formula 
herderiană care pune un semn de identitate absolut între limbaj şi 
poezie, între physis (natura în sens antic) şi logos. "Casa Ființei" care 
este limba, diferă, însă, de la un popor la altul în dependenţă de felul în 
care îl modelează mediul geopsihic (specific etnopsihoiogic, climă, 
peisaj), de viaţă evolutivă, deci istorică, de raporturile cu ceea ce aduce 
această vârstă (înflorire sau decădere). În acelaşi spirit concepe 
Eminescu diferenţierea individuală a ideii etern poetice care 
sensibilizează în anumite imagini - nu însă imaginile tuturor popoarelor. 
ci ale aceluia ia care ea se sensibilizează: "Tropii unei naţiuni agricole 
diferă de tropii, de imaginile unei naţiuni de vânători ori de păstori. Sub 
ce imagini va îmbrăca unul simţământul etern al amorului şi sub ce 
imagini celălalt decât numai prin acele pe care le posedă? Acest mod de 
cugetare care se reflectă numai asupra corpului, nu asupra ideii unei 
poezii constituie naționalitatea ei" (Fragmentarium, p. 55). 

Eminescianul homo folkloricus este adânc marcat de spaţiul 
mioritic (definit ca atare mai târziu de Lucian Blaga). caracterizat prin 
"tropi agricoli”, dar şi prin coordonate abisale tainice ale incon- 
ştientului colectiv care-i imprimă stilul interior al vieţii sale sufle-tești. 
Omul natura! al spaţiului mioritic va fi modelat psihic de ori-zontul 
ondulat al plaiului (alternanţa armonioasă deal-vale), de senti-mentul 
acut al destinului, de avansarea legănată în timp, de preferința arătată 
organicului şi pitorescului, măsurii şi nuanţei, de tendinţa de 
"transfigurare sofianică a realităţii” ă" 


şi de aspiraţia "trans-orisontică”. 

Aşa cum Blaga postula reconstruirea lumii gete "ţinând seama 
de puternicul ei fundal magic”, însăşi invocarea "frunzei verzi" 
mărturisind o urmă a "verdelui arhaic" de mitologie şi magie a pădurii 
şi zeităţii vegetale, Eminescu îşi daciza viziunile, coborând în tărâmul 
protoistoric al Daciei, în universul ei paradisiac pus sub semnul 
verticalităţii solare ("munţi se nalță, văi coboară, râuri limpezesc sub 
soare"), pe care grefează problemele şi neliniştile existenţiale ale 
omului modern. De aceea, Decebal îşi pune hamletiana întrebare: "A fi 
sau a nu fi?" 

MI. "CALEA-N CRUCE" - A FIINȚEI 


Lumea "ce gândea în basme și vorbea în poezii” este unitară, 
monadică şi nu separă limbajul de mit, numele şi cuvântul intră într-o 
legătură misterioasă, reaiiiatea se transpune spontan în sunet. 
Herderianismul lui Eminescu constă în conceperea acestei unităţi 
primordiale a naturii, animată de geniul fiecărui lucru. 

Natura nu e decât un panteon sonor în care suflul divinității 
domină şi face nomina din verbis, denumind - adică - fără a se îndepărta 
prea mult de sensul natural al cuvântului: "Natura întreagă răsună: de 
aceea nimic nu este mai natural pentru un om înzestrat cu simțuri, decât 
faptul că ea trăieşte, că ea vorbeşte, că ea acţionează. Omul sălbatic a 
văzut arborele uriaş şi splendida lui coroană şi a căzut în admiraţie: 
creştetul copacului fremăta! E suflul divinului! Sălbaticul cade în 
genunchi şi începe să se roage! Iată povestea omului sensibil, al 
legăturii obscure, care face nomina din verbis - şi pasul cel mai uşor 
spre abstractizare, La sălbaticii din America de Nord, de pildă, totul este 
încă animat: fiecare lucru îşi are spiritul lui, geniul lui, şi faptul că la fel s- 
a întâmplat şi la Greci şi la Arabi este atestat de gramatica lor şi de cel 
mai vechi dicţionar al lor: ei sunt, cum natura întreagă a fost pentru 
inventator, un panteon! Un regat de ființe animate, active!... Furtuna 
mugitoare şi blândul zefir, izvorul cristalin şi oceanul puternic, întreaga 
lor mitologie se află în tezaurele, în acele verbis şi nominibus al 
vechilor limbi, iar dicţionarul cel mai bătrân, a fost un astfel de panteon 
sonor" (Discurs asupra originii limbajului). 

La origine limbajul este mit şi mitul este limbaj, cuvântul este 
metaforă şi metafora este cuvânt, hrănindu-se mereu din acesta. O 
rădăcină spirituală comună naşte trunchiul care se va ramifica, 

Pentru Eminescu "lumea ce gândea în basme şi vorbea în 
poezii” este modelul de lume natural-poetică, ce impune o mitologie 
universală, descifrabilă în "imperiul complet al gândirii şi limbajului" 
care exista în copilăria omenirii, vârstă romantică prin excelență. 
Conceptele sunt inoperante şi, deci, insuficiente pentru a cunoaşte 

lumea în lipsa "metaforei fundamentale, mitologic universale " (Max 
Muller), expresie a imprimării propriului nostru spirit în haosul 
primordial al lucrurilor. 

Demiurgul din Luceafărul îi vorbeşte lui Hyperion anume 
limbajul dintâi, în care numele lui are o semnificaţie sacră, și datorită 
acesteia, îşi păstrează esenţa. Ziditorul îi propunea, evident, și alte nume 
("Dar vrei o patimă de sfânt În inima ta crudă?/ Îţi dau un petec de 
pământ Ca să te cheme Budda"; "Vrei să vezi ca-n Olimp/ Cum eu ți- 
am arătat~o?/ Îţi dau o fâşie de timp/ Ca să te cheme Plato"), dar lui i se 
revelă identitatea numai în numele său care îl leagă de sfera demiurgică: 
"Iar tu, Hyperion rămâi/ Oriunde ai apune”. Tot astfel nu îi este dat să se 
manifeste în oricare formă a Logosului ("Vrei să dau glas acelei guri"), 
ci anume în Logosul primordial. Nu în nominibus (Plato. Budha, 
Orfeu), denominaţiuni abstracte ale treptelor spiritului, ci în însuşi 
verbis care îi atestă esenţa originară: Eon, Hyperion. ("Cuvânt curat, ceai 
existat, Eone”). 

Cuvântul curat, eonic este cel care întemeiază "lumea ce 
gândea în basme şi vorbea în poezii" şi atunci când citim la Eminescu 
"Doina când o tragănă/ Frunza toată-o legănă" trebuie să înţelegen că 
prin frunziş trece un suflu divin, animator al întregii Naturi. "A cânta" 
se asociază, aici, lui "a adia", asociere ce semnifică, în chiar miezul 
onomatopeic al cuvântului, lungire, procesualitate, durativitate, mişcare 
din goluri neînsufleţite şi înființare spontană. Eui eminescian, identificat 
cu omul arhaic, ia parte la această înființare a lucrurilor prin naşterea 
cântecului și a "gândirii" lor, care se manifestă în forme incipiente ale 
conştiinţei. După o mitologie naţională poetul român Rom, într-un 
proiect de tinereţe, era chemat să "gândească" pământul, să lege lumea 
moartă de "fundul cel negru al pământului” de care e legată şi gândirea 
geniului: "a pus muma vântului să toarcă viaţa prin viaţă, firul gândului 
şi să stropească celor de pe malul veciniciei floarea ceea neagră a 
mormântului”. Naşterea divină a cântecului vânturilor şi gândirii 
stâncilor formează prin simpla privire ia ele "ideile sufletului” acestui 
geniu contopit după cum se vede, cu omul arhaic. 

Acest fior al strecurării magice a fiinţei în fenomene şi lucruri, 
proiectate ca atare, în formele primordiale ale conștiinței, generează 
universul poetic eminescian. 

Eminescu nu doar culege folclor şi îl asimilează într-un fel 
oarecare sau în cel mai înalt grad, organic (în sensul lui Alecsandri); el 

este un homo foikloricus cu o gândire nedisimulat mitică desfăşurată 
sub semnul genezei şi palingenezei, al naşterii şi renașterii 
metamorfozate a lumii. Or, un homo foikloricus, nu este decât un om 
natural, un om arhaic. Întoarcerea la origine în timpul forte, adică într-un 
timp al începuturilor case atestă apariţiile pentru prima oara, este calea 
pe care o parcurge omul arhaic, care re-face, re-creează şi re-insterează 
ceea ce s-a înlâmplat odată. Sub acest aspect mitul e întotdeauna, zice 
Mircea Eliade, povestea unei "faceri" a ceea ce s-a produs şi a început 
să fie în timpul autoritar al "începuturilor", a unor ființe supranaturale. 
"Miturile revelează aşadar activitatea lor creatoare şi dezvăluie 
sacralilatea (sau numai caracterul "supranatural!" operelor lor. În fond, 
miturile descriu diversele și uneori dramaticele izbucniri în lume ale 
Sacrului (sau al supranaturalului). Tocmai această izbucnire a sacrului 
fundamentează (subl. în text - M.C.) cu adevărat lumea şi o face așa 
cum arată azi. Mai mult încă; tocmai în urma intervențiilor fiinţelor 
supranaturale este omul ceea ce e azi, p fiinţă muritoare, sexuală şi 
culturală" (Aspecte ale mitului, Buc, 1978, p. 6). 

Drumurile eului eminescian sunt iniţiatice şi țintesc neapărat 
obţinerea unei hierofanii, a cunoaşterii, cu alte cuvinte, a cifrului sacru 
al cărţii naturii şi a universului. Hierofaniile au aspect de lecţii date de 
Demiurg (în cazul lui Hyperion) sau de alte fiinţe supranaturale sau 
chiar naturale (Magul călător în stele, Regele Lear, Regele Somn). 

Cadrul firesc de desfăşurare al unor astfel de viziuni mitice este 
cel populat de fabulos. Marile creaţii eminesciene sunt concepute, 
astfel, ca basme: Povestea magului călător în stele, Memento mori, 
Luceafărul, Călin, Andrei Mureşanu, Sărmanul Dionis. Chiar şi 
măreaţa panoramă a civilizaţiilor istorice e posibilă doar datorită unei 
deschideri cu chei de aur a porţii înalte de la templul unde secolii se 
torc, oferită de "posomorâtul basmu”. însuşi eul eminescian își 
transcrie, în culori existenţiale dense, povestea vieţii, spusă pe de rost şi 
în formule magico-somnolare de către un Altul ("Cine-i acel ce-mi 
spune povestea pe de rost/ De-mi ţin la el urechea - şi râd de câte-ascult/ 
- Ca de dureri străine?... Parc-am murit de mult"?). 

Gândirea mitică presupune o identificare cu realităţile 
primordiale de felul aceleia pe care o cunoaşte omul arhaic. Miturile 
sunt, deci, "adevărate", apărând ca realităţi din illo tempore, fiindcă ele 
modelează faptele de mai târziu, fiindcă - să zicem - mitul referitor la 
originea morţii este adeverit de existenţa morţii. Ca expresie exterioară 

a unui profund învățământ sau a unei profunde idei interne, ele impun şi 
poeticii un anumit program: menirea poeziei nu e să descifreze, ci "să 
încifreze o idee poetică în simboalele şi hieroglifele imaginilor sensibile 
- sau cum că aceste imagini trebuie să conţină haina unei idei, căci ele 
altfel sunt colori amestecate fără înţeles..." Ideea fiind sufletul care 
poartă ca pe un dat "cugetarea poporului sau", poetul conchide că 
fiecare popor își are imaginile sale: "Materialul în care se sensibilzează 
ideea extern poetică sunt imaginile popoarelor, ci a acestui la care ea se 
sensibilizează. Tropii unei naţiuni agricole diferă de tropii unei naţiuni 
de vânători ori de păstori”. 

Herderianismul lui Eminescu se învederează şi în modul de a 
înţelege rostul mitului. 

Basmul este cadrul natural, de care nu se poate dispensa eul 
eminescian în ipostaza de homo folkloricus (= om arhaic) fiindcă ei 
stimulează stabilirea relaţiei antice parte-întreg, drum (al cunoaşterii) - 
obstacol. Creatorul anonim are prin excelență conştiinţa abisului 
ontologic, cu care îl ameninţă drumul, a faptului că el are de străbătut o 
caie-n cruce. O perlă din Caietul anonim "Şi eu m-aş duce/ Şi mi-i 
calea-n cruci,/ Şi nu pot răzbate/ De străinătate./ De copaci căzuţi, De 
voinici stătuţi./ De tufi tufoasă,/ De fete frumoasă”. 

Caietul anonim figurează, aşa cum preciza Perpessicius, ca un 
submanuscris de sine stătător în manuscrisul 2260, 315-317, fiind 
confecţionat din hârtie subţire şi având o grafie îngrij igrafică ce o 
fi aparţinând unui scrib conştiincios care a avut doar sarcina să copieze. 
Este, după părerea editorului, un moldovean, căci fonetismul şi lexicul 
o confirmă. (Noi am adăuga: şi denumirile de locuri trădează acest 
fapt.) "Din nefericire, dincolo de ipoteze nu se poate merge. Dacă am 
pleca de la faptul că unele din textele Caietului anonim sunt folosite în 
manuscrisele vieneze, ai fi înclinat să presupui că el datează din a doua 
jumătate a anului 1869, în răstimpul dintre 16/30 iunie, când era 
membru al societăţii Orientul, Eminescu primeşte însărcinarea să adune 
folclor din Moldova, şi începutul toamnei care-l află plecat la studii la 
Viena. El poate fi tot aşa de bine şi din epoca revizoratului şi chiar mai 
târziu. Viitorul va decide". (Eminescu, Opere, VI, p. 648). 

Între timp a mai apărut o ipoteză: Dimitrie Vatamaniuc e de 
părere că manuscrisul cuprinde culegerea de poezii populare făcută de 
Vasile Conta "dincolo de Prut în 1865-1869" (Publicistica lui Eminescu 
1865-1877,1985, p, 215). 

Ana Conta-Kernbach ne serveşte informaţii despre felul în care 
a ajuns Caietul anonim la Eminescu în Biografia lui Vasile Conta 
(1916): aflat la studii în Belgia, filosoful trimite culegerea în cauză 
doctorului Athanasie Fătu, iar acesta o trimite poetului la Viena. Ana 
Conta-Kembach afirmă că poeziile populare au fost culese în Basarabia 
(vol. I, cit. pp. 16-17). 

Revelator este nu numai acest amănunt din Caietul anonim, ci 
şi faptul că anumite texte de aici, ca, bunăoară, acela ce poartă numărul 
56, pregătesc sinteza folclorică finală din Luceafărul: "Că eu am fost 
una la părinţi/ Ca şi luna printre sfinţi,/ Şi le-am fost de mângâiere/ Ca 
şi luna printre stele”. Legarea dorului de stele, de plante şi de arbori, 
cosmizarea lor sunt ideile interne, furnizate şi de folclorul basarabean. 

Heideggerul basarabean anonim dă o definiţie magistrală a 
drumului către fiinţă, îngrădit de toate piedicile care stau în faţa 
revelării. "Calea-n cruci” barată de "copaci căzuţi” nuanţează chiar 
drumurile de pădure heideggeriene, le dă o imagine ontologică mai 
plastică. 

Cu mentalitatea specifică de homo folkloricus, dar erijat în 
postură de mag sau de geniu, omul eminescian caută o sintetică imago 
muncii care să focalizeze ordinea sacră, leibniziana armonie prestabilită, 
legile Universului. Asemenea zeului indic Prajapati, el zideşte universul 
prin sacrificarea propriei fiinţe, creaza chiar în sine acest univers pentru 
a-l devora mai apoi, a-l contempla în cădere adâncă şi "asfinţire de 
idei", în reîncarnări şi prefaceri. Sunt marile gesturi titanice şi demonice 
eminesciene, mai cu seamă în poemele de tinereţe. Or, Eminescu are la 
îndemână şi modelul folcloric consacrat al universului: bucata de lut, 
maleabilă în mâinile Demiurgului. "Lutul" lumii este conţinutul 
predeterminat al relaţiei rău-bine, încât cel care-l modelează obține, 
fatalmente, numai forme "noi", nu şi un conţinut schimbat: "Pentru a-și 
închipui cineva metaforic lumea, ar putea să ieie o bucată de lut - etern 
aceeaşi, care prin urinare, nu cunoaşte timp - şi să-i dea cele (mai) 
felurite forme, când una, când alta, când aşa, când aşa. Lutul rămâne-n 
orice caz același. Dac-acuma însă iau că acest lut este răul, nedreptul 
pozitiv, se-nţelege că tot binele şi toată dreptatea va consista numai în 
forme şi nu în cuprinsul lor, adică în relațiuunea uneia faţă de cealaltă 
(Fragmentarium, p. 66). 

Lumea ca bucată de lut, care se pretează la o modelare 
"formală", nu de fond, ne vorbeşte despre o esenţă originară imuabilă. 
Este un model ontologic determinat. 

IV. MITUL, CANON UNIVERSAL 


Basmul şi mitul în genere sunt canonul universal al mitologiei 
universale, forme originare ale lumii originare. Romanticii nu fac 
altceva decât să descopere înrudirea intimă a poeziei cu mitologia, care 
este potenţare a primei redări a naturii: prin intermediul limbii. Ce face 
poezia, care se relevă ca o treaptă superioară a evoluţiei gân-dirii 
umane? Converteşte mitul din nou în materie primă, îl poetizea-ză mai 
intens fiindcă ea, poezia, reprezintă tot ce poate fi mai origi-nar, 
relevându-se ca o artă-matcă, ca o artă primordială a tuturor celor-lalte; 
ea este oceanul în care se adună din nou toate apele, oricât s-au 
îndepărtat ele de albia dintâi- Deci, A. W. Schlegel şi absolut ceilalţi 
mari romantici decretează poezia ca fapt primar, necesar, originar în 
toate acţiunile umane, apărut odată cu lumea. Mitul este, însă, o primă 
sinteză operată de omul arhaic, care înregistrează elementele poetice 
într-o concepţie asupra universului. Adică: urmează după primul stadiu 
al poeziei elementare în forma limbii străvechi şi după cel de-al doilea, 
marcat de diferenţierea psihicului uman în stări de factură diferită care 
nasc ritmul ca una din legile principale ale formei (v. Arte poetice. 
Romantismul. Bucureşti, 1982, p. 61). 

Definiţia lui A. W. Schlegel seamănă, în fond, cu cea 
stmicturalistă a lui Roland Barthes, conform căreia mitul apare ca un 
metalimbaj; ca poveste adevărată şi în acelaşi timp ireală, el se 
structurează după principiul "transformării istoriei în natură" (Romanul 
scriiturii, Bucureşti, 1987, p. 109). 

Mitul se naşte la intersecţia ordinii terestre cu ordinea cosmi-că, 
din nevoia de a armoniza Haosul, de a găsi structuri coerente și 
semnificaţii simbolice. Ca realitate adevărată sau ca simbol prin care 
potenţează răul, el se fundamentează pe un existenţialism rudimentar, 
constituit din revelaţiile primordiale ale Fiinţei ce face întâii paşi pe 
drumul cunoaşterii de sine. Dacă ne cufundăm în aceste substraturi ale 
sălbatice" (la pensee sauvage, după cum zice Levi- Strauss), ale 
memoriei populare, ale visului sau inconştientului colectiv (în sensul lui 
Jung şi Blaga), dăm de o logică primitivă care ordonează şi dă rost 

tuturor întâmplărilor, explicându-le cauza şi postsincronizându-le cu 
ceea ce s-a întâmplat altădată, pe vremea creaţiei primordiale. Sfera 
inconştientului furnizează, în fond, nume-roase semnificaţii simbolice 
cu care sunt înzestrate întâmplările din sfera conştientului. 

Desprindem, ca atare, o ontologie naivă care atestă primele 
lumini asupra ființării: în primul rând această conştiinţă "primitivă" 
populată de zeii luminii intuieşte partea sa inconștientă, simbolizată cu 
demonii întunericului şi haosului, în ai doilea rând omul arhetipal se 
trezeşte pe o treaptă mediană între lumea animalelor şi Cosmos; în al 
treilea rând. cunoaște iubirea și o derivă din păcatul adamic originar, 
descoperă pomul cunoaşterii cu revelaţia progresivă a contrariilor, 
elementelor, destinului (condiţiei umane). 

Gândirea naivă se opune antinomic gândirii conceptualizate ca 
produs al civilizaţiei (şi bineînţeles, al istoriei). Este, iarăşi, un to-pos al 
poeticii romantice: "Lumea basmului reprezintă lumea complet opusă 
universului adevărului (istoriei) - şi tocmai din acest motiv îi este tot 
atât de asemănătoare, precum haosul în comparaţie cu creaţia 
desăvârşită..." (Novalis). Intâmplarea reală devine, în sfera basmului, 
ireală, iar întâmplarea miraculoasă se încarcă de realitate grea. 

Canon al "mitologiei universale”, mitul presupune o altoire de 
semnificaţii din sferele mitologice cele mai variate, fiindcă se urmează 
în fond, principiul asociaţiei spontane din vis. La Eminescu, peste 
elementele de mitologie românească se suprapun adesea elemente de 
mitologie antică: greacă, romană, indiană. Astfel, în procesul 
cristalizării conceptului Luceafărului, Dumnezeu din basmul lui 
Kunisch devine Adonai, apoi Demiurg, iar Zmeul, Eon şi Hyperion. 
Cătălina se naşte din acele sublime năluci ale absolutului, care sunt 
Fata în grădina de aur şi Frumoasa fără corp. Ciclul Luceafărului 
conjugă mitul dacic al nemuririi sufletului cu mitul brahman al puterii 
zeului suprem de a crea lumea din sine sau datorită sacrificiului propriei 
persoane şi mitului romantic al geniului care nu cunoaşte moarte dar 
care, scăpat de noaptea uitării, nu este capabil să fericească pe cineva pe 
pământ, nici să se simtă fericit ("el n-are moarte, dar n-are nici noroc"). 

În cadrul mitului (basmului) Eminescu obţine o adevărată 
libertate şi desmărginire a gândirii poetice a fiinţei, care răspunde atât 
de adecvat chemării Absolutului. 

Şi întrucât devenirea întru fiinţă implică prin ea însăşi schema 
cercului, după cum demonstrează C. Noica, Eminescu, care gândeşte 

profund mitic, crează în basmele sale universuri configurate ca cercuri 
concentrice: insula lui Euthanasius şi insula de "smarald" din Făt- 
Frumos din lacrimă au cercuri ale văii înconjurate de cercul mării sau al 
lacului şi de cercul macrocosmic al cerului: în mijlocul căii e un lac, în 
mijlocul acestui lac este o nouă insulă mică, iar în dumbravă este o 
peşteră. ("Toată această insulă este o florărie sădită de mine anume 
pentru albine”, zice Euthanasius). Doina eminesciană, înconjurată de 
şiruri de munţi, de ape semnifică "diminuarea conștiinței prin recluziuni 
ovulare"” (Călinescu), claustrarea în "cercul" intim al eului redat sieși, 
liniştii primare. Râul circular al timpului generează reflecţiile lui 
Mureșanu în tabloul dramatic omonim. Luna, în Călin, este "cuibar 
rotind de ape", configurând permanentul univers neptunic cu vălurare 
concentrică, "pe-a visării lucii valuri” şi "ascultând cu adâncime glasu] 
gândurilor proprii", poetul întoarce după plac "uriaşa roată-a vremii”, în 
Memento mori; tot valurile uimite se îngână în lunga reverie a 
gândurilor feciorului de împărat fără de stea din Povestea magului 
călător în stele, în care nemărginirea de gând este pusă ca "o lume în 
lume"; din cercuri (micul cerc al eului pământean şi macrocercul 
cosmic) este construit şi universul Luceafărului. 

Sunt înseşi cercurile gândirii arhetipale ale omului arhaic, care 
la Eminescu, ia chipul unui homo folkloricus ce repiămădeşte, cu o forță 
neobişnuită a fanteziei, mereu ieşite de sub supravegherea raţiunii, 
miturile esenţiale care surprind revelaţiile primordiale ale Fiinţei. 

Aşa cum Brahma, mișcând prima dată roata (kalacakra), făcea 
mobil timpul şi dădea impuls energic existenţei universului, prin 
învârtirea aceleiaşi roţi a timpului Eminescu obţine o dioramă a 
"codrilor de secoli" şi "oceanelor de popoare”, iar prin mişcarea pe cerc 
are siguranța că se întoarce la origini. 

EMINESCU, YUNUS EMRE 
ȘI CATEGORIA SACRULUI 


Atât la Eminescu, cât şi la Yunus Emre Poetul (acesta poate 
apărea şi în ipostaze asociate de Călugăr, de Derviş sau chiar de 
Hyperion care, așa cum zicea marele cărturar român Noica, nu-i decât 

n "călugăr ceresc") este un ales al lui Dumnezeu, o figură desprinsă 
din sfera terestrului și care trăieşte într-o ordine mai înaltă, ordinea 
sacrului. 

Sacrul, ca teniei adânc al existenţei şi ca factor ordonator a! 
acesteia, se manifestă în prezenţa lui Dumnezeu, o figură desprinsă din 
sfera terestrului şi care trăieşte într-o ordine mai înaltă, ordinea sacrului. 

Sacrul, ca temei adânc al existenţei şi ca factor ordonator al 
acesteia, se manifestă în prezenţa lui Dumnezeu în univers și în 
comunicarea făpturii alese a Poetului cu divinitatea. 

Cum se produce această comunicare? 

Deşi viziunea lumii e modelată în mod diferit - în cazul lui 
Eminescu, după concepția creștină şi cea antică a lui Platon, Ia acestea 
adăugându-se şi anumite reminiscenţe indiene, iar în cazul lui Yunus 
Emre, după cea islamică şi în particular după cea sufită cu anumite note 
din filosofia lui Gelaldin Rumi, Dumnezeu se revelă prin lumină. Chiar 
dacă cei aleşi au acces la această lumină pură întemeietoare, sensul 
divinității se dezvăluie în mod gradat, căci drumul spre ea este un drum 
în trepte. Eminescu vorbeşte în acest sens despre "o cale lungă a 
luminii”, Yunus Emre despre un drum parcurs pe jumătate. La acest 
aspect al revelării esenţial mistice vom aplica şi grila modernă a 
revelării/ascunderii Fiinţei, pe care o propune germanul Martin 
Heidegger şi românul Lucian Blaga. Într-o epocă mai apropiată de noi, 
Eminescu este cuprins de o nelinişte metafizică, întrebându-se în 
primele sale poezii asupra sensului lumii şi dumnezeirii, în timp ce 
Yunus Emre declară într-o epocă ce stă sub semnul credinţei mistice: 
"Eşti suflet în sufletul meu, mi-eşti vis şi menire,/ Eşti Domnul din 
ceruri, ce-mi dă strălucire.// De veghe stau întruna, cătând să te slujesc;/ 
Misterul din făptura-ţi încerc să-l desluşesc” ("Sensin benim câni 


167 


sensiz/ Kararim yok-durur/ Icmakda sen olmaz isen, vallah nazarim yok 
durur// Baksam seni gorur gozum, soyler isem sensin sozum// Seni 
gozetmekten dahi yegrek şi karim yokdurur"). 

În tradiţiile islamice şi în cele creştine Lumina este simbolul 
Potrivit Coranului Dumnezeu este lumina cerurilor şi a 
pământului: "Lumina sa este precum o firidă într-un zid, unde se află o 
lampă; şi lampa este într-un pahar şi paharul este ca o stea luminoasă. 
Lampa arde cu ulei de la un arbore binecuvântat, un măslin care nu este 
nici din Orient şi nici din Occident; şi uleiul este aprins şi (strălucirea 
luminei sale) arde fără să fie pus foc. E lumină pe lumină. Dumnezeu 
îndrumă către lumina sa pe cine doreşte. Şi Dumnezeu le oferă oamenilor 
parabole, întrucât Ei ştie toate lucrurile”. Bineînţeles că prioritate în 
această îndrumare o au aleşii, şi Yunus se crede indiscutabil un ales (tot 
astfel cum Hyperion e chiar făptura, conul Demiurgului, în Luceafărul). 

Tratatul sufit Mirsadulabad ne oferă cheia pentru înţelegerea 
mai explicită a expresiei "lumină pe lumină” care ne trimite, fireşte, la 
expresia biblică "lumină din lumină" pe care o foloseşte şi Eminescu: 
"Inima omului este asemenea unui lămpaş de sticlă din firida (mishkat) 
trupului, şi în inimă se află o lampă (mis bah), sau conştiinţa cea mai 
secretă (sirr), iluminată de lumina (ruh). Lumina reflectată de sticlă 
umple aerul dinlăuntrul firidei. Acest aer semnifică facultăţile trupeşti, 
pe când razele care îl străbat şi ajung până la ferestre reprezintă cele 
cinci simţuri. Prin răspândiri succesive, Lumina lui Dumnezeu 
împrăştie frumuseţe şi puritate peste facultăţile cele mai de jos ca şi 
peste cele mai înalte ale sufletului omenesc, şi aceasta înseamnă lumină 
din lumină (citat apud Jean Chevalier, Alain Gheerbrandt, Dicţionar de 
simboluri, vol. 2, Bucureşti, 1995, p. 241). 

Această lumină pe lumină alungă treptat întunericul în 
procesul cunoaşterii şi dezvăluirii lui Dumnezeu prin iubire, care se 
revarsă asupra trupului şi sufletului poetului-derviş Yunus în chip de 
şuvoi strălucitor, de raze, de frumuseți sclipitoare, de văpăi sau de 
cuvinte învăpăiate, de fulgere, licăriri de stele. Acelaşi act de revărsare a 
luminii divine asupra tărâmului întunericului îl găsim şi într-o variantă a 
poemului Luceafărul: "Atâta foc, atâta aur/ Şi-atâtea lucruri sfinte/ 
Peste întunericul vieţii! Ai revărsat , Părinte”. După Heidegger, 
revelarea fiinţei are loc anume prin sclipire, printr-o lumină cu strălucire 
intensă, potenţată. E de observat că la Eminescu şi la Yunus Emre cele 

două tărâmuri, reprezentate de întuneric şi lumină, rămân total 
incompatibile: poetul turc vorbeşte despre el ca despre două contrarii, 
iar Eminescu scrie încă din tinereţe un poem intitulat Poetul şi 
Întunericul, acesta din urmă şi în genere spaţiul desacralizat în care 
"Dumnezeu e mort" (după expresia lui Nietzsche) prilejuieşte o 
meditaţie filosofică mai nuanţată asupra lumii, nimicului, deșertăciunii, 
trecerii. 

O altă semnificaţie a sacrului, care se cere relevată la cei doi 
poeţi din perspectiva înţelegerii şi conceperii lui de către omul secolului 
XX, este cea de valorizare a realului, de ridicare a lui la rosturi mai 
înalte. 

În lucrarea sa de referință Sacrul (1917) Rudolf Otto vorbea 
despre sentimentul de groază în faţa sacralităţii, în faţa acelui 
mysterium tremendum, care apare ca o zdrobitoare superioritate de 
putere. Această teamă religioasă asigură o înflorire perfectă a 
plenitudinii fiinţei, după spusele lui Mircea Eliade. 

Experienţa religioasă este o experiență numinoasă, adică de 
evaluare a ordinii superioare, divine, căci numinosul este cu totul 
altceva, este ceva absolut diferit de ceea ce este uman şi cosmic. Sacrul 
e o putere care depăşeşte puterile naturii: e o putere care ni se arată, se 
manifestă (ca hierofanie); bunăoară într-un copac sau într-o piatră. 
Arătarea (hierofania) este reîncamarea lui Dumnezeu în lisus Hristos. 
Dar sacrul se limitează şi la un anumit fragment de viaţă, de realitate, de 
istorie. 

Aceste două aspecte opozitive şi totodată complementare ale 
sentimentului sacru apar și la cei doi poeţi, atât de spontani şi liberi în 
actul poetic pe care îl concep ca rostire de zeu. ("Ce e poezia? 
Cugetare sacră...", spune Eminescu în poemul său de tinereţe Epigonii). 

Ca şi poezia lui Eminescu, poezia lui Yunus Emre este pătrunsă 
de un sentiment, puternic marcat ontologic, al zădărniciei vieţii, care 
apare ca "vis", "amăgire", "minciună" ("Gider imiş bunde gelen/Diinya 
îşi ciinle yalan" - "Minciună-i viața neştiută/ Pe lume vii, te-ntomi din 
drum"). Lumea este stăpânită de soartă. Suflul fatalităţii răvăşește totul, 
generând neliniști și necazuri. Yunus Emre vorbeşte la un moment dat 
de Casa suferinţei. 

Mântuirea, lecuirea de suferință vine prin iubirea faţă de 
Dumnezeu, prin înălţarea la el, prin răspunsul la chemarea lui: "Yunus 
bir derd ile âh et/ kahr evinde neyler râhat/ Bu derde derman Keferet/ 

Bin âh ile siizdan delir"- "Yunus îşi plânge neputinţa: În lumea noastră 
trecătoare,/ Leac durerii-i doar căința/ Şi iubirea arzătoare”. Această 
iubire trebuie să se manifeste, în spiritul credințelor sufite, ca sacrificiu 
suprem, asemenea contopirii sufletului cu flacăra şi arderii împreună cu 
ea până la mistuire. Actul poetic se identifică actului arderii: "Aşka 
tanişir sigmas/ Deejme can goge agmaz/ Pervâneleyin oda/ yanmayan 
arik midir". 

Iubirea este, la poetul turc (de altfel ca și la Eminescu) formă 
supremă de trăire, ea dând sentimentul certitudinii şi plenitudinii 
existenței. Din aceeaşi sferă înaltă, cerească, opusă lumii pământeşti, 
mulțimii păgâne, "cercului strâmt" face parte nu numai iubirea față de 
bunul Dumnezeu, ci şi faţă de femeie sau față de prieten. Comunicarea 
cu Dumnezeu, primirea de lumină de la EI ţine de privilegiul celor 
dăruiţi cu har. Citind atent poezia lui Yunus Emre, ne dăm seama că 
receptorul luminii, lămpașul, nu e pasiv: el sporeşte, la rândul lui, 
averea Iui Dumnezeu. 

Iubirea faţă de Dumnezeu creşte, regenerează mereu, învăpăind 
şi sporind cu lumină întreaga scară a Universului; ea răsare mereu ca 
trufandalele primăvara, care constituie, dacă înţelegem bine mesajul 
subtextual, un simbol al înnoirii veşnice, al continuității prin reîncolţire, 
regerminare: "Niceler eydir Yunus" a/ Kocaldin sen aşk kogil/ Ark bize 
yenile degdi/ Heniiz dahi turfandadir” - "Vorbeşte lumea:"- Yunuse, te- 
ai trecut, Pentru dragoste nu mai eşti bun."/"Dragostea, zic, pentru noi 
e ceva mereu now/ Ba chiar este-o trufanda". 

Dacă Eminescu recunoaşte Poetului demiurgismul, adică 
puterea creativă de a naşte o nouă lume, lume a valorilor superioare, 
puse sub semnul Jumini dintâi, al luminii din lumină, Yunus Emre 
acreditează Poetului calitatea de a fi ales, uns al lui Dumnezeu, şi de a 
putea recrea, dincolo de lumea pământească roasă de patimi, păcate şi 
stăpânită de soartă, un univers spiritual constituit din /umina peste 
lumină. 

Sub acest semn întemeietor şi mântuitor (eliberator) al sacrului 
ei se întâlnesc temeinic peste veacuri şi în condiții speciale când omul 
modem sau postmodern încearcă să resacralizeze universul după ce a 
constatat în mod nihilist cu nietzscheanul "Dumnezeu e mort". 

FIINŢĂ ÎNTRU POEZIE 


Apariţia unui volum despre corespondenţa lui Eminescu, 
aparţinând cercetătorului timişorean Aurelian Zissu (Aurelian Zissu, 
Corespondenţa lui Eminescu, exerciţii de lectură intertextuală, coi. 
"Eminesciana" -52, ed. Junimea, laşi, 1996), ne lansează într-o doctă 
dispută privind una din dimensiunile esenţiale ale creatorului Eminescu. 
Or, autorul Luceafărului este, după cum ar spune Nichita Stănescu, un 
creator cu sufletul, nu un creator de tip, să zicem - poeta faber. Este, în 
definitiv, tipul reprezentativ de poet existenţial, poezia sa 
identificându-se în cel mai înalt grad cu existența. Parafrazând 
cunoscutul adagiu poti)etic rilkean, am putea vorbi în cazul său de o 
identitate absolută POEZIE=CÂNTARE  (orflcă)-EXISTENȚĂ. 
Ecuația egalizantă cuprinde, fireşte, TRĂIREA (ERLEBNIS), ca și 
conceperea actului poetic ca act de "cugetare sacră”, conform 
programului estetic enunțat în Epigonii. 

Corespondenţa eminesciană, rămasă pe nedrept înafara 
câmpului de atenţie al exegeţilor, face parte integrantă - nu încape 
îndoială - din domeniul literalităţii (intertextuale), adică a creaţiei 
eminesciene. Eminescu nu este, în ea, decât Eminescu. El nu scrie pur 
şi simplu, scrisori, ci le crează, le naşte spontan, din "pământul proaspăt 
al propriului suflet”, ca text firesc, deşi bazat pe numeroase repere sau 
reactivi intertextuali, Mască a personalităţii biografice eminesciene, 
textul scrisorilor denunţă, ca să vorbim în termenii lui Umberto Eco, pe 
care se bizuie demonstraţia exegetică a lui Aurelian Zissu, semne non- 
intenţionale ale fiinţei omenești (eminesciene), în care recunoaştem un 
român angajat sufletește într-un act de confesiune, de cuminecare, de 
autoreferință sinceră totală sub semnul unui absolut al cunoașterii 
(narcisice) de sine. Rândurile epistolare ale lui Eminescu dovedesc, 
dincolo de cercul autarhic autoreferenţial,. comportamente care sunt 
capabile, aşa cum zice Eco, să semnifice, chiar dacă cel care se 
manifestă nu este conştient că semnifică prin ele. 

Intrăm, astfel, în sfera organicităţii atât de eminesciene, a 
tinereţii naive a stilului, pe care o găseşte la predecesorii săi - sânte firi 
vizionare, - în, vorbind în termeni mai moderni, non-intenţionalitatea 

textual izantă. 

Aşa cum textul recheamă alt text, jar eul referenţial comunică 
cu alte euri referenţiale, cu alţi actanţi, Eminescu apare în postura de 
creator intertextual, aflat în dialog cu sine şi lumea largă şi scriind de 
fapt - în chip inconştient - un roman epistolar. EI apare ca un spirit 
creator, care topeşte în sine cultura universală şi care își luminează 
anumite părţi organice ale personalităţii sale şi ale scriitorului total care 
este. Argumentele lui Aurelian Zissu, în aplicare concretă (nu doar 
teoretică), sunt deosebit de plauzibile: "Şi toate fragmentele, în care 
Cioran vede criza lecturii, toate documentele scrise de mâna lui 
Eminescu alcătuiesc un ansamblu intertextual, literaturizat, descoperind 
părţi întunecate ale Operei omnia, rămase ca document, de care cititorul 
nu este bine să se îndepărteze, ca, de pildă, documentele revizorului 
şcolar Mihai Eminescu, la prima vedere reci, situaţii birocratice, însă 
tulburate de «măreţia frigului», la o analiză atentă" (p. 68-69). 

Putem descoperi, aşa cum observă G. Călinescu în scrisorile 
schimbate cu Iacob Negruzzi, "o linişte şi o corectitudine exemplare şi o 
luciditate a gândirii şi a expresiei de om cu desăvârşire cult". 

Or, Eminescu trădează mereu în scrisorile sale tocmai un om 
liniştit de circumstanţă, accidental, acestea fiind expresia pregnantă a 
unui neliniștit metafizic, cu o luciditate şi o logică mereu găurită de 
paradoxii şi contradicții. Este spiritul creator, al cărui linişte o dă - în 
mod paradoxal parcă - conştiinţa contrazicerii permanente. Dacă 
aceasta nu se actualizează, nu vine in praesentia, poetul nu se simte în 
elementul său. Mărturisirile frecvente din Caiete sunt elocvente în acest 
sens. 

Inconştienţa, ca semn al genialităţii, se traduce, la Eminescu, 
într-o nepăsare metatextuală, generată şi de situarea "conştientă" într-un 
determinism orb, mecanic de ordin evenimenţial. Fiinţa fiinţării intră în 
fiinţa lui omenească superioară printr-o lipsă parcă de reacţii, printr-o 
indolenţă, prin frânări inhibitive succesive, semn evident al exacerbării 
psihice, al tensiunii sufleteşti şi general intelectuale care impune un 
intertextualism dezinteresat, asumat fără condiţionări, cenzurări şi 
ezitări de moment. Totul lumii este asimilat în mod spontan: "Dacă o 
epistolă ar fi să fie expansiunea mai mult ori mai puţin clară a 
dispoziţiunii psihice în care se află un om când scrie, atunci aș avea 
multe de spus; mai ales că fiecare din noi e un organ central care-și 

asimilează într-un moment toate întâmplările lumii care-i vin la 
conştiinţă; dar am hotărât să nu mai scriu impresiunile ce le-am făcut şi 
le fac asupra mea raporturile de azi ale Europei în genere şi a ţării 
noastre în parte. Şi la ce v-aş spune ce simt şi cuget când în orice caz nu 
pot schimba nimic din toate celea”. 

Aurelian Zissu operează astfel o reducţie fenomenologică 
inspirată, focalizând atenţia noastră asupra "nepăsării suverane”, 
textuale care este cu adevărat o qualite maitresse a spiritului creator 
eminescian. Dispoziţiunea psihică epistolară este identică dispoziţiunii 
psihice creative eminesciene în ansamblu. "E un spirit îndoielnic, 
pascalian, sub semnul lui "dacă ar fi să fie", hărțuit de realitatea lui "nu 
e cu putință”, imaginându-şi scrisoarea ca pe "expresiunea mai mult ori 
mai puţin clară a dispoziţiunii psihice în care se află un om care scrie”, 
Eminescu ar avea "multe de spus”. Scepticismul, deșertăciunea, lipsa de 
sens a lumii, neputința de a schimba ceva "din toate cele” ce împrăştiau 
încrederea chiar în şansele mărturisirii prin scris se aşează peste textul 
scrisorii ca o ceaţă tristă, ca înseşi cuvintele Ecleziastului. "O, 
deşertăciune a deşertăciunilor, zise Ecleziastul, o, deşertăciune a 
deșertăciunilor! Totul e deşertăciune”, cuvinte reluate intertextual în 
poemul Memento mori (Panorama deșertăciunilor). 

În epistolele sale Eminescu îşi revelează fiinţa scriind, scrisul 
fiind secreție spontană, ca în lucrarea instinctivă a albinei şi 
păianjenului. Epistolierul Eminescu este un organicist nedezminţit. 
Autoreferenţialul epistolar nu curge cu solemnitatea fluviilor americane, 
ci cu învârtejiri neaşteptate împotrivă trădând răsuciri nervoase 
potrivnice firii, acestea fiind de o luminozitate puternică - adevărate 
"puncte lucii”, puneri heideggeriene în luminiș ale revelărilor fiinţei, 
zmulse din noaptea ascunsului. Autoreferenţierea este, prin urmare, de o 
sinceritate desăvârşită, întâmplările lumii, contrareferenţialul dinafară 
provocând "o comunicativitate neobicinuită”, ieșită din plasma 
inconştientului, a părţii umbroase, stihiale, arheale a firii: "O 
împrejurare v-aş ruga să nu mi-o luaţi în nume de rău: aceea că nu vă 
răspund imediat la scrisorile d-voastră. V-aş înşira scuze, însă ele nu v-ar 
putea spune pe deplin cum sunt eu. Eu. pentru a scrie o epistolă, 
trebuie să am o dispoziţiune destul de ușoară, nepotrivită cu caracterul 
meu, şi o asemenea dispoziţiune nu mi se întîmplă s-o am decât 
foarte rar. Prin confesiunea asta nu voi decât să-mi dau doar un aer 
de greutate; însă, în genere, deşi nu-s lugubru, totuşi nu sunt 

comunicativ; şi scrisorile înseamnă la mine punctele lucii, în care sunt 
de o comunicativitate neobicinuită. Dar e drept că această 
nerăspundere la timp e nepoliticoasă şi amputarea asta mi-o fac, şi eu, 
adesea, fără însă de-a fi-ncercat ca să mă dezvăţ de cauzalitatea 
dispoziţiunilor mele. Vedeţi că sunt om care-şi recunoaşte greșelile, şi 
cine le recunoaşte, aceluia aud că i se iartă” (Scrisoarea 23, expediată 
către Iacob Negruzzi din Viena, la 6 februarie 1871; sublinierile aparţin 
autorului volumului). 

Meritul de căpetenie al lui Aurelian Zissu e acela de a 
demonstra că Eminescu este, în corespondenţă, un creator de valoare şi 
de o modernitate indiscutabilă. Demonstrația se face prin grila 
intertextualităţii, cu un eșafodaj impunător de argumente şi citate uneori 
rebarbativ 

Avem, cu această carte recuperatoare, încă o dovadă a faptului 
că nu Eminescu scrie fiinţa, ci Fiinţa îl scrie (rostește) pe Eminescu, 
într-un autoreferenţial în care el nu poate schimba nimic. 

MIHAI EMINESCU, POET AL FIINȚEI 


EMINESCU, Mihai, 15. I. 1850, Botoşani - 15. VI. 1889, 
Bucureşti, poetul naţional al românilor. Creator de geniu, s-a manifestat 
în toate genurile (poezie, proză, dramaturgie, gazetărie) şi în diverse 
formule mitopoetice ce ţin de o conjugare originală a romantismului, 
clasicismului, barocului, cu prefigurări miraculoase ale orientărilor 
estetice ale secolului XX. 

Personalitate artistică şi intelectuală cu caracter erudit, 
universalist, Eminescu a făcut ca "literatura poetică română" să 
înceapă în secolul al XX-lea "sub auspiciile geniului lui”, iar "forma 
limbei naţionale, care şi-a găsit în poetul Eminescu cea mai frumoasă 
înfăptuire până astăzi”, sa fie "punctul de plecare pentru toată 
dezvoltarea viitoare a vestmântului cugetării româneşti” (Titu 
Maiorescu, Critice, București, 1966, p. 475). 

Devenind poet exponențial, paradigmatic, poet-mit, el ne 
determină să-l urmărim nu atât într-un curs biografic, cât într-o Jdee 
Eminescu care retopeşte totul - viaţă particulară, operă, doctrină 
filosofică - în "personalitatea ideii”. Fiu al căminarului Gheorghe 
Eminovici, "om de modă veche” cu rădăcini genealogice ţărăneşti 
urmărite până la Petrea Iminovici (n. 1711, în Ardeal) şi a! Ralucăi 
Turaşcu, "dulcea mamă", fiică a stolnicului Vasile Iuraşcu şi a 
Paraschivei Donţu, femeie de o romantică eleganţă și visătoare, Mihai 
este al şaptelea copil după Şerban, Niculae, Iorgu (George), Ruxandra, 
Ilie (cel în care se proiecta ca într-un alter-ego), Maria (Margioala) şi 
înaintea Aglaiei, Henrietei, lui Matei şi Vasile. 

Faptul că s-a născut şi şi-a petrecut copilăria într-un mediu 
natural va determina organicismul său doctrinar, aplicat atât modului 
deontologic, artei poetice profesate, precum şi gândirii sale filosofice. 
Modelele alese sunt cele ale "bunilor sălbatici”: Shakespeare, geniul 
natural, Miron Costin, cavaleral "naivităţii sincere, neconştiute”. 


! Articol scris pentru Dicţionarul general al literaturii române, elaborat de 
Academia Română. 

Eminescu se identifică unui homo dacicus, unui om paradisiac, unui 
om al începuturilor. "Simt că sunt o parte a totalităţii”, notează el despre 
manifestările populare. De aceea îmbrăţişează modelul de homo 
folkloricus, impus culturii europene de Herder anume ca homo 
naturalis care, în artă, se opune Civilizației, ca formă opusă Naturii. 
Căutarea unei "lumi ce gândea în basme și vorbea în poezii” nu 
constituie atât un program estetic, cât o forma mentis. 

Cea mai românească notă pe care o aduce Eminescu în filosofia 
artei, în stabilirea statutului ei ontologic, este punerea acesteia sub 
semnul unei ratio naturalis. Ea trebuie să asculte, astfel, de principiul 
organic a! naturii însăşi. Lucrarea artistului are un caracter intuitiv, 
dezinteresat şi eminamente natural, ca şi aceea a albinei sau furnicii. 
Jocului schillerian al instinctului, generat de o necesitate interioară, îi ia 
locul, la Eminescu, lucrarea sigură a intuiţiei, a unei profunde "idei 
interne": "Ideea e sufletul, şi acest suflet poartă în sine ca înnăscută deja 
cugetarea corpului său” (Strângerea literaturii noastre populare). O altă 
nuanţă românească, ce se circumscrie şi ontologiei heideggeriene a artei, 
este sacralitatea ca imperativ esenţial. (Zeul unei bucăţi de materie: 
"forma" spune Eminescu în manuscrise). Eminescu rămâne un om 
natural şi în procesul de formare intelectuală, în care se supune "ideii 
interne” şi urmăreşte evoluţia acestei idei "de la originea sa până la 
ultimul termin al dezvoltării sale” (trecând şi prin "seria termenelor 
intermediare”). Şcolar la Cernăuţi între 1858-1863, la National- 
Hauptschule" (Şcoala greco-orientală) şi Obergimnasium este atras de 
"natala mea vâlcioară”, de la "casa tăcută, mitutică”, fugând de la studii 
mai cu seamă după decesul iui Aron Pumnul, al cărui Lepturariu îi va 
inspira Epigonii. "EI are preferinţe la studiu, iubește lectura, nu însă şi 
şcoala (...) Mai dragă, nici vorbă, decât şcoala îi era lui Eminescu 
joaca”, notează Călinescu. Firea romantică se trădează în sustragerea 
regimului şcolar constrângător, în propensiunea sufletească spre joc, 
care-l determină să devină fugar cu trupa Tardini şi să ia calea pribegiei, 
fiind şi sufleur în trupa lui Iorgu Caragiale, apoi cu aceea a lui Pascaly, 
care-l prezenta în toamna lui 1868 pentru a fi sufleur la Teatrul Naţional 
ca "un strein, român din Moldova... foarte cult, foarte studios, cu 
cunoștințe minunate de literatură germană şi română... sărac şi pe 
drumuri”. 

Eminescu descoperă acum lumea ca teatru, temă 
fundamentală a creaţiei sale, care va da naştere, printre altele, celebrei 

Glosse. Este un om deplin al teatrului, cumulând funcţia de sufleur cu 
calitatea de cronicar teatral (la Curierul de laşi), autor dramatic, 
"Întâmplarea m-a făcut ca, din copilărie, încă, să cunosc poporul 
românesc... în cruciş, şi-n curmeziş”, va consemna el în timp ce se 
regăsea pe scena forfotitoare a lumii (politice) ca protagonist implicat, 
fapt care va obține ulterior o turnură metafizică; "Privitor ca la teatru/ 
Tu în lume să te-nchipui:/ Joace unul și pe patru/ Totuşi tu ghici-vei 
chipu-i,/ Şi de plânge, de se ceartă./ Tu în colţ petreci în tine./ Şi-nţelegi 
din a lor artă/ Ce e rău şi ce e bine.// (...) Căci acelorasi mijloace/ Se 
supun câte există, / Şi de mii de ani încoace/ Lumea-i veselă şi tristă;/ 
Alte măsţi, aceeaşi piesă,/ Alte măşti, aceeaşi gamă,/ Amăgit atât de- 
adese/ Nu spera şi nu ai teamă”. 

Anii de studenţie ta Viena (1869-1872) şi Berlin (1872-1874), 
unde cunoaşte cultura universală şi marii gânditori ai lumii, aduc un 
solid temei filosofic viziunilor sale, după care urmează odiseea revenirii 
în teatrul lumii româneşti ca bibliotecar la laşi şi revizor şcolar 
("Canalia liberală a nimicit ideile ce mi le făurisem despre viaţă!"), va 
scoate el un strigăt existenţial, apoi ca veşnic gazetar la Timpul (1 876- 
1883), încercând să opună modelul natural " acestei plebe franţuzite, 
acestor lepădături ale pământului, acestei lepre a lumii şi culme a tot ce 
e mai rău, mai mincinos şi mai laş pe faţa întregului univers”, 
"panglicarilor în ale ţării/ Care joacă ca pe funii” Măşti cu toate de 
renume/ Din comedia minciunii": "O, teatru de păpuşe...zvon de vorbe 
omeneşti,/ Povestesc ca papagalii mii de glume şi poveşti/ Fără ca să le 
priceapă... După ele un actor/ Ce-a spus veacuri deolaltă, ce va spune 
veacuri încă,/ Pân' ce soarele s-o stinge în genunea cea adâncă”. Alături 
de Vasile Alecsandri, Ion Creangă, Ion Luca Caragiale şi Eugen 
Ionescu, Eminescu a relevat absurditatea "marii trăncăneli” 
neantizatoare din teatrul lumii. Publicate în 1881 (Scrisoarea V în 
1886), Scrisorile se constituie ca nişte plăci turnante, axate pe cea de a 
treia, astfel ca să efectueze o oglindire paralelă, autoreferenţialul 
mito(i)poetic punând în valoare temele (topoi) simetrice (existenţa 
omului/ poetului, arta, patria, iubirea, femeia) şi registrele stilistice - de 
la lamento-il sentimental îa șarjarea grotescă şi la reflecția metafizică. 
Sunt mostre de meditaţie existenţială (lirică, filosofică, etică), în care 
poetul îşi dezvăluie abisurile sufleteşti pe fundalul viziunilor metafizice, 
cosmogonice, sociogonice, fantastice (onirice), realiste. 

Considerat pe nedrept schopenhauerian în sens că a valorificat 
pesimismul amar al filosofului "voinţei oarbe”, al "lumii ca reprezentare 
şi voință", Eminescu trebuie pus în relaţie creatoare cu Hegel şi Kant, 
acesta din urmă văzut ca un "mare ceasornicar" al cugetului omenesc și 
făcut personaj al Scrisorii I (Bătrânul Dascăl) şi al nuvelelor filosofice 
Archaeus, Moş Iosif, Sărmanul Dionis. Kant a hrănit fantezia 
eminesciană cu iluzia conștiinței de călător absolut. Magul călător în 
stele era un personaj Kantian, căruia i se înfățișau căile cunoaşterii în 
reprezentări antinomice, descoperind o lume de general uri, în timpul 
expediției sale interstelare el cobora şi în sfera experienţei erotice, într-o 
lume a concretului terestru. Hegel îl cobora pe poet şi în domeniul 
individualului istoric, pe căile reale ale omenirii (Memento mori). În 
Archaeus, Sărmanul Doinis şi Avatarii faraonului Tla, ideile celor doi 
filosofi se suprapun, fuzionând în visele eroilor săi catilinari, 
demonici şi metafizici. Mişcarea lumilor în formă de roată este o 
reprezentare eminesciană stimulată deopotrivă de Hegel şi de Kant. De 
altfel, toți filosofii (Platon, Schopenhauer, Kant. Hegel) sunt trecuţi, 
după cum spunea însuşi Eminescu, prin "specificul miros de pământ 
proaspăt al propriului său suflet”. Eminescu nu apare angajat faţă de un 
sistem; el crează sub semnul obsesiei sistemice generale a secolului său, 
fiind un sistematist nativ. 

Din resentimente, din sentimentul profund dramatic, de esenţă 
existenţială, al singurătăţii, din eforturile disperate de recuperare a 
identităţii ce culminează în tulburătorul "Pe mine mie redă-mă”, vers 
din Odă în metru antic, de la care Nichita Stănescu spunea că începe 
poezia română, s-au născut Scrisorile şi Doina. Aceasta din urmă 
exprimă teroarea istoriei exercitată asupra fiinţei neamului. Variantele 
ei merg, aşa cum remarca Alain Guillermou, spre discreţie şi sobrietate, 
păstrând însă nestins patetismul chemării lui Ştefan cel Mare ca erou 
naţional salvator într-o situaţie existenţială-limitâ, dominată de sărăcie 
şi invazia străinilor. În Doina, ființa naţională a poetului strigă fără a se 
pune sub ocrotitoare adăposturi filosofico-mitice, ceea ce a determinat 
destinul ei vitreg în posteritate. Marcând, în drumul spre finala ataraxie 
mioritică, momentul eruptiv suprem al conştiinţei lucide ce a depozitat 
întreaga existenţă amară a Eului, mereu pusă în relaţie cu cea a 
neamului, Doina este opera cea mai deschisă a lui Eminescu. 

"Postumiada”, adică opera de valorificare a poeziilor 
nepublicate sau neîncredinţate tiparului prin prieteni în timpul vieţii, a 


178 


făcut să întârzie procesul receptării întregului Eminescu. Ediţia 
Maiorescu din 1883 respecta un criteriu exclusiv estetic şi ignora 
ordinea cronologică şi împărţirea ca atare în postume şi antume. 
Modelul maiorescian al fizionomiei lirice eminesciene, pus sub semnul 
platonicismului (al frumosului prototipal, "etern”) şi al mentalit: 
clasiciste, a dominat tiranic conştiinţa românească. Lui Perpessicius 
ediţia Maiorescu i se părea, în 1939, anul apariţiei primului volum al 
monumentalei Ediţii Naţionale, "modelul celei mai ideale orânduiri a 
poeziilor lui Eminescu”. La cele 72 de poezii, cât cuprindeau cele 11 
ediţii Maiorescu, cele mai multe postume adaugă, spre deosebire de 
ediţia V. G. Morţun (1890), "Fraţii Şaraga" (1893) şi "Leon Alcalay" 
(1900). Ediţiile lui Nerva Hodoș, Ilarie Chendi, Ion Scurtu şi Nicolae 
Iorga adaugă încă 50 de postume, întâmpinate de campania polemică a 
lui G. Ibrăileanu ("Este Eminescu, "Eminescu"?) şi de entuziasmul lui 
N. Iorga ("Un nou Eminescu apăru: minte setoasă de a şti, suflet doritor 
de a se împărtăși altora, inimă revărsând în libertate, bunătate, ochi 
puternici ţintind necontenit idealul”. G. Călinescu care scrie şase 
volume despre viaţa şi opera lui Eminescu, "reface anatomic tabloul 
foilor risipite, unind cu linii, ca în restauraţiile pompeiene, figurile 
mozaicurilor sparte” (G. Călinescu, Opera lui Mihai Eminescu, 
Bucureşti, 1975, vol. I, p. II). Dintr-un autor de poeme scurte, Eminescu 
devine sub pana restauratoare a criticului, care îi "descrie" întreaga 
operă, "un poet cu năzuinţa grandiosului şi a organicului ca şi Goethe”. 
Ediţia Perpessicius, începută în 1939, îşi propune să realizeze "o ediţie 
nu pur şi simplu variorum, ci omnium variorum, adică una care să 
înregistreze toate variantele și toate formele, indiferent de valoare sau 
de disproporţia lor" (Perpessicius, Eminesciana, Bucureşti. 1989, vol. I, 
pag. 240). 

Caracterul miscelaneu al Caietelor eminesciene, determinat de 
dispunerea "risipită" a variantelor, - fapt care a impus o acţiune 
unificatoare - a fost luat în consideraţie de Perpessicius şi de echipa care 
a continuat munca sa (a se vedea studiile noastre Personalitatea lui 
Eminescu: odiseea receptării şi "Postumiada” și drumul spre adevăratul 
Eminescu din prezentul volum). 

Ion Negoiţescu propunea, în eseul Poezia lui Eminescu 
(Bucureşti. 1970), o diferenţiere ireconciliabilă de nivel între antume şi 
postume, considerându-le superioare pe acestea din urmă; sunt două 
tărâmuri, după părerea lui: unul "neptunic" ce corespunde în general 

antumelor deschise spre orizonturile lumii și altul "plutonic" ce se 
suprapune laboratorului şi care vine din craterul obscur al fiinţei unde 
vâlvoiese văpăile subterane. Ar avea loc, astfel, o degradare a 
lirismului, a milosului originar, prin dominaţia "raţionalului”, 
"discursivului”, abstractului. 

În faţa exegetului şi cititorului de azi se revelă structura 
holografică a operei lui Eminescu, în care fiecare parte poate constitui 
întregul ei univers (Solomon Marcus, Invenţie şi Descoperire, 
București, 1989, p. 290). Poemele şi variantele sunt deopotrivă 
"holograme" revelatoare de întreg. În demersul său poetic esențial 
Eminescu nu merge de la parte spre întreg; el are mereu viziunea 
Totului în unic. Unicitatea fragmentului nu surpă unicitatea lumii, în 
care călătoresc neobosiţi arheii ca principii de viaţă ţesători de existenţă. 

Tot astfel îl receptăm, în planul evaluării estetice, pe întregul 
Eminescu. Recapitulând aceste interpretări, constatăm următorul tablou 
al receptării: Maiorescu impus o mască platoniciană- 
schopenhaueriană; D. Popovici îi caută "o faculte maîtresse" Gherea 
era de părerea că pesimismul era ceva altoit de cauzele sociale; T. 
Vianu găsea o dimensiune universală ce-i permitea o libertate 
demiurgică a mişcărilor şi schimbărilor la faţă; acelaşi lucru îl observa 
Nicolae Iorga (este "rând pe rând visător şi desgustat, quietist şi 
revoluţionar, plăsmuitor de idealuri şi dornic de linişte veşnică”); pentru 
Lovinescu era "născut uriaş şi incomplet; intemporal fără priză la 
realitate, în actualitate, ca un dezechilibru între materie şi spirit". Un 
Eminescu proaspăt şi organic redescoperea Călinescu care cuprindea 
largile orizonturi ale operei și culturii, înscriindu-l în datele ontologice 
principale (viaţă, moarte, geneză, extincţie, temele romantice 
fundamentale), stăruind însă prea mult în stabilirea surselor, filiaţiilor, 
asemănărilor; problema personalităţii ca fiind una cheie o relua D. 
Caracostea ("un suflet înalt şi adânc înţelegător, pornit să cuprindă prin 
iubire lumea întreagă, întărit de conştiinţa unei rare valori..."), P. 
Constantinescu (revelată mai cu seamă prin Eros şi prin cunoaştere 
metafizică) şi Constantin Noica, acesta considerându-l "omul deplin al 
culturii româneşti”. Etapa nouă a eminescologiei, care distinge în 
Eminescu un poet reprezentativ ai fiinţei este configurată de lucrările 
Rosei del Conte (Eminescu sau despre Absolut, Modena, 1963), 
Svetlana Paleologu-Matta (Eminescu şi abisul ontologic, Aarhus, 
1988) de cărţile lui Edgar Papu (Poezia lui Eminescu, 1984), George 

Munteanu,( Eminescu şi eminescianismul, 1987) şi Theodor Codreanu 
(Eminescu - devenirea stilului, 1984 şi Modelul ontologic 
eminescian, 1993). Aşa cum recunosc şi unii filosofi ai culturii (G. 
Uscătescu), căutarea fiinţei noastre, marea noastră regăsire ontologică 
anume Eminescu ne-o face posibilă. 

O perspectivă exegetică nouă impune şi recunoașterea lui 
Eminescu ca om pasionat de ştiinţă, vocaţia lui faustică fiind 
indiscutabilă. Fără a se înstrăina de calitatea sa de visător nativ, este 
preocupat de reţeaua de interconexiuni a universului, intuind 
cinsteiniana "curbă a lui în infinit”. Lumea nepusă în interrelaţii este 
moartă pentru Eminescu. "Toate sunt o ecuaţiune”, termenul de 
ecuaţiune incluzând şi sensul de consecință, ceea ce afirmă principiul 
universal de determinism cauzal şi anticipă viziunea holografică a 
timpului. Interesul pentru matematică se identifică, la Eminescu, 
interesului pentru problemele infinitului. 

Intuiţiile ştiinţifice ale lui Eminescu se manifestă şi în 
surprinderea umanului prin număr, în stabilirea funcţiei matematicii de 
formare a gândirii (nu numai de modelare) şi în viziunea spaţio- 
temporală, care poate fi pusă în relaţie directă cu teoria relativităţii. 
Universul poetic eminescian denotă o înţelegere a dinamicii formelor în 
sens modern, adică conform cu cercetările mai noi ale lui D'Arcy 
Wentworth Thompson şi Rene Thom, care nu mai acreditează un 
principiu armonios în evoluţia lor. 

Solomon Marcus descoperă şi preocupări semiotice la 
Eminescu. Poetul are o viziune holografică şi sistemică, identificabilă în 
recuperările a tot ce a fost şi va urma: "Unul e în toţi, tot astfel precum 
una e în toate”. Eminescu ne apropie de imaginea holografică a lumii pe 
care ne-o oferă fizica modernă. Orice existenţă, ne încredinţează 
Solomon Marcus, rezumând concepţiile fizice ale lui Bohm, este 
holomişcarea manifestată într-o formă relativ stabilă (Provocarea 
ştiinţei, Bucureşti, 1988, p. 100). Datorită holomişcării putem deduce 
că întregul timp se află în fiecare clipă. Deoarece orice mişcare nouă le 
conţine pe cele anterioare, efectul pe care-l obţinem este cel al cutiilor 
chinezești conţinute la rândul lor în cutii, adică efectul şirului natural, 
despre care vorbeşte mereu Eminescu. 

Prezentul eminescian este asemenea celui postulat de fizicienii 
moderni; e cutia de rezonanţă în care are loc înmiirea ecourilor 
("aducerilor-aminte”) trecutului. Recurenţa este legea supremă a 

prezentului care se transformă într-un prezent etern. Întoarcerile 
eminesciene spre trecut sunt mişcări holografice, care râvnesc să obţină 
întregul în parte, precum şi certitudinea valorii absolute a timpului. Or, 
însăşi măsurarea cu ajutorul aducerilor-aminte a clipei influenţează starea 
de polarizare a ei, aducând noi incertitudini. Este ceea ce li se întâmplă 
fizicienilor cu poziţiile particulelor-undă, în speță lui Einstein, Podolsky, 
Rosen: ele se comportă la fel ca şi "clipa cea repede" a tui Eminescu. 
Cum ai putea să-i prinzi "poziția" cu măsurătorile sufletului uman? 

Această nostalgie einsteiniană după poziţia fixă e analogă 
nostalgiei eminesciene după starea pură a eului, greu sau imposibil 
realizabilă în timpul general al devenirii lui în impact cu lumea, 
nostalgie arcuită de la drama Decebal (cea 1872-1973), unde eul regelui e 
marcat tensional de timp, la dorinţa, dacică, de redare sieşi din Odă în 
metru antic, publicată în 1883. 

Eminescu priveşte Universul nu doar din punctul de vedere al 
eului său, a cărui măsurătoare ne dă mărimi relative ("Mărimea fiind 
relativă, notează Eminescu în manuscrise, în Sărmanul Dionis și în 
Archaeus, ceea ce nouă ni se pare ca fiind mare, altora poate să li se 
pară mic”), ci dintr-o multitudine de câmpuri de vedere sau, după cum 
se exprimă fizicienii, sisteme de referinţă. 

Simultaneitatea relativistă, care la Einstein este determinată de 
existenţa acestor sisteme diferite şi observatori diferiţi, de viteza luminii 
şi mişcarea corpurilor (în zone gravitaționale variate), Eminescu o 
fixează în imaginea unui univers care propagă imaginea omorârii lui 
Cezar: cei situaţi pe Lună ar vedea astăzi cel mai departe într-o scară 
progresivă ce astăzi presupune o diferenţă de la câteva zile la câteva mii 
de ani. "Raza, care a căzut pe faţa lui murindă călătoreşte în Univers şi 
ajunge pe rând în toate stelele infinitului, şi miliarde de ani pe rând, însă 
tragedia morţii lui Cezar se petrece mereu, fără sfârșit. Tragedia aceasta 
trăieşte într-un mediu nou, Pretutindeni ea e o clipă care este, devine, 
scade, nu este" (Fragmentarium, Bucureşti, 1981, p. 128). Dependenţa 
timpului de mişcare este exprimată metaforic, dar şi ştiinţific exact: 
"Căci căi de mii de ani treceaw/ În tot atâtea clipe". 

Un loc comun al eminescologiei este recunoaşterea caracterului 
romantic esenţial - nu doar structural şi tematic - al operei eminesciene. 
La Eminescu se pot găsi toate datele fundamentale ale romantismului: 
Eul ca Eu Absolut, care întreține un dialog permanent cu Dumnezeu (la 

Eminescu apare mai cu seamă Demiurgul, dovadă în acest sens fiind 
Luceafărul, creaţia sa coronară) sau ca geniu; transcenderea 
contingentului; depăşirea înstrăinării prin întoarcere ia origini, in illo 
tempore ("eterna reîntoarcere” după Eliade); căutarea himerei iubirii 
totale care face totuşi ca poetul să rămână singurul protagonist în 
"teatrul" iubirii, preeminenţa reflectării narcisice a eului, mitul 
eminescian al lui Narcis asociindu-şi şi conştiinţa antinomiilor şi a 
neliniştilor metafizice; cultivarea visului, mitului şi istoriei ca triadă 
categorială tipică şi a ironiei, cultul mișcării, eul absolut fiind conceput, 
aşa cum va observa Lucian Blaga, în deplină analogie cu "omul în 
acţiune", al enormului, fabulosului şi universalismului, Shakespeare ca 
model al universalităţii este recunoscut atât de Schlegel, Novalis, cât şi 
de Eminescu. Asemenea eroului din Avatarii faraonului Tla, 
Eminescu a fost mereu în căutarea "chintesenţelor mişcării istoriei”. 
Istoriei i se preferă intraistoria, timpul redus la icoane şi semne, de unde 
satisfacția deosebită a retragerii în peşteră. Timpul istoric eminescian e 
unul metafizic, "problematic", manevrabil; e un timp deschis şi totodată 
închis; uriașa "roată a vremii” (Memento mori) se mișcă după propria 
plăcere a poetului. 

Recunoscând modelarea romantică a omului eminescian ca dat 
ontologic fundamental, ne putem întreba dacă romantismul, în cadrul 
cronologic al căruia poetul nostru nici n-a fost, îl poate explica întru 
totul. Călinescu, revăzându-și cele cinci volume ale Operei lui Mihai 
Eminescu, rămânea neclintit în convingerea că: "Eminescu este, fireşte, 
un romantic" (G. Călinescu, Opere, vol 12, Bucureşti, 1969, p. 5). 

Pe parcurs analizele călinesciene şi cele mai recente au precizat 
că atitudinile romantice pot reieşi şi "din aerul comun" al 
romantismului, legăturile lui Eminescu cu acestea fiind sanguine, 
"siminale”, precum credea Claudel că este influența lui Rimbaud asupra 
sa, adânc-existenţiale. Există, după părerea lui Mircea Eliade, o 
experienţă şi o metafizică "romantică" comună, care nu ne permit să 
vorbim despre înrâuriri concrete (Despre Eminescu şi Hasdeu, laşi, 
1987, p. 18). 

Romantismul eminescian face parte din speța romantismului 
universal, care se cuvine receptat prin "stigmatele eterne" romantice, ca 
şi prin simbolismul cu accentul stăruitor pus pe muzicalitatea pură şi 
impersonală şi prin existenţialism, cu situarea omului în cadrul 
experienţelor-limită. Acţiunile demiurgice, realizate cu ajutorul magiei 

şi ai visului, determină prezenţa poetului în centrul lumii. Figura 
reprezentativă a începuturilor este bardul sensibil la "muzica sferelor" şi 
atrăgând lumile într-un dans interstelar. Timpul este idilic, vesel, solar 
(Ondina, O călărire în zori, Speranţa, Misterele nopţii). 

Pe de altă parte, avem o proiecţie hiperbolică a dez-mărginirii 
lumii, o cosmizare a eului (Povestea magului călător în stele), o 
perindare ciclică a nașterilor şi prăbuşirilor universurilor, "de la solstiţiu 
la cădere" (Memento mori), o situare fantezistă în spaţiul auroral al 
lumii, care precede geneza. Universul are o formă umanizată, fiind 
constituit de un Demiurg pătruns de sine însuşi, închis sferic în interior, 
cu un plâns pe care îl aude doar el ("De plânge Demiurgos, doar el aude 
plânsul-şi”). În ciuda dez-mărginirii, universul e concentrat în sine şi 
axat pe "ființa" centralizatoare a Demiurgului sau pe cea confină a 
Poetului-Geniu (Hyperion): "A geniului imperiu: gândirea lui-anume;/ 
A sufletului spaţiu e însuşi el". Cosmosul eminescian profund este o 
realitate fără spaţiu, un "sâmbure de lume" asemenea atomului şi 
punctului matematic din consideraţiile sale filosofice manuscrise: 
"Magul privea pe gânduri în oglinda lui de aur,/ Unde-a cerului mii 
stele ca-ntr-un centru se adun./ El în mic priveşte-acolo căile lor 
tăinuite/ Şi c-un ac el zugrăvește cărărușile găsite -/ A aflat sâmburul 
lumii, tot ce-i drept, frumos şi bun”. 

Paralel cu un asemenea Cosmos, reductibil la un "sâmbure de 
lume", se impune în începuturile sale, mitul creaţiunii pământului după 
o mitologie proprie română. Pământul e, în această reprezentare, gând 
al poetului Rom. 

Demiurgismul lui Eminescu e adânc naţional, coborând în 
substratul vechilor credinţe antropomorfe, adăugându-se credinţe în 
puterea orfică a cântului şi gândului: "Lumea moartă nu cunoaşte 
bucurie - el păscut în doruri - el crescut în cânturi a gândit pământul plin 
de doruri, plin de cântec - văi de lacrimi - şi ca să poată fi n-a pus 
condiţiunile vieţei în alte lumi, ci a legat-o de fundul cel negru a 
pământului de care a legat gândirea geniului şi cerşitura săracului -pus 
pe muma vântului să toarcă viaţa prin viaţă, firul gândului, şi să 
stropească celor de pe malul veciniciei floarea cea neagră a 
mormântului”. 

În acest mit de tinereţe a creaţiei se prefigurează datele 
esenţiale ale dialogului dintre contingent şi transcendent, dintre viaţă şi 
moarte, ca două forţe energetice ce se activizează reciproc, conform 

unei "logici dinamice a contradictoriului”, ilustrată de Ștefan Lupaşcu. 
Viaţa şi Moartea formează o unitate organică în câmpul eminescian al 
Fiinţei. Ca şi la Heidegger, jocul închisului şi deschisului, al 
revelării/ascunderii se instaurează autoritar sub semnul întrebărilor 
metafizice ale poeziei începuturilor: "A fi sau a nu fi...", "A fi?", "Au 
moartea ta, înger, de ce fu să fie?" "Au e sens în lume?". 

Odiseea căutării şi înţelegerii Fiinţei presupune încercarea de a 
ieşi din "cercul strâmt”, distincţia între eul empiric şi cel superior, 
hyperionic, invocarea permanentă a fantomei iubitei şi trăirii complexe 
a dorului, tragismul viziunii care se arcuieşte de la începuturile ei 
genetice la sfârşitul escatologic: "Căci e vis al nefiinţei universul cel 
himeric" (Scrisoarea I). Prin vis şi gândire mitică se recucerește vârsta 
auroralâ a omenirii (vârsta de aur), "Lumea ce gândea în basme și 
vorbea în poezii”, se identifică Fiinţa Neantului, se umplu golurile 
existenţiale, se recuperează sacralul, arhetipalul. 

Prin neliniştea metafizică, semn doveditor al modernităţii de 
esenţă, prin viziunile sale extrem de ontologizate, prin drumurile spre 
"sâmburul lumii”, spre Absolut, mereu întrerupte de incertitudini, 
Eminescu se impune ca un mare poet al Fiinţei, puternicul filon 
existenţial al operei sale determinându-ne să-i interpretăm 
universalitatea prin afilierea nu doar romantismului, ci şi tuturor 
formelor postromantice (simboliste, expresioniste, postmoderniste). 

Arhetipalul marchează adânc eul eminescian în drumul său 
spre fiinţă. Sinele se identifică Dacului, iar Dacia este spre deosebire de 
Italia lui Goethe, a lui Eichendorff sau Stendhal, de Grecia lui Holderlin 
sau de India lui Schlegel şi Novalis, nu doar un tărâm al unei 
"idealităţi”, ci un habitat natural regăsit în substraturile inconştientului. 

Dacia simbolizează statul "organicist”, al cărui cult îl avea 
Eminescu şi în articolele sale publicistice. Dacia este simbolul 
sufletului, al frumosului natural, "protoistoric”, al "tezei" (în sens 
hegelian), în timp ce Roma se arată a fi simbolul spiritului rece, 
neînduplecat. Eul eminescian poartă pecetea dacismului eroic şi ascetic, 
îndeosebi în comportamentul lui etic, titanian şi demonic, al 
începuturilor sau în ataraxia finală a poeziilor scrise în 1883. 

Dacismul lui Eminescu este de asemenea ontologic, marcând o 
adâncire progresivă în abisalul sufletesc. Locuinţa subterană a lui 
Zamolxe se dovedeşte a fi populată chiar de sinele adânc al poetului. 
Sarmis, prin sentimentul subordonării faţă de ordinea cosmică, e o 

primă ipostază a lui Hyperion. Dacismul se identifică 
hyperionismului. Dacia lui Eminescu nu se înşiră pe firul hegelian al 
succesiunii civilizaţiilor şi devenirii spiritului datorate acesteia, ci este o 
imagine mitică pură; ea se topeşte, aşa cum observa Ion Negoiţescu, "în 
haosul pătruns de propriul sau plâns" (I. Negoiţescu, Poezia lui 
Eminescu, Bucureşti, 1970, p. 87). 

Suflul divin generează o împărăție a sacrului. Romanii, spre 
deosebire de dacii în care arde focul originarului, au o privire rece, 
diluată, căci reprezintă istoria. 

Eul dacic al lui Eminescu este primul care, oglindit narcisic 
într-o lume a mitosului pur, suportă o diferenţiere ontologică: el îşi 
primeşte, resemnat, botezul istoriei, trăieşte febril criza valorică şi se 
mută din spaţiul sacru originar în sfera imaginară, aruncând "straiul de 
purpură și aur peste țărâna cea grea”. 

Există o identificare între poet și marii domnitori care apar ca 
proiecţii arhetipale ale Eului eminescian. Decebal este o ipostază a 
Eului tragic, adânc, înfrânt în înaltele aspirații umane. Ștefan cel Mare 
este ipostaza Eului care cunoaşte suprema realizare de sine. Alexandru 
cel Bun simbolizează intrarea într-un timp al cumpenei, al renașterii. 
Mircea cel Bătrân simbolizează și el dacismul reafirmării. 

Mitul naţional şi cel supranaţional, impersonal al Fiinţei se 
proiectează în construcţii concepute şi realizate în bună parte la modul 
imens şi ciclic. La tot pasul dăm de poeme cu aspirații epopeice, socio- 
panoramice ce intenţionează să definească esența și principiul univer- 
sului, procesul de geneză şi evoluţie a lumii, mecanica vieţii, să descrie 
destinele omului și civilizaţiilor sau să dea expresie unui fior metafizic. 

Apar şi forme primitive şi "nehotărâte" care au informitatea 
unui bronz răcit şi părăsit, în proiecte fiind introduse în devălmăşie 
elemente istorice, clasice, mitologice, motive teologice şi de filosofie 
antiraţionalistă, cosmogonice şi cosmografice. Se desprind lesne, în 
contururi clare, Ciclul dramelor istorice (al Dodecameronului 
dramatic, conceput în epoca 1874-1877), Ciclul panoramelor cosmo- şi 
sociogonice ce urmăreşte tabloul lumilor stelare şi civilizaţiilor (poemul 
faustic Andrei Mureşanu, diorama hugoliană Memento mori şi 
basmul filosofic Povestea magului călător în stele, gândite în epoca 
1869-1874), Ciclul Demonului, realizat în aceeaşi perioadă, Ciclul 
Luceafărului (sau veronian, cum l-a definit Perpessicius), care e 

publicat în 1883; Ciclul epopei daco-roman (Sarmis, Nirvana sau 
Rugăciunea unui dac, Horiadele, Decebal, Crucea în Dacia sau Joe şi 
Crist), scris în ani diferiţi, şi Ciclul Scrisorilor, scrise şi publicate, cu 
excepția celei de-a cincea, între 1877-1881. 

Versul "Ca s-explic a ta fiinţă, de gândiri am pus popoare" din 
Memento mori vorbeşte sugestiv despre intensitatea şi amploarea 
demersului ontologic eminescian, pus sub semnul înaltului, adâncului, 
vechimii. Predispoziţia spre oglindire este universală fiind relevată de 
majoritatea cercetătorilor (Călinescu, Rosa del Conte, Ioana Em. 
Petrescu, Ștefan Cazimir), care au considerat pe bună dreptate oglinda 
ca metaforă centrală a operei eminesciene: "privea pe gânduri în 
oglinda lui de aur,/ Unde-a cerului mii stele ca într-un centru se adun”. 
Focalizând întregul univers într-un centru, "oglinda" obligă realul să se 
spiritualizeze, contururile materiale, ca şi caracterul antropomorfic al 
eului dispar (aşa cum se va întâmpla mai târziu la Ion Barbu). Rămân 
doar reflexele eterate, care sunt însemnele cunoaşterii pure, narcisice. 
Oglinda reflectă nu fenomenul, ci noumenul, esenţa ideală a lumii, 
adică înseși adâncurile abisale ale fiinţei. Ea oferă, în mod romantic, 
imaginea absolutului, a conştiinţei umane care se prezintă ca "o monadă 
convergentă”, "oglindă a totului divin” (Călinescu). 

Întrucât Dumnezeu este arteficele, iar universul suprem opera, 
geniul ca personalitate titanică (hyperionică) şi "compendiu al unităţii şi 
absolutului”, este oglinda supremă a creaţiei, este Creatorul prin 
definiţie. Cuvântul poetic surprinde heideggerianul joc de oglinzi al 
lumii (Reigen des Ereignens) care luminează Fiinţa. 

La cota cea mai înaltă a intensității e trăit şi sentimentul iubirii, 
asociat celui al durerii. Iubita e mereu invocată cu imaginea ei pură, 
ideală de Venus Anadyomene, de Madona dumnezeie, dar apare - într- 
un larg spectru realist-concret - de femeie neînţelegătoare, de 
"comediantă veche”, de "muiere a lui Samson”, într-un cuvânt de 
Cătălină terestră, sensibilă doar în vis la marile chemări pasionale ale 
poetului-geniu. Actul identificării depline a acestuia cu iubita eșuează. 
Poetul rămâne singurul protagonist în teatrul iubirii: văduvul. 

Fiinţa, în câmpul Erosului, se luminează şi se întunecă 
respectiv, prin trăirea prezenţei iubitei şi prin revelarea finală a absenței 
ei. Erosul sfârşeşte prin instaurarea tragică a suferinței, prea-plinul 
iluzionării preschimbându-se într-un gol interior: "Străin de toţi, pierdui 
în suferinţa/ Adâncă a nimicniciei mele, Eu nu mai cred nimic şi n-am 

tărie" (Răsai asupra mea). Erosul se întâlneşte cu Moartea, într-un 
distinct acord modern. 

Alte mari motive eminesciene sunt roata şi orologiul cu tema 
aferentă a orei douăsprezece. Vremea se toarce şi se retoarce, într-o 
eternă mişcare ciclică în cadrul căreia se automatizează, îmbracă masca 
de orologiu (Memento mori), renaşte. Între încremenirea eleată şi 
curgerea heracliteană, poetul se vede îmbrăţişând un timp ideal 
corespunzător miezului nopţii. Este un timp al inhibiţiei, dar şi al 
veghii nestinse, al pluralităţii, dar şi al unicităţii, al existenţei, dar şi al 
naşterii apropiate. Cumpăna gândirii este identică cumpenei simbolice a 
timpului: "Se bate miezul nopţii în clopotul de-aramă,/ Şi somnul, 
vameş vieţii, nu vrea să-mi ieie vamă./ Pe căi bătute- adesea vrea 
mintea sa mă poarte/ Să samăn între-olaltă viaţă şi cu moarte;/ Ci 
cumpăna gândirii şi azi nu se mai schimbă/ Căci între amândouă stă 
neclintita limbă” (Se bate miezul nopţii, 1876). 

Un alt topos existenţial este apa, simbol amalgamat al vieţii 
universale (ca noian, ca "sicriu lichid”): "Un minut dacă te-ai pierde/ 
Tu, măcar,/ Sub noianul mării verde/ Şi amar, Colo-n umeda-i pustie, 
Ca-n sicriu/ Te-ai simţi pe veşnicie/ Mort de viu”. Prin izvorâre, 
manifestare stihială, mişcare şi metamorfozare continuă, prin unduire şi 
învolburare învăluitoare de taină, prin reflectarea luminii selenare şi 
celeste, adică prin capacitatea de a fi o oglindă, prin situarea 
intermediară între timp şi spaţiu, prin asemănarea picăturilor cu lacrima 
şi a mării cu un "sicriu lichid”, prin proteismul formelor, prin treptele 
infernale pe care le presupune coborârea în ele, prin întruparea spiritului 
universal şi plenitudinea vieţii Cosmosului, prin faptul că sunt "originea 
tuturor lucrurilor”, după cum cred toţi romantici, apele prezintă un 
spectacol, care este un spectacol al existenţei însăși. 

Poet al mării-simbol, al mării ca entitate planetară, expresie a 
imensităţii şi misterului, după cum observă Constantin Ciopraga, "a 
făcut din apa universală una din temele lui fundamentale: un inepuizabil 
pretext de meditaţie profundă despre condiţia umană" (Poezia lui 
Eminescu, Iaşi, 1990, p. 45). 

La Eminescu, există o suveranitate a ochiului, care este. după 
cum precizează el în însemnările lui manuscrise, "iscoditor al firii” şi 
"luminător al timpului”: "văd vise-ntrupate/ gonind după vise”:"... face 
să privim gândul nostru, dispărând în vreme”, "Iară ochiu-nchis afară 
înăuntru se deşteaptă”. Luceafărul nu e, în ultimă analiză, decât 


188 


poemul tensiunii dintre două priviri îndreptate înafara sferelor populate 
de cei doi privitori. 

Prin văzul intens, în care se reflectă Veşnicia, Eminescu obţine 
osmoza vizuală cu Demiurgul, căci ochiul nu stabileşte doar un simplu 
contact cu Universul, ci, actiyând în cel mai înalt grad conştiinţa şi 
potenţializând sinele adânc, iluminează întreaga Fiinţă: ochiul 
eminescian este "sumă a fiinţei”, cum observă şi Dan C.Mihăilescu în 
Perspective eminesciene (Bucureşti, 1982, p.l 12). 

Asociat organic văzului este auzul care naşte cunoscuta 
armonie eminesciană, muzicalitatea inconfundabilă care exprimă 
"profundul sufletului nostru” (G. Ibrăileanu), "adâncurile metafizice” 
(D.Caracostea), "suflarea magică a universului uman" (M.Drăgan), 
"pictura tragicului”. Poet orfic, fără a stărui special asupra elaborării 
muzicale, Eminescu își muzicalizează în mod natural viziunile, prin 
caracterul de lamento al confesiunilor erotice, prin tonul colocvial de 
monolog sau prin intensitatea nervoasă, de tip wagnerian, a introspecţiei 
şi solemnele ondulări ale naturii, ("rând pe rând"); prin acordurile largi 
ale muzicii de sfere sau ale simbolismului cosmic. (Mitopo(i)etica 
eminesciană este analizată amănunţit în volumul nostru Narcis şi 
Hyperion, Eminesciana-55, Iași, 1994). 

Nuvelele lui Eminescu şi romanul de tinereţe Geniu pustiu 
(1868-1869) au toate datele unei proze de frontieră, în care regimurile şi 
formulele narative se îngână şi se întreţes la intersecţia realului şi 
visului. Ea este filosofică, eseistică şi parabolică în sens modern, fiind, 
ca şi poezia, tensionată ontologic, pusă - adică - în ecuaţii metafizice. 
Reapare teatrul lumii cu regizorul din culise şi cu figuranţii ce apar şi 
dispar pe scenă din fundalul nevăzut (Sărmanul Dionis, 1872), motivul 
căutării identităţii, lumea ca vis (al sufletului nostru), călătoriile arheului 
(Archaeus, 1875) ca fiinţă inalterabilă, evadările în lună şi transcendent, 
metempsihoză (Avatarii faraonului Tla, şi Umbra, scrise în anii 
studenţiei), "singura realitate pe lume" ce transpare în forme diferite. 

Eroii sunt naturi "catilinare", demonizate, mesianice, faustiene, 
reprezentând un amestec de "vis şi rațiune rece”, visătoria apărând 
opusă "ordinei realităţii”. Ei sunt revoluţionari-tribuni (Toma Nour, 
Ioan), călugări căutând recluziunea (Euthanasius, Ieronim), orfani- 
metafizici (Dan-Dionis), filosofi bătrâni şi învăţăcei novice (Ruben, 
moş Iosif, tânărul din Archaeus). Eminescu încearcă să contureze şi 
fiziologii naturaliste din realităţile imediate (Aur, mărire şi amor, 

1874, loan Vestimie, 1878-1879, Părintele Ermolachie Chisăliţă şi La 
curtea cuconului Vasile Creanga, scrisă după 1875. 

Gazetarul Eminescu na trebuie departajat de poetul Eminescu, 
În publicistică, Eminescu este un adevărat Jupiter tonans slobozind 
mănunchiuri de fulgere împotriva "hâdoaselor pocituri”, promovându-și 
ideile cu "stăpânire de fier”, rostind fraze solemne cu aer sacerdotal sau 
desfășurând răbdător demonstraţii logice cu "istoria şi documentele în 
mână”. 

Acţiunile lui de apostolat sunt dublate de demersurile analitice 
lucide prin care operează "reducţii fenomenologice", focalizări rapide 
ale cauzelor adevărului curant, esenței, legicului, delimitând fapta de 
vorbe, realitatea de intenţie. 

Ideea naţională este axul demersului publicistic eminescian: 
"Inimă foarte caldă şi minte foarte rece se cer de la un patriot chemat să 
îndrepteze poporul său şi fanatismul iubirii, patriei, cel mai aprig 
fanatism nu opreşte de fel creierul să rămâie rece şi să-şi îndrepteze 
activitatea cu siguranţă, să nimicească adevărata cauză a răului și să o 
stârpească cu o statornicie de fier” (Opere, ed. Naţională, vol.IX, 
Bucureşti, 1990, p. 165). 

Omul etic eminescian este omul adevărului întreg şi al 
punctului de vedere universal din care se judecă lucrurile., ceilalți 
oameni și propriul eu: "punctul de vedere pe care ne-am pus în 
articolele noastre, neavând a face numai cu interesele partidului 
conservator, ci cu acele ale tuturor românilor, era natural ca să nu 
păcătuim prin reticenţe pentru a nu ne cruța pe noi, ci să spunem 
adevărul întreg" (Ibidem, X, p.107). 

Opera gazetărească a lui Eminescu este în exclusivitate 
spectacolul intelectual, social şi etic al personalităţii sale, necopleşit de 
împrejurări, de partizanat sau de intolerenţe încă 
adversari. Prevederile deontologice (respectul datoriei morale) şi cele 
axiologice (determinarea valorii şi esenței faptelor) se îmbină armonios. 

Personalitatea lui Eminescu este unică şi indivizivilă, 
încorporând organic un homo civicus, un homo religiosus şi un homo 
ethicus, care impune o ordine naturală a universului, vorbind în chip 
socratic despre cunoaşterea de sine şi de alţii sau în mod platonician 
despre idei şi forme (protolipale), referindu-se mereu la libertate, despre 
individ şi colectivitate, individualism şi ideea de stat, despre societatea 
ca mişcare şi statul ca stabilitate pe urmele lui Kant şi Hegel. 

Demersul publicistic al lui Eminescu vizează probleme 
filosofice etice generale (arheitatea, cosmosul şi cosmogonia, legile şi 
"maşinăria” universului) sau sociale, politice, economice, ethice 
("teleologia"” muncii, "formele fără fond"; "golul etnic", statul natural şi 
cel demagogic, pătura superpusă, problema Basarabiei şi Bucovinei ca 
"părţi din vatra strămoșilor noştri"). 

Acţiunile detractoare antieminesciene (Moses Rosen, 1. 
Negoiţescu, Şt. Augustin Doinaș. V. Nemoianu ş.c.) au vizat limitele 

"Reacţionarul” Eminescu, a fost, însă, reactualizat cu o forţă 
inegalabilă şi la o scară nemaivăzută după 1989 în România şi în Basa- 
rabia, atestând o reluare masivă a articolelor, fapt determinat de reitera- 
rea unor imperative expuse de Eminescu: păstrarea identităţii naţionale, 
a limbii ca o "casă a fiinţei”, unitatea spaţiului cultural românesc, parla- 
mentarismul, confundarea "sentimentului public dezinteresat” cu 
"pasiunile" şi a "opiniunilor”, ideilor cu "rivalităţile de ambiţii”. 

Dimensiunea caragialiană a Scrisorilor şi articolelor lui s-a pus 
din nou în lumină. Proza de meditaţie etico-socială a lui Eminescu 
dovedeşte "profunzimea infinită a substanţei ontologice a geniului", 
despre care vorbeşte Max Scheler în cercetările sale de etică, 
sentimentul profund al valorilor, al sacrului. 

Întreaga operă a lui Eminescu ia înfățișarea unei drame cu 
doi actori, care-şi asumă în mod interminent şi rolul de regizori: 
Poetul şi 
Demiurgul. 

Aparent armonioase la început, raporturile lor cunosc toate 
treptele scării ontologice şi sunt pătrunse de un puternic suflu tragic, de 
esenţă elină şi dacică (în proiectul de tinerețe al Dodecameronului 
dramatic) şi de esenţă mioritică şi totodată probiematizantă 
("luciferică") în sensul lui Blaga în etapa finală. 

Dumnezeul începuturilor eminesciene este figura divină 
proteică, semănând fie cu Dumnezeul gnosticilor, revelat prin 
luminarea parţială a tainei, fie cu Dumnezeul manicheic creator al 
Cosmosului şi omului primordial, fie cu Unul lui Plotin sau 
Primmotorul lui Aristotel. Dacă Dumnezeu "apune de pe cerul 


cugetării" (Memento mori), se instaurează Golul şi are loc "asfinţirea 
de idei”. 

Ajuns la cunoştinţa tragică a amurgului zeilor de care vorbea 
Nietzsche, eul eminescian se dedă acţiunii de recuperare şi de 
reinstaurare grabnică a lor în spaţiul dezeificat. Printr-o verticalitate a 
gândirii el evoluează de la Dumnezeul gnostic doar revelat prin 
fascicole de lumină intensă ia Demiurgul cu care este consubstanţial ca 
geniu (Luceafărul). Mitul Demiurgului, care este un mit-umbrelă ce-şi 
asociază mitul Voievodului (al Regelui), mitul Călugărului şi Geniului 
(nu numai al Poetului, ci şi a! naturii catilinare în genere) se prezintă ca 
un model existenţial suprem. 

Trăirea absolutului cu tot hybrisul şi pragul psihic de jos se 
traduce, desigur, în dor ca ipostază tipic românească a existenţei 
umane. Prin consubstanţialitatea sa cu Demiurgul, Hyperion devine 
vârful cel mai luminescent al Fiinţei pe care îl revelă adâncurile eului 
eminescian narcisic contemplate. Hyperion închide cercul fiinţial în 
totul mioritic (al platonicienei întoarceri la Unic şi Identic) şi al redării 
Sinelui profund, pe care îl deschide Narcisul începuturilor. 

Receptat prin grila modernităţii şi postmodernităţii, creaţia 
mitopo(i)etică a lui Eminescu îşi păstrează înalta cotă valorică, precum 
poetice şi de a răspunde orizontului de aşteptare a cititorului de azi. 
Eliot afirmă că o nouă operă valorică sau un nou scriitor important 
impune o nouă perspectivă exegetică asupra literaturii. Apariţia unor 
noi mari poeţi români ~ Blaga, Arghezi, Barbu, Bacovia, Stănescu - a 
reactualizat tocmai dimensiunile existenţiale ale operei sale: instaurarea 
Fiinţei în "luminişul” şi abisul ei, căutarea Absolutului (Dumnezeul 
creştin arghezian îl continuă pe Demiurgul eminescian); punerea 
poeziei în ecuaţii intelectuale sau chiar matematice deliberate (astfel ca 
să exprime, ca la Barbu, "lumea purificată până a nu mai oglindi decât 
figura spiritului nostru”), dialogul melancolic între Fiinţă, Nefiinţă şi 
Suprafiinţă, dialog eminescian pe care Bacovia îl duce la desăvârşire 
prin balansarea, observată de Stănescu, "între paradis şi infern, între 
viziunea terifiantă, infernală şi cea suav-angelică" (Fiziologia poeziei, 
Bucureşti, 1990, p.243), metalingvismul promovat de acelaşi Nichita 
Stănescu, care porneşte de la starea de poezie teoretizată de Eminescu, 
colorarea accentuat-ontologică a discursului poetic în întreaga mare 
poezie românească. 

Fie că este receptată din perspectiva nihilismului metafizic, 
adică a Rugăciunii unui dac (precum propune Emil Cioran), fie că îi 

aplicăm grila stănesciană a metalingvismului, a "necuvintelor”, a Odei 
(în metru antic), aceea modernă sau acea postmodernă 
autoreferenţialului fragmentar, ironic, grotesc, mitopo(i)eţica lui 
Eminescu apare foarte viabilă, datorită şi faptului că se constituie din 
simboluri universale, din mituri fundamentale. Acad. Eugen Simion, 
referindu-se la ele, delimita un număr de opt. în jurul cărora se 
concentrează întreaga poezie a lui Eminescu: mitul naşterii şi morţii 
universului (Memento mori, Mureşanu, Gemenii, Rugăciunea unui Dac, 
Scrisoarea I, etc), mitul istoriei (de la Epigonii şi împărat şi proletar la 
Scrisoarea III), mitul dascălului (= al înţeleptului, magului), mitul 
erotic (Luceafărul şi numeroase poezii), mitul oniric, mitul întoarcerii la 
elemente, mitul creatorului (poeme tipice: Odă în metru antic, 
Luceafărul), mitul poeziei (poezia ca temă de reflecţie directă și 
expresie a unei muzicalităţi interioare, a unui orfism generalizat). 
Tema maşinăriei lumii formulată simplu în La moartea lui Neamţu 
(1870) se extinde, bunăoară, în vaste panorame socio-cosmogonice în 
Epigonii (1872), Scrisoarea II, Scrisoarea III (1881) şi în Panorama 
deşertăciunilor, Povestea magului călător în stele, Strigoii, Gemenii. 
"Când recitim, acum, aceste poeme sincretice, în care găsim mai toate 
fantasmele unui romantism spiritualizat, sensibilitatea noastră 
vibrează mai tare în faţa momentelor de negaţie. 

